Control științific: ing. FLORIN GHEORGHIŢĂ 


Coperta: SORIN CHIRIMBU 


Desene de DAN D. FARCAŞ 


DAN D. FARCAȘ 


DE CE TAC 
CIVILIZAȚIILE 
EXTRATERESTRE? 


E 


1983 
EDITURA ALBATROS e BUCUREȘTI 


CUVÎNT ÎNAINTE 


Căutarea civilizațiilor extraterestre este una dintre cele mal 
fascinante probleme ale zilelor noastre. În acelaşi timp ea este 
poate problema cu cele mai întinse implicații şi ramificații 
către celelalte domenii ale cunoaşterii umane. Existenţa vieții 
extraterestre nu se poate studia fără cunoștințe prealabile de 
astronomie, cosmogonie, biologie, genetică etc.; pentru a în- 
felege apoi în ce mod se poate naște din viață o civilizație, 
trebuie să urmărim, între altele, întreaga istorie a speciei umane. 
Încercarea de a ne imagina cum arată ipoteticii extratereștri 
invită pe de altă parte la extrapolarea în viitor a dezvoltării 
umanității. Acceptând mersul fără sfârșit al cunoaşterii, devine 
limpede că fenomene care azi par misterioase sau chiar sus- 
pecte, precum percepția exlrasentorială, psihokinezia și multe 
altele s-ar putea constitui în dimensiuni esențiale ale omului 
de mâine. Dar omul de miine trebuie abordat și prin prisma 
evoluției fizicii, astronauticii, roboticii, geneticii etc. şi toate 
acestea nu doar în perspectiva cîtorva secole cosmogonia ne 
sugerează anume că dacă există civilizații cosmice ele ne-au 
devansat aproape sigur cu milioane sau chiar miliarde de ani. 
Asemenea supercivilizații puteau însă cunoaşte și vizita Pă- 
mîntul încă în urmă cu foarte multă vreme, De aici se ajunge 
firesc la OZN-uri, la paleoastronauiică, precum și la o serie 
de alte probleme stranii, studierea cărora conduce, între altele, 
la aspecte interesante de epistemologie. 

În această ordine de idei, lucrarea de față se vrea înainte 
de toate un demers interdisciplinar, o încercare de a sublinia 

doar aspectele cele mai semnificalive pentru obiectivul propus 
din marea diversitate a domeniilor amintite, fără a intra ni- 
căieri în amănunte (există la dispoziția cititorului o mulțime 
de lucrări bune pentru a aprofunda un aspect sau altul). Lu- 
crarea se vrea, de asemenea, o încercare de a deduce din toate 
aceste premise un punct de vedere integrator şi în anumite 
Brivințe original. 

Cantonarea doar în studiul îngust al cutăror fenomene in- 
explicabile poate duce uneori mintea insuficient înarmată la 
concluzii exaltate şi pripite. Dimpotrivă, o viziune multilate- 
vală se va dovedi întotdeauna un sprijin de neprețuil pentru 
formarea unui spirit critic solid, iar o logică suplă ne va feri 
să luăm drept adevărat sau fals ceea ce este doar posibil ori 
mai mult sau mai puțin probabil. În acest sens lucrarea se 
adresează mai ales cititorului tînăr, pasionat de problematica 
civilizațiilor extraterestre, invilîndu-l la o abordare materialist- 
dialectică a realității, la cultivarea unei logici nuanțate șia 
unei gândiri divergente, la dragostea pentru o cît mai întinsă 
cultură generală. 

Mulţumesc pe această cale tuturor celor care m-au încurajat 
şi sprijinit în această întreprindere. Sint recunoscător în special 
ing. Fl. Gheorghiță care, citind manuscrisul, a făcut o serie 
de sugestii și observaţii utile pentru îmbunătățirea lui. Evident, 
lucrarea rămâne în conliniare perfectibilă și deschisă dialo- 
gului. 


AUTORUL 


Capitolul 1 
PLANETE, SORI, GALAXII 


1.1. FAMILIA SOARELUI 


Într-o noapte senină, fără lună, fără lumini supărătoare, 
prin aerul curat, cum este cel de la munte, ochiul poate zări 
cîteva mii de stele, străbătute de fişia alburie a Căii Laptelui. 
Rotirile aparente, zilnică şi anuală, ale cerului au reguli 
pe care strămoșii noștri le-au cunoscut înainte de înteme- 
ierea oricărui calendar, știind cîtă vreme a mai rămas pînă 
la răsăritul soarelui ori pînă la inundaţiile sau ploile sezo- 
niere. Stelele mai strălucitoare au primit nume și au fost 
grupate în constelații. Schimbarea poziției lor era atît de 
înceată încît pentru generaţii întregi ele apăreau nemișcate, 
ca şi cum ar fi fost capetele unor cuie de argint bătute pe 
interiorul unei sfere rotitoare în centrul căreia se găsea Pă- 
mîntul. 

Cinci „stele“ făceau însă excepție. Destul de strălucitoare 
pentru a atrage atenția, ele se plimbau pe boltă, lent dar 
sesizabil, cînd încoace cînd încolo, fără nici o regulă aparentă. 
Grecii antici le numeau „planetai“ ceea ce însemna „hoinari“, 
nume sub care au intrat în mai toate limbile europene. An- 
ticii mai credeau că dacă aceşti ciudaţi luminători se puteau 
abate de la legea căreia i se supuneau toate stelele, se chema 
că planetele puteau decide singure cînd şi încotro s-o ia, deci 
erau fără îndoială divinități. Drept pentru care, cel puţin 
de la sumerieni încoace, cele cinci planete au fost numite 
după cinci zeități importante. La romani aceste zeități erau: 
Mercur, Venus, Marte, Jupiter, Saturn. Alte două zeități 
erau legate oricum de cei doi luminători mari: Soarele și 
Luna. Caruselul celor șapte zei, care se cuvenea să fie cinstiți 
pe rînd, a dus între altele la numele zilelor din săptămînă. 

Descoperirea lunetei şi a telescopului a dovedit existența 
şi a altor planete mai greu sau de loc vizibile cu ochiul liber. 
Pentru a continua tradiţia li s-au atribuit tot nume de zei, 


9 


mai mult sau mai puţin importanți după mărimea astrului 
respectiv. Astfel s-a descoperit Uranus, în 1781, de către 
W. Herschel apoi Neptun, în 1846, „în vîrful penițci“, de 
către U.J. Le Verrier. Acesta, căutînd să explice unele ne- 
regularități în mișcarea planetei Uranus, a presupus că ele 
se datoresc unei planete mai depărtate, căreia i-a și calculat 
poziția, indicînd-o astronomului J.G. Galle, care a găsit-o 
pe cer în aceeași seară. În sfîrșit, în 1930, într-un mod ase- 
mănător, C.W. Tombaugh, după indicații ceva mai puţin 
precise ale lui P. Lowell, descoperă planeta Pluton. 

Azi știm că Pămîntul nu este nici pe departe centrul 
Universului ci, laolaltă cu celelalte planete se rotește în jurul 
Soarelui; cît despre mișcările neregulate ale planetelor, pe 
boltă, ele se datoresc timpilor diferiţi în care se efectuează 
aceste rotații. Știm deci că în jurul Soarelui gravitează 
nouă planete mari, zeci de mii de planete mici (numite aste- 
roizi), sateliți, meteoriți, comete, formînd toate laolaltă 
Sistemul Solar. 


În Antichitate, în Evul Mediu, părea de la sine înțeles 
că Pămîntul e singura purtătoare a vieţii. În 1600, Giordano 
Bruno era ars pe rug pentru că a îndrăznit să susțină că în 
Univers ar putea exista și alte lumi locuite. Nu mult timp 
Thai tîrziu, ca urmare a progreselor făcute de astronomie, 
situația se prezenta complet răsturnată; Savanţi și scriitori 
precum J. Kepler, B. de Fontenelle, F.M. Voltaire, E. Sve- 
denborg, Im. Kant și mulți alții erau înclinați să populeze 
toate corpurile cerești. Astronomul W. Herschel se pare că 
era dispus să admită că însuși Soarele e locuit. Entuziasmul 
a scăzut pe măsura perfecţionării mijloacelor de observaţie. 
Ce știm azi, în urma misiunilor cosmice din ultimul deceniu? 


1.2. Planetele interioare 


Mercur, aflat foarte aproape de Soare, are o atmosferă 
aproape inexistentă, temperatura între —200 °C şi +500 °C, 
iar peisajul este un deșert presărat cu cratere uriașe, 

Venus, următoarea în ordinea depărtării de Soare, numită 
la noi și I.uceafăr, este cea mai apropiată planetă de Pămînt, 
atît în privința distanţei, cît și ca dimensiuni. Atmosfera 
densă, cantitatea de căldură similară cu ceea ce primim noi de 
la Soare, făceau să se creadă într-o lume nu mult diferită de a 
noastră. Întrucît cerul îi este veșnic acoperit de nori groși, 
împiedicînd orice observaţie directă, unii își imaginau o lume 

putredă, în care plouă veșnic peste reptile uriașe și păduri 
de ferigi. Alţii își închipuiau pe Venus ființe inteligente și 
chiar baze de lansare a farfuriilor zburătoare. 

Misiunile sovietice „Venera“, începute în 1961, au lansat, 
din 1966 încoace, mai multe capsule cu aparatură către su- 
prafața planetei. La început capsulele încetau să transmită 
la cîteva minute după intrarea în atmosferă. Prea repede 
pentru a fi atins nivelul solului. Poate s-au zdrobit de un 
vîrf de munte extrem de înalt? Specialiștii s-au gîndit însă 
și la alte posibilități. Următoarele capsule au fost perfec- 
ționate nu doar tehnic, ci și din punctul de vedere al re- 
zistenţei. Şi într-adevăr, timpul de transmisie s-a prelungit 
simțitor, chiar după ce capsula a atins în mod cert solul. 
Din analiza datelor s-a găsit și explicaţia incidentelor — în 
locul condițiilor aproape idilice așteptate, pe Venus dom- 
nește un veritabil iad. Datorită „efectului de seră“ al man- 
talci de nori, temperatura se menţine la 460 °C ziua și noap- 
tea, la ecuator ca și la poli. La această temperatură se topesc 
și zincul, plumbul sau cositorul. Presiunea atmosferică este 
de 90 de ori mai mare decit la noi. Dacă pe Pămînt norii 
sînt răzleți, plutind la cîteva sute sau cîteva mii de metri 
altitudine, pe Venus, pînă la 30 km deasupra solului aerul, 
format 96%, din bioxid de carbon, e perfect limpede, abia 
tulburat de o adiere. Între 30 și 80 km însă, planeta este 
înconjurată de trei straturi compacte de nori în care predo- 
mină acidul sulfuric și clorhidric. Unele dintre aparatele 
modulelor de coborîre n-au putut fi protejate decît prin pla- 
care cu aur pur, | 

Cercetările ulterioare au descoperit munți, atingînd 
11 km înălțime, platouri cu caracter de continente, depre- 
siuni plane, care ar putea deveni oceane dacă ar exista apă. 
Cît priveşte viața... Pentru anul 1985 se preconizează tri- 
miterea a două baloane care să plutească la o altitudine de 
56 km, căutînd între altele microorganisme. Acestea sînt 
ultimele speranţe. 

Pămintul, sau Terra, este a treia planetă socotind de la 
Soare. Singura care întrunește condiţiile pe care noi le cre- 
dem ideale pentru viață. Plancta cu cea mai mare densitate, 
dotată cu un cîmp magnctic capabil să protejeze suprafața 
planetei de o bună parte din radiațiile nocive, posedînd cel 
mai mare satelit în raport cu propria masă — Luna (in 
afara perechii Pluton-Charon). Locul primului descălecat al 
civilizației cosmice omenești, bătrînă de cel puţin 4,6 mi- 

liarde de ani, ciupită de bombardamente mcteoritice din 
vremuri în care nu erau încă ochi să le vadă, Luna va fi 
probabil locul primelor șantiere extraterestre și baza de 
montare a navelor interstelare. Speranţele de a găsi forme 
de viață sînt însă practic nule. 


1.3. O poveste cu marțieni 


Marte, a patra planetă, a înflăcărat cel mai mult minţile 
căutătorilor de inteligență extraterestră. Cu o masă de 
aproape zece ori mai mică decît Terra, planeta roşie are 
totuși atmosferă și primește suficientă căldură de la Soare 
pentru ca astronomii din secolul trecut să fi avut motive 
să spere. 

La marea opoziţie (maximă apropiere de Pămînt) a lui 
Marte, din 1877, astronomul italian G. Schiaparelli a zărit 
pe suprafața planetei o reţea de linii pe care le-a numit „ca- 
nali“. P. Lowell (același care a calculat poziţia lui Pluton), 
entuziasmat, confirmă existența liniilor, traducîndu-le însă 
în engleză prin „channels“ (și nu „canals”) ceea ce, spre de- 
osebire de intenţia inițială, implica o construcţie artificială. 
După Lowell, Marte era o lume muribundă în care locuitorii 
inteligenţi realizaseră imense lucrări de distribuire a puţinei 
cantități de apă care le mai rămăsese. 

Din păcate — știm asta mai ales după misiunile „Marte“ 
și „Mariner“ —, canalele marţiene s-au dovedit a fi doar 
iluzii optice. La baza unora se aflau formațiuni naturale 
aproximativ drepte: văi enorme, rupturi ale scoarței ori în- 
crețituri. Altora dintre canale nu le corespunde nimic pe 
teren. De altfel, pe Marte există foarte puțină apă sub formă 
de vapori sau brumă, dar niciodată în stare lichidă, datorită 
presiunii atmosferice foarte scăzute, echivalentă cu cea care 
o găsim pe Pămînt la altitudinea de 84 km. Totuși văile 
sinuoase, cu numeroase ramuri laterale, ca şi imaginea unor 
formațiuni din „Cîmpia Crizelor“ trădează fără dubiu că pe 
Marte curgeau cîndva rîuri. Cînd? Se pare că şi relativ recent; 
ultima dată acum circa un milion de ani. Pe atunci atmosfera 
putea fi mult mai bogată, conținînd cantități însemnate de 
oxigen și azot, şi nu doar bioxid de carbon ca azi. Unele 
forme de viaţă primitive de pe Pămînt pot supraviețui în 
condițiile marțiene. Oare nu există astfel de forme, rămase 
de odinioară, poate într-o formă latentă, pe Marte? C. Sagan 

scria — luaţi un pumn de sol marțian şi adăugați apă — dacă 
există viață ea se va manifesta. În 1976 misiunile automate 
„Viking“ 1 şi 2 au efectuat experiențe de acest fel și altele 
mai complexe. Au luat sol marțian şi l-au supus unor situaţii 
propice vieții. Rezultatele au fost neconcludente, înclinînd 
către NU. În 1979 s-au descoperit două zone, aparent mai 
ospitaliere, în care, la o adîncime nu prea mare sub nivelul 
solului, ar putea exista pungi de umiditate. Aceste zone n-au 
fost încă investigate mai de aproape. Deocamdată se ştie 
doar atît. 

Merită o menţiune cei doi sateliți ai lui Marte — Phobos 
și Deimos. Foarte mici, ei n-au putut fi cercetaţi decît în 
ultimul deceniu. În 1960, astrofizicianul sovietic I.S. Șklov- 
ski, studiind unele anomalii ale orbitei lui Phobos, remarcînd 
apoi densitatea aparent foarte mică, a propus, între alte 
ipoteze, și pe cea că Phobos este un satelit artificial construit 
de o civilizație marțiană stinsă ori emigrată. Fotografiile 
de aproape ale satelitului, efectuate prima dată de „Mari- 
ner 9“, în 1971, au evidenţiat însă un corp ceresc urît, semă- 
nînd cu un cartof, presărat cu cratere şi zgîriat de brazde 
vechi de peste un miliard de ani, un corp avînd o origine 
sută la sută naturală. 


1.4. Familia lui Jupiter 


Dincolo de Marte se întinde Centura de asteroizi. Desco- 
periți începînd din primul an al secolului XIX, asteroizii, 
cu dimensiuni care ajung la cîteva sute de kilometri, dar 
în marea lor majoritate sînt mult mai mici, au dat loc la 
numeroase speculaţii, mulți văzînd în ei fragmente ale unei 
misterioase planete, botezată „Phaeton“, care ar fi explodat 
într-un trecut îndepărtat. De ce? Poate din cauza unei civi- 
lizaţii care a aruncat-o „în aer“, sau datorită unui carambol 
cosmic. Tot ce ştie astronomia la ora actuală vine însă contra 
unor astfel de interpretări. Cel mai probabil, Phaeton n-a 
putut niciodată să se nască, datorită marelui său vecin despre 
care vom vorbi în continuare. 

Jupiter, planeta a cincea, deschide șirul planetelor exte- 
rioare sau mari, Cu volumul de circa 1 370 de ori și masa 
de 318 ori mai mare decît cea a Pămîntului, ca și prin compo- 
ziţie (hidrogen și heliu), Jupiter este aproape o stea, care a 
și avut poate o scurtă perioadă activă, cînd a încercat „să 

se aprindă“, fiind însă împiedicată de volumul prea mic. 
(Unii cred că, dimpotrivă, urmează să sc aprindă peste cîteva 
miliarde de ani.) Azi ne apare înconjurat în permanenţă 
de straturi vărgate de nori roșii ori galbeni din sulfat de 
amoniu și amoniac, sub care probabil se ascunde un ocean 
de hidrogen și un nucleu solid de mărimea Pămîntului. Mi- 
siunile „Voyager“ 1 şi 2 au adus în 1979 surpriza descoperirii 
unui inel al lui Jupiter gros de 30 km, usemănător celui care 
înconjoară planeta Saturn, dar mult mai modest și mai 
simplu structurat. Cu ocazia aceleiași misiuni, numărul sate- 
liților cunoscuți a crescut de la 13 la 16. Primii patru, cei 
mai mari, au fost descoperiți încă în 1610 de Galileo Galilei, 
motiv pentru care mai sînt numiți și „sateliți galileeni“. Trei 
dintre ei sînt mai mari decît Luna, iar unul chiar decît 
Mercur. Ganymede și Callisto par să fie formaţi jumătate 
din gheață jumătate din piatră. Suprafaţa lor este răscolită 
de cratere de impact, încremenite de miliarde de ani la tem- 
peratura de o sută de grade sub zero. Io, satelitul cel mai 
dens, conține mai puţină apă, în schimb miezul său este 
Herbinte. Crusta solidă, nu mai groasă de 20 km, este stră- 
bătută de sute de vulcani (cel puțin opt au fost în plină 
crupție în timpul trecerii sondelor spațiale), prezintă feno- 
nene de eroziune, scurgeri de lavă, canioane. Atmosfera sa- 
telitului (este cel mai mic corp ceresc cunoscut avînd at- 
mosferă), este formată din vapori de sodiu și bioxid de sulf, 
în care se încolăcesc nori de sodiu. Temperatura solului pe 
alocuri, datorită căldurii interne, depășește 0 °C. Unii găsesc 
explicația vulcanismului intens în efectele de marce exerci- 
tate de Jupiter, alții în fenomene electrice care se petrec 
în scoărță. Europa, cel de al patrulea satelit galileean, este 
înconjurat de un strat de apă (înghețată la suprafață) de 
circa 50—100 km grosime. Crevasele imense, lungi pînă la 
l 600 km și late de pînă la 70 km, care străbat suprafața 
de gheață, crevase cauzate de atracția lui Jupiter, nu sc 
puteau forma decit dacă stratul înghețat avea grosimea .de 
5—8 km. Acesta este motivul pentru care, foarte probabil, 
dedesubtul său se ascunde un imens ocean. Odinioară, poate 
în vremea cînd Jupiter radia mai multă căldură, în oceanul 
de pe Europa ar fi putut exista condiții pentru apariția vieții. 
Mai supraviețuiesc oare, în adincul apelor, sub crusta de 
gheață, descendenții ființelor de odinioară? Iată una dintre 
cele mai interesante probleme ale biologiei cosmice actuale. 

1.5. Mai e vreo speranță? 


Saturn, ceva (dar nu mult) mai mic decît Jupiter, este 
ca și acesta, o gigantică sferă de gaz, cu un nucleu dens, 
solid. Sub norii prelungi și învîrtejiţi de hidrogen, amoniac, 
metan, heliu, hidrocarburi, există poate mări de azot lichid. 
În urma survolării planetei de către navele „Pioneer“ 11 
(1979), „Voyager“ 1 (1980) și „Voyager“ 2 (1981), numărul 
inelelor cunoscute ale lui Saturn a crescut de la trei (sau patru) 
la citeva mii (unii au vorbit chiar de un milion), între care 
şi stranii împletituri, iar numărul sateliților a ajuns de la 10 
la 17, 

Pe vremuri satelitul Titan era singurul satelit din Siste- 
mul Solar despre care se știa că posedă atmosferă, deci pe 
care se spera că pot exista forme de viaţă. Azi știm că norii 
portocalii, plutind la 100—200 km de suprafața solului, în 
atmosfera densă de azot, metan, etan, acetilenă și acid clor- 
hidric, acoperă continente din hidrocarburi congelate și 
mări de azot lichid, toate la o temperatură de —189 °C. S-a 
semnalat, e drept, şi bioxid de carbon în stare solidificată, 
ceea ce ar putea însemna că speranțele nu sînt complet pier- 
dute, dar optimismul inițial s-a diminuat substanțial. Cei- 
lalţi sateliți, conținînd multă gheaţă, acoperiți cu nenumă- 
rate cratere de impact, deși au mici individualizări, nu se 
deosebesc prea mult de sateliții morți ai lui Jupiter. 

Uranus cste la rînd pentru a fi vizitat, în 1986, de sonda 
„Voyager“ 2. Din 1977 știm că și accastă planetă uriașă are 
inele. În centrul astrului unii cred că ar putea exista un nu- 
cleu din diamante. Celor cinci sateliți cunoscuţi azi, dar ni- 
ciodată văzuți mai de aproape, li se vor mai adăuga fără 
îndoială și alții, dar este puţin probabil să se descopere alt- 
ceva decît lumi înghețate, încremenite în apropierea tempe- 
raturii vidului cosmic. 

Neptun foarte asemănător cu Uranus, are doi sateliți, 
dintre care Triton este mai mare decît Luna. Șansele de viaţă, 
de asemenea, sînt practic nule. 

Pluton, planeta a noua, este cea mai depărtată dintre cele 
cunoscute. Orbita sa eliptică o taie pe cea a lui Neptun, ast- 
fel încît din cei 248 de ani cît durează pînă la Pluton dă o 
dată ocol Soarelui, douăzeci de ani este mai aproape de Soare 
decît Neptun. Astfel de ani sînt de pildă cei dintre 1978 și 
1999. Pluton are aproximativ dimensiunile Lunii; în 1978 

Fig. 1 Sistemul Solar. Orbitele planetelor şi dimensiunile relative 
ale Soarelui, ale celor nouă planete mari şi ale principalilor sateliți 
ai lor. 

i s-a descoperit satelitul Charon, avind aproape jumătate 
din diametrul său, ceea ce face să se vorbească mai degrabă 
de un sistem dublu, în care amîndoi aștrii se rotesc în jiirul 
centrului comun de greutate. Planeta, acoperită de metan 
solidificat, este înconjurată de o atmosferă rarefiată, tot 
de metan. Temperatura de —220*C exclude practic orice dis- 
cuție despre existența vieții. 


1.6. CÎT E DE MARE UNIVERSUL? 


Lumina, avînd viteza fantastică de circa 800 000 km pe 
secundă ajunge de la Soare la Pămînt în circa opt minute; 
pînă la Jupiter în aproape trei sferturi de oră, pînă la Plu- 
ton în mai mult de cinci ore. Distanţele din Sistemul Solar 
sînt însă neînsemnate față de cele care există între stele. 
Pentru a ajunge de la cea mai apropiată stea pînă la noi, lu- 
mina are nevoie de patru ani și mai bine. S-a convenit ca 
distanța pe care lumina o parcurge într-un an să fie numită 
an lumină (a.l.). Distanţa pînă la cea mai apropiată stea, 
numită Proxima Centauri, este astfel de 4,27 a.l. 

Toate stelele vizibile cu ochiul liber fac, de fapt, parte 
din ceea ce se numește popular Calea Laptelui sau, mai ofi- 
cial, Calea Lactee ori Galaxie (în grecește „galaktos“ înseamnă 
lapte). Aspectul real și dimensiunile sale s-au deslușit trep- 
tat, prin strădania cîtorva generații de astronomi. Azi știm 
că ea are forma unei spirale turtite, cu diametrul de circa 
90 000 a.l., avînd în centru un nucleu sferic cu diametrul 
de 16 000 a.l. Din acest nucleu pornesc trei (?) brațe de stele 
şi pulbere cosmică, despărțite de goluri în care materia e 
de zece ori mai rară. 

Soarele nu este decît una dintre cele (cu aproximaţie) 
200 miliarde de stele care formează Calea Lactee, o stea de 
mărime mijlocie, aflată la vreo 30 000 a.l. de centrul Gala- 
xiei, în braţul numit Orion. Această uriașă spirală se învîr- 
tește, mai repede în partea centrală și mai lent la periferie. 
La nivelul Soarelui sînt necesari circa 250 milioane de ani 
pentru a se efectua o rotație completă. 

Calea Lactee nu este unică. Există nenumărate alte ro- 
iuri sau spirale, numite și ele galaxii, conținînd un număr 
mai mic sau mai mare de stele. Micile galaxii neregulate, nu- 
mite Norul Mare al lui Magelan și Norul Mic al lui Magelan, 
aflate la circa 150 000 a.l. de noi, sînt considerate sateliți 
ai Căii Lactee, Cea mai apropiată galaxie avînd forma Căii 

Lactee este Nebuloasa Andromeda. Mai mare decît Galaxia 

noastră, ca se găseşte la vreo două milioane de ani lumină de 

noi. Galaxiile sînt și ele în mișcare, unele față de celelalte; ast- 

fel, Nebuloasa Andromeda s-ar putea ciocni de Calea Lactee 

peste circa 10 miliarde de ani. lispunerea galaxiilor în spațiu 
> Tag VEDERE 

+5 „n? LATERALĂ 


Fig. 2 Forma şi dim: nsiunile Galaxiei noastre — Calea Lactee, 


nu este uniformă; se pot distinge grupuri, roiuri, ba și struc- 
turi mai mari, amintind celulele unor faguri de albine, fie- 
care „celulă“ avînd diametrul de 650 milioane de ani lumină. 
Cea mai îndepărtată galaxie vizibilă cu instrumentele de 
care dispuneau pămiîntenii în 1982 era la 10 miliarde de ani 

lumină. În spațiul observabil este loc deci pentru cel putin 
o mie de miliarde de galaxii. Toate la un loc formează ceea ce 
se numește Metagalaxie. Desigur galaxiile depărtate se zăresc 
doar ca niște pete luminoase, firă a putea distinge stelele 
individuale componente. Paradoxal, noi putem vedea mult 
mai multe galaxii decît stele, 


1.7. SORI, PULSARI, GĂURI NEGRE 


Cititorul de bună credință, dar neavizat ar putea firește 
întreba cum s-au măsurat aceste distanțe. Pentru stelele 
apropiate se pot folosi metodele trigonometrice obișnuite; 
pentru cele mai depărtate s-a observat că anumite proprie- 
tăți nu apar decît dacă astrul are o anumită mărime și lu- 
minozitate. Măsurînd luminozitatea, așa cum ne apare pe 
Pămînt, se poate deduce distanța. Acolo unde nici această 
metodă nu mai dă rezultate, se face apel la deplasarea liniilor 
spectrale spre roşu. Se ştie că dacă încălzim la incandescență 
o substanță și descompunem lumina ei în culorile componente 
cu ajutorul unei prisme, obținem spectrul acelei substanțe 
(spectrul luminii care vine de la Soare este format din cele 
șapte culori ale curcubeului). În orice spectru există niște 
dungi luminoase caracteristice, totdeauna aceleași pentru o 
anumită substanță, astfel încît un specialist poate spune 
ușor de la ce substanțe provine o lumină oarecare. De altfel, 
aceasta este și metoda prin care știm compoziția stelelor, 
planetelor și a altor corpuri cerești. Ca o curiozitate — heliul, 
unul dintre cele mai răspîndite elemente chimice din Univers, 
a fost descoperit cercetînd spectrul coroanei solare, în 1868, 
înainte de a fi fost cunoscut pe Pămînt. 

Efectuîndu-se analiza spectrală a unor galaxii îndepărtate, 
astronomii au constatat cu surprindere că liniile cunoscute 
nu crau la locul obișnuit, ci deplasate către culoarea roşie. 
Deplasarea era cu atit mai marc cu cît diametrele aparente 
ale galaxiilor deveneau mai mici, adică, după toate indiciile, 
cu cît galaxiile erau mai departe de noi. Azi deplasarea spre 
roşu este utilizată ca cea mai importantă metodă de stabilire 
a distanțelor mari din Univers. 

Stelele se nasc și mor; observind nenumărate stele în 
diferite faze de viaţă, azi se pot schița cîteva „biografii ti- 
pice“. Stelele se nasc de obicei din nori de materie interste- 
lară, care se contractă, se aglomerează prin forța atracțici 

gravitaționale, în jurul unor îngrămădiri mai dense. Presiunea 
crescîndă duce la creșterea temperaturii, pînă la valori care 
asigură declanșarea unor reacții termonucleare. Radiația 
născută astfel este capabilă la un moment dat să contraba- 
lanseze contracția gravitațională, făcînd ca steaua să intre 
într-o fază de echilibru stabil, în care va rămîne de regulă, 
miliarde de ani, consumîndu-și rezervele de hidrogen, care 
prin ardere se transformă în heliu, apoi heliul în carbon ș.a.m.d 
degajînd energie. Soarele de pildă are vîrsta de 5 miliarde 
de ani și încă circa 5 miliarde de ani va continua să lumineze 
fără schimbări importante. Interesant este că, spre deosebire 
de ceea ce se credea în trecut, volumul și temperatura sa au 
crescut în permanenţă şi vor continua să crească. Stelele mult 
mai mari decît Soarele au o evoluție complicată. Unele pot 
exploda, cu o degajare fantastică de energie și substanţă, 
crescîndu-și luminozitatea de milioane de ori pentru o pe- 
rioadă de cîteva zile. Din această categorie fac parte super- 
novele. Cînd stelcle îmbătrinesc, radiația internă nu mai 
poate compensa forța gravitațională; masa enormă se com- 
primă din ce în ce mai mult (fenomen numit „colaps gravita- 
țional”), putînd naşte stări ale materiei aproape de ncimagi- 
nat. Dacă masa unei stele muribunde nu depășește de 3,2 
ori masa Soarelui, ea se va transforma într-o stea neutro- 
nică, în care particulele elementare sînt comprimate aproape 
ca într-un gigantic nucleu atomic, avînd diametrul în jur 
de un kilometru. Densitatea ajunge în aceste condiții la un 
milion de tone pe centimetrul cub. Unele stele neutronice se 
rotesc în jurul axei de zeci de ori într-o secundă, formînd așa 
numiții pulsari, surse de „bip-bip“-uri radio foarte regulate, 
despre care, la descoperirea lor, în 1967, s-a crezut, pentru 
moment, că aparțin unor civilizaţii extraterestre. O parte 
dintre pulsari se pot asocia cu rămășițele unor foste supcr- 


nove. 
Dacă steaua depășește de peste 3,2 ori masa Soarelui, 
forța gravitațională a rămășițelor sale stinse va deveni atît 
de puternică încît de pe suprafața astrului nu va putea scăpa 
nimic, nici măcar o rază de lumină, iar obiectele din afară, 
ajunse în sfera de atracție a acestui corp ceresc invizibil nu 
var mai avea nici o șansă de întoarcere, chiar dacă s-ar putea 
mişca cu viteza luminii. (Or, conform teoriei relativităţii a 
lui Einstein, nici un corp material nu poate depăși viteza 
luminii.) Aceşti aștri ciudaţi au fost botezați, datorită pro- 


20 


prictății de a absorbi totul şi a nu înapoia nimic, găuri negre 
(black holes). 

Mărimea găurilor negre e controversată. Unele calcule 
arată că din zece mase solare s-ar putea naște o gaură neagră 
cu diametrul de 14,7 km. Se presupune însă că există și 
găuri negre extrem de vechi, cîntărind doar cîteva miliarde 
de tone și avînd diametrul mai mic decît al unui nucleu ato- 
mic, De asemenea, la ora actuală unii savanți presupun că 
în centrul galaxiilor spirale este o imensă gaură neagră carc 
atrage către ea materia întregii galaxii. Această ipoteză 
ar putea explica şi faptul că stelele din centrul Galaxiei sînt 
mult mai bătrîne decît cele din braţele spirale. Gaura neagră 
din centrul Căii Lactee ar avea, după unele estimări, masa 
de opt milioane de mase solare și diametrul de o sută de 
milioane de kilometri (adică mai mic decît al orbitei plane- 
tei Mercur). 


1.8. ÎNCEPUTUL ȘI SFÎRȘITUL UNIVERSULUI 


Deplasarea spre roșu a liniilor spectrale i-a preocupat 
îndelung pe astrofizicieni. Einstein asocia o astfel de depla- 
sare cu efectele cîmpului gravitațional, alții vorbeau despre 
„oboseala“ razelor de lumină. Aceste teorii nu reușesc însă 
ca să explice toate aspectele fenomenului. Azi aproape cu 
toții sînt de acord că avem de-a face cu „efectul Doppler“ 
același care face ca fluierul unui tren să pară mai ascuțit 
dacă locomotiva se apropie de noi și mai gros cînd se de- 
părtează. Îngroșarea sunetului, ca şi deplasarea liniilor spec- 
trale spre roșu, înseamnă scăderea frecvenţei, cu alte cuvinte 
o îndepărtare, o „fugă“ a galaxiilor. Raportul dintre viteza 
cu care o galaxie se îndepărtează și distanța pînă la ea este 
o constantă, numită „constanta lui Hubble“ după numele 
descoperitorului (1929). Care să fie cauza „fugii“? O. Oni- 
cescu presupune că există o forță de respingere care devine 
semnificativă doar în cazul distanțelor foarte mari; mai 
sînt și alte ipoteze; la ora actuală răspunsul acceptat aproape 
unanim este însă că în urmă cu circa 18 miliarde de ani 
toată materia Universului se afla adunată, într-o stare 
supracondensată, într-o enormă gaură neagră care, ca ur- 
mare a unor molive pe care cel mult le putem presupune 
vag, a explodat, producînd astfel ceea ce G. Gamow a numit 
Big Bang (tradus aproximativ „marea explozie”). Există o 
întreagă literatură care descrie primele fracțiuni de secundă 

ale exploziei; nu este însă obiectivul nostru să intrăm în 
asemenea detalii. Important e că obiectul care a explodat 
nu era omogen, dînd naștere astfel unui Univers care nu 
este nici el omogen. „Sunetul“ exploziei, ca și reverberațiile 
sale, au avut un rol important în modelarea materiei Meta- 
galaxiei și probabil ele sînt responsabile pentru strania struc- 
tură de fagure de care aminteam. Se pare că „sunete“ asc- 
mănătoare ondulează și brațele galaxiilor spirale. 

Argumentul hotărîtor în favoarea ipotezei „Big Bang“- 
ului îl constituie existența unei „radiații de fond“, venind 
din toate direcţiile, avînd circa 2,7” deasupra lui zero ab- 
solut, radiație care corespunde exact cu ceca ce "prevede 
teoria că ar trebui să se observe ca o rămășiță a marii ex- 
plozii originare. 

Cele mai puternice telescoape actuale pot observa galaxii 
aflate la 10 miliarde de ani lumină. Bineînţeles, noi vedem 
aceste galaxii nu așa cum sînt acum, ci așa cum erau cu 
10 miliarde de ani în urmă, telescopul devenind astfel și un 
instrument de privit în trecut. Pe măsură ce privim mai 
departe, observăm galaxii din ce în ce mai tinere, formate 
din stele în care abundă hidrogenul. De asemenea de la o 
anumită distanță apar obiecte ciudate, punctiforme ca ste- 
lele, dar degajînd cantităţi de energie uneori mai mari decît 
o întreagă galaxie, obiecte care au fost numite quasari. Sc 
crede că ele au apărut nu mult după „Big Bang“ și au con- 
stituit nuclee în jurul cărora s-au format ulterior galaxiile. 

Găurile negre, ca și „Big Bang“-ul, pun multe probleme 
a căror interpretare depășește bunul simţ obișnuit. De pildă 
ne putem întreba — unde a fost centrul acestei explozii? 
Majoritatea fizicienilor sînt de acord cu ipoteza „închiderii 
topologice a spațiului“, conform căreia întrebarea aceasta 
nu are sens. „Steaua primordială“ dinainte de „Big Bang“ 
nu a existat undeva în spaţiu, ci spaţiul și poate și timpul 
s-au născut o dată cu gigantica explozie și continuă să se 
mărească și azi. Ca să înțelegem fenomenul recurgem la o 
analogie. Să ne imaginăm că ar exista o lume pe suprafața 
unui balon de săpun, o lume cu locuitori care n-ar putea 
părăsi fragila sa peliculă și nici n-ar putea avea informații 
despre exteriorul balonului. Prin umflarea cu aer, toate 
punctele de pe balon s-ar îndepărta unele de altele propor- 
țional, fără să se poată găsi pe balon un centru al expansiunii, 
Se crede că analog se petrec lucrurile și în cazul Metagalaxiei, 


22 


cu diferența că pe cînd suprafaţa balonului de săpun are 
doar două dimensiuni, lumea noastră arc trei. 

S-ar putea prea bine că acest caracter „închis“ al Meta- 
galaxiei să se datoreze faptului că, în ciuda exploziei, Uni- 
versul rămîne în continuare un soi de gaură neagră, mai 
exact interiorul unei găuri negre şi deci nici un corp, nici o 
radiaţie nu pot scăpa în afară. După B. Lovell sfera în care 
sîntem închişi ar fi cam de 1000 de ori mai mare decît ori- 
zontul pe care îl putem observa. Astrofizicieni de primă 
mărime, cum ar fi A. Salam ori D. Ivanenko, iau în discuţie 
ipoteza că Universul nostru n-ar fi decît o particulă elc- 
mentară într-un supraunivers și poate că particulele noastre 
elementare, sînt, la rîndul lor, universuri. 

Estimări recente arată că cea mai mare parte a materici 
din Univers se află sub formă invizibilă, de pildă sub formă ` 
de neutrini sau de alte particule extrem de mici, dar extrem 
de numeroase și greu de sesizat. Ca urmare, sub efectul forței 
gravitaționale, expansiunea Metagalaxiei se va încetini, se 
va opri, ca apoi să recadă totul într-o prăbuşire uriașă, adu- 
nînd din nou toată masa universului într-un singur punct 
(fenomenul a fost numit „Big Crunch“ — aproximativ „Ma- 
rea sfărimare“), după care va urma un nou „Big Bang“ și 
așa mai departe, la nesfîrşit. Unii estimează durata dintre 
două explozii la 80 miliarde de ani. Universul ne apare deci 
închis, cel puțin pentru noi, nu doar în spațiu, ci și în timp. 
Deocamdată însă, trebuie să recunoaștem, marginile sale 
sînt confortabil de largi. 


Capitolul 2 
MIRACOLUL NUMIT VIAȚĂ 


2.1. PREMISE 


Am căutat viaţa în Sistemul Solar, fără să fi reușit s-o 
găsim cu certitudine în altă parte decît pe Pămînt. Sistemul 
Solar este, față de Metagalaxie, o picătură față de ocean. 
Avem oare șanse mai mari pe planetele altor sisteme stelare 
ori prin alte galaxii? E greu de răspuns. Cunoastem un sin- 
gur fel de viaţă, cel de la noi, de pe Pămînt. Tot ce putem 
face este s-o examinăm cît mai de aproape, să vedem care 
au fost condiţiile în care a apărut și.să încercăm apoi să 
transpunem scenariul în stele. 

Pămîntul prezintă cîteva condiții deosebit de avanta- 
joase pentru dezvoltarea fiinţelor vii așa cum le cunoaștem. 
Înainte de toate Soarele este stea simplă, are o dimensiune 
care-i asigură o viaţă liniștită pentru multe miliarde de ani, 
și, mai ales, face parte din generaţia a doua (sau a treia) de 
„reciclare“ a materiei stelare. Universul a fost format la în- 
ceput doar din hidrogen și heliu. Primele stele, gigantice, 
arzînd aceste elemente, au sintetizat carbonul, oxigenul, 
siliciul, fierul. Terminîndu-și viața în imense explozii, s-au 
creat condițiile nașterii din resturile lor a stelelor din cea 
de a doua generaţie, în cazanele cărora s-a realizat sinteza 
elementelor grele și a unor molecule. 

Faptul că Soarele este o stea simplă prezintă importanță 
deosebită, deoarece un sistem multiplu, cu tot pitorescul 
său, face ca planetele să descrie traiectorii complicate, apro- 
piindu-se ori depărtîndu-se mult ba de unul ba de altul dintre 
„Sorii“ săi, isprăvind adesea prin a cădea pe unul dintre 
aceştia. Vor scăpa doar planetele foarte îndepărtate, pe care 
însă va fi mult prea frig. Și să nu uităm că 70—80% dintre 
stele fac parte din sisteme duble sau multiple. 

Pămîntul se află la distanța ideală de Soare. O distanță 
de două ori mai mare sau de două ori mai mică ar fi exclus 

existența vieții sub formele ei cunoscute. Orbita, aproape 
“perfect circulară, asigură menținerea în limitele acestei dis- 
tanţe ideale. Perioada de rotaţie în jurul axei (ziua de 24 de 
ore) este rezonabil de mică pentru a împiedica o încălzire 
sau o răcire excesivă a uneia dintre feţe, 

Pămîntul pare un leagăn ideal pentru viață. De fapt ce 
înțelegem prin acest miracol numit viață? „Un mod de 
existență al substanțelor proteice“ spunea F. Engels, în 
concordanță cu punctele de vedere cele mai avansate din 
vremea sa. Modalitatea de conservare a unei structuri — 
spune mai aproape de noi F. Jacob, autor al unei „logici a 
viului“. Alţii leagă viața de entropie ori de complexitatea 
unor alcătuiri capabile să ducă la un salt calitativ... 

O definiție completă este dificil de dat în cîteva cuvinte 
(și chiar în mai multe). Și un cristal, în condiţii optime își 
propagă structura, și un bolovan scos la soare preia energie 
din mediul înconjurător, Să legăm viața de existența pro- 
teinelor? De ce n-am admite că în alte colțuri din Univers 
există ființe care nu conțin proteine? 

Două condiții par obligatorii pentru viață: metabolismul, 
prin care se asigură ca aportul de substanţă utilă și energic 
să fie mai mare sau egal cu pierderile, și capacitatea de re- 
producere. Dar sînt ele și suficiente? La ora actuală se pot 
imagina și chiar construi roboţi care (evident) preiau energie 
și uneori și substanțe din mediu, asigurîndu-și buna func- 
ționare, și în plus mai pot să și fabrice alți roboți, identici 
cu ei înșiși ori diferiți. Sînt oare acești roboţi vii? Poate va 
zice cineva că orice ființă vic se înmulțește luînd o parte din 
sine, prin diviziune, prin înmugurire., etc. Eroare! Virusii 
nu se divid niciodată, ci obligă mediul celular pe care para- 
zitează să fabrice semeni de-ai lor... 


2.2. INFORMAȚIA GENETICĂ 


La toate ființele de pe Pămînt funcţiile de metabolism 
(ca și nenumărate alte funcţii) sînt legate de proteine, iar 
cele de reproducere de acizii nucleici. Se cunosc la ora ac- 
tuală peste 100 000 de proteine diferite prin compoziţie, 
secvență, aranjament spațial etc. Acizii nucleici au o diver- 
sitate încă şi mai mare. Practic, acizii nucleici ai unui in- 
divid, indiferent de specie, îl caracterizează și nu se mai re- 
găsesc la nici un alt individ. Acizii nucleici poartă înscrise 
în ele „informația genetică“, deci direct sau indirect aproape 

toate caracteristicile înnăscute ale individului, începînd de 
la proteinele specifice pe care le va ști sintetiza, continuînd 
cu înfățișarea sa internă şi externă şi terminînd cu unele 
boli de care va suferi și cu speranța lungimii vieţii. Între 
proteine şi acizii nucleici există o strictă interdependenţă. 
Sinteza unora nu este posibilă decît prin prezența celorlalte. 
Nici unele nici celelalte nu-și pot manifesta pe deplin însu- 
șirile singure. 

Fără a intra prea mult în amănunte, precizăm că acizii 
nucleici sînt de două feluri: ADN (acizi dezoxiribonucleici) 
și ARN (acizi ribonucleici), aceștia din urmă de asemenea de 
mai multe tipuri, după sarcina concretă pe care o îndepli- 
nesc. O moleculă de ADN este formată din două lanțuri 
lungi, paralele, care se înfășoară una pe cealaltă într-o dublă 
spirală. Fiecare lanț constă dintr-o înșiruire de „cărămizi“ 
numite nucleotide. O nuclcotidă e formată totdeauna din- 
tr-o parte mereu aceeași (o moleculă de dezoxiriboză plus 
un rest fosforic) şi o parte variabilă numită bază azotată. 
Acestea din urmă pot fi numai de patru feluri (adenină, 
guanină, citozină şi timină). Nucleotidele, așezate într-o 
ordine sau alta în lanțurile ADN-ului, alcătuiesc un mesaj, 
întrucîtva precum literele într-un text. Deși cele patru nu- 
cleotide înseamnă numai patru „litere“, acestea sînt sufi- 
ciente pentru „texte“ de o nesfîrșită complexitate. În celula 
vie, ADN-ul, purtătorul prețiosului mesaj genetic, este 
păzit cu grijă în zona numită nucleu. Pentru ca mesajul să 
poată ajunge la locul unde, pe baza lui, se vor fabrica pro- 
teinele, textul său este copiat pe molecule de ARN, care uu 
rol de mesageri. Cercetătorii au stabilit că „literele“ din ADN 
trebuie citite cîte trei. Se știa de mult că toate proteinele sînt 
construite din numai douăzeci de tipuri de „cărămizi“ numite 
aminoacizi, Cercetînd informaţia din ADN s-a găsit că fic- 
cărui grup de trei nucleotide îi corespunde, pe baza unei rc- 
guli respectate, un anumit aminoacid sau eventual un „semn 
de punctuație“ în text. ADN-ul conține deci rețeta după 
care trebuie sintetizată, cărămidă cu cărămidă, fiecare pro- 
icină. 

Forma de spirală dublă permite ADN-ului să-și protejeze 
structura (deci mesajul) împotriva unor agresiuni care ar 
putea veni din afară. Astfel, dacă unul dintre cele două 
lanțuri ar fi vătămat, cl se poate reconstitui corect, după 
nucleotidele de pe lanţul pereche. Atunci cînd o celulă se 
divide, fiecare dintre ADN-urile care se găsesc în nucleul 

său își despletește cele două lanțuri gemene unul de celălalt; 
concomitent, lîngă fiecare capăt despletit se creează, nucleo- 
tidă cu nucleotidă, noile lanțuri perechi, pînă cînd locul 
ADN-ului inițial îl iau două molccule-fiice identice. Acum 
celula, avînd fiecare ADN în două exemplare, se poate divide 
și ea, lăsînd fiecărei celule proaspăt născute un mesaj genetic 
complet. Replicarea ADN-ului este probabil cea mai im- 
portantă reacție din lumca vie. 


2.3. SEMNE ALE VIEȚII ÎN COSMOS? 


Cele de mai sus sînt doar mici crîmpeie din fantastica 
activitate a celulei. Atît acizii nucleici, cît și proteinele pot 
conţine, fiecare, zeci sau sute de mii de atomi, așezați într-o 
ordine de loc simplă și de loc oarecare. O celulă de bacterie, 
primitivă față de celulele vegetale sau animale, este capa- 
bilă să sintetizeze, ea singură, peste 3 000 de compuși chi- 
mici diferiți, între care proteine și aminoacizi, într-o manieră 
pe care nici cele mai moderne uzine chimice n-o pot repro- 
duce. Cum s-a ajuns la această perfecțiune? 

Odinioară se putea răspunde simplu — creație divină, 
sau „generație spontanee“ (de pildă că din pămînt se pot 
naște viermi pur și simplu sub influența căldurii și apei). 
Dacă se admite că Universul n-are un început, mai există și 
explicaţia că viața există și ea dintotdeauna, călătorind sub 
formă de spori printre stele, încolțind îndată ce pe o planetă 
găsește condiţii prielnice. 

Azi lucrurile apar ceva mai complicate. Știm că Universul 
are un început, că nu l-a creat nimeni și că viața deci a tre- 
buit să se nască într-un fel, undeva, și nu oricum, ci într-un 
mod care să explice cum de s-a putut întîmpla fiecare pas. 

În norii de gaz și praf din Galaxie s-au identificat, prin 
spectrografie, circa 60 de compuși chimici caracteristici 
lumii vii. Între aceștia, pe lîngă apă şi oxid de carbon, se 
găsesc: metanul, acidul formic, acidul cianhidric, formalde- 
hida, acetaldehida, sulfura de carbon, cianacetilena, amo- 
niacul, ureea, alcoolul metilic etc. În constelația Săgetăto- 
rului, de pildă, în apropiere de centrul Galaxiei, există un 
nor care conține alcool etilic într-o cantitate mai mare decît 
masa Soarelui. Majoritatea specialiștilor sînt convinși că 
în spaţiul cosmic există și aminoacizi componenți ai protei- 
nelor, descoperirea lor fiind doar o chestiune de timp. 

Printre meteoriţii care au căzut pe Pămînt există unii 
numiți, datorită compoziţiei lor, meteoriți carbonici. Analiza 
acestora a pus în evidență hidrocarburi, fenoli, acizi organici 
grași, uree, compuși sulfoorganici, glucide, porfirine (compo- 
nentă a hemoglobinei și clorofilei), aminoacizi și chiar în- 
lănțuiri ale acestora din urmă care nu seamănă cu ceea ce 
există pe Pămînt, fiind astfel exclus să provină dintr-o con- 
taminare ulterioară. Unii cercetători au raportat chiar găsirea 
în meteoriți a unor structuri asemănătoare elicei duble 
ADN ori microorganismelor; aceste rezultate necesită însă 
la ora actuală confirmări suplimentare pentru a putea fi 
acceptate. Putem menţiona în sfîrșit că în eșantioanele aduse 
de pe Lună de misiunile Apollo s-au găsit aminoacizi. Cos- 
mosul conține deci cărămizile de bază ale materiei vii. Dar 
de aici și pînă la fiinţe este încă o distanță foarte mare. 


2.4. SCENARII PENTRU NAȘTEREA VIEȚII 


Unul dintre primii care au încercat să dea o descriere a 
modului în care materia ar fi putut înfăptui saltul către 
viață a fost savantul sovietic A.I. Oparin (1924). El a ob- 
servat la microscop că amestecînd diferite soluţii de proteine 
se formează picături sferice de substanță organică aproxi- 
mativ de mărimea bacteriilor, pe care le-a numit „coacer- 
vate“. Aceste picături aveau tendința să se mărească prin 
acumulare şi contopire. În prezența unor catalizatori s-a 
obținut ca în interiorul picăturilor procesele de sinteză să se 
desfăşoare cu o viteză mai mare decît cele de descompunere. 
La rezultate asemănătoare a ajuns, în mod independent, și 
englezul J.B.S. Haldane (1928). La vremea respectivă 
aceste experiențe au impresionat, dar nu au convins pe de- 
plin. De la coacervate la celula vie era încă un drum imens. 

În 1953, un student la Universitatea din Chicago — 
S. Miller, a efectuat o experiență care a rămas celebră. El 
a simulat timp de opt zile condiţiile care se pare că domneau 
pe Pămînt acum patru miliarde de ani — o atmosferă for- 
mată din hidrogen (13%), metan (26%), amoniac (26%) 
vapori de apă (35%), la o temperatură de 60 °C, și supusă 
unor descărcări electrice de 60 000 V. Rezultatele au depășit 
așteptările. La deschidere, în vasul în care s-a desfășurat 
experiența s-au putut identifica 19 molecule organice sinte- 
tizate din componentele amintite, între care formaldehida, 
glucide, grăsimi, uree şi șase dintre cei douăzeci de amino- 

acizi care compun lumea vie. Ulterior alţii au refăcut expe- 
riența, utilizînd în loc de descărcări electrice raze ultra- 
violete, obţinînd rezultate similare, 

În 1960, C. Ponnamperuma obține din aceeași atmosferă, 
sub acțiunea unui bombardament de electroni avînd inten- 
sitatea radioactivităţii naturale, cele patru baze azolate 
care intră în componența ADN-ului. În 1969, tot el obține, în 
prezența unor derivați ai acidului fosforic, nucleotide, iar 
la temperatura de 150 °C lanţuri de nucleotide, adică acizi 
nucleici primitivi. 

in 1965, S.W. Fox încearcă să reproducă procesele care 
ar fi putut avea loc în apele scăzute de lîngă țărmurile mării, 
ape în care se puteau concentra mari cantități de substanțe 
organice expus” radiației ultraviolete. El obține din această 
„Supă organică priinitivă ă“ fierbinte, lanțuri scurte de amino- 
acizi, pe care le numeşte „froleinoizi“, molecule care tind 
să se acumuleze în microsfere de tipul coacervatelor. Tot el 
atrage atenția că temperaturile relativ ridicate cerute de 
uncle dintre experiențe se puteau regăsi ușor în zonele cu 
activitate vulcanică. Interesant de observat că în 1963, 
în urma unor eruptii vulcanice submarine, lingă coastele 
Islandei a luat naștere insula Surtsey. Pe solul proaspăt 
răcit cercetătorii au găsit numeroși aminoacizi, între care 
și unii care nu intră în compunerea ființelor vii. Acum cîțiva 
ani, vulcanologi sovietici au identificat, în condiţii care 
excludeau orice contaminare externă, în cenușa rezultată 
în urma unor erupții vulcanice din Kamceatka, substanțe 
organice între care aminozaharuri, hidrocarbonați, 15 ami- 
noacizi și o bază azotată. S-a subliniat cu această ocazie nu 
numai rolul temperaturii ridicate, ci și cel al fenomenelor 
electrice și al undei de șoc care însoțesc erupția. De aseme- 
nea, cenușa expulzată de vulcan conţine catalizatori care 
înlesnesc și accelerează sinteza moleculelor organice, 

În sfîrșit putem aminti lucrările lui A. Bard și J. Lawless 
care au demonstrat experimental că unele argile conținînd 
catalizatori minerali sînt în stare să producă din „atmosfera 
primitivă“ aminoacizi. Alte argile, bogate în nichel, acțio- 
nează asupra aminoacizilor ca niște „magneți“, absorbin- 
du-i, realizînd sinteza unor proteinoizi. Experiențe asemă- 
nătoare au dus şi la sinteza „uscată“ a unor acizi nucleici, 
utilizînd argile bogate în zinc. 

Paralel cu elaborarea, în laborator, a unor modele asupra 
apariției vieţii, paleontologii au căutat să găsească roci din 

ce în ce mai vechi, conținînd urme de viață. La început erau 
preocupați de oasele reptilelor gigantice, de amprentele în 
piatră ale pădurilor de ferigi, de scoicile și melcii din adîncul 
stîncilor de calcar. Toate aceste urme sînt însă foarte recente. 
Viaţa a început cu mult timp înaintea lor. Abia de curînd, 
metode perfecționate au permis evidenţierea fosilelor unor 
colonii de bacterii și alge în roci mai vechi și tot de curînd 
au fost puse la punct tehnicile prin care virsta acestor roci 
poate fi stabilită suficient de exact, pe baza descompunerii 
prin radioactivitate a unor elemente chimice. 


Ştim astăzi cu o mare siguranță, metode foarte diferite 
concordă în acest sens, că Sistemul Solar și în cadrul său 
Pimîntul s-au născut în urmă cu 4,65 miliarde de ani. La 
început bombardamentele continue de meteoriți și activi- 
tatea vulcanică intensă nu permiteau nașterea unor conti- 
nente așa cum le cunoaștem astăzi. Plăcile abia solidificate 
la suprafață erau înghițite și retopite în miezul fierbinte al 
Terrei, locul lor fiind luat de oceane de magmă. Procesul 
continuă și azi, dar într-un mod și într-un ritm mult mai 
puţin spectaculos. Cele mai vechi roci vulcanice care au avut 
șansa să rămînă la suprafață din acele vremuri agitate şi 
pînă în zilele noastre datează de acum 4,2 miliarde de ani. 
Temperatura la care s-au solidificat excludea însă prezența 
vieții pe ele. Cele mai vechi roci „nevulcanice” cunoscute 
la ora actuală sînt niște cuarțite din Groenlanda, avînd o 
vîrstă de 3,8 miliarde de ani. Cercetările au evidențiat în 
interiorul lor mici goluri sferice în care s-au găsit urme de 
carbonați. După o părere, cu care însă nu toți paleontologii 
sînt de acord, aceste goluri sînt resturile unor ființe primitive, 
înrudite cu drojdia. Dacă este adevărat, ne aflăm în faţa 
unei evidențe tulburătoare — viața pe Pămînt este mai bă- 
trînă decît cele mai bătrine roci sedimentare; cu alte cu- 
vinte, niciodată nu vom putea şti sigur ce a fost înainte; 
paginile anterioare din istoria vieții au fost topite şi arse 
în miezul globului pămîntesc, pierzîndu-se definitiv. 

Primele urme, cu care paleontologii sînt în unanimitate 
de acord că reprezintă colonii de bacterii filamentoasc, „stro- 
matolitele“, datează de acum 3,5 miliarde de ani și au fost 
găsite în Australia. Urme similare, ceva mai recente, au fost 
semnalate și în Africa de Sud. Care a fost însă drumul de la 
„coacervatele“ primitive pînă la aceste bacterii? Care au fost 
evenimentele care au marcat nașterea vicţii acum patru 
miliarde de ani? 


2.5. ISTORIA PRIMELOR TREI MILIARDE DE ANI 


După cum ne asigură profesorul german M. Eigen, acum 
circa patru miliarde de ani sau poate ceva mai înainte, în 
„supa primitivă“ s-au constituit cupluri de baze azotate de 
două tipuri: adenozină-uridină şi citozină-guanozină, concu- 
rînd între ele pentru a capta din mediu materialul necesar 
autoreproducerii. O asociere, la început întîmplătoare, între 
cele două molecule rivale, deci schimbarea competiției în 
cooperare, a dus la îmbunătăţirea netă a performanțelor. 
Noi asocieri similare au deschis apoi calea sintezei acizilor 
nucleici. Alte argumente probează că la început acizii nucleici 
erau de tip ARN, cu un singur lanţ, avînd maximum 100 
nucleotide. Dobiîndirea, la un moment dat, a capacităţii 
de a sintetiza anumite enzime speciale a permis ridicarea 
acestui număr la cîteva mii. La această lungime apăreau 
însă foarte multe erori în timpul reproducerii. Din nou, dintre 
nenumăratele proteine sintetizate, s-au găsit niște enzime 
(de tipul polimerazelor) care au permis formarea elicei duble, 
deci a primelor ADN-uri. Stabilitatea acestora era atît de 
mare încît s-au putut mări fără dificultăţi deosebite pînă la 
milioane (!) de nucleotide într-o singură moleculă. De data 
aceasta problema era inversă — trebuia învinsă prea marea 
rigiditate a mesajului din ADN, viaţa trebuind să „inventeze“, 
pentru a asigura o minimă varietate a indivizilor unei specii, 
mecanisme complexe de recombinare a ADN-urilor. 


Drumul pînă aici a fost extrem de complex, mult mai com- 
plex decît am încercat să-l schițăm. Atenţie totuși! Sîntem 
doar la nivelul viruşilor. Abia la un pas următor apar bacte- 
riile. Putem observa că există și la ora actuală infraviruşi 
sau viroizi, constînd exclusiv dintr-o moleculă de ARN (de 
pildă avînd 859 nucleotide), parazitînd celule vegetale sau 
animale. Există apoi viruși foarte mici, avînd o moleculă de 
ARN din circa 3 000 nucleotide, ca și viruși constînd dintr-o 
moleculă de ADN ; aceste două tipuri din urmă dispun și de 
un înveliş proteine. 

Primele viețuitoare din „supa primitivă“ erau heterotrofe, 
adică se dezvoltau pe seama altor viețuitoare din mediul 
înconjurător. Cantitatea de substanțe nutritive creștea în 
felul acesta foarte încet. Marile întinderi oceanice, ca și usca- 
tul, rămîneau aproape complet moarte. Acum circa trei 
miliarde de ani s-a petrecut însă un eveniment cu urmări 
deosebite, Unele bacterii și-au înglobat în organism pigmenţi 

de tipul clorofilei (prezența acestora în „supa primitivă“ 
este dovedită experimental). Cu ajutorul acestor pigmenţi 
bacteriile respective au devenit capabile să transforme lu- 
mina Soarelui în energie, proces care poartă numele de foto- 
sinteză, Organismele cu clorofilă deveneau astfel autotrofe, 
putînd să crească și să se înmulțească numai pe seama luminii, 
apei şi a gazelor din atmosferă. O dată cu apariția lor se ter- 
mină era „supet primitive“ și începe era fotosintezei. 

Bacteriile cu clorofilă consumau bioxid de carbon, reţi- 
neau carbonul de care aveau nevoie pentru a. crește, climi- 
nînd oxigenul. Acest gaz, care pînă atunci lipsea probabil 
cu desăvirșire din atmosferă, prin reacţiile violente de care 
este capabil față de moleculele organice, are un efect ucigător 
asupra tuturor ființelor vii neprotejate. Unele microorganisme 
s-au adaptat treptat, pe măsura creșterii cantității de oxigen, 
la situația nou creată, închizindu-se într-un înveliș protector 
și începînd chiar să metabolizeze oxigenul (acum circa două 
miliarde de ani). Alte microorganisme au găsit cu cale să se 
retragă în medii în care oxigenul ajungea mai greu, de pildă 
în nămoluri sau în izvoare fierbinţi, unde rudele lor îndepăr- 
tate, „arhebacteriile“, mai pot fi regăsite și astăzi; în sfîrşit, 
așa cum arată americanul L. Margulis, anumite bacterii 
s-au refugiat pur și simplu în interiorul altor bacterii mai bine 
adaptate, oferindu-le în schimb acestora diferite „servicii“ 
prin care deveneau de fapt organe interne ale lor. Așa au 
apărut, prin endosimbioză, organite ca mitocondriile ori 
organele de deplasare de tipul cililor. Acesta a fost momentul 
în care informația genetică a tuturor componentelor, deci 
toate moleculele de ADN, au fost strînse la un lcc protejat, 
formînd nucleul celulei. Activitatea celulei va fi de acum 
înainte o icrarhie a activităților unui mare număr de compo- 
nente — ciclul său fiind, după expresia lui M. Eigen, un 
„hiperciclu“ armonizînd ciclurile individuale ale ficcăreia 
dintre părți. 

„Apariţia celulei cu nucleu este considerată ca evenimentul 
biologic cel mai de seamă de la saşterea vieții şi pînă în zilele 
noastre. Acest eveniment, petrecut acum circa 1,8 miliarde 
de ani, marchează granița dintre era procariotelor (bacterii, 
alge albastre-verzi etc. lipsite de nucleu) şi era etcaristelor 
(protiste, ciuperci, plante și animale). Amploarea saltului se 
poate ilustra si prin faptul că volumul de acid nucleic, deci 
de informaţie genetică a celor mai simple cucariote este de 
circa 1 000 de ori mai mare decît cea obișnuită la o procariotă. 

3 — Dc ce tac civilizațiile extraterestre 


Aproape încă un miliard de ani eucariotele, deși au devenit 
tot mai complexe, au continuat să rămînă unicelulare, adică 
formate dintr-o singură celulă. Reprezentanți actuali ai 
acestor făpturi sînt protozoarele (de pildă euglena verde sau 
parameciul). 


2.6. ISTORIA ULTIMULUI MILIARD DE ANI 


Următorul mare pas s-a petrecut abia acum circa un mi- 
liard de ani. În cadrul unor colonii de ființe unicelulare, specia- 
lizarea indivizilor a atins un asemenea grad încît celulele nu 
mai puteau supraviețui decît împreună, organizate pe anumite 
structuri. Soluția pentru a perpetua aceste structuri a fost 
punerea „în comun“ a informației genetice a tuturor compo- 
nentelor, la care mai trebuiau adăugate informațiile privind 
structura. Mai simplu zis — acum un miliard de ani au apărut 
primele ființe pluricelulare, adică formate din mai multe 
celule. La acea dată în roci apar urmele primilor viermi inelați. 
Mai mult de trei miliarde de ani i-au trebuit vieții să alcătu- 
iască primul vierme. A mai avut nevoie apoi de un singur 
miliard pentru ca din acel vicrme să-l creeze pe om. Mai 
mult de trei miliarde de ani, pe Pămînt nu au existat 
decît ființe mărunte, unicelulare. Abia un singur miliard de 
ani aparţine făpturilor pe care le-am putea zări cu ochiul liber. 

Tot acum un miliard de ani sau poate mai devreme, 
apare acel formidabil mecanism de recombinare a informației 
genetice care este înmulțirea sexuată. Ceea ce a urmat a fost o 
veritabilă dezlănțuire de forme și structuri, pînă la cele cîteva 
milioane de specii diferite (nimeni nu știe exact cîte) existente 
astăzi pe Pămînt. La început mările sînt ocupate de viermi, 
bureți, meduze. Acum circa 600 milioane de ani apar ani- 
malele cu schelet extern calcaros sau chitinos (moluște, 
cefalopode, artropode etc.), acum 500 milioane de ani primele 
vertebrate, acum 450 milioane primele plante de uscat, acum 
400 milioane primele vertebrate capabile să iasă pe uscat, 
ca și primele insecte; acum 350 milioane de ani se răspîndesc 
pe tot Pămîntul enorme păduri de ferigi arborescente, acum 
320 milioane de ani apar primele reptile ierbivore, urmate 
nu peste mult timp de cele carnivore; acum 200 milioane 
de ani își fac apariția primele mamifere, iar curînd după 
aceca primele păsări. Este apogeul reptilelor uriaşe, al dino- 
zaurienilor, animale care au fost aproape două sute de mi- 
lioane de ani stăpînii de necontestat ai uscatului, aerului și în 

bună parte a mării, unele ajungînd la 30—50 metri lungime 
și 100 tone greutate. Domnia lor ia sfîrșit brusc acum 65 
milioane de ani. Motivele sint misterioase: explozia unei 
supernove? coliziunea cu un satelit ori cu un meteorit uriaș, 
ceea ce a mărit ori a scăzut temperatura mediului ambiant? 
prea multă uscăciune sau prea multă umezeală? inversarea 
cîmpului magnetic al Pămîntului dcclanșind o catastrofă 
genetică? ș.a.m.d. Am spus „ia sfirșit brusc“ deși nu știm 
dacă dispariţia lor s-a produs în cîteva ore sau într-un milion 
de ani. Nu este exclus de pildă ca specii de mamifere carni- 
vore mici să fi devorat pur și simplu, năvălind în haite, uria- 
şcle greoaie. Tot astfel, o înăsprire treptată a climei putea 
defavoriza orice animal care depășea o anumită dimensiune. 
Desigur, speculațiile pot continua la nesfârșit, la fel ca şi cele, 
tot insuficient demonstrate, susținînd că urmași ai unor 
dinozauri s-ar mai găsi și azi prin jungla din bazinul fluviului 
Congo ori în lacurile reci din nordul Scoției sau Canadei. 

Acum o sută de milioane de ani sînt semnalate cele dintii 
primate, strămoșii maimuţelor actuale. În urmă cu 25—30 
milioane de ani din acest trunchi se desprinde o ramură care 
conduce, cu mici ezitări, la apariţia, acum 2—3 milioane de 
ani, a primilor oameni. 


2.7. PĂMÎNTUL, CEA MAI BUNĂ DINTRE LUMI? 


G.W. Leibniz spunea că trăim în „cea mai bună dintre 
lumile posibile“. Într-un fcl pare să fi avut dreptate; compara- 
tiv cu toate corpurile cerești cunoscute, Pămiîntul asigură din 
plin condiţiile ideale pentru dezvoltarea vieţii: temperatură 
agreabilă, apă, oxigen etc. Probabil însă că problema trebuia 
pusă invers — în cele circa patru miliarde de ani de neînce- 
tată evoluţie viețuitoarele au avut răgazul să se adapteze 
exact la condiţiile care domnesc pe Pămînt. Dacă însă con- 
diţiile ar fi fost altele, pînă la ce punct le-ar fi putut adaptarea 
urmări? 

Microorganismele sînt în stare să supraviețuiască uneori 
în apă clocotită sau în adîncul ghețurilor polare, în deșerturi 
toride sau în stratosferă. Dar pentru ființe evoluate sînt 
necesare condiții ceva mai blînde. Dacă adaptarea organisme- 
lor ar fi într-adevăr nelimitată, în Sabara ar crește plante 
(e drept, diferite de cele din restul lumii), iar Antarctica ar 
mișuna de animale. Faptul că ele au rămas pustii e un semn 
al limitelor vieții. 

Tot ce e viu pe Pămînt îşi datorește existența proprietății 
carbonului de a forma lanțuri stabile, molecule uriașe și de 
mare complexitate cum sînt acizii nucleici și proteinele. 
Nu există nici un alt element chimic dintre cele 105 cunoscute 
care să aibă proprietăți similare.Pe de altă parte, circa 93— 
94%, din totalul combinațiilor chimice cunoscute de om au la 
bază carbonul. 

S-a vorbit, ca alternativă, de silani, lanţuri asemănătoare 
celor carbonice formate însă pe bază de siliciu. Dar aceste 
lanțuri sînt incomparabil mai simple, mai scurte. În plus 
viața presupune un metabolism specific; de pildă animalele 
respiră oxigen și expiră bioxid de carbon. Vieţuitoarele ipo- 
tetice din siliciu ar trebui să facă la fel; numai că bioxidul de 
siliciu, întîlnit de noi sub formă de cuarț sau nisip, nu devine 
gazos decît la temperaturi foarte mari, la care lanțurile com- 
pușilor complecși se degradează. Apoi, înlănțuirea a doi atomi 
de siliciu înmagazinează (și poate deci elibera la nevoie) de 
două ori mai puțină energie decît cea a doi atomi de carbon. 
Asta poate însemna și mișcări de două ori mai lente, ori chiar 
o evoluție de două ori mai lentă... Poate mai merită să subli- 
nicm că pe Pământ există de o sută de ori mai mul! siliciu 
decâi carton, iar în trecut au existat toate temperaturile consi- 
derate propice vieții bazată pe siliciu (deci cu ADN și proteine 
structurate pe lanțuri din atomi de siliciu în loc de lanțuri 
din atomi de carbon) totuși nu s-a găsit nici o urmă... Încă 
și mai puţin probabilă este o altă ipoteză, cea a vieţii bazată 
pe borani, compuși complecși ai borului. 

C. Sagan atrage tot timpul atenția că, dat fiind că noi 
cunoaștem doar un singur tip de viață, cel bazat pe carbon, 
putem cădea lesne în păcatul unui „șovinism carbonic“, 
ajungînd să nu mai fim în stare să înțelegem un alt tip de 
viață. Cu toate acestea tot el scrie — „nu-mi place să fiu 
un fanatic al carbonului, dar descopăr tot timpul că fizica și 
chimia mă obligă în această direcție“. 

Pentru viața de tip carbonic se pare că este esențială 
așa, în cantități mari. Alternativele pe care unii le cred posi- 
bile în alte lumi locuite, de pildă amoniacul sau alți acizi, 
nu asigură nici pe departe proprietățile excepționale ale apei. 
Între altele gheața plutește la suprafață, lăsînd dedesubt 
viața să-și continue mersul, pe cînd toate celelalte substanțe 
propuse se solidifică la frig de jos în sus. Este de asemenea 
esenţială o presiune atmosferică în care apa să fie lichidă 
într-o plajă cît mai largă. Se ştie că dacă presiunea e foarte 

mică, gheața, pe măsură ce se topește, trece direct în stare 
gazoasă. Nu vor exista deci oceanele sau mările care să consti- 
tuie leagăn pentru primele forme de viaţă. Este nevoie apoi 
de o valoare anume a atracțici gravitaționale care să rețină 
oxigenul, gazul care asigură eficiența energetică a proceselor 
vitale, ca și de o pătură de ozon care să permită doar unui pro- 
cent redus de radiații ultraviolete să ajungă la sol. Primele 
organisme pămîntene ceva mai complexe — metanogenele — 
erau, e drept, adaptate unei atmosfere de metan, din care 
oxigenul lipsea aproape cu desăvîrșire, dar viețuitoarele mari, 
dotate cu un sistem nervos complex, capabile de o descăr- 
care bruscă a mari cantităţi de energie, n-au apărut decît o 
dată cu îmbogățirea conţinutului în oxigen al atmosferei. 

Desigur, în alte condiții de presiune atmosferică sau tem- 
peratură viața ar fi putut evolua în alte direcţii; este însă 
puţin probabil că ar fi reușit să ajungă mult mai repede la 
ființa gînditoare. La condiţiile amintite mai sus ar mai tre- 
bui desigur să adăugăm și multe altele ca: activitatea vulca- 
nică, radioactivitatea naturală și poate și șansa contaminării 
cu germeni veniți din alte corpuri cerești. 

Din păcate, trebuie din nou s-o spunem, noi cunoaștem 
practic un singur tip de viață — cel pămîntean, N-ar fi exclus 
ca, oricît am dori să fim de obiectivi, să rămînem totuși 
robii unui punct de vedere îngust. Răspunsul la întrebarea — 
cîte sînt lumile locuite? — rămîne deci deschis unui evantai 
foarte larg de răspunsuri. 


Capitolul 3 
ORIGINEA FIINȚEI INTELIGENTE 


3.1. INFORMAȚIA GENETICĂ ȘI SELECȚIA NATURALĂ 


Ceea ce caută omenirea în Univers nu este atît viața, 
cît ființele inteligente. Or, fiinţele inteligente, în sensul în 
care înțelegem noi inteligența, ființe cu care am putea în- 
treține un dialog, nu există (nici măcar) pe Pămînt decît de 
cîteva zeci de mii de ani. Dacă un călător din Univers ar fi 
descins pe Pămînt, pe această planetă ideală pentru viață, 
cîndva la întîmplare, în ultimele patru miliarde de ani, ar fi 
avut trei șanse din patru să dea doar peste alge și bacterii 
și doar o șansă la o sută de mii să găsească un om inteligent 
(aproape sigur aflat în epoca de piatră). 

Ne putem întreba în continuare — apariția ființei inte- 
ligente era obligatorie sau a fost doar un accident? A fost 
în întregime consecința unor procese naturale sau trebuie 
luaţi în considerare și alți factori? Pentru a răspunde, trebuie 
să examinăm cîteva din mecanismele fundamentale ale evo- 
luţiei lumii vii: — selecția, mutațiile, recombinarea genetică. 

Informaţia ereditară se transmite urmașilor prin uni- 
tăți numite gene. Schematic, gena poate fi reprezentată ca 
un segment din molecula de ADN, segment conținînd cîteva 
sute sau cîteva mii de nucleotide. La construcția unei pro- 
teine participă de exemplu una sau cîteva gene. Molecula de 
ADN împreună cu un înveliș protector de proteine, formează 
o structură numită cromozom. La pluricelulare cromozomii 
se repetă în mod identic în nucleul fiecăreia dintre celule. De 
pildă în nucleul fiecărei celule (normale) de om există 46 
cromozomi, deci 46 molecule de ADN. Omul are, după unele 
estimări, cam zece mii de miliarde de celule, de cel puţin o 
sută de tipuri diferite. Cei 46 cromozomi constituie suportul 
fizic a 50—100 mii de gene. La om deci aceeași informație 
genetică se află înscrisă, într-un același mod, în fiecare celulă 
a organismului. Desigur, ficcare celulă va folosi din această 

informaţie doar o mică parte şi anume pe cea specifică ac- 
tivității sale. 

Acizii nucleici ai unor viruși conțin doar trei gene. O 
bacterie (eschirichia coli) are deja circa trei mii de gene, pe 
cînd mamiferele un număr de ordinul zecilor de mii. Sub 
acest aspect drumul de la virus la bacterie apare: ca fiind 
mult mai lung decît cel de la bacterie la om. 

Informaţia înscrisă în cromozomii aflați în nucleul celulei 
este deci responsabilă pentru (aproape) toată diversitatea 
lumii vii, determinînd direct sau mijlocit toate caracterele 
speciilor, ca și pe cele ale fiecărui individ în parte. În cadrul 
speciilor mai evoluate, cu foarte rare excepţii, nu există doi 
indivizi complet identici ca informație genetică, deci implicit 
nici ca înfățișare ori activitate chimică. Varietatea caracte- 
relor nu este un simplu joc al hazardului, ci o necesitate vi- 
tală pentru o bună adaptare a speciei la condiţiile schimbă- 
toare de mediu. Cu cît o populație este purtătoarea unei 
zestre genetice mai diversificate, cu atît sînt mai mari şan- 
scle ca, în condiții schimbate, să existe supravie[uilori. A- 
cesta este mecanismul prin care microbii se adaptează din ce 
în ce mai bine la antibiotice ori gîndacii la DDT.’ În mo- 
mentul unor agresiuni împotriva speciei majoritatea indi- 
vizilor mor. Supravieţuicsc acei puţini care întîmplător dis- 
puneau de variante sau combinaţii de gene, pînă în mo- 
mentul acela complet neinteresante, care contribuie la 
rezistența față de agresor. Urmașii supraviețuitorilor se vor 
înmulți ocupînd „nișa ecologică“ părăsită de confrații lipsiţi 
de șansă, iar peste un număr de generaţii genele „noro- 
coase“ vor aparține majorității indivizilor populaţiei sau 
speciei. 

Să presupunem că, în condiții neschimbate de mediu, o 
bună bucată de vreme numărul indivizilor dintr-o specie nu 
se modifică. Ce înseamnă aceasta? Că, în medie, din fofi ur- 
mașii unei perechi nu vor supraviețui decît dos indivizi. Ob- 
servația este valabilă, în egală măsură pentru broaște, muște, 
iepuri sau orice alt animal sexuat. Un număr mare de pui la 
o pereche este semn că riscul de a muri înainte de maturizare 
este și el mare. Uneori schimbarea condițiilor poate dezechi- 
libra această proporţie; în acest caz specii întregi, insuficient 
dotate, pot dispărca, cedînd locul altora. Acest „joc“ pe 
viață și pe moarte poartă numele de selecție naturală. Evi- 

dent;ea nu trebuie imaginată ca o luptă sîngeroasă, nemiloasă, 
continuă, ci ca una mai subtilă, în care adesea ingeniozitatea 
ori spikitul de familie pot deveni factorii cei mai importanţi. 


3.2. MUTAȚII ȘI RECOMBINĂRI GENETICE 


Diversitatea genetică, atît de importantă supraviețuirii 
în condiții schimbătoare, se atinge datorită unor mutații acu- 
mulate de indivizi și transmise urmașilor. Mutaţiile repre- 
zintă modificări față de înfățișarea „normală“ a informației 
genetice aparținînd speciei, codificată în moleculele de ADN; 
ele pot afecta succesiunea nucleotidelor, aspectul cromozo- 
milor ori chiar numărul lor. Factorii care favorizează apariția, 
mutaţiilor sînt diverși; radiaţiile ultraviolete, X, gamma, 
fluxurile. de particule elementare, anumite substanțe chimice, 
unele antibiotice sau agenţi biologici între care virusurile. 
Acești factori acționează de regulă în momentul delicat în 
care ovulul fecundat începe să se multiplice, pentru a produce 
celulele necesare construirii puiului. Unele mutații pot fi 
grave, ducînd la o informaţie genetică lipsită de sens ori con- 
tradictotie | o astfel de ființă nu va putea supravieţui sau nu 
va avea urmași. Mutaţiile aberante nu se transmit deci mai 
departe. "Alte mutații pot să nu aducă pe moment nici un 
avantaj, Aici un dezavantaj, dar ar putea deveni brusc im- 
portante în situații de excepție (vezi rezistența gîndacilor la 
DDT etc.). 


Datorită faptului că molecula de ADN este foarte rezis- 
tentă la schimbări, pentru diversificarea zestrei genctice a 
speciei a trebuit să apară mecanismul recombinării genetice. 
Prin reproducerea sexuată, fiecare descendent ia, la întîmpla- 
re, o parte din informaţia genetică a tatălui și o altă parte din 
cea a mamei. Eventualele mutații care există în informaţiile 
genetice ale acestora vor fi astfel bine amestecate, această 
„loterie“ reușind să producă indivizi cu proprietăți cît mai 
diversificate, 

Este interesant că într-o populație în care încrucișările 
se produc la întîmplare, o bună parte dintre mutații rămîn 
mascate, ascunse, dominate de proprietatea „normală“, in- 
capabile să se manifeste (în afara unor cazuri speciale). Dim- 
potrivă, la populaţii mici, izolate, o anumită mutație s-ar 
putea repede transmite la toți descendenții, devenind pre- 
dominantă. O scrie de boli de pildă, nu sînt altceva decît 
manifestarea unor mutații. Mecanismul trasmiterii lor la 

urmași poate fi urmărit la căsătoriile între rude de sînge. 
Una dintre consecinţele acestui fenomen este că o populaţie 
mare este, de reguli, genetic stabilă, pe cînd în populații 
mici pot avea loc modilicări importante într-un termen relativ 
scurt, Două grupuri mici și izolate ale aceleiași specii pat 
evolua astfel rapid către două specii diferite. Este una dintre 
căile de apariție a speciilor noi. 


3.3 CUM A APĂRUT OMUL? 


Ne interesează desigur în ce mod mecanismele descrise 
mai sus au conlucrat la crearea speciei „homo“, adică a omu- 
lui. E o problemă în care mai există nenumărate semne de 
întrebare dar și cîteva notabile certitudini. 

n urmă cu 25—30 milioane de ani (sau poate mai recent?) 
strămoșul nostru a pierdut, din zestrea sa genetică, doi cro- 
mozomi ; de la 48, cît au şi azi rudele sale cele mai apropiate, 
marile maimuțe, rămâînînd doar cu 46. Specialiștii au demons- 
trat că acest accident nu se putea petrece decît în cîteva mo- 
duri, toate la fel de puţin obișnuite. De pildă, ovulul fecun- 
dat, avînd acest defect, a dat naștere nu unui singur urmaș, 
ci la doi gemeni; mai mult, aceşti doi gemeni au fost un băiat 
şi o fată. Datorită particularităţii lor genetice ei nu putea 
avea urmași decît unul cu celălalt; astfel de urmași au exis- 
tat și chiar suficient de mulţi pentru ca azi, la capătul aces- 
tui șir de întîmplări improbabile, să fim toți oamenii purtă- 
tori a 46 cromozomi. | 

A fost un pas. Nici primul, nici ultimul. Cine poate spune 
dacă a fost cel mai important sau dacă a fost măcar obliga- 
toriu pentru apariţia inteligenţei? 

Să lăsăm ca fosilele dezgropate de antropologi să spună 
puţinul pe care-l știu. Acum 18—20 milioane de ani existau 
mai multe specii de primate, între care driopitecii, cu o struc- 
tură mai primitivă și ramapitecii, avînd o talie de circa un 
metru, capabili să folosească deja unelte. Organizaţi în gru- 
puri, ei au părăsit jungla, aventurîndu-se în savană; consu- 
mau și carne, la început mai timid, apoi tot mai sistematic. 
Interesant, circa 10 milioane de ani ramapitecii . rămîn 
aproape neschimbaţi, răspîndindu-se în toată Lumea Veche, 
din Turcia și Grecia pînă în sudul Africii, în China, în India 
şi Pakistan. Se perfecționează totuși mersul în două picioare 
şi mîinile devin tot mai apte pentru a executa diferite ope- 
rații necesare în activităţile de zi cu zi. 

În urmă cu 5—6 milioane de ani, locul ramapitecilor este 
luat de niște descendenţi ceva mai cvoluați — australopitecii. 
Acum circa 3,5 milioane de ani fosilele demonstrează exis- 
tența cîtorva specii bine diferențiate de australopiteci între 
care australopitecul robust, avînd talia de circa 1,60 m, con- 
“sumînd cu fălcile sale masive în special rădăcini, plante și 
grăunțe și australopitecul african, de circa 1,20m, avînd o 
alimentație mai diversificată. Ambele specii au dispărut în 
urmă cu circa un milion de ani. 

Contemporane cu australopitecii, deşi mai rar întîlnite, 
sînt niște ființe ciudate avînd o talie mică, un mers mai ușor 
și un cap mai mare. Pentru prima dată preferă să adune hrana 
şi s-o împartă cu cei rămași „acasă“ în loc s-o consume pe loc. 
Tot ele sînt primele care fabrică unelte. Sînt oare oameni? 
Descoperitorii fosilelor le-au numit homo habilis. Separarea 
de australopiteci s-a produs, se pare, acun 6—10 milioane 
de ani. Un exemplar al speciei, numit nu cine știe ce poetic 
„craniul 1'470“, a trăit în urmă cu 2,6 milioane de ani, avea 
aproape exact trupul unui om de azi, dar un cap de maimuţă; 
totuși fruritea era deja neobișnuit de înaltă, iar capacitatea 
craniană ajunsese la 800 cm? (omul de azi are 1 000—2 000 cm? 
iar gorila circa 500 cm?). 

Acum vreo două milioane de ani își face apariţia o formă 
mai perfecționată, numită homo erectus. Este prima ființă 
asupra căreia cad cu toţii de acord că reprezintă un om. În 
cîteva sute de mii de ani accastă „variantă reușită“ fabricată 
de loteria genetică se răspîndește în întreaga Lume Veche. 
La început, straniu, îl găsim adesea asociat cu. australopitecii 
într-atîta încît unii au sugerat că îi considera pe aceștia din 
urmă ca pe niște rude „mai sărace“, cărora le lăsa, pentru 
cine ştie ce servicii, o parte din pradă. Apoi australopitecii 
dispar și pe scenă rămîne doar „homo erectus“. Reprezentanții 
săi cei mai recenți sînt Pitecantropul din Jawa, Sinantropul 
de lîngă Beijing, omul de Heidelberg. La aceştia capacitatea 
craniană ajunge să depășească 1 000 cm?. 

Acum o sută de mii de ani, locul lui „homo erectus“ este 
ocupat de alți doi reprezentanţi: primul, omul de Neanderthal, 
avea o înfățișare mult mai primitivă, dar volumul creierului 
era în medie de 1300—1400 cm? (similar cu al omului actual). 
Cel de al doilea, homo sapiens, aducea destul de mult cu omul 
actual. Foarte mulți specialiști înclină să creadă că erau doar 
două rase ale unei aceleiași specii, mai ales după ce în Israel 
a fost descoperit un mare număr de schelete prezentînd carac- 


42 


tere comune neanderihaliene și sapiens. Dacă în urmă cu 
70—80 mii de ani neanderthalienii erau practic singurii stă- 
pîni ai Europei, ei dispar complet de pe scenă acum 35 mii 
de ani, lăsînd locul unei rase mai perfecţionate de homo 
sapiens numită homo sapiens sapiens. Indivizii din această 
rasă nu se deosebeau aproape de loc de oamenii de azi. Rc- 
prezentantul cel mai cunoscut, omul de Cro Magnon, apărut 
în urmă cu circa 50 mii de am, răspândit în vestul Europei și 
nord-vestul Africii, avca înălțimea medie de circa 1,80 m și 
volumul creierului de pînă la 7 600 cm? (reamintim, media 
omului actual este de 1 300—1 400 cm?). 

Evident, volumul creierului nu reprezintă totul. Un elc- 
fant indian are un creier de patru ori mai mare decît alomului. 
Adesea se preferă raportarea greutății creierului la greutatea 
totală. În acest caz, superioritatea omului este evidentă. Dez- 
voltarea a fost însă și calitativă?; ea a vizat în mare 
măsură abilitatea mîinilor, forma proeminentă a bărbici, 
legată de capacitatea limbii de a articula un număr cît mai 
mare de sunete într-un timp scurt, specializarea celor două 
emisfere cerebrale, diversificarea mimicii. Un rol important 
în ultimele cîteva milioane de ani l-a avut și faptul că, 
lungindu-se perioada de creștere a copiilor, aceștia își puteau 
însuși un bagaj mai mare de cunoștințe și deprinderi înainte 
de începerea vieţii de adult, 


3.4. INTERVENŢII EXTERNE ÎN EVOLUȚIA OMULUI? 


Gencticicnii se află în fața unor probleme delicate =- 
numărul de mutații necesare pentru a explica drumul dela 
strămoșul nostru de acum cîteva milioane de ani și pină 
la omul de azi este, aparent, mult prea mare pentru un 
interval de timp atît de scurt. Unii au presupus că expli- 
cația se găsește în schimbările dese ale orientării polilor 
magnetici pămînteni în acest răstimp, schimbări ale căror 
urme se regăsesc, întipărite în roci, pretutindeni pe glob. 
La fiecare inversare, „umbrela magnetică“ a Pămîntului, 
cea care ne apără de radiaţiile dăunătoare venite din Cosmos, 
dispare pentru un scurt interval, permițînd producerea unui 
număr mult mai mare de mutații decît în mod obișnuit. Or, 
interesant, tocmai în perioada cuprinsă între acum 3 mili- 
oane şi acum 2,8 milioane de ani, deci atunci cînd s-au 
semnalat primii oameni, au avut loc patru inversări ale 
polarităţii câmpului magnetic pămîntesc. 

Mutaţiile nu se produc însă doar în epoca în care se şi ma- 
nifestă. Deci mutaţiile care au dus la specia „homo“ nu trebuie 
să se fi produs obligatoriu în ultimii 8—4 milioane de ani; 
o bună parte din ele se puteau acumula şi în cursul zecilor de 
milioane de ani anteriori (de pildă, de-a lungul celor zece mi- 
lioane de ani de permanență a ramapitecilor). Numărul mare 
de indivizi putea să „mascheze“, conform mecanismului amin- 
tit, cea mai mare parte din mutații. Cînd un grup mic, dar 
purtător al unei mutații avantajoase, a rămas izolat genetic, 
aceste mutații „mascate“ puteau ieși în număr mare la lumi- 
nă, devenind rapid majoritare, „normale“. 

Un rol deosebit în accelerarea evoluției l-a avut și inter- 
venția unui factor inexistent înainte — selecția prin criterii 
culturale. Vom înţelege mai bine fenomenul cu ajutorul unei 
comparații. Strămoșii cîinelui au rămas neschimbaţi timp 
foarte îndelungat. Într-un interval relativ.scurt omul a reușit 
să selecționeze din acest „fond“ comun rase atît de diferite cum 
ar fi „Saint Bernard“-ul sau pekinezul, basetul sau buldogul. 
Liniile „pure“ în care se urmărește cu grijă respectarea „pe- 
digriului“ sînt exemple foarte la îndemînă de grupuri izolate 
genetic. Dacă una dintre rase ar fi net superioară tuturor celor- 
lalte, toți oamenii ar opta pentru ea, eliminîndu-le pe celelalte. 
Nu este însă cazul. Dacă s-ar reîncrucișa la întîmplare toate 
aceste rase, după un număr de generaţii descendeții ar deveni 
aproximativ de aceeași talie și formă regăsind tipul „normal“ 
al speciei (probabil apropiat înfățișării medii a cîinilor va- 
gabonzi). Informația genetică a speciei va conţine însă în con- 
tinuare potențialul „Saint Bernard“ sau potenţialul pekinez, 
care deci ar putea fi recreate oricînd din nou, printr-o atentă 
selecție. În cazul omului, în „autoselecție“ au acționat fac- 
tori de preferință precum inteligența, abilitatea, sensibili- 
tatea estetică etc. 

În sfârșit, merită să mai pomenim că așa-numiții „antro- 
pologi moleculari“ afirmă că numărul de mutații care ne deo- 
sebesc de marile maimuțe antropoide (cimpanzeul, gorila etc.) 
se puteau realiza, în ritmul normal în care se produc muta- 
tiile, în circa 4—5 milioane de ani, or despărțirea între stră- 
moșii omului și ai acestor maimuțe este plasată, pe baza do- 
vezilor paleontologice, funcție de autori, acum 10—-30 mi- 
lioane de ani, adică mult mai înainte. Ne-am putea deci în- 
treba, cu aceeași îndreptățire, de ce atît de puţine mutații în 
tot acest răstimp? Adevăriul este fără îndoială undeva la 
mijloc. 

Putem deci sublinia că, aşa cum dovedesc resturile fosile 
ca și toate celelalte metode avute în vedere, apariția omului 
nu a fost rezultatul unui singur salt spectaculos, ci a nenu- 
mărate salturi mărunte, al unor chinuitoare rătăciri, al unei 
selecții care a orientat pas cu pas, vreme de milioane de ani, 
strămoșii noștri către performanţe intelectuale tot mai înalte. 
A fost și o acumulare de mutații și o valorificare a unor mutații 
anterioare. În ultimii 45 milioane de ani s-au produs, în medie, 
cinci inversări ai polilor magnetici în fiecare milion de ani, dar 
mutaţiile puteau fi favorizate și de nenumărați alţi factori. 
Rezultă că devenirea omului a fost un proces perfect paluzibil. 
Dacă ne mai lipsesc unele detalii, acesta nu e un motiv pentru 
ca să se presupună, așa cum încearcă unii s-o facă, intervenţia 
unor misterioase forțe externe. De altfel, aceste forțe ar fi 
trebuit să aibă o răbdare ieșită din comun sau o cu totul altă 
percepţie a timpului, pentru a realiza toate micile schimbări 
care în ultimele 430 milioane de ani (sau, de ce nu, în toate cele 
4 miliarde) au dus la naşterea civilizației noastre. 


3,5. OMUL ZĂPEZILOR 
ŞI SEMENII SĂI — FOSILE VII? 


Probabil că viitoarele descoperiri, departe de a limpezi 
lucrurile, vor fundamenta o genealogie mult mai stufoasă a 
speciei umane decît cea schițată (cu multe simplificări) mai 
sus. Se mai duc discuţii de pildă asupra faptului dacă omul 
de Neanderthal a dispărut realmente sau s-a topit pur și 
simplu în marea masă a lui „homo sapiens“. În acest din urmă 
caz, zestrea noastră genetică include și pe neanderthalieni. 
Alţii afirmă că omul de Neanderthal, sau alte forme primitive 
de „homo“ ar mai exista și azi „în stare pură“, în zone greu 
accesibile de pe glob. N-ar fi exclus ca şi una şi cealaltă din- 
tre ipoteze să fie adevărată. 

Grupuri umane izolate genetic puteau, teoretic, evolua, 
datorită unor criterii de selecţie neobișnuite, către forme a- 
parte, care în condiţii de izolare s-ar fi putut perpetua nes- 
chimbate pînă azi. 

În munţii Himalaya se găsesc, periodic, urme ale faimosu- 
lui „yeti“, omul zăpezilor. O rudă bună a sa este „Big Foot“ 
(picior mare) care hălăduicște zice-se prin pădurile din Ca- 
nada și California. Veşti despre aceste ființe, ca și despre al- 
tele, în alte cîteva zone izolate ale globului, apar sistematic. 

Spicuim cîteva din presa noastră. Un film făcut de R.Petter- 
son și R. Hymlecn, în 1967, într-o pădure virgină din Cali- 
fornia de Nord, prezentat și de televiziunea noastră, arată o 
ființă păroasă nemaiîntilnită. Filmul, acuzat iniţial de a fi 
fost trucat, a fost supus unor expertize și găsit autentic, in- 
clusiv recent, cu prilejul unei întruniri desfășurată la Moscova. 
Măsurătorile făcute au arătat că este vorba de o ființă obiș- 
nuită să umble în două picioare avînd însă un mers diferit 
de cel al omului. Silueta avea înălțimea de doi metri, iar laba 
piciorului măsura 38 cm. 

Într-un masiv muntos din centrul Chinei circulă multe 
legende despre „oameni sălbatici“. În iunic 1980 s-au putut 
cerceta circa 1 000 urme, avînd pasul de 2,20 m (sc presupune 
că ființa înainta în salturi), iar amprenta labei piciorului lungă 
de 48 cm și lată de 23 cm (la oamenii actuali lungimea labci 
trece rar de 30 cm.) Tot acolo, în luna decembrie a aceluiași 
an, a fost văzută de săteni o femcie-maimuță, avînd înăl- 
țimca de circa doi metri şi corpul acoperit de un păr brun- 
roșcat. Era însoțită de pui. La apelul sătenilor a răspuns 
prin cîteva sunete guturale după care a dispărut. Primele 
măsurători asupra urmelor lui „yeti“, în Himalaya, s-au 
făcut în 1915, găsindu-se o amprentă de 37 cm. Ulterior, 
aceste dimensiuni au fost reconfirmate sau depășite de cons- 
tatările altor expediţii. 

În podișul Pamir, învecinat cu Himalaya, s-au găsit urme 
asemănătoare, ale unei făpturi presupusă a fi carnivoră, 
înaltă de doi metri, avînd greutatea de 200 kg, dar de o agi- 
litate și viteză care o fac imposibil de urmărit de către om. La 
nord de Duşanbe (capitala R.S.S. Tadjikă), în august 1981, 
o expediţie sovietică a reușit să zărească un exemplar care 
s-a îndepărtat în fugă. Mulajul în ghips făcut după urma la- 
bei măsura 49 cm. 

Există de asemenea vești și legende din tundra siberiană 
despre „ciuciuna“, o ființă de 2 — 2,5 m, asemănătoare omu- 
lui, dar acoperită de blană; cel mai vechi raport, în care se 
menționează și uciderea unui exemplar, datează din 1845. 

Un tip mai primitiv, poate un descendent al australopi- 
tecilor (?), a fost semnalat în Etiopia, Kenya și Tanzania. 
În nordul Mexicului s-au descoperit în 1930 scheletele unci 

populaţii avînd înălțimea medic de 2,44 m, iar în Maroc, în- 
tr-o peșteră, s-au găsit tibii umane care trebuia să fi aparținut 
unor ființe de circa trei metri înălțime. Şi lista ar putea con- 
tinua. În Asia au fost dezgropate fosile ale unor antropoide 
dispărute, de talie mare, între care gigantopitecul. Un molar 
păstrat al acestuia este de peste două ori mai lung și de circa 
șase ori mai voluminos decît cel echivalent al unui om. Oare 
„yeti“ este descendentul omului de Neanderthal, al gigan- 
topitecului, al unor strămoși încă necunoscuţi nouă, al tuturor 
acestora la un loc sau este (totuși?) o simplă himeră? E o 
problemă la care va răspunde viitorul. 


Capitolul 4 
OMUL CIVILIZAȚIEI TEHNOLOGICE 


4.1. CREIERUL UMAN 


Am ajuns cu evoluția la halta numită „epoca actuală“. 
Sîntem aici, la hotarul dintre devenirea trudită a celor patru 
miliarde de ani trecute şi un viitor cosmic pe care abia îl în- 
trezărim. 

Omul este (evident, pentru sine) cel mai interesant dintre 
toate obiectele de studiu posibile. Privindu-ne în perspectiva 
viitorului, dincolo de cunoștințele din cărțile de școală, în- 
cercînd să ne înțelegem în lumina calităților de care vom avea 
nevoie în secolele și mileniile care vor urma, ca cetățeni cu 
drepturi depline ai Universului, ne vom da repede seama că 
în strădania noastră sîntem abia la început. Această obser- 
vație se referă mai cu seamă la sistemul nostru nervos, la 
resursele psihicului nostru, din care, se spune, atît de des, nu 
folosim decît o foarte mică parte. 

Un vierme primitiv cum ar fi planaria are circa 400 neu- 
roni în sistemul său nervos, o caracatiță 300 milioane, iar 
omul 15 miliarde. Creierul omenesc poate fi asemuit, extrem 
de grosolan, desigur, cu o ceapă sau o varză, la care peste 
sîmburele ancestral s-au adăugat pe parcursul evoluției noi 
și noi straturi învelitoare. Ultima achiziție — scoarța cere- 
brală — numită și „cortex“, este la om cea mai voluminoasă; 
funcționarea ei nu ar putea fi însă imaginată fără perfecta con- 
lucrare a tuturor straturilor anterioare, numite la un loc 
„iormaţiuni subcorticale“, sedii ale unui șir nenumărat de 
automatisme destinate abordării lumii înconjurătoare sau 
dirijării organelor interne, sedii ale emoţiilor și dorințelor 
fundamentale, ca și a unor foarte complexe sisteme de re- 
glare. 

Scoarța cerebrală ea însăși nu e amorfă. Există zone des- 
tinate fiecărui organ de simţ; pentru văz aproximativ partea 
dinspre ceafă (occipitală), pentru auz zonele dinapoia urechii 

etc. La fel, efectuarea unor mişcări elementare sau compuse 
își are centrii specifici, funcție de locul în care se găsesc muș- 
chii respectivi. Există de pildă centri specializați ai vorbirii 
și chiar ai scrisului. Este interesant că, de pildă pentru de- 
gete se rezervă zone mult mai întinse decît pentru trunchi. 
De asemenca, un loc privilegiat îl ocupă buzcle și limba. 
Zona de scoarță dindărătul frunţii este cea mai recentă 
şi cea mai specific omenească. Nu poate fi asociată cu vreun 
organ de simț sau cfector; se bănuiește că joacă un rol im- 
portant în gîndire, dar nu există o unanimitate în a spune care 
este acest rol. Poate fi tăiată, despărțită de restul creierului, 
fără ca pacientul să se rcsimtă în mod deosebit. Se constată 
totuși uneori că el nu va mai reuși să anticipeze, cu acecași 
clarviziune ca înainte, consecinţele îndepărtate ale acţiunilor 
sale. = 


Creierul pare la prima vedere perfect simetric, format din 
emisferele stîngă și dreaptă identice între ele. Printr-o ciu- 
dățenie, probabil nu gratuită, a naturii, emisfera stîngă ser- 
veşte partea dreaptă a corpului și invers. Pînă și ochiul drept 
trimite nervii în emisfera stîngă, iar ochiul stîng în emisfera 
dreaptă. Cele două emisfere se dublează întrucîtva una pe 
cealaltă; ceea ce există înscris într-una se regăseşte „de re- 
zervă“ și în cealaltă. Emisferele sînt legate între ele printr-o 
punte îngustă și fragilă — corpul calos. Dacă acesta este dis- 
trus dintr-un motiv sau altul, omul va dispune de două creiere 
aproape complet independente. Situaţia este relativ frec- 
ventă și bine studiată. De asemenea există situații în care 
omul rămîne doar cu o singură emisferă. L. Pasteur a avut 
una dintre emisfere aproape complet distrusă de o hemoragie, 
accident după care a mai creat lucrări dintre cele mai valo- 
roase. Agenția China Nouă relata în 1981 despre un tînăr de 
31 ani din provincia Yunnan, căruia cu 15 ani în urmă i-a 
fost amputată toată emisfera dreaptă a creierului. Tînărul 
era apt să efectueze munci ușoare și să întreţină raporturi 
normale cu cei din jurul său. Bineînţeles, nu toate accidentele 
cerebrale sînt la fel de fericite; lezarea emisferei stîngi va 
duce de regulă la pierderea capacității de a vorbi și a înțe- 
lege vorbirea; există de ascmenea puncte de mărimea unei 
gămălii de ac a căror distrugere duce la dereglări care pot fi 
fatale. 

Emisfera stîngă, legată de funcţiile mîinii drepte, găz- 
duiește sediile vorbirii și scrisului, sediile logicii abstracte. 
Dimpotrivă, în emisfera dreaptă se formează reprezentările 

spaţiale, imaginile concrete. Emisfera stîngă este cea a abi- 
lităţii verbale, a disecării fenomenelor „la rece“; emisfera. 
dreaptă ne ajută în orientarea pe teren ori în înțelegerea func- 
ționării angrenajelor unui motor. S-a constatat de asemenca: 
că emisfera stîngă e mai „voioasă“ pe cînd cea dreaptă mai 
„abătută“. W. Penfield, care a devenit celebru la începutul 
anilor cincizeci prin experienţele sale efectuate în timpul unor 
operaţii pe creier, menţionează că dacă excita, cu un electrod 
fin avînd un potenţial electric slab, zone din emisfera dreaptă, 
pacienții vedeau diverse imagini, de obicei trăite, eventual 
de mult uitate, pe cînd la excitarea emisferei stîngi nu se ob- 
ținea nici un rezultat, 

Cuvintele sînt instrumente ale gîndirii, instrumente care 
ne distanțează de orice altă vicțuitoare și care ne ajută, îm- 
preună cu logica, să tragem concluzii utile, uneori foarte de- 
părtate de datele de la care s-a plecat. Dar, oricît de puternice 
și de utile, cuvintele sînt doar unul dintre instrumentele 
gîndirii. Cel care rezolvă o problemă de geometrie, ori ima- 
gincază o nouă mașinărie, plimbă în minte imagini, le alătură, 
le înlocuiește, le combină cu o mare rapiditate. De cele mai 
multe ori el nu folosește în acest proces cuvinte (sau folosește 
doar ca „puncte de reper”) în afară de momentul în care a 
găsit soluția și se pregătește s-o expună altcuiva, eventual 
punînd-o pe hiîrtic. Un pictor, un sculptor, un corcgraf, un 
compozitor, pot crea frumosul fără a face apel la cuvinte; 
mai mult, cuvintele i-ar putea chiar deranja, „comutînd“ cre- 
icrul de pe emisfera dreaptă pe cea stîngă. Mari creatori din 
domenii foarte diverse cum ar fi A. Einstein, P. Picasso, 
P. Valery, M. Proust, mărturiseau, independent unul de altul, 
că gîndirea lor se desfășoară preponderent prin procedee 
ncverbale. 


4.2. MINTEA OMENEASCĂ — IERARHIE ȘI JOC 


Omul își alcătuiește în minte, pentru fiecare dintre acti- 
vitățile sale, modele (mai mult sau mai puțin adecvate) ale 
realității cu care are de-a face în respectiva activitate. Aceste 
modele pot fi verbale, construite cu ajutorul cuvintelor, și 
logicii (precum științele) ori ncverbale, intuitive, utilizînd ima- 
gini, sunete, stări de spirit etc. (de pildă hărțile, schemele elec- 
tronice, nomogramcele, dar mai ales pictura abstractă, mu- 
zica etc.). Există și modele motorii, conținînd un șir de ac- 
țiuni adecvate unei situații date. 

În cadrul unei anumite activități, pentru a rezolva o 
anumită problemă, omul poate dispune de mai multe modele, 
care eventual se pot și contrazice. De regulă, în astfel de si- 
tuaţii, dacă unul dintre modele este verbal, iar celălalt in- 
tuitiv, va decide cel verbal, deși există și excepții. Un me- 
dicament poate fi (conform modelului intuitiv) scîrbos la 
gust, dar (conform modelului verbal) să ştiu că mă va face 
bine; în consecinţă îl voi lua. Dar se mai întîmplă și altfel... 

Este foarte important să subliniem că nici un model asu- 
pra realității nu poate fi perfect — deoarece realitatea este in- 
finită, inepuizabilă, pe cînd modelul este totdeauna limitat, de 
capacitatea noastră de a cuprinde, de timpul niciodată su- 
ficient pe care l-am avut la dispoziție. Accasta nu înscamnă 
că, în natură există lucruri pe care nu le putem afla, ci că în 
orice moment există și lucruri, fenomene, legi, pe care încă 
n-am apucat să le aflăm. 

Modelele fiind totdeauna o aproximare (de obicei satis- 
făcătoare) a realității, în activitatea noastră putem avea 
din cînd în cînd și surpriza ca „socoteala din tîrg să nu se potri- 
vească cu cea de acasă“, Iată de ce unul dintre marile avan- 
taje ale minţii omenești este că poate lucra simultan cu mai 
multe modele asupra aceluiași obiect. Din confruntarea so- 
luţiilor oferite de mai multe modele se poate decide mai bine 
calea optimă; din confruntarea sau cooperarea unor instanţe 
care oferă soluții diferite... 

Ne reamintim că primele celule „eucariote“ s-au născut 
din asocierea unor organisme simple, de tipul bacteriilor, care 
au găsit că cea mai bună cale de adaptare la mediu este să 
coopereze prin simbioză. La fel, primele organisme formate 
din mai multe celule au fost asociaţii de celule inițial „libere“. 
La început a existat deci ceea ce în termeni matematici se 
numește joc strategic. El poate fi un joc competitiv, în caie 
fiecare luptă contra celorlalți pentru a acapara resursele 
necesare supraviețuirii, sau un joc cooperativ, în care mai 
multe organisme se asociază pentru a obține împreună mai 
ușor aceste resurse. Desigur în acest ultim caz există o di- 
viziune a sarcinilor și o regulă de împărțire a cîștigului. Dacă 
jocul cooperativ are mulți „coechipieri“ apare necesitatea 
unei coordonări. Un organism va primi rolul de conducător, 
iar ceilalți rimîn subordonați. Dacă inițial organismele lup- 
tau și se asociau liber, acum cle își sacrifică o parte din li- 

bertate (sau toată) pentru avantajele pe care le prezintă 
existenţa într-o colectivitate coordonată. Astfel se nasc ie- 
rarhiile de conducere, care pot avea, cum bine se știe, un 
nivel sau multe niveluri suprapuse. Treptat, coordonatorul 
de joc se poate transforma într-un tiran care cere o subordo- 
nare totală și necondiționată. Creierul este un astfel de coor- 
donator al organismului. Totuşi să nu uităm că organismul 
omenesc este format din mii de miliarde de celule și că fie- 
care celulă ea însăşi este deja o ierarhie. La rîndul său și cre- 
ierul este organizat ierahic, într-o mulțime de niveluri, ocu- 
pate de nenumărate „entităţi active“, fiecare știindu-și rolul 
bine precizat. Entităţile mai simple pot „descifra“ variația 
unui impuls luminos sau sonor, anunțind o altă entitate ori 
de cîte ori este cazul, ori pot coordona, dacă primesc un or- 
din, operaţii simple, cum ar fi îndoirea unui deget. Alte en- 
tități, superioare ierarhic, se folosesc de subordonatele lor 
pentru a realiza mișcări compuse ori recunoașterea unor fi- 
guri. Tot astfel, din treaptă în treaptă, ajungem la entităţi 
care coordonează șiruri tot mai lungi și mai încâlcite de acti- 
vități, sau „înţeleg“ situaţii foarte complexe din mediu. 

O parte dintre „entitățile active“ din mintea omenească 
au (în grijă) obiective proprii, de pildă satisfacerea unor nevoi 
biologice sau culturale. Ele își păstrează prin aceasta, în 
ciuda subordonării în ierarhie, o anumită libertate de a in- 
tra în competiție sau de a se asocia, pentru a putea obține, 
în vederea îndeplinirii obiectivelor urmărite, resursele li- 
mitate ale organismului omenesc (de pildă o nevoie impune 
ca omul s-o ia într-o direcție, iar alta, în același timp, s-o ia 
în direcţia contrară). 


4.3. CONȘTIENT ȘI INCONȘTIENT 


Interpretarea minții omenești ca o ierarhie de „entități 
active“ capabile și de a angaja un joc competitiv ori coope- 
rativ, este singura care permite să înțelegem clar realități 
cum ar fi conștiința, creativitatea, capacitatea de a lua decizii 
în situaţii cu totul noi. Desigur, aceste însușiri se conturează 
treptat, pe măsură ce urcăm pe scara evolutivă a ființelor 
vii, dar devin de necontestat doar la om. Înmulțirea „enti- 
tăților“ din ierarhie permite, conform legii dialectice a acu- 
mulării cantitative și saltului calitativ, trecerea la un moment 
dat de la activitățile automate la cele creatoare, de la lanţuri 
de reflexe la sentimente și gîndire. Conștiinţa nu este o pro- 

prietate (miraculoasă) a entităților din vîrful piramidei ie- 
rarhice, ci una a întregii piramide, care se răsfrînge înainte 
de toate asupra vîrfului. Marea majoritate a activităţilor 
mintale, mai ales cel: de la baza piramidei, se execută in- 
conștient, fără să ne dăm seama. Unele nu pot fi controlate 
prin voință, altele devin din conștiente inconșticate pe măsură 
ce se automatizează. 

Am amintit că entităţile active pot intra uneori în con- 
flict, de pildă atunci cînd urmăresc obiective opuse (una vrea, 
să zicem, obținerea unui avantaj, cealaltă se opune, deoarece 
în condiţiile date respectivul avantaj e interzis). Dacă aceste 
confruntări sînt conștiente, ele vor fi arbitrate (de alte enti- 
tăți) şi tranşate în favoarea uneia sau alteia dintre tendințe; 
în zona acitivităţilor inconștiente se întîmplă însă adesea ca 
situația de conflict să se menţină timp îndelungat, fără vreun 
semn vizibil în afara unei oboseli tot mai accentuate, dato- 
rată energiei consumate de împricinaţi. Psihanaliza, știință 
și metodă de vindecare fondate de S. Freud, preconizează, 
între altele, vînarea unor astfel de focare de contradicție, 
conştientizarea, arbitrarea și lichidarea lor. 


Ierarhia „entităţilor active“ din creier nu trebuie să ne-o 
imaginăm ca un mecanism rigid, dat ori dobîndit într-o formă 
definitivă și de neschimbat. Marea calitate a minții omenești 
este că poate înființa și desființa activităţi, deci și „entităţile 
active“ corespunzătoare lor, poate concerta tendințe dife- 
rite, poate chiar înlocui un „șef“ al unei subierarhii cu un 
altul. Un exemplu clasic este cel al hipnozei. Dintr-o ierarhie 
de „entități active“ din mintea omenească, hipnotizatorul 
reuşeşte să adoarmă vîrful, entitățile conducătoare, și să se 
substituie lor. „Entităţile active“ subordonate, păcălite, 
rămîn treze și nici nu observă schimbarea „șefului“, continuînd 
prin a executa ordinele străine ca și cum ar fi ale propriului 
creier. 


4.4. PUTEREA SUGESTIEI ŞI AUTOSUGESTIEI 


Instanţele verbale, logice, situate în virful ierarhiei reu- 
șesc să domine cu atîta putere entitățile subordonate încît 
modelul lor, părerca lor despre realitate, capătă putare de 
lege, chiar dacă organele de simț spun altceva. E o situație 
stranie, în care omul nu mai este interesat de realizațe, în- 
crezîndu-se fără limite în imaginea, alcătuită din cuvinte; 

a realității, într-atita încît, pînă la ua punct, reușește chiar 
să schimbe această realitate. Situaţia sc întîlneşte de pildă 
în cazul sugestici și autosugcstici, 

Psihologul sovietic L.L. Vasilicv povestește un caz de 
sugestie aplicată la două fete, de 16 și 20 ani. Acestea primesc 
într-o bună zi scrisori anonime în care sînt amenințate că 
pentru cutare și cutare motiv vor fi pedepsite în cutare zi și 
cutare oră, cu boală grea: convulsii, pierderea graiului, sur- 
zenie, dureri de cap şi de mîini etc. Scrisorile au reuşit să în- 
fricoșeze fetele în așa hal încît la data indicată s-au îmbolnăvit 
într-adevăr. Această proprietate este rezultatul faptului că 
vîrful „verbal“ al piramidei minții omenești o dată convins, 
entitățile subordonate vor coopera, făcîndu-i în întregime 
jocul. Cei care utilizau în vechime tehnicile șamanice și de 
magic neagră executau tot soiul de „hocus-pocus“-uri, anun- 
țînd că la sfîrșitul lor cel vizat se va îmbolnăvi și va muri. De 
cele mai multe ori nici nu cra nevoie să anunţe, deoarece toată 
colectivitatea credea, prin superstiție, în efectul lor. Era su- 
ficient ca cel vizat să afle că a fost condamrat, pentru ca 
„vraja“ să-și atingă rezultatele scontate. 

Toţi medicii știu că dînd unui bolnav (eventual închipuit, 
dar nu numai în acest caz) o pilulă conținînd un praf inofensiv 
și fără nici un efect, pot obține vindecarea, cu condiţia să în- 
soțcască „tratamentul“ cu toată recuzita de rigoare; de pildă 
scot „medicamentul“ dintr-o cutie specială, îi spun bolnavului 
că este o descoperire recentă și s-a procurat cu multă greutate, 
cer ca orarul de administrare să fie respectat fără nici o aba- 
tere etc. Tehnica este cunoscută sub numele de „Placebo“. 
Intr-un mod asemănător, este suficient ca să i se spună cuiva 
insistent, de mai multe persoane diferite, că arată rău, pentru 
ca să simtă că parcă într-adevăr îl doare ceva. Dacă persoana 
este deosebit de sugestionabilă poate sfîrși prin a se îmbolnăvi 
de-adevăratelea. 


Autosugestia, cea în care lumea de cuvinte opusă reali- 
tăţii este creată de subiect el însuși, poate duce uncori la 
situaţii extreme. Din timpuri de demult au existat, din cînd 
în cînd, persoane care în extaz religios, imaginîndu-și sufe- 
rințele crucificării, aveau o trăire atît de intensă încît le apă- 
reau răni sîngerînde pe mîini și picioare, în locurile înfăți- 
șate pe icoane. În secolul trecut, Academia Belgiană de Şti- 
ințe a numit o comisie pentru a cerceta un astfel de caz — 
o ţaranacă pe nume Louisse Lateau. O mină i-a fost banda- 

jată și sigilată în așa fcl încît să se elimine orice posibilitate 
de a-și provoca rănile singură cu un object oarecare. De „vi- 
nerca patimilor“ bandajul a fost desfăcut față de martori și 
sub el s-au constatat sîngerări locale provocate exclusiv prin 
autosugestie. 

În 1982, ziarele au relatat cazul unui funcţionar de la 
căile ferate din S.U.A., închis accidental într-un vagon fri- 
gorific. Incapabil să iasă, el s-a resemnat cu soarta sa, scri- 
jelind pe pereţii interiori senzațiile resimțite — „Mi se ră- 
ceşte corpul... devine şi mai rece... nu-i nimic de făcut decît 
să aştept... Sînt aproape amorțţit... scriu tot mai greu... aces- 
tea ar putea fi ultimele mele cuvinte.“ La puţin timp după 
acestea vagonul a fost deschis și nefercitul funcţionar găsit 
mort. Dar nu murise înghețat. Sistemul frigorific al vagonului 
era defect. Temperatura în interior era de 13—14 °C. Omul 
murise prin autosugestie. 

Sugestia este deosebit de eficace în stare de hipnoză, 
cînd nu numai că cenzura verbală este „adormită“, dar se 
instituie și un regim de veritabilă „tiranic“ prin care armata 
de „entități active“ subordonate se supune fără cricnire voin- 
ței străine. P.P. Podiapolski arăta încă în 1905 că atingând 
pielea unei persoane hipnotizate, cu creionul, dar spunînd că 
este o vergea de fier încins, în locul atins va apare o arsură 
de gradul doi. O condiţie este ca persoana să mai fi suferit 
înainte o astfel de arsură (adică să-și fi instituit „entităţile 
active“ care să dirijeze reacția organismului într-o astfel de 
situaţie). Şi la Spitalul Clinic de adulți din Cluj Napoca s-a 
cfectuat, în 1953, o experiență reușită de acest fel, punîndu-i 
unei paciente în palmă o monedă de 25 bani despre care hip- 
notizatorul a spus că este incandescentă. Bășica formată în 
locul arsurii a fost vindecată ulterior mult mai repede decît 
în mod normal, tot cu ajutorul sugestiei verbale sub hipnoză. 
Experienţa a fost reluată, cu același succes, asupra aceleiași 
persoane, în 1977. 

Cazurile de acest fel sînt nenumărate. Între altele o mul- 
time de numere „tari“ de iluzionism își găsesc explicaţia în 
sugestie și, uneori, în ceea ce se numește „hipnoză în masă“, 
Structura ierarhică a minții noastre mai poate explica și alte 
fenomene, cum ar fi somnambulsimul ori dedublarea persona- 


Lității. 

4.5. LUMEA ELECTRICĂ A ORGANISMULUI VIU 


O ilustrare la îndemînă a faptului că în cunoașterea fiinţei 
noastre mai avem numeroase lacune este faptul că majoritatea 
oamenilor trăiesc cu convingerea că nu avem decît cinci sim- 
furi, la care cărţile de școală mai adaugă eventual cîteva, 
omițînd însă cu grijă pe cele care reprezintă încă obiect de 
discuţii în cercurile ştiinţifice. Tot astfel, sîntem convinşi că 
nu ne putem manifesta față de mediul înconjurător decît 
utilizînd-ne într-un fel sau altul forţa musculară. Sîntem 
convinși că funcționarea unui organism viu ne este limpede, 
rămâînînd de pus la punct doar cîteva amănunte neesenţiale... 


Dacă abordăm însă toate aceste domenii fără prejudecăţi, 
dacă nu substituim realitatea vie cu imaginea în cuvinte 
a acestei realităţi, dacă vom căuta să nu ne lăsăm robii de 
vraja pe care sugestia creată de aceste cuvinte o poate avea 
asupra noastră, vom avea parte nu de puţine surprize. 


Ştim că electricitatea este adînc implicată în toată lumea 
viului; nici cele mai mici procese, la nivelul celulei, nu s-ar 
putea desfășura fără ajutorul ei. În jurul unui corp viu există 
așa cum arată de pildă D. Constantin, un „mediu biologic 
pBroximal“, o pătură de ioni (fragmente de molecule încărcate 
electric) ca şi microvapori de apă conținînd astfel de ioni. 
Această pătură nu este uniformă, ci structurată în conformi- 
tate cu cele ce se petrec în interiorul organismului. 

n reprezentările religioase, inclusiv în cele anterioare 
creştinismului, oamenii „sfinți“ sînt reprezentaţi cu o aureolă 
luminoasă în jurul capului. Tradiţia pare să fie legată de fap- 
tul că uneori, se zice (din păcate nu există dovezi certe): 
„mediul biologic proximal“ poate deveni deosebit de puternic, 
în special în jurul capului, și chiar vizibil cu ochiul liber în 
condiții de întuneric deplin; Această „aură“ poate fi pusă în 
evidență îndirect, prin tehnici de electrograție, Pionierul 
acestui domeniu este S. Kirlian, care, în 1939, a descoperit 
că dacă o ființă vie sau o parte a ei este supusă unui tren de 
impulsuri avînd o tensiune de ordinul zecilor de mii de volți, 
frecvența de ordinul kilo sau megahertzilor, dar curentul 
fiind suficient de slab pentru a nu dăuna, se pot obţine foto- 
grafii, inclusiv color, în care aura este vizibilă sub formă unor 
jerbe de lumină care par să țîșnească în toate direcţiile, iz- 
vorite din corpul viu. Tehnici asemănătoare, cum ar fi elec- 
tronogratia, pusă la punct la noi în țară, duc la rezultate care 
prezintă unele avantaje specifice. La ora actuală, în multe 


centre de cercetări se lucrează pentru lămurirea mecanismului 
de formare a imaginilor și lărgirea posibilităţilor de aplicare. 

S-a constatat că aura, fie că era vorba de o frunză, un scor- 
pion sau o mînă omenească, diferă funcţie de condiţii externe 
cum ar fi umiditatea, starea de ionizare a atmosferei, dar mai 
ales funcție de starea de sănătate, de drogurile consumate 
(inclusiv de tutun, alcool ori cafea), funcție de ora din zi, de 
starea fiziologică de moment. S-a mai constatat de pildă că 
variațiile zilnice dispar în zonele atinse de cancer, ori că 
punctele din care țîșnesc, aparent, jerbele de lumină, coincid 
cu punctele de pe corpul omenesc utilizate de medicina 
clasică chineză pentru tratamentele prin acupunctură etc. 

Una dintre cele mai fantastice experienţe, realizată prima 
dată la Moscova, reprodusă apoi și în alte laboratoare, a fost 
următoarea: a fost fotografiată prin metoda Kirlian o frunză 
proaspăt culeasă, din care s-a tăiat și aruncat o treime. Spre 
uimirea generală pe placă apărea frunza întreagă, doar că 
partea amputată strălucea ceva mai slab. Aceasta i-a făcut 
pe specialiști să presupună, așa cum menţionează L. Watson 
în volumul „Supernature“ (1974), volum din care am citat 
mai multe exemple, că „există un fel de matrice energetică 
în orice ființă vie și că această matrice are o formă asemănă- 
toare organismului, deși relativ independentă de el“. 

Biofizicienii de la universitatea din Alma Ata (R.S.S. Ka- 
zahă) după cercetări utilizînd microscopia electronică, efec- 
tuate asupra aurei, vorbesc de un „trup de plasmă biologică“ 
dublînd fiecare organism viu, un soi de constelație din parti- 
cule ionizate, dar nu un amalgam haotic, ci un organism 
unitar (termenul de „plasmă“ este folosit aici cu înțelesul de 
gaz ionizat). Evident, un astfel de „trup de plasmă“ este pro- 
dus de către organism, avînd și el, la rîndul său, un cfect asu- 
pra funcționării organismului. În lumina acestor date e de 
presupus că regenerarea organelor vătămate se face pe baza 
amintitei „matrițe electrice“. O matriță asemănătoare de- 
vansează și creșterea mugurilor, creînd probabil condiţii 
favorabile diviziunii și dezvoltării celulelor. Se mai poate 
presupune că fenomenul joacă un rol important în coordo- 
narea dezvoltării unor colonii de vieţuitoare lipsite de un sis- 
tem nervos centralizat, cum ar fi cele de bureţi marini. 

Se spune că omul are cinci simțuri, comune, în linii mari, 
tuturor animalelor. Totuși mercu și mereu se mai descoperă 
cîte un „al șasclea simţ“. De pildă în riurile tulburi din Airica 
trăieşte un peşte numit „mormirid“; dacă se pune un astfel 

de peşte într-un acvariu, este suficient să trecem pieptenele 
prin păr, undeva în apropiere, ca peștele să se repeadă la 
peretele acvariului, în direcția noastră. Acești peşti răpitori 
sînt practic orbi, găsindu-și hrana pe baza unui simț electric, 
fiind capabili să deosebească o ființă vie chiar dacă stă ne- 
mișcată și ascunsă în mil. În plus, peștele dispune de un fel 
de radar, emițînd circa 300 impulsuri pe secundă, tatonînd 
obstacolele înconjurătoare prin distorsiunile pe care le suferă 
cîmpul electric. Proprietatea nu e unică. Rechinii sau calcanii 
sînt capabili să sesizeze schimbări de potenţial egale cu a 
suta mia parte dintr-un volt în mediul înconjurător. 


4.6. SIMŢUL MAGNETIC, RADIESTEZIC 
ȘI GRAVITAȚIONAL 


Dacă simțul electric era întrucîtva cunoscut mai de mult, 
despre cel magnetic, pînă acum cîțiva ani, nu existau decit 
presupuneri. Se bănuia că păsările și peştii, în migraţia lor, 
s-ar orienta după cîmpul magnetic pămîntesc. În 1966, I.A. 
Holodov reușește să înveţe niște pești să reacționeze la schim- 
bările cîmpului magnetic. Simţul magnetic este descoperit 
apoi la moluște, păsări, albine, volvox (colonii de protozoare) 
și chiar la unele bacterii. 


Cercetătorul I. Ostriakov din Moscova a observat că elec- 
trocardiograma la om diferă după cum omul este culcat cu 
capul către un punct cardinal sau altul; el găsește că poziția 
cu capul spre nord este cea mai favorabilă sănătăţii, în con- 
cordanță cu unele vechi tradiţii. În perioada 1977—80 R.R. 
Baker de Ja Universitatea din Manchester a efectuat un nu- 
măr de experiențe asupra unor grupuri de voluntari, studenți, 
pe care i-a dus legaţi la ochi, cu autobuzul, în puncte situate 
la 6 — 25 km de universitate, unde, tot cu ochii legaţi, i-a 
pus să indice unde li se pare că sc află universitatea şi unde 
nordul. A repetat apoi această cerere după ce studenților li 
s-au scos legăturile de pe ochi. În mod surprinzător, răspun- 
surile date cu ochii legaţi erau mult mai apropiate de realitate. 
Era o dovadă aproape sigură că și omul posedă un simț 1nag- 
netic. Certitudinea s-a obținut după ce studenților li s-au pus 
pe cap căști cu electromagneți. Subiecţii nu știau cînd sînt 
conectaţi și cînd nu acești electromagneți. Rezultatul a fost 
însă net — ori de cîte ori casca era magnetiztă studenții crau 
complet derutaţi. Într-un mod curios, fetele au dat constant 
un procent mai mare de răspunsuri corecte decît băieții. Cău- 

tîndu-se organul responsabil pentru simţul maenctic la om, 
urmele conduc, conform unor neurologi din R.F.G., la epi- 
liză (numită și glanda pineală), ori la hipotalamus după alți 
cercetători. În ambele variante deci organul de simț magnetic 
sc află chiar în interiorul creierului. 

Intre cutia craniană și învelișul exterior al creierului po- 
rumbeilor, s-au descoperit de curînd particule de magnctită 
(oxid de fier) avînd diametrul de cîteva sutimi de miimi de 
milimetru. Ulterior astfel de particule s-au descoperit și în 
craniul delfinilor. Fără nici o îndoială aceste particule sînt 
în strînsă legătură cu simțul magnetic. 

Radiesteziștii, cunoscuți încă din antichitate, sînt cău- 
tători de apă sau comori, care umblă cu o rămurică de alun 
proaspăt tăiată, în formă de furcă, ținută în ambele mîini. În 
anumite locuri rămurica tresare, se răsucește, semnalînd că 
există ceva sub pămînt. În felul acesta, se pot sesiza, pînă la 
o adincime de 80 m, în afară de apă, zăcăminte de plumb, 
zinc, aur, ca și cabluri, ţevi metalice ori locul unde s-au produs 
deteriorări ale acestora. Se pare că circa 20% din bărbaţi 
și 40% din femei ar avea o sensibilitate de acest fel, care nu 
ajunge însă decît arareori să fie pusă în valoare. Este oare 
un simț electric, magnetic sau un altul, încă necunoscut? În 
U.R.S.S. s-au făcut numeroase experiențe pentru a răspunde 
la această întrebare. Montînd un magnet pe spatele radieste- 
zistului, urcîndu-l într-un camion ori chiar într-un elicopter, 
interpunînd între el și sol o placă de oţel sau de plumb, randa- 
mentul său nu se modifica. Era suficient însă ca omul să 
poarte o pereche de mănuși de piele pentru ca nuiaua să nu 
mai dea nici un răspuns. Din aceste motive, mulţi înclină să 
creadă că în mecanismul căutării cu rămurica de alun sînt 
implicate și alte forţe, și alte simțuri decit cele electric și mag- 
netic. 

Este interesant că și plantele posedă un astfel de simț. 
Deasupra punctelor unde tresare nuiaua radiestezistului, 
castravetele, ceapa ori porumbul se dezvoltă mai slab. Agro- 
nomii chemaţi să explice fenomenul, n-au găsit solului nici 
un viciu care să justifice această anomalie. 

Un alt simţ despre care se vorbește este cel gravitațional. 
Contrar a ceea ce se crede îndeobște, forța gravitaţională a 
pămîntului prezintă ușoare variații din loc în loc. S-a cons- 
tatat în legătură cu aceasta că în Kazahstan cămilele aleg 
cu mare precizie pentru potecile lor liniile de-a lungul cărora 
forța gravitațională e minimă. În 1964, elveţianul F. Sch- 

ncider a arătat că dacă se închid cărăbuși într-o cutie de 
carton și se apropie de o latură a cutiei un corp cu o greutate 
de peste 40 kg, cărăbușii, care nu au cum să vadă obiectul, 
se refugiază imediat în partea opusă a cutiei, semn că pot 
simți variația infimă a cîmpului gravitațional creată în acest 
mod. 


4.7. SIMŢUL RITMURILOR COSMICE 


Organismele vii simt şi fenomene electrice, magnetice, 
gravitaționale mai depărtate. Se ştie de pildă că activitatea 
Soarelui are o periodicitate de 11 ani. Această periodicitate 
nu s-a schimbat de cîteva sute de milioane de ani. La ora ac- 
tuală se știe că numărul infarctelor cardiace crește o dată cu 
intensificarea exploziilor solare și înmulțirea petelor. Dar 
crește și numărul accidentelor de circulație ori al internărilor 
în spitalele de psihiatrie. De asemenea, se pot pune în evi- 
dență modificări în compoziţia sîngelui, cum ar fi scăderea 
numărului de limfocite. 

Luna este și ea implicată în comportamentul oamenilor. 
Decesele din cauză de TBC prezintă o periodicitate lunară, 
cu un maxim la 7 zile înainte de luna plină; 82%, din sîn- 
gerările postoperatorii au loc între primul și ultimul pătrar, 
cu un vârf în momentul de lună plină. S-a găsit că numărul 
de nașteri este mai crescut în perioada de scădere a Lunii decît 
în cea de creștere, cu un maxim puțin după luna plină. Chiar 
numărul delictelor este crescut în perioada de lună plină (ca 
să nu mai vorbim de somnambulism), chiar dacă cerul e în- 
ncrat. În urmă cu 200 ani, în Anglia, la comiterea unei crime, 
se admitea ca circumstanță atenuantă faptul că în mo- 
mentul faptei era lună plină. Tot acolo, cei din azilurile de 
alienați mintal erau îmbătaţi în respectiva perioadă, pentru 
a preveni stările de agitaţie colectivă. 

H.S. Burr de la Universitatea Yale (Connecticut, S.U.A.) 
a avut ideea să facă în trunchiul unui arțar două găuri și 
să măsoare diferența de potenţial electric între aceste două 
puncte. Efectuînd astfel de măsurători timp de douăzeci 
de ani, a constatat că arțarul reacționează la petele solare, 
la mișcările Lunii și chiar ale unor planete. F.B. Evanston 
din Illinois, studiind variaţia consumului de oxigen la alge, 
cartofi, morcovi, rîme, salamandre, găseşte o serie de variaţii 
ciclice legate de mișcările corpurilor cerești. De pildă cartoful, 


după cercetările sale, „simte“ cînd apare Luna la orizont, cînd 
e ia zenit sau cînd apune. 


4.8. REZONANȚĂ ȘI GEOMETRIE 


Un aparat de radio este capabil să „prindă“ o anumită 
emisiune, un anumit post, din multele existente, deoarece 
dispune de circuite capabile să intre în rezonanță numai cu 
undele care posedă o frecvenţă de oscilație particulară. 
Fenomenul de rezonanță pare să fie implicat și într-un mare 
număr de procese biologice dintre cele descrise mai sus sau 
asemănătoare. 

Uneori rezonatorul poate fi un circuit radio, un pod care 
se rupe sub pașii cadenţați ai soldaților, o vioară care ampli- 
fică vibraţiile coardei, alteori poate fi pur și simplu un obiect 
avînd o formă geometrică specială. Piramida lui Keops pare 
să fie o astfel de formă. Un cexcursionist ar fi observat, prin 
anii cincizeci, că vieţuitoarele care se retrag să moară în 
camera din mijlocul piramidei nu putrezesc, ci se deshidra- 
tează mumificîndu-se, deşi încăperea, aflată exact la o treime 
de bază și două treimi de vîrf, este neobișnuit de umedă. 
Se zice, că experienţe, refăcute ulterior cu machete ale pira- 
midei, plasînd de pildă un șoarece mort în interior, în poziția 
amintită, şi un altul alături în exterior, au arătat că în timp 
ce ultimul se descompunea într-o manieră care obliga experi- 
mentatorul să-l înlăture cît mai repede, cel din piramidă se 
usca precum o poamă, fără a putrezi. După cum afirmă 
L. Watson, inginerul K. Drbal din Praga a fost și el curios 
să verifice acest inexplicabil fenomen, obţinînd același rezul- 
tat. Apoi i-a venit însă idcea să așeze, în loc de o vietate 
oarecare, în punctul aflat la o treime de bază, o lamă de 
ras uzată. După un timp, nu mică i-a fost mirarea să des- 
copere că lama și-a recâștigat ascuțișul. Reluînd experiența 
a mai constatat că efectul este maxim dacă piramida, ca și 
lama, erau orientate riguros în direcția nord-sud. Socotind 
că piramida ar putea fi utilizată ca un ascuţitor de lame sui- 
generis, inginerul s-a hotărît să-și breveteze invenţia. A fost 
refuzat. Șeful comisiei a fost însă atît de surprins de idee 
încît și-a construit el însuși o astfel de piramidă acasă. A 
obținut același rezultat ca şi Drbal; drept urmare a deter- 
minat comisia să revină asupra deciziei și invenţia a fost 
brevetată primind patentul cehoslovac nr. 91 304 din 1959. 

O întreprindere a preluat fabricarea în: serie a unor astfel 
de mici piramide, la început din carton apoi din plastic. 

Tăișul lamei este format din cristale infime. Se știe că 
orice cristal poate crește dacă sînt îndeplinite anumite con- 
diţii. N-ar fi exclus ca în acest caz cristalele deteriorate 
„au crescut la loc“, pe seama concentrării asupra lor a unor 
energii necunoscute de către forma de piramidă. Descope- 
rirea de mai sus poate fi pusă în legătură cu alte relatări 
la fel de stranii. Din Canada s-a raportat că schizofrenicii 
îngrijiţi în camere de formă trapezoidală și-au ameliorat 
starea în mai mare măsură decît cei din camere de altă formă. 
Altcineva a constatat, pe un lot de șoareci răniţi, toți într-un 
același mod, că procentul de mortalitate este cel mai mare 
în camere de formă sferică. O firmă franceză a brevetat un 
container de o formă specială, în care procesul de fabricație 
al iaurtului se accelerează. O fabrică din Cehoslovacia a încer- 
cat să schimbe forma sticlelor de bere, dar a fost nevoită 
să revină asupra hotărîrii deoarece în noile sticle calitatea 
se deteriora rapid. Exemplele ar putea continua. În toate 
aceste cazuri se bănuiește că este implicată rezonanța unor 
unde. Electromagnetice, gravitaționale, de altă natură? 
Pînă la efectuarea unor noi experiențe în condiţii riguroase 
de laborator nu putem face decît presupuneri pe baza unor 
relatări de cele mai multe ori necontrolabile. 

Sunetele pot stimula sau distruge nu numai prin intensi- 
tate și frecvenţă, ci și prin armonie sau disonanţă (oare să 
fie astfel și în cazul celorlalte unde, inclusiv a celor venite 
din Cosmos?). În Canada s-au raportat creșteri ale producției 
de grîu cu pînă la 66%, prin transmiterea unor sonate pentru 
vioară de Bach. În Illinois, S.U.A., într-o seră în care s-a 
repetat la nesfîrșit „Rapsodia albastră“ de G. Gershwin, 
s-au măsurat creșteri de 35% la porumb şi 20%, la soia față 
de o seră martor „tăcută“. Un studiu făcut, tot în S.U.A., 
asupra a 20 plante, raporta de data aceasta o reducere cu 
47% a producţiei sub influența zgomotului. S-a mai consta- 
tat că plantele se apleacă literalmente către difuzor atunci 
cînd s-au executat piese de Haydn, Bach, Beethoven, Brahms, 
Schubert, şi se depărtau de el la muzică rock sau dodeca- 
fonică. Influențe asemănătoare au fost semnalate şi în cazul 
animalelor. 

Probabil că în corpul ființelor vii există numeroase organe 
capabile să intre în rezonanţă cu vibraţiile care ne încon- 
joară. D.H. Andrews în „The Symphony of Life (1966) 

interpretează chiar mișcarea atomului ca sunet, iar mole- 
culele clădite din acești atomi, ca acorduri formate din sune- 
tele respective. L. Watson se întreabă dacă nu cumva ceea 
ce rezonează în noi la influențele exterioare este tocmai apa, 
Această substanţă, pe cît de banală în aparenţă pe atît de 
plină de surprize, este foarte departe de a fi ceea ce se mai 
crede adesea, o simplă multiplicare a unor molecule de 
H,O. Cineva a mers chiar pînă la a spune că apa dintr-un 
pahar formează o singură mare moleculă, în care fiecare 
atom de hidrogen oscilează între doi atomi de oxigen. Alţii 
au văzut în apă cristale mari de gheaţă care se formează 
și se topesc în permanenţă, într-un ritm măsurat în milionimi 
de secundă. În urma unor cercetări recente, I. Mînzatu, 
susține că apa se poate afla și sub formă de molecule spira- 
late dublu, într-o manieră care amintește în mod straniu 
de molecula de ADN. Moleculele spiralate de apă sînt răsu- 
cite fie spre stînga fie spre dreapta (În ADN-ul normal 
spiralele sînt răsucite numai spre dreapta); funcție de aceasta 
apa este fie una esenţială vieții, fie una incompatibilă cu ea. 
S-a observat că structurile apei manifestă oscilații aparent 
spontane, ceea ce ar putea fi o dovadă că rezonează în per- 
manență cu vibrații venite cine știe de unde. 

În încheiere, o dovadă în plus pentru această „sensibili- 
tate cosmică“ a apei. În 1960, la Florența (Italia), o instituție 
a pus la punct o metodă pentru eliminarea crustei de piatră 
de pe pereţii interiori ai boilerelor industriale. Metoda uneori 
funcționa excelent, alteori, aparent. fără motiv, randamentul 
cra mult diminuat. Făcîndu-se cercetări, s-a constatat că 
perioadele critice coincideau cu cele ale unor erupții solare. 
În continuare operaţia a fost desfășurată sub protecţia unui 
paravan de cupru, iar rezultatele au devenit constante. 


Capitolul 5 
UN ALT UNIVERS DE EXPLORAT 


5.1. CELULELE CONVERSEAZĂ 


Grupuri de protozoare, numărînd pînă la o jumătate de 
milion de exemplare, cum ar fi cele care formează coloniile 
de bureți marini, își coordonează activitatea fără nici un fel 
de sistem nervos. Cum? În 1972,.la Novosibirsk s-a făcut 
următoarea experienţă: s-au luat două culturi de celule de 
același fel, s-au despărțit printr-un perete de cuarț, după 
care una dintre culturi a fost intoxicată. La scurt timp s-au 
îmbolnăvit și celulele din cultura vecină, altminteri ocrotită 
și izolată. Singura explicaţie era că boala a fost indusă pe 
calea unei radiaţii de la cultura vecină. Deoarece, înlocuind 
cuarțul cu sticlă obișnuită, fenomenul nu s-a mai repetat, 
s-a presupus că responsabilă era o radiaţie ultravioletă, deși 
un verdict definitiv nu a fost dat încă. Se pare că, pe baza 
unui mecanism similar, toate celulele dintr-un organism viu 
comunică între ele, pe o cale diferită de cele cunoscute ana- 
tomic (nervoasă, endocrină, etc.). 

S-ar putea că experimentul de mai sus ca și altele similare 
să fi rămas niște exemple izolate dacă C. Backster, consul- 
tant al poliției americane în utilizarea „detectoarelor de min- 
ciuni“, n-ar fi făcut, într-o dimineață de februarie 1966 o 
descoperire extraordinară. Detectoarele de minciuni func- 
ționează pe baza ipotezei că cel care spune un neadevăr are 
totdeauna o reacție emoţională; aceasta poate să treacă 
neobservată pentru ochi, dar se manifestă printr-o ușoară 
transpiraţie; astfel se reduce brusc rezistența electrică a 
pielii, variaţie care poate fi pusă în evidenţă cu ajutorul unei 
penițe înregistratoare. În dimineaţa de care pomeneam, 
C. Backster și-a propus să măsoare viteza cu care urcă seva 
într-un ficus după udare. El și-a zis că infima diferență de 
umiditate poate fi simțită de electrozii aparatului plasați 
pe cele două fețe ale unei frunze. Prin udare n-a obţinut nici 

un rezultat. S-a hotărît să tortureze planta muindu-i un 
vîrf de frunză într-o ceașcă cu cafea fierbinte. Tot nimic. 
S-a gîndit atunci să încerce cu un stimul ceva mai puternic 
și şi-a scos bricheta cu intenţia să ardă una dintre frunze. 
N-a apucat însă ca să-și ducă planul la îndeplinire că brusc 
acul detectorului de minciuni a deviat abrupt și prelung... 
Nevenindu-i să-și creadă ochilor, Backster schimbă planta 
şi detectorul de minciuni, repetînd gestul. Același rezultat. 
Planta reacționa violent la simpla intenție de a i se face rău. 

Peste un timp, Backster, rănindu-se la un deget, şi-a pus 
iod pe rană. Acul detectorului de minciuni conectat la plantă 
a făcut un salt violent. Planta simţise moartea celulelor 
umane și a reacționat. Pentru a elimina orice suspiciune 
a fost imaginată o mașină care arunca, la intervale întîmplă- 
toare, necunoscute înainte de experimentatori, creveţi vii 
în apă clocotită. La fiecare vietate sacrificată planta reac- 
ţiona puternic. Repetînd experienţa cu creveţi morți nu s-a 
obținut nici o reacție. Mai tîrziu operaţiile au fost reluate 
utilizînd trei plante, plasate în trei camere diferite, în con- 
diții riguroase de presiune, temperatură și umiditate, rezul- 
tatele fiind aceleași. 

Una dintre numeroasele experiențe ulterioare are o tentă 
polițistă. Într-o cameră au fost așezate două plante: viitoarea 
„victimă“ și un „martor“. Şase persoane au intrat pe rînd 
în cameră și au ieșit de acolo fără să se vadă între ele. Fie- 
care scosese, înainte de a intra, un bilețel dintr-o pălărie. 
Pe cinci dintre bilețele nu scria nimic, pe al șaselea era un 
ordin — respectivul trebuia să distrugă planta „victimă“. 
După terminarea experimentului nimeni, în afară de cel 
în cauză, nu știa care-i „criminalul“. Cei șase au fost intro- 
duși apoi, pe rînd, în camera „crimei“. Planta „martor“ era 
acolo, conectată la detectorul de minciuni. La cinci dintre ei 
planta n-a reacționat, dar la intrarea „criminalului“ acul 
a deviat puternic. Planta l-a recunoscut și l-a demascat. 

Cercetările ulterioare au dovedit că fructe proaspete, 
legume, ciuperci unicelulare, protozoare, celule sanguine, 
celule umane prelevate din cavitatea bucală prezentau ace- 
leași reacţii în cazul distrugerii altor celule în preajma lor. 
Încercări de ecranare a presupuselor unde care realizează 
transmiterea acestor semnale n-au dat nici un rezultat, 
ceea ce a dus la părerea că ele n-ar fi de natură electromag- 
netică. 


i 


& -— De ce tac civilizațiile extraterestre ? 


Experimentul a fost reluat și reprodus pe numeroase 
meridiane. A. Smilov din Bulgaria a întocmit un fel de 
„clasament“ de sensibilitate. Aruncarea unei broaște în apă 
clocotită a provocat o reacţie dublă din partea plantei decît 
decapitarea sau spinalizarea (paralizarea prin distrugerea 
măduvei spinării) unei broaște. Un efect încă mai puternic 
s-a obținut transmițînd, în prezența plantei, unei persoane 
hipnotizate, sugestii cu un puternic caracter emoțional. 
E. Byrd din Maryland a raportat că apropierea unui păianjen 
provoacă la plantă o reacţie echivalentă cu ruperea unei 
frunze. M. Vogel atrage atenția că plantele nu răspund 
totdeauna conform așteptărilor. Atitudinea ostilă și neîncre- 
derea pot duce la eșuarea experimentului. 

La noi în ţară, un colectiv condus de Marioara Godeanu, 
şi D. Constantin au reconfirmat și au lărgit experimentele de 
acest tip, utilizînd planta tropicală „pistia stratiotes“. Vizuali- 
zînd aura plantelor, ei au pus în evidenţă relaţii foarte inte- 
resante plantă-plantă sau om-plantă. De pildă, intoxicînd 
o plantă cu sulfat de mercur, s-a observat creșterea tempe- 
raturii (întocmai ca la un om bolnav) nu numai a plantei 
respective, ci şi a plantei vecine înrudite. De asemenea, 
s-au sesizat adevărate „brațe de energie“ pe care planta 
sănătoasă le întindea celei bolnave, parcă în chip de ajutor. 
Rezultatele principale ale cercetărilor echipei au fost pre- 
zentate în filmul „Dincolo de tăcerea plantelor“ difuzat şi 
în rețeaua noastră de televiziune. Merită de asemenea să 
amintim că cercetări originale în același domeniu a mai 
efectuat, la noi, și ing. E. Celan. 

D. Constantin, autorul excelentei cărți inteligența mate- 
riei, din care am preluat mai multe dintre exemplele citate 
în lucrarea de față, presupune că acest tip de comunicare 
este primul care apare pe scara evoluției. După părerea sa, 
plantele ar fi capabile să deosebească oamenii sesizînd colora- 
tura, anumite trăsături particulare ale biocîmpului, ale 
acelui „trup de plasmă biologică“, și ale unor unde emise 
de corpul omenesc. Deocamdată se poate nota că cercetătorul 
O. Gross a obținut imagini electrografice net deosebite la 
oameni cu intenții bune și respectiv rele. Thelma Moss a 
observat, în același sens, că apropierea de plantă a unei 
persoane cu intenţii agresive aproape șterge aura plantei, 
ca și cum i-ar răpi-o; dimpotrivă, la apropierea unei persoane 
cu gînduri bune aura plantei se amplifică. Cercetătorii în 
electrografie cunosc de altfel că atunci cînd doi oameni își 

'apropie mîinile, aurele lor se contopesc dacă cei doi se simpa- 
tizează și se resping dacă se dușmănesc. 

Alte cercetări relativ la simțurile plantelor sînt și mai 
încărcate de semne de întrebare. De pildă s-a demonstrat 
că aplicînd unui filodendron în mod repetat un șoc electric, 
aşezînd în același timp lîngă plantă o bucată de minereu, 
după un timp planta reacționa la simpla apariţie a pietrei 
ca și la șoc. Ori s-a putut dovedi că plantele agățătoare nu-și 
caută punctele de sprijin la întîmplare, ci ie simt într-un fel 
deocamdată neelucidat, chiar îndărătul unor obstacole. 


5.2. TELEPATIA — UN MOD DE COMUNICARE 
AL VIITORULUI? 


Oare legături de tipul celor de mai sus nu există şi de 
la om la om? Telepatia, capacitatea de a simți, uneori în vis, 
că s-a întîmplat ceva rău unei persoane apropiate, este cunos- 
cută și descrisă încă din antichitate. În epoca modernă ea 
a preocupat multe personalităţi. Celebrul astronom francez 
C. Flammarion strînsese, la începutul secolului nostru, circa 
5 000 de cazuri mai vechi sau mai noi în acest sens. Termenul 
de „telepatie“ a fost introdus în 1882 de către englezul 
W. Meyers. La începutul secolului nostru, cercetările acade- 
micienilor V. Behterev și P. Lazarev în acest sens au creat 
o adevărată școală. În 1924, psihologul K.I. Platonov a 
adormit prin hipnoză, în fața unei săli pline de oameni de 
știință, o tînără. Noutatea demonstraţiei consta în faptul 
că transmiterea comenzilor hipnotice s-a făcut nu prin cuvinte, 
ci în gînd, în timp ce psihologul stătea în spatele persoanei 
hipnotizate. Reluînd aceste experienţe, profesorul leningră- 
dean L.L. Vasiliev (a cărui carte „Hipnoză și sugestie“ 
a apărut și în limba română) a efectuat un număr foarte 
mare de adormiri prin comenzi date exclusiv mintal, de la 
distanțe variind de la cîțiva metri la mii de kilometri. La 
început, „mediul“, persoana care trebuia să fie adormită, 
stătea într-o cameră, iar hipnotizatorul în alta, într-o a treia 
cameră fiind un controlor. „Mediul“, ținut între timp de 
vorbă de un alt experimentator, trebuia să apese pe o pară 
de cauciuc dovedind controlorului că este treaz. Cînd se 
emitea comanda mintală de adormire, hipnotizatorul tri- 
mitea controlorului un semnal. În scurt timp se constata 
că apăsările pe para de cauciuc se răreau, apoi încetau com- 
plet. Mai tîrziu para de cauciuc a fost înlocuită cu electro- 

encefalograful, care arăta extrem de exact momentul ador- 
mirii, ba şi cazurile în care subiectul s-a opus adormirii. 
Complicînd experimentul, numărul de „medii“ a fost crescut 
la trei, dintre care doar unul, tras la sorți în ultimul moment, 
trebuia adormit etc. 

Pornind de la cercetările profesorului italian F. Cazza- 
malli, care în 1928 susținea că la baza telepatiei s-ar afla 
unde radio emise de creier, L.L. Vasiliev și-a propus să deter- 
mine tipul acestora. Pentru fiecare tip de undă electromag- 
netică există materiale specifice de ecranare. De pildă undele 
scurte radio nu trec prin metal, radiaţiile gamma sau X 
nu trec prin plumb etc. „Mediul“ a fost introdus pe rînd 
într-o cuşcă cu pereţii din tablă de oţel, într-o cușcă de plumb 
cu marginile scufundate într-o baie de mercur ș.a.m.d. fără 
să se constate nici o diminuare a eficacităţii comenzilor de 
adormire sau trezire prin telepatie. De asemenea, nu s-a 
constatat nici o diminuare funcţie de distanță ori de curbura 
suprafeței Pămîntului. 

În 1934, J.B. Rhine propune ca în loc de „telepatie“ să 
se folosească termenul de „percepţie extrasenzorială“. Tot la 
sugestia lui, din 1934 experienţele de telepatie au început 
să folosească așa-numitele cartele Zenner. În număr de cinci, 
figurile sînt cît se poate de deosebite: o cruce, un cerc, un 
pătrat, o stea cu cinci colțuri și trei linii ondulate. Emiţă- 
torul scoate, la momente stabilite, cîte o cartelă dintr-o 
urnă, se concentrează asupra ei, iar „mediul“ receptor, la 
aceleași momente, caută să „ghicească“ ce cartelă a fost extra- 
să. În 25 iulie 1959, submarinul atomic american „Nautilus“ 
pornea într-o cursă prin Pacific. Pe bord, în afara echipa- 
jului, s-a îmbarcat în secret și „domnul X“, mediu telepatic. 
De prezența lui nu știau decît căpitanul și un matelot care 
îi aducea mâncarea în cabină. Timp de 16 zile domnul X 
n-a ieșit dintre cei patru pereți de oţel și nu a avut cu exte- 
riorul nici o altă legătură în afara celor stabilite prin expe- 
riment. Pe mal, la centrul de cercetări al firmei Westing- 
house, de două ori pe zi, la ore stabilite, o mașină pornea să 
arunce, cu frecvența de unu pe minut, cartele Zenner, în- 
tr-un mod care făcea ordinea total imprevizibilă. Un „emi- 
țător“ lua cartela, se concentra asupra ei, iar domnul X, 
aflat la mii de kilometri și sub nivelul mării, știind doar ora 
la care i se va transmite, nota, minut după minut, cartela 
pe care, credea el, i-a transmis-o emițătorul. Rezultatele le 
depunea, de două ori pe zi, într-un plic sigilat și le preda 

căpitanului. Căpitanul punea plicul sigilat într-un alt plic 
sigilat şi-l închidea în seif. S-au mai luat și alte măsuri pentru 
a elimina orice posibilitate de a trişa. La terminarea experi- 
mentului, cînd s-au deschis plicurile, și s-au comparat cu 
datele transmise de pe mal, s-a constatat o coincidență de 
70%. Dacă cartelele ar fi fost „ghicite“ la întîmplare coinci- 
dența ar fi fost, în medie, de numai 20%. Cel mai uluitor 
fapt în acest experiment este că nici un fel de undă electro- 
magnetică nu poate străbate prin straturile groase de apă 
care despărțeau submarinul de mal. Experiențele desigir 
au continuat... Un număr din 1981 al revistei „Discover“ 
vorbeşte de utilizarea în armata americană a unor arme psi- 
hice și parapsihologice. Între altele, se făcea că flota militară 
ar fi angajat 24 specialiști în telepatie pentru urmărirea 
submarinelor 

În februarie 1971, astronautul E.D. Mitchel a transmis, 
din nava „Apollo-!4“ aflată în drum spre Lună serii de 
cartele Zenner, unui receptor de pe sol. Rezultatele au fost 
de 51 reușite din 200 încercări, ceea ce, chiar dacă nu pare 
spectaculos, nu s-ar fi putut obține din pură întîmplare decît 
într-un caz din 3 000. 

Începînd din 1966 actorul K. Nikolaev din Novosibirsk 
(receptor) și prietenul său biofizicianul I. Kamenskii din 
Moscova (emiţător) au început o serie de experienţe tele- 
patice, urmărind o cît mai desăvirșită rigoare științifică. 
Au luat de pildă mai multe obiecte închise în cutii identice. 
Se trăgea la sorți o cutie, se deschidea, emițătorul se con- 
centra îndelung asupra obiectului scos, iar receptorul, aflat 
la mii de kilometri distanță, trebuia să-l descrie. De la început 
rezultatele au fost spectaculoase. Despre o sîrmă groasă, 
înfășurată în chip de bobină cu șapte spire, Nikolaev nota 
„rotund, metal, sclipitor, dinţat, arată ca o bobină“. Peste 
zece minute s-a deschis o altă cutie, în care se afla o șurubel- 
niță. Descrierea a fost: „lung și subțire, metal, plastic, plas- 
tic negru“. Ulterior experimentul a continuat sub egida 
„grupului Popov“ de la secția de bio-informații a Institutului 
de radiotehnică A.S. Popov din Leningrad. Aici K. Niko- 
laev, aflat într-o încăpere complet izolată de exterior, a 
fost conectat la un electroenceialograt. Acest aparat este 
capabil să înregistreze pe hîrtie undele EEG — variaţii ale 
potenţialului electric al unor porțiuni de creier, așa cum aceste 
variații apar la suprafața craniului. Undele EEG cele mai 
frecvente la omul normal sînt următoarele: alfa (8—12 cicli 


pe secundă), întîlnite în starea de reverie ori de relaxare 
totală, cu ochii închiși, beta (13—22 cicli pe secundă), măsu- 
rabile mai ales în zona frunții, caracteristice activității 
mintale intense, delta (1—3 cicli pe secundă) în somnul 


adînc. Deoarece undele beta şi altele înrudite, caracteristice 
stării de activitate mintală intensă, au și o amplitudine foarte 
mică, se mai spune că în aceste stări electroencefalograma 
este desincronizată. Grupul Popov a observat că, atunci cînd 
„mediul“ este pregătit să recepționeze mesajul telepatic, el 
se află totdeauna într-o stare de relaxare manifestată prin 
unde alfa. În experiențele făcute asupra lui Nikolaev, momen- 
tul transmiterii „mesajului“ nu era stabilit cu precizie. La 
numai trei secunde însă după ce I. Kamenskii, aflat la Mos- 
cova, a început să se concentreze asupra mesajului, undele 
EEG ale receptorului de la Leningrad se desincronizau dra 
matic. Interesant, acesta a devenit conștient că recepţioneaziţ 
abia peste alte cîteva secunde. 


Remarcînd rolul undelor alfa în telepatie, grupul Popo 
construiește un „alfafon“, aparat cu care se vizualizeaz: 
sau se fac audibile undele EEG, permițind subiectului s: 
înveţe cum să-și producă stările asociate acestora, de pild? 
unde alfa chiar și cu ochii deschiși. Cu ocazia măsurătorilo 
efectuate s-a constatat că în perioada transmisiei telepatice 
undele alfa ale emiţătorului și receptorului erau riguros 
sincrone. Inducînd la emițător unde alfa cu frecvența uşor 
schimbată, undele alfa ale receptorului se sincronizau si 
ele imediat la noua frecvenţă. Interesant că la Colegiul medi- 
cal Jefferson din Philadelphia s-a comunicat o sincronizare 
spontană, similară, a undelor alfa la gemeni. Cercetări făcute 
de G.A. Sergheiev au demonstrat că în telepatie nu se sincro- 
nizează doar undele alfa, ci și ritmul respirației și al bătăilor 
inimii. 

Utilizînd această proprietate, s-a hotărît începerea unor 
transmiteri de semne oarecare. S-a început cu un mesa) 
foarte simplu și anume I. Kamenskii se concentra imagi- 
nîndu-și o agresiune asupra lui K. Nikolaev. Efectua această 
operaţie în două variante: cu o durată de 15 secunde și cu 
una de 45 secunde. „Agresiunea“ producea o desincronizare 
a undelor EEG ale receptorului; desincronizarea mai scurtă 
era interpretată ca punct, cea lungă ca liniuță. Un șir de 
liniuţe și puncte formau litere și cuvinte conform alfabetului 
Morse. În martie 1967 s-a reușit transmiterea, pe această 
cale, a unui cuvînt de la Moscova la Leningrad. Cuvîntul 

(transmis fără erori) era „MIG“. Se născuse telegraful tele- 
patic. De acum era deschisă calea pentru transmiterea ori- 
cărui text, fără nici o aparatură de emisie, fără posibilitatea 
de interceptare... Evident, experimentul a fost ulterior per- 
fecţionat și încercat pe distanțe tot mai mari. 


Fenomene de telepatie se semnalează și la animale; de 
pildă puii unci iepuroaice de la Leningrad au fost îmbarcați 
la Murmansk pe un submarin şi apoi sacrificați la momente 
alese la întîmplare de către cei de pe vas. Electroencefalo- 
grama iepuroaicei a înregistrat fiecare din momentele res- 
pective cu o promptitudine de zecimi de secundă. Unii se 
întreabă dacă nu cumva și alte proprietăți, ca de pildă 
capacitatea fluturilor de a se regăsi la mari distanțe, nu se 
bazează pe telepatie. 

În lumina celor. de mai sus, telepatia sau „percepția 
extrasenzorială“ apare deci nu atît o capacitate de excepţie, 
supranaturală, cît mai degrabă o modalitate universală 
primitivă de comunicare. D. Dean a găsit, în 1960, că 25% 
din oameni reacționează inconștient (dar măsurabil cu apa- 
rate pentru urmărirea pulsului și circulaţiei sîngelui în mem- 
bre) dacă cineva se gîndește intens la numele lor. Am mai 
menționat că mintea omenească este controlată de o elită 
de instanțe, de „entităţi active“ din zona conștientului. 
Aceste instanțe sînt dintre cele care recurg la cuvinte, sub- 
ordonînd tiranic, reducînd de cele mai multe ori aproape 
complet la tăcere entităţile care utilizează modelele intuitive. 
În vis, de pildă, cînd vigoarea entităților „verbale“ este 
diminuată, putem „vedea“ imagini cu extrem de multe 
detalii, pe cînd în stare de veghe, chiar cu ochii închiși, 
imaginaţia are o putere mult mai redusă. Într-un mod ase- 
mănător, conștiința oprimă și percepţia telepatică. De altfel 
condițiile favorizante ale transmisiei telepatice, de pildă 
undele alfa, apar de regulă paralel cu mascarea parțială a 
controlului conștiinței. 


Prin telepatie se transmit mai ușor imagini, comenzi ele- 
mentare ori stări de spirit (în special negative) decît noțiuni 
abstracte. D. Constantin remarcă faptul că un ordin tele- 
patic de tipul „braţul sus“ se transmite mult mai ușor decit 
unul de tipul „salută“. Un fapt straniu petrecut în 1964 
aduce un element în plus în acest sens — S.V. Mitchel, 
preşedintele asociației hipnotizatorilor din S.U.A., în cursul 
unei vizite în U.R.5.S. face o demonstrație publică de hip- 

noză, folosind drept mediu o infirmieră; aceasta a executat 
întocmai toate ordinele date în limba engleză. Abia după 
aceea i-a fost dat hipnotizatorului să afle că infirmiera nu 
cunoştea nici o boabă englezește. O demonstraţie similară 
a fost efectuată, ulterior, cu succes, și în Polonia. 

Rolul perturbator al conștiinței și gîndirii verbale este 
dovedit și de experiențele efectuate în Marea Britanie, timp 
de doi ani şi jumătate, asupra unui lot de 1 000 persoane. 
S-a arătat cu această ocazie că după virsta de opt ani facul- 
tățile telepatice native descresc puternic. Scoruri uimitor 
de bune de „ghicire“ a unor figuri imprimate pe cartonașe 
s-au obținut la copii de cinci ani. De asemenea, se poate 
nota că deficienții mintali sînt adesea excelenți receptori 
telepatici. 

Pe ce canal se transmite mesajul telepatic? În cazul 
„legăturilor“ dintre plante s-a putut dovedi existența unor 
radiaţii ultraviolete, infraroșii sau a unor ultrasunete. Dar 
se pare că ele nu explică toate fenomenele investigate. Cer- 
cetările lui V.I. Danilevskii (1900), F. Cazzamaili (1928), 
puneau în cauză undele electromagnetice. În ciuda dovezilor 
contrare, amintite de altfel mai sus, N. Wiener (1960) înclina 
către implicarea undelor electromagnetice de foarte joasă 
frecvență (circa 10 hertzi). O părere asemănătoare susțineau 
în 1976 H.E. Puthoff și R. Targ. Cercetările reluate în acest 
sens la King's College Londra în 1979, cu o aparatură ultra- 
sensibilă, n-au fost însă capabile să evidențieze, în timpul 
unor transmisii telepatice, nici un tip de unde electromag- 
netice, în jurul emițătorilor. 

L.L. Vasiliev sugerase încă în anii treizeci că ar putea fi 
vorba de un cîmp fizic sau o formă de energie încă necunos- 
cută, ori de modulaţii ale cîmpului gravitațional. Mai recent 
o părere similară susține P. Jordano. Biofizicianul A.P. 
Dubrov (1974) a emis ipoteza că organismele vii posedă 
structuri care ar putea genera unde „biogravitaționale“. 
Alţii presupun existența unor cîmpuri și particule elementare 
complet noi şi necunoscute, numite „mindoni“, „psihoni“ ori 
„psitroni“ avînd proprietăţi stranii cum ar fi masa imaginară, 
timpul bidimensional, viteza mai mare decît cea a luminii. 
N-ar trebui să mai accentuăm că, pînă nu se aduc dovezi 
concrete, aceste din urmă ipoteze rămîn simple speculaţii. 

Merită să mai amintim și opinia originală a Acad. E. 
Macovschi, care susține în esenţă că nu este vorba de un 
cîmp fizic elementar, ci de unul complex, specific lumii vii, 

cîmp rezultat (printr-un „salt calitativ“ dialectic) din com- 
binații şi structurări ale unor cîmpuri elementare în esență, 
întocmai precum o ființă vie este în ultimă instanță o acu- 
mulare de atomi, dar prin structură devine şi altceva, cu 
totul diferit, care nu poate fi redus la elementele compo- 
nente decît cu prețul distrugerii sale ca ființă. 


5.3. VOM PUTEA PRIVI PRIN ZID? 


În 1826, A. Bertrand, într-o carte apărută în Franţa, 
semnala existența unor persoane capabile să „vadă“ cu dege- 
tele sau cu alte părți ale corpului. În 1926, tot într-o carte, 
tot în Franţa, scriitorul J. Romains vorbește despre „vede- 
rea extraretiniană“, avînd ca argument, în principal, capaci- 
tatea similară, obținută prin antrenament, a Leilei Heyn, o 
americană oarbă de la vîrsta de un și an jumătate. Prin anii 
treizeci, în S.U.A. s-a vorbit mult despre Patricia Ainsworth, 
care era capabilă să distingă culorile numai prin pipăit. 

Un caz mai recent şi mai bine studiat este cel al Rozei 
Kuleşciova, văzătoare, dar crescută într-o familie de orbi 
din Nijnii Taghil în Urali. Ea a învățat, pe lîngă scrisul 
obișnuit, și pe cel cu degetele, în alfabetul Braille, destinat 
orbilor. Cu această ocazie își descoperă capacitatea de a 
„vedea“ cu degetele. Antrenîndu-se asiduu își desăvîrșește 
darul natural într-atîta încît ajunge să atragă atenţia spe- 
cialiștilor din Sverdlovsk și apoi din Moscova (1962). Ea 
putea. descrie, cu ochii legaţi, numai după pipăit, o figură 
dintr-o fotografie ori să distingă culoarea unui obiect. Cu 
antrenamente ulterioare, Kuleșciova a ajuns să citească cu 
degetele și mai tirziu chiar și cu cotul, un ziar așezat sub 
sticlă. Pentru a fi siguri că nu trișează s-au inventat cele 
mai sofisticate sisteme de control; între altele un asistent 
îi apăsa cu degetele globii ochilor. Specialiștii care au cer- 
cetat-o au scos între timp la iveală și alte cazuri similare, 
unele vechi de cîteva decenii, altele recente. Lena Biznova 
de pildă poate descrie o ilustrată așezată sub trei tomuri 
groase. Daruri asemănătoare s-au semnalat la mai mulți 
copii de 10—11 ani. 

La Shanghai a avut loc, în octombrie 1980, un șir de zece 
demonstraţii, în parte filmate, la care au participat circa 
2 000 de medici, educatori și alți specialiști, inclusiv din 
străinătate. La demonstrații au fost prezentaţi 14 copii şi 
tineri dispunînd de capacităţi de percepție ieșite din normal. 

Revista „La Chine en construction“ nr. 1 din 1981 relata 
despre cazul lui Tang Yu, copil de 12 ani din districtul Dazu, 
capabil să citească caractere chinezești, scrise pe o hîrtie 
care se împăturea și pe care și-o apropia de ureche. Fetiţa 
de 9 ani, Jiang Yan, avea zece puncte pe corp cu care era 
capabilă să „vadă“, iar Mou Fengquin, de 25 ani, cinci astfel 
de puncte. Surorile Wang Qiang (14 ani) și Wang Bin (12 ani) 
combină vederea „paraoptică“ cu telepatia. Primei i se 
așază sub braț o cutie de plastic opacă în care există o hîrtie 
cu caractere chinezești, iar surioara ei poate spune care sînt 
aceste caractere. 

Un elev de 11 ani, Xie Zhaohui, este capabil să vadă 
organele interne ale omului mai bine decît un aparat Roent- 
gen. Diagnosticele puse de el privind leziuni ale unor organe 
interne ca inima, ficatul, plămînii, au fost confirmate în 
peste 100 cazuri care au necesitat ulterior operaţii. Wei 
Rouyang, de 12 ani, din provincia Lanzhou din nordul Chi- 
nei, vede și el prin interiorul organismului uman, ca și prin 
pereţi. La una dintre experiențe băiatul a reușit să indice 
locul unde a fost ascuns un obiect într-un apartament aflat 
în aceeași clădire, dar cu șapte etaje mai sus. În 1963 se 
semnalase un caz asemănător în Africa de Sud — P. van 
Jaarsveld, un băiat de 12 ani, avea abilitatea de a vedea 
obiecte și scurgerea apei sub pămînt. El afirma că zărește 
apa ca o licărire verzuie, asemănătoare cu lumina Lunii, 
și se mira că ceilalți oameni nu au acest dar. 

Experienţe sistematice au dovedit că circa 10%, din toți 
copiii au abilitatea de a vedea cu degetele și că această abili- 
tate manifestă un declin pronunțat de la vîrsta de 11 ani 
în sus. Alte cercetări afirmă că un om din șase poate deosebi 
cu degetele, după o oră de antrenament, două culori. Stu- 
denții folosiți pentru experienţe în acest sens declarau că 
simt galbenul lunecos, roșul lipicios, vîscos, iar violetul ca 
frînînd mișcarea mfinii, chiar dacă culoarea nu era atinsă, 
ci doar apropiată de piele. La un institut de cercetări din 
Sverdlovsk aceste rezultate au fost confirmatepe orbi. Ei 
au menționat că au simțit dintotdeauna respectivele pro- 
prietăți, dar nimeni nu le-a spus că ele reprezintă culori. 
Interesant că subiecţii sesizau culoarea obiectelor chiar dacă 
acestea erau așezate sub o placă de aramă. Ei sesizau și 
culoarea unor obiecte pe care cei ce conduceau experimentul 
nu le puteau vedea decît ulterior; precauţia a fost necesară 

pentru a elimina posibilitatea ca în mod involuntar aceştia 
să transmită răspunsul corect prin intermediul telepatiei. 

Care să fie explicația? O primă ipoteză a fost temperatu- 
ra diferită a culorilor. Încă din anii cincizeci această ipoteză 
a fost însă eliminată prin experiențele lui A.N. Leontiev, 
care a antrenat subiecți să distingă culorile roșie și verde 
proiectate în palmă, diferențele de temperatură fiind eli- 
minate prin filtre adecvate. S-a observat că experiențele 
reușeau mai bine pe lumină decît pe întuneric; s-a presupus 
că fenomenul s-ar putea explica prin existența în piele a 
unor „ocele“, ochi de dimensiuni microscopice, care s-au 
pus în evidență la larvele unor insecte, la artropode etc. 
ori chiar prin mecanisme mai primitive — unele protozoare 
deosebesc lumina de întuneric cu materia protoplasmei 
celulare. Că acest simț este legat de simțul obișnuit al văzu- 
lui pare să fie dovedit și de faptul că distrugerea centrilor 
vederii din creier duce atît la orbire cît şi la incapacitatea de 
a mai distinge cu degetele culori sau semne. Ipoteza „ocele- 
lor“ nu explică însă o mulțime dintre fenomenele observate, 
drept pentru care majoritatea specialiștilor în domeniu (mai 
ales cei sovietici şi chinezi) înclină să creadă că este în joc 
o altă modalitate de simț, de natură încă necunoscută, me- 
canismul însuși bazîndu-se pe o serie de procese psihice de 
mare complexitate, care rămîn să fie elucidate în viitor. 

Dar lista însuşirilor omenești neobișnuite este departe de 
a fi epuizată. S-a scris că J.L. Crazier (Franţa) și alții pot 
localiza persoane dispărute, uneori de la sute de kilometri 
distanță. Un alt fenomen relatat este psihokinezia (sau tele- 
kinezia), puterea de a deplasa obiecte fără a le atinge, stu- 
diată încă de la începutul secolului în S.U.A., Marea Britanie 
apoi în Germania, Suedia, China etc.; cazul cel mai cunoscut 
este cel al Neliei Mihailova, supusă în 1968 la Institutul 
Uhtomski din Leningrad la probe deosebit de riguroase. La 
Universitatea din Strasbourg s-a raportat influențarea prin 
psihokinezie a vitezei de dezintegrare radioactivă, de către 
elevi de 10—12 ani. Recent, revista „Military Review“ subli- 
niază, din nefericire, și interesul cercurilor militare din S.U.A. 
pentru cercetări în acest domeniu. Unii pretind că psiho- 
kinezia, aplicată propriei persoane, ar putea duce la levitajie, 
adică la desprinderea de pămînt și plutirea prin aer. Feno- 
menul nu a fost însă confirmat nicăieri printr-un studiu 
ştiinţific... și lista ar putea continua... 

Capitolul 6 
SPRE O NOUĂ SPECIE UMANĂ? 


6.1. MUTANȚI ȘI SUPRAOAMENI 


Speculaţii asupra viitorului omului, sub raportul înfăți- 
șării și puterii intelectuale, se fac de sute de ani. Desigur, 
cea mai simplă dintre metode era să se extrapoleze în viitor 
evoluția de pînă acum. În anii șaizeci, P. Luth vorbea de 
venirea unui „homo sapientissimus“, care va avea o cutie 
craniană simțitor mai mare, fața mică și ascuțită, va fi chel, 
cu ochii mici, bătrînicios, cu simțul mirosului atenuat și cu 
afectivitate redusă. În anii cincizeci, E. Lott şi A. Wercinski 
susțineau că o nouă specie umană este de așteptat să apară 
peste vreo 40 000 ani. Alţii au fost mai prudenți. În secolul 
trecut, Ch. Darwin aprecia acest interval la un milion de ani, 
iar recent J.B.S. Haldane la 500 000. 


Toate estimările de mai sus pierd însă din vedere un fapt 
esențial. Pentru ca dintre componenţii „normali“ ai unei 
specii să apară o nouă specie este necesar ca (1) să se producă 
un număr important de mutații şi (2) să existe condiţii în 
care genele care au suferit mutații să se transmită urmașilor 
fără a mai fi „mascate“ de genele „normale“. Astfel de con- 
diții sînt, aşa cum am văzut, izolarea îndelungată a unui 
grup mic de indivizi, situaţii extreme de mediu care elimină 
toţi indivizii „normali“ păstrînd doar pe cei care posedă 
anumite mutații ori eventual imposibilitatea de a avea ur- 
mași viabili cu indivizii „normali“ ai speciei. Nici una dintre 
aceste situații nu stă în picioare în cazul oamenilor. Even- 
tualele mutații nu vor avea alt efect în viitor decît să îmbo- 
gățească zestrea „latentă“ a speciei, ele fiind „mascate“ prin 
amestecarea cu genele restului populației. Istoria acelui 
incest prin care s-a trecut de la 48 la 46 cromozomi este 
extrem de puțin probabil să se mai repete, între altele și 
deoarece căsătoriile între rudele apropiate sînt îngrădite. 
Eliminarea indivizilor neadaptați de asemenea nu mai poate 

avea loc decît în cazurile extreme, deoarece la ora actuală 
fiecare descendent uman este prețios și se face tot posibilul 
ca să supraviețuiască și să aibă urmași. Așa cum spune 
C. Maximilian: „Atîta vreme cît populaţiile umane trăiau 
în circumstanțe extrem de dificile, majoritatea indivizilor 
handicapaţi genetic erau eliminaţi, chiar dacă defectul era 
minor“. El arată în continuare că la ora actuală lucrurile 
nu mai stau așa; de pildă daltonismul, incapacitatea de a 
deosebi culoarea verde de cea roşie, afectează 1—2% dintre 
bărbaţi la popoarele primitive, de două ori pe atît la agricul- 
tori, pe cînd la civilizațiile industriale moderne poate ajunge 
la 8—10% . În plus, reducerea distanțelor face ca omogeniza- 
rea zestrei genetice să atingă proporții fără precedent. Toate 
acestea fac ca majoritatea specialiştilor să afirme cu convin- 
gere că, lăsînd lucrurile să evolueze de la sine, înfățișarea 
omului ar urma să rămînă neschimbată milioane de ani de 
acum înainte. 

Cu totul altceva este însă faptul că omul va dispune în 
curînd de mijloace pentru a adăuga la înzestrările înnăscute 
ale fiecărui individ calităţi în plus, noi simțuri, noi modali- 
tăți de a acționa și a gîndi. Aceste mijloace ar putea proveni 
din cuceririle geneticii, ale electronicii ca şi ale altor științe. 
Evident, nu se pune problema să se treacă de pe acum la 
planificarea unui „om al viitorului“, între altele deoarece 
nu este de loc limpede dacă este înțelept să se procedeze 
astfel. 


Probabil unii dintre cititori se vor fi întrebat — „nu s-ar 
putea ca eu însumi să am darul telepatiei, psihokineziei 
ori vreun altul descris mai sus?“. Puteți încerca, dar șansele 
sînt foarte mici ca să reușiţi. Multă lume crede că aceste 
însuşiri sînt rezultatul unor mutații, al unor combinaţii 
foarte rare a genelor, rare și deoarece proprietățile respective 
n-au asigurat niciodată un avantaj în selecția naturală. O 
altă explicaţie ar putea fi că aceste însușiri se găsesc în fiecare 
dintre noi, dar mediul social în care trăim nu are nevoie de 
ele, drept pentru care nici nu există o preocupare în educarea 
lor, fiind lăsate să se atrofieze paralel cu însuşirea vorbirii 
și gîndirii abstracte. Pentru comparație menționăm că se 
cunosc mai multe cazuri în care un copil crescut de mic 
printre animale, chiar dacă a fost ulterior recuperat, dincolo 
de o anumită vîrstă nu mai este în stare să înveţe să vor- 
bească. Aceasta cu toate că omul are creierul special struc- 
turat pentru vorbire. 

Dacă unele dintre darurile de care a fost vorba mai sus 
ar fi cauzate de mutații speciale, ne aflăm oare în fața unor 
„supraoameni'“ ai viitorului meniţi să ia locul speciei umane 
actuale? Oare omul epocii călătoriilor cosmice va fi un telepat, 
un clarvăzător, capabil să leviteze, să miște obiecte doar prin 
forța privirii? Povestirile ştiințifico-fantastice au adesea 
drept personaj drag „mutantul“, adică un astfel de supra- 
om dotat cu proprietăți paranormale sau chiar suprana- 
turale. Dacă astfel de oameni există, va începe o selecție 
artificială a lor? Vom începe oare cultivarea de supraoameni? 

Problema selecției oamenilor este veche. Bineînţeles că 
la ora actuală nu putem accepta metoda „spartană“ care 
preconiza aruncarea în prăpastia muntelui Taygetos a copii- 
lor care nu prezentau toate garanţiile că vor putea deveni 
buni militari ori bune mame. Și dincolo de toate speculaţiile 
teoretice, sînt prea recente și prea dureroase „experiențele“ 
naziste pentru promovarea a ceea ce credeau ei a fi supra- 
omul. 


Totuși, există inventariate circa 2500 boli care se trans- 
mit pe cale ereditară, milioane de oameni au înscrise în genele 
lor, în moleculele de ADN, încă dinainte de a se naște, o 
deficiență, o suferință de care nu vor putea scăpa toată 
viața. Dacă știința le-ar putea întinde o mînă de ajutor, 
aceleași metode ar putea fi folosite și pentru perfecționarea 
întregii specii umane — desigur, dacă se va ajunge la con- 
cluzia că așa ceva este realmente înțelept. 

Știința modernă a propus diverse metode pentru a rezol- 
va problema bolilor transmise prin gene. F. Galton (1883) 
preconiza în acest sens eugenia, un ansamblu de metode 
pentru a limita sau dirija descendența celor care manifestă 
astfel de boli, metode care, firește, sînt inacceptabile din 
considerente atît științifice cît și morale. F. Lederberg (1963) 
propune ca alternativă eufenia, care vizează compensarea 
defectelor genetice printr-un mod adecvat de viață, prin 
administrarea unor hormoni etc. În acest cadru, ingineria 
eufenică (E.L. Tatum, 1966) prevede o intervenție de natură 
genetică, suplimentînd activitatea ADN-ului propriu al 
bolnavului. Tehnicile vizate nu oferă deci supii radicale, 
ci doar paleative. O a treia cale este ingineria genetică, în 
sensul strict al cuvîntului. Ea vizează nu selecţia ori amelio- 
rarea stării unor oameni, ci fabricarea de bacterii, plante 
şi animale avînd însușiri considerate avantajoase. Miine 
însă, cine știe? 

6.2. INDUSTRIA EREDITĂȚII 


- Ingineria genetică reprezintă una dintre cele mai certe 
dimensiuni ale viitorului. În 1969 s-a reușit pentru prima 
oară fotografierea unei porțiuni de moleculă ADN aparţinînd 
unei bacterii. În 1970, H.G. Khorana (S.U.A.) sintetizează 
prima genă, o genă caracteristică drojdiei de bere, formată 
din 77 perechi de nucleotide. Ulterior, sintezele de gene se 
înmulțesc. În 1976, H. Köster (R.F.G.) realizează sinteza 
primei gene umane. În același an se efectuează transferul 
unei gene, implicată în sinteza hemoglobinei, de la iepure la 
o bacterie. Puțin mai tîrziu se reușește, în culturi de labora- 
tor, trecerea unor gene de la bacterii la celule umane. 

Experiențele începute de C. Merril în 1971 permit să se 
întrevadă transferul către un organism al unor gene care îi 
lipsesc, prin infectare cu viruși de tipul fagilor. Într-o primă 
etapă acești viruși sînt „învăţaţi“ să transporte genele res- 
pective: în etapa a doua virușii penetrează în celulele orga- 
nismului. În felul acesta un procent însemnat din celule vor 
poseda gena deficitară. Desigur, de regulă virușii trebuie 
atenuați, pentru a nu distruge celula și a nu îmbolnăvi or- 
ganismul. În acest scop se utilizează expunerea lor la radia- 
ţii ultraviolete. 


O altă metodă este prelevarea unor celule de la organis- 
mul bolnav, transformarea lor, corectînd deficienţele gene- 
tice şi reinjectarea celulelor în organism. 


Problemele care a trebuit să fie rezolvate nu au fost 
cîtuși de puţin simple. Să nu uităm că ADN-ul este totuși 
o moleculă, avînd deci dimensiuni extrem de mici. A trebuit 
să fie puse la punct metode pentru a o tăia și a o lipi acolo 
unde era necesar de o altă bucată de ADN; a trebuit apoi să 
se găsească „gazde“ care să încorporeze astfel de. molecule 
hibride în propria zestre genetică, în așa manieră încît aceste 
„gazde“, înmulțindu-se, să reușească să multiplice și molecula 
de ADN nou creată. Desigur, nu toţi hibrizii au fost reușiți. 
S-au pus la punct deci metode prin care să se poată selec- 
ționa numai acele exemplare care convin obiectivului propus, 

Calea schițată mai sus este doar una dintre cele avute în 
vedere. O altă tehnică este cea utilizînd protoplaști, celule 
cărora li s-a distrus membrana. Protoplaștii de la două 
specii diferite se pot combina, punîndu-și moleculele de ADN 
într-un singur loc, născînd astfel hibrizi din care se pot crea 
apoi culturi de celule şi, în perspectivă, noi plante și animale. 

S-a constatat cu acest prilej că există o anumită incompati- 
bilitate între moleculele de ADN, astfel încît o parte dintre 
acestea reușesc să rămînă în nucleul hibridului, pe cînd 
celelalte sînt expulzatc. 

Cu metode de inginerie genetică li s-au grefat unor bacte- 
rii gene umane, care s-au integrat perfect (ce dovadă extra- 
ordinară pentru unitatea lumii vii!). Bacteriile, înmulțin- 
du-se, au început să producă (uneori chiar la scară indus- 
trială) produse biologice specific omenești, dintre cele care 
lipsesc unora, și care înainte se fabricau foarte anevoios și în 
cantități infime. S-a ajuns să se producă astfel insulină 
(folosită în metabolismul zahărului, medicament esențial 
pentru diabetici), interferon (remediu în cazul infecțiilor cu 
viruși), diverși hormoni între care unii care controlează 
creșterea, vaccinuri, antibiotice etc. 

În „flora“ din intestinele omului se găsește una dintre 
bacteriile cele mai bine studiate, numită eschirichia coli, 
foarte utilă în anumite faze ale digestiei. Savanţii își pun 
mari speranțe că, hibridînd-o, vor reuși s-o oblige să fabrice 
substanţe în care organismul respectiv este deficitar și să 
elibereze aceste substanțe direct în intestin, de unde pot fi 
ușor absorbite și folosite. 

Bineînțeles că și întreprinderile de medicamente s-au 
arătat extrem de interesate de noile metode. Drept urmare 
acestea au început să fie asimilate tehnologiilor industriale. 
În 1979, Curtea Supremă a S.U.A., după opt ani de delibe- 
Tări, a obligat Oficiul Naţional de Brevete și Mărci să bre- 
veteze drept invenţie o... bacterie creată de A. Chakrabarthy 
de la firma... General Electric, unul dintre pionierii ingine- 
riei genetice. Sute de alte cereri de brevete pentru invenții 
asemănătoare așteptau deja în acel moment să fie aprobate, 
iar în alte țări, de pildă în Franța, astfel de brevete se eli- 
beraseră deja cu câțiva ani înainte. 

O aplicație promițătoare a ingineriei genetice este ameli- 
orarea, culturilor agricole, mai ales acolo unde hibridarea 
clasică este imposibilă sau foarte înceată. Se încearcă de 
pildă crearea unor soiuri de floarea soarelui sau porumb 
rezistente la secetă, prin hibridarea cu gene de sorg, o plantă 
africană, deprinsă cu arșiţa și uscăciunea. Unele leguminoa- 
se (ca de pildă mazărea) își asociază la rădăcină bacterii 
care fixează și prelucrează (contra altor servicii) azotul 
atmosferic, livrîndu-l plantei. Cerealele n-au această pro- 
prietate. Din acest motiv, pentru a da randament, ele nece- 

sită îngrășăminte cu conţinut de azot. Se lucrează la ora 
actuală la transferarea către diferite cereale a genei care 
determină asocierea bacteriilor fixatoare de azot, ori chiar 
pentru a crea plante capabile ele însele să-și ia azotul 
din atmosferă. Alte cercetări vizează crearea unor soiuri 
rezistente la boli, avînd fructe de o anumită formă etc. În 
1978, de pildă, cercetătorul G. Melchers a creat, prin hibri- 
darea cartofului cu tomata, „pomata“, o nouă plantă care 
are la rădăcină tuberculi de cartof, iar la suprafaţă produce 
roșii. 

În experienţe vizînd crearea unor noi specii sau rase de 
animale s-au luat doi embrioni de șoarece într-o fază inci- 
pientă, cînd fiecare ajunsese, la începutul procesului de divi- 
ziune, la cîte opt celule. Aceste celule au fost alăturate, 
constatîndu-se cu surprindere că lucrurile evoluează în con- 
tinuare ca și cum s-ar fi plecat de la un singur embrion de 
16 celule; șoarecele s-a dezvoltat în continuare normal și a 
devenit astfel primul animal avînd patru părinți. S-a con- 
tinuat apoi, încercînd reunirea a trei embrioni de șoareci din 
rase diferite (albi, negri, galbeni). Din 40 de șoareci crescuți 
din astfel de embrioni mai mulți erau pestriți dar unul singur 
era în mod cert provenit din șase părinți, purtînd pe el toate 
cele trei culori. Încercările de a reuni mai mulți embrioni 
au eşuat, în sensul că niciodată caracteristicile dobîndite nu 
aparțineau decît cel mult la șase părinți. S-a tras de aici 
concluzia că doar trei dintre celulele unui embrion participă 
la transmiterea caracteristicilor genetice. Celelalte ce rol 
au? Cum le deosebim? Iată doar un mic exemplu care dove- 
dește cum rezolvarea unor probleme naște firesc alte între- 
bări şi că procesul cunoașterii este nesfârșit. 


6.3. GENII PE BANDĂ RULANTĂ? 


Un alt succes, e drept nu al ingineriei genetice propriu- 
zise, ci al tehnicilor înrudite, a fost nașterea în iulie 1978 a 
fetiţei Luise Brown, primul copil fecundat în eprubetă. Mama 
fetiţei nu putea avea în mod normal copii datorită unei 
malformații a trompelor uterine. Medicii englezi R.G. Ed- 
wards și P.C. Steptoe au extras din corpul ei un ovul, care a 
fost fecundat, în condiții de laborator, cu spermatozoizi pre- 
'evaţi de la tată, după care s-a reîmplantat în uterul mamei. 
Fetița este azi perfect normală și sănătoasă, cu nimic deose- 
bită de alți copii de vîrsta ei. Pînă în 1980 s-au mai născut, 

prin aceeaşi tehnică, încă doi copii. Este adevărat, au existat 
nouă eșecuri la zece încercări. În anii următori această rată a 
fost însă ameliorată în mod spectaculos. Între alte procedee 
folosite în prezent figurează și congelarea embrionilor, urmată 
de plasarea lor în corpul pacientelor la momentul considerat 
cel mai propice. Din nefericire, același procedeu deschide 
calea. unor manipulări de tipul ingineriei genetice, cu conse- 
cințe imprevizibile la ora actuală, motiv pentru care el a 
trezit o profundă dezaprobare în rîndurile corpului medical 
britanic. 

Una dintre operațiile cele mai spectaculoase și mai contro- 
versate care se pot efectua în astfel de condiţii este clonajul. 
Am amintit că doi embrioni de șoarece, format fiecare din 
cîteva celule, dacă se pun laolaltă se pot contopi într-un sin- 
gur embrion. Printr-un proces invers, avînd un singur ovul 
fecundat, care a început să se dividă, dacă despărțim celulele 
embrionului în două grupuri (procesul se poate întîmpla une- 
ori și natural), din fiecare grup se va dezvolta cîte un individ. 
Informaţia genetică, moleculele de ADN ale celor doi vor fi 
identice: ei vor deveni deci doi gemeni aproape perfect ase- 
mănători între ei. În acest mod s-ar putea ca, prin tehnici 
de laborator, dintr-un singur ovul fecundat să se creeze un 
mare număr de indivizi identici, ceea ce ar fi interesant de 
pildă în cazul creării unor rase noi de animale avînd anumite 
caracteristici utile și altminteri greu de obținut. Dar de ce 
nu s-ar aplica astfel de tehnici și în cazul oamenilor? se 
întrebau unii. În felul acesta, ziceau ei, în loc de un geniu 
s-ar putea „fabrica“ un număr oricît de mare de cópii fidele 
ale lui. Evident, problema nu poate fi pusă în felul acesta. 
Chiar dacă am trece peste implicaţiile etice, nimeni nu poate 
ști, la nivel de embrion, dacă fătul va deveni un geniu sau 
nu, adică dacă merită să-l clonăm sau nu. Totuși ar mai 
exista o cale... Individualitatea fiecărui om stă în principal 
în zestrea genetică înscrisă în moleculele de ADN din cromo- 
zomii săi. Or, acești cromozomi, știm, se repetă în mod iden- 
tic în toate celulele din organism. Am putea lua de pildă un 
ovul fecundat de om, cu doi părinți oarecare și să-i scoatem 
nucleul, înlocuindu-l cu nucleul dintr-o celulă din corpul 
„geniului“ pe care vrem să-l copiem. Ovulul va începe să se 
dividă, reproducînd nu moleculele de ADN preluate de la 
părinţi (acestea au fost îndepărtate), ci pe cele ale „donatoru- 
lui“. Creîndu-se condiții adecvate pentru dezvoltare, copilul 
care se va naște va fi, zic partizanii acestei idei, o copie fidelă 

a „geniului“ de la care s-au luat moleculele de ADN, un 
„frate geamăn“, mult mai tînăr însă. 

Din fericire cele de mai sus nu sînt deocamdată reali- 
zabile. Spunem „din fericire“ deoarece practicarea unor ast- 
fel de metode ar putea avea consecințe greu de prevăzut, cu 
implicații grave de natură etică și biologică. S-au făcut totuși 
paşi în acest sens. La începutul anilor cincizeci, R.W. Briggs 
şi T.J. King, de la Institutul pentru cercetarea cancerului 
din Philadelphia, iar mai tîrziu J.B. Gordon de la Universi- 
tatea Oxford au scos nucleele unor ouă de broască obișnuită, 
înlocuindu-le cu nuclee de celule recoltate din intestinul unei 
broaște albe (o defecțiune genetică rară). Broaștele născute 
din ouăle astfel tratate (circa 30 exemplare) erau și ele albe. 
Ouăle de broască sînt însă relativ mari; în cazul mamiferelor, 
în particular la om, ovulul este de sute sau de mii de ori mai 
mic. În plus, la cîțiva supraviețuitori au existat foarte multe 
nereușite. S-a observat totuși o regulă — cu cît individul de 
la care s-au recoltat nucleele, adică individul care trebuia 
clonat, era mai tînăr, procentul de reușite era mai! mare, 
fiind maxim dacă nucleele proveneau de la un alt embrion. 
Rezultă că probabil o dată cu vîrsta, moleculele de ADN 
suferă unele transformări, degradări (unii cred că în acest 
mod s-ar putea explica îmbătrînirea), devenind din ce în ce 
mai nesigur de utilizat în clonaj. Iată deci încă o dificultate 
practică pentru crearea de „genii“ în serie. O altă dificultate 
este faptul că se pare că totuși nucleul nu poartă întreaga 
informație genetică, unii estimînd că în restul celulei ar mai 
fi înscrisă o informaţie echivalentă cu 10 000 gene. În sfîrșit, 
un geniu nu înseamnă doar datele naturale înnăscute, ci și 
un şir irepetabil de condiţii în care cl a trăit și s-a format. 
Duplicarea unor genii pare deci, cel puţin deocamdată nu 
doar inutilă și periculoasă ca idee, ci și imposibilă din punct 
de vedere tehnic, 

Dacă totuși genetica ar găsi o rețetă pentru, să zicem, 
„mărirea generală“ a inteligenţei, prima întrebare pe care 
ne-am pune-o ar fi — a cărui tip de inteligență? matematică, 
poetică, a istețimii rapide dar superficiale, a tenacităţii gre“ 
oaie dar eficiente? Oare tipul de inteligență cerut de momen- 
tul actual este același cu cel de care omenirea va avea nevoie 
şi peste o generație sau două? Oare nu cumva astfel de mane- 
vre ar avea consecințe secundare catastrofale asupra zestrei 


genetice a umanităţii? 

Pînă una-alta, specialiștii prevăd că în anii '90 s-ar putea 
crea un mamut, luînd nuclee din celulele unui cadavru de 
mamut bine conservat prin congelare, în gheţurile veşnice din 
Siberia sau Alaska, și transplantîndu-le în ovule fecundate 
de elefant indian. Evident, în același mod s-ar putea crea, 
cu ajutorul ingineriei genetice, și animale noi, care n-au exis- 
tat niciodată pe Pămînt. 


6.4. TINEREȚE FĂRĂ BĂTRINEȚE 
ŞI VIAȚĂ FĂRĂ DE MOARTE 


O problemă probabil încă mai palpitantă este cea a pre- 
lungirii vieții. Viitorologii de la „Rand Corporation“ precizau 
la un moment dat pentru anul 2100 regenerarea, reîntinerirea 
și deci practic viața veşnică. Deocamdată nimic nu pare să 
ne îndreptățească la un atare optimism. Totuși s-a constatat 
că adesea gemenii adevăraţi, adică cei proveniţi dintr-un 
același ovul, nu numai că seamănă leit între ei, dar și mor 
cam în același timp. Aceasta ar putea constitui un argument 
în favoarea celor care cred că virsta maximă a fiecărui om 
este moștenită de la părinţi, este deci dată din naștere, prin 
configuraţia genelor sale. Un alt argument ar fi că această 
vîrstă este diferită de la o specie la alta ori faptul că şansele 
de viață lungă sînt mai mari la cineva care a avut în familie 
numai persoane care au murit la adinci bătrîneţe. 


O specie, pentru a se păstra, pentru a înflori, nu are nevoie 
obligatoriu de indivizi care să trăiască mult, ci mai degrabă 
de urmași cît mai diversificați genetic. O specie ar putea fi 
mai „cîștigată“ dacă generaţiile se succed mai rapid, iar bătri- 
nii lasă mai repede locul celor tineri. S-ar putea deci, zic unii 
specialiști, ca durata maximă de viaţă a indivizilor unei specii 
să fie o trăsătură ca oricare alta, obținută prin selecție naturală, 
o trăsătură determinată de gene speciale, astfel încît această 
durată să fie mult mai mică decît vîrsta maximă posibilă teore- 
tic. i 
Se zice că una dintre explicațiile îmbătrînirii este că, 
prin diviziunea celulelor, moleculele de ADN din nucleu 
suferă erori de copiere, erori care, acumulate, devin după 
50—80 de diviziuni atît de importante încît celula nu mai 
poate supraviețui. Dacă din anumite motive, de pildă expu- 
nerea la radiaţii, aceste erori ale ADN-urilor se acumulează 
mai repede, şi îmbătrînirea se va accelera, fapt observat şi 
pe cazuri reale. Genetica a determinat însă că ADN-ul are 

nenumărate „controale“ pentru a-și păstra nechimbată struc- 
tura. Ca dovadă — sînt specii care şi-au transmis în mod 
identic sau aproape identic toate trăsăturile timp de sute de 
milioane de ani. Mecanismul acesta conservator este același 
care asigură imunitatea organismului, „puritatea“ informației 
genetice din fiecare celulă, eliminind orice „corp străin“ 
care posedă o altă structură a ADN-urilor din nucleu. De 
asemenea, s-a stabilit că există gene care controlează ritmul 
în care sînt permise mutațţiile, gene care determină deci cît 
este de bine ca indivizii să devieze de la „standardul“ mediu 
al speciei, pentru a asigura o zestre genetică optimă. Aceste 
gene deci „dau voie“ ADN-ului să devieze de la normal. 
Oare să fie o legătură între ele și genele îmbătrînirii? 


Mai merită să notăm că bacteriile se înmulțesc prin divi- 
ziune, la nesfîrșit, de peste trei miliarde de ani, unele dintre 
ele schimbîndu-și remarcabil de puțin fondul genetic. De ce 
atunci numărul de diviziuni al celulei umane să fie limitat 
la 50—80? Oarecum asemănător, celulele sexuale sînt de 
fapt descendentele unui șir nesfârșit de diviziuni, prin care 
caracteristicile „normale“ s-au păstrat în permanenţă între 
limitele optime, dînd și ele dovadă de aceeași capacitate de 
a-și conserva mesajul. Atunci de ce n-am putea spera ca, 
odată, și celelalte celule ale organismului să învețe această 
taină? Cercetările continuă. În 1981, R.S. Walford de la Uni- 
versitatea din California (secţia Los Angeles) afirma că există 
dovezi care permit să se presupună că la jom durata vieții 
ar fi înscrisă în genele din ADN-ul aflat în cromozomul nr. 6. 


Pe stîncile îngheţate din Antarctica au fost găsite bacte- 
rii congelate a căror vechime a fost determinată a fi de la 
10 000 la un milion de ani. Puse într-un mediu propice, ele 
au început să se înmulțească de parcă nimic nu s-ar fi întîm- 
plat între timp. La sfîrșitul anilor șaizeci s-a ajuns să se 
efectueze primele experiențe de congelare și readucere la viață 
a unor mamifere mici. Animalele erau răcite treptat, în 
timp ce li se injecta în sînge un anticoagulant. Pe la —8* C 
sîngele era înlocuit cu o substanţă specială, care permitea 
scăderea temperaturii pînă la —190 °C, după care corpul 
era introdus în azot lichid. Vieţuitoarele erau readuse după 
un timp la temperatura normală printr-o procedură inversă 
constatîndu-se că suportă bine experiența. Ceea ce era vala- 
bil pentru niște ființe mărunte, nu rămîne însă și pentru om. 
Din păcate țesuturi diferite necesită viteze de congelare dife- 
rite pentru a suferi cît mai puține stricăciuni; omul însă nu 

poate fi desfăcut în bucăţi pentru a fi congelat și apoi rea- 
samblat în timpul decongelării. Trecînd sub tăcere aceste 
dificultăți, firme precum „Crionic's“ au pornit să propună 
unor amatori, contra sumei de 200 000 dolari, congelarea, 
cu șansa de revenire la viață peste un mileniu. Atunci urma 
să petreacă un an de viaţă, să se recongeleze din nou pentru 
un mileniu, din nou să trăiască un an și așa mai departe. 
S-au găsit mai multe zeci de amatori. Congelarea trebuia să 
înceapă la 15 secunde după constatarea decesului persoanei 
respective, iar decongelarea nu înainte ca știința medicală 
să fi progresat suficient pentru a-l putea și vindeca de boala 
care i-a fost fatală. Nu au fost congelați prin urmare decît 
oameni declaraţi decedați. Prevederea s-a dovedit a fi bună, 
deoarece în 1980 a izbucnit un mare scandal atunci cînd s-a 
descoperit că cei de la „Crionic's“ au uitat să completeze la 
timp azotul lichid evaporat, drept pentru care în lăcașurile 
călătorilor peste milenii s-au găsit resturile unor cadavre 
descompuse. Firma a fost obligată doar la plata unor despă- 
gubiri bănești substanţiale. 


6.5. TRANSPLANTURILE ȘI REGENERAREA 


În anii șaizeci și șaptezeci s-au transplantat cîteva sute 
de inimi, cîteva zeci de mii de rinichi, nenumărate cornee. 
S-au cusut la loc membre retezate în accidente, au început 
transplanturile de ficat și plămîni ori ale unor glande endo- 
crine. În 1982, la clinica din Solna a Universităţii Karolinska 
din Stockholm s-a efectuat o primă grefă de ţesut pe creier 
(anume pe „nucleul caudat“) în vederea vindecării unui caz 
de boala lui Parkinson. În S.U.A. s-a experimentat recent 
cu succes „cultivarea“ de piele pentru transplant. Se ia de 
la pacientul în cauză o bucăţică de piele care se așază într-un 
mediu adecvat de cultură. Celulele înmulțindu-se pot da naş- 
tere unei porțiuni de piele avînd dimensiuni de 30 x 30 cm 
care se poate folosi la înlocuirea unor porțiuni distruse, de 
pildă în arsuri. La orice transplant, dacă donatorul este o 
altă persoană, mecanismul imunologic al organismului va 
recunoaște că ADN-ul noului organ nu este cel propriu, 
drept pentru care va respinge grefa ca pe un corp străin 
pătruns din greșeală în trup. Soluţiile găsite pînă la ora actu- 
ală sînt cu două tăișuri, deoarece vizează scoaterea din 
funcțiune a sistemelor de autoapărare la nivel celular. Sin- 
gurul donator perfect rămîne un frate geamăn (provenit din 

același ovul) sau o copie realizată prin clonare (dacă așa 
ceva se va permite vreodată). 

O cale deosebit de promițătoare este cea a studiului 
regenerării., Se știe că vietăţile simple, viermii, stelele de 
mare, dar și șopîrlele își pot reface anumite părți pierdute. 
La om se regenerează numai un număr mic de organe și 
numai într-o oarecare măsură. De pildă rănile mici dispar 
fără urmă. S-ar putea însă regenera. vreodată un deget sau 
un braț pierdut? Sau eventual o zonă de creier distrusă 
în urma unui accident vascular? 

Mecanismul regenerării este încă insuficient cunoscut, 
Ajunge să amintim că „planul“ organului care trebuie rege- 
nerat se găsește, între altele, și în biocîmpul care însoțește 
în egală măsură o rană sau un mugure. În altă ordine de 
idei, celulele omenești sînt prea specializate — din celule 
musculare nu se pot obține, în cel mai bun caz, decît tot 
celule musculare. Celulele nervoase nu se divid niciodată 
la un individ matur etc. De aceea o altă direcţie de cerce- 
tare vizează „regresia“ țesuturilor pînă la stadiul de celulă 
din embrion, capabilă apoi să-și asume și alte direcții în 
cursul multiplicării. Învățaţii sînt deocamdată rezervaţi în 
privința prognozelor. Probabil că soluţiile hotărîtoare să se 
bazeze pe descoperiri care se vor face abia peste un secol; 
și n-ar fi exclus ca și în acest domeniu ultimul cuvînt să fie 
tot al geneticii. 


6.6. DEZASTRU SAU PARADIS? 


Ingineria genetică se pregătește deci să schimbe, într-un 
viitor nu foarte îndepărtat, fața lumii. Sarcina ei nu este 
însă nici pe departe simplă. La ora actuală s-au localizat 
peste 100 de gene umane. Cîte sînt în total? Probabil între 
50 000 și 100 000, deşi unii vorbesc de sute de mii. Informația 
genetică a unui om este formată din miliarde de semne, 
miliarde de perechi de nucleotide. Puse cap la cap, ar forma 
un fir de circa doi metri. Unele trăsături fizice sau fiziologice 
nu depind doar de o genă sau de alta, ci de combinații com- 
plexe de gene. Toate combinațiile posibile depășesc numărul 
atomilor din universul cunoscut, deci este exclus să le putem 
vreodată experimenta complet. Și atenție, nu e vorba doar 
de genele umane, ci de cele ale tuturor vieţuitoarelor cu care 
avem, într-un fel sau altul, de-a face, de la viruși și bacterii la 
plante și animale. Studiul hărții genetice a virușilor implică 

de pildă efectuarea unor încrucișări, crearea unor vietăți 
care n-au mai existat înainte. În cursul unor astfel de expe- 
rienţe s-ar putea naște creaturi deosebit de periculoase pentru 
viața oamenilor. În 1971, A.M. Lewis, încrucișind virusul 
gripei cu un virus care produce cancer la maimuțe, a devenit 
conștient la un moment dat că dacă produsul său ar putea 
scăpa din laborator, n-ar fi exclus să producă o epidemie de 
cancer, care s-ar răspîndi cu violența uneia de gripă. S-a 
mai observat că încercările de a ameliora bacteria care fixează 
azotul atmosferic puteau foarte bine s-o transforme într-o 
rudă apropiată a ei capabilă să producă tumori. Cineva 
a atras atenţia că unele virusuri există, în stare latentă, 
integrate în ADN-ul organismelor superioare, iar o manipu- 
lare nefericită a acestor molecule le-ar putea activiza. Situația 
risca să devină îngrijorătoare și datorită faptului că un mare 
număr de firme particulare începuseră astfel de experiențe. 
în care ceea ce conta mai presus de toate era posibilitatea 
de a „ieși pe piață“ cu un produs nou și de a obține un 
profit înaintea concurenţei. 

În 1975 au avut loc două întruniri menite să elaboreze 
reglementări privind protecția împotriva oricăror surprize 
neplăcute în ingineria genetică. S-a hotărît să se cultive doar 
soiuri de bacterii incapabile să trăiască în afara laboratoa- 
relor; animalele de experiență (pentru a nu răspîndi bacte- 
riile) au fost supuse unei selecții asemănătoare. S-au con- 
struit laboratoare etanșe tip bunker, în care exista în per- 
manență o presiune atmosferică ceva mai scăzută, pentru ca 
orice curent de aer să sufle doar dinspre afară spre înăuntru. 
În S.U.A. s-a votat şi o lege adecvată, conform căreia „nimeni 
nu are voie să facă cercetări care alterează sau pot duce la 
alterarea constituţiei genetice a unui microorganism dzcă 
nu are aprobare specială în acest sens“. Relativ recent, acest 
paragraf de lege fiind considerat o frînă în calea elaborării 
unor noi tehnologii, s-a hotărît reluarea unor experiențe 
considerate inițial ca periculoase, în condiţii de maximă 
securitate bineînțeles, pentru a stabili în ce măsură temerile 
legate de ele sînt cu adevărat întemeiate. 


Nu va trece deci mult timp și ingineria genetică va fi 
capabilă să producă, cel puţin teoretic, hibrizii cei mai 
adecvați unor obiective economice ori sociale, să cloneze 
acești hibrizi într-un număr nelimitat de exemplare. Se vor 
pu tea produce astfel plantele şi animalele cele mai productive 
şi mai rezistente la diverse condiţii de mediu. Tot teoretic, 


această posibilitate rămîne deschisă și pentru oameni. Bine- 
înțeles există și limite. De pildă, de-a lungul a milioane de 
ani de selecție naturală nu s-au putut elimina indivizii sufe- 
rind de schizofrenie, o gravă boală mintală care la unele 
populaţii atinge o frecvență de peste 1%. Procentul neobiş- 
nuit de mare demonstrează, spun specialiştii, că aceleași 
gene care sînt responsabile de această boală, conferă, în 
alte combinaţii, niște avantaje purtătorului; deci ele nu s-au 
putut și nici nuse vor putea înlătura, fără a prejudicia zestrea 
genetică a umanității. Întrucît astfel de cazuri sînt probabil 
numeroase, putem să ne întrebăm din nou dacă este înțelept 
să ne gîndim la inginerie genetică aplicată la om. 

În ultimii 10—15 mii de ani s-au întemeiat și s-au desă- 
vîrșit agricultura și creșterea animalelor. S-a pornit de la 
soiuri sălbatice și puţin productive, din care, printr-o sus- 
ținută activitate de selecție, ca și prin savante încrucișări, 
s-au obținut rase cu însușiri foarte departe de cele întîlnite 
în natură. Fără acest imens efort Pămîntul ar fi fost incapabil 
să hrănească azi cele peste patru miliarde de oameni. Prețul, 
mai puțin vizibil, al acestei selecții a fost faptul că rasele 
de azi sînt aproape pure, adică aproape toţi indivizii au aceeași 
structură a moleculelor de ADN. Ce e rău în asta ne-am 
putea întreba? Faptul că bogăția zestrei genetice, variabili- 
tatea sosului original era imensă (între altele tocmai de 
aceea s-a și putut selecționa din ea exact ceea ce și-a dorit 
omul), pe cînd rasa pură nu mai poale oferi nici o alternativă 
în afara ei înseși. Dintr-o rasă pură nu se mai poate selec- 
ționa în continuare nimic. Asta mai înseamnă însă și faptul 
că dacă un individ al rasei pure va fi sensibil la o boală, 
automat toţi indivizii vor fi sensibili. Dacă boala este mor- 
tală pentru un individ, ea va fi mortală pentru toți, Aceasta 
nu e o speculație teoretică. În 1840, în Irlanda, o boală 
a distrus toate culturile de cartofi, atent selectaţi generaţii 
de-a rîndul. În 1870, o altă boală a nimicit plantațiile de 
cafea din Ceylon. La fel s-a întîmplat cu orezul din Benga! 
în 1942, ori cu castanii comestibili din S.U.A. în 1975, ca 
să nu amintim decît cîteva cazuri. 

Înţelepciunea noastră e pusă deci în fața unei dileme 
strategice — dorim o cît mai mare diversitate genetică, 
punîndu-ne la adăpost de surprizele imprevizibile, sau o 
eficiență ridicată, concomitent cu o îngustare a variabilități; 
și o creștere a vulnerabilității? Răspunsul îl vor da, într-o 

oarecare măsură, băncile de gene, înființate deocamdată 
pentru plantele de cultură, în mai multe țări printre care 
şi la noi (la Fundulea). Dacă în producția de masă vor fi 
preferate soiurile eficiente de „rasă pură“, în schimb în băncile 
de gene se vor păstra cu grijă semințe din tot tezaurul gene- 
tic existent. În cazul unei boli vegetale catastrofale, impo- 
sibil de prevăzut, este de așteptat că printre aceste soiuri 
să se găsească varictatea rezistentă care va putea fi cultivată 
în locul celei distruse de boală, deci care va putea salva 
omenirea de foamete sau alte lipsuri. Băncile de gene se 
dovedesc a fi, în această perspectivă, atît de preţioase încît 
se prevede să fie în stare să reziste la incendii, inundaţii, 
cutremure de gradul opt etc. 

Evident, nu se poate vorbi de bănci de gene în cazul 
oamenilor. Nu avem însă cum să știm în ce mod va evolua 
optica în această privință peste o mie sau mai mulți ani. 


Capitolul 7 
ROBOȚI ȘI PROTEZE PENTRU GÎNDIRE 


7.1. MICROPROCESOARE 
ȘI GENERAȚII DE ROBOȚI 


Dacă ingineria genetică este una dintre dimensiunile 
cele mai importante ale dezvoltării de mîine, o altă dimen- 
siune, nu mai puțin importantă este microelectronica. Prof. 
A. Peccei, preşedintele „Clubului de la Roma“ dedicat pros- 
pectării viitorului, aprecia că microelectronica reprezintă, 
probabil, cea mai importantă revoluție tehnico-științitică din 
istoria umanităţii, iar A. Toffler consideră microelectronica 
drept „al treilea val“, de aceeași importanţă cu primele două: 
agricultura și activitatea industrială. Părerile lor sînt de- 
parte de a fi singulare; mai mult, cei ce se încăpăţînează 
să ezite în recunoașterea acestui adevăr vor fi condamnaţi 
mîine la pierderea oricărei şanse de competitivitate pe piața 
mondială. 

Ce este microelectronica? După ce în anii cincizeci și 
șaizeci am fost martorii ascensiunii extraordinare a calcula- 
torului electronic, continua perfecționare a tehnologiilor 
a născut, la începutul anilor șaptezeci microprocesorul, un 
calculator electronic, pe atunci primitiv, dar cu toate atri- 
butele esenţiale ale unuia mare și avînd în plus dimensiunile 
unei pilule de aspirină, un preț foarte scăzut și un consum 
de energie infim. La începutul anilor optzeci unele micro- 
procesoare ajunseseră la performanțe apropiate de cele ale 
unui calculator care, cu doar 15 ani în urmă, putea fi fala 
unui centru de calcul. Între aceste performanțe: o gamă de 
circa. 100 operaţii diferite, viteză de un milion de operații pe 
secundă, memorie de un milion de semne elementare (biţi), 
totul putînd să încapă într-o linguriţă. De exemplu, un micro- 
procesor obișnuit poate avea 5 000 tranzistoare înghesuite 
pe o suprafață de 20 mm?, performanța aceasta fiind înzecită 
pentru produsele de vîrf. 

S-a vorbit mult că un calculator electronic ar fi un „creier 
artificial“. Lăsînd la o parte faptul că această comparaţie 
este precară din multe motive, creierul rămîne un instrument 
pe care fiecare proprietar îl poartă în permanenţă cu el, pe 
cînd calculatorul era condamnat să zacă într-o incintă clima- 
tizată, ferită de praf, într-un centru de calcul. În clipa cînd 
a apărut microprocesorul situația s-a schimbat radical. De 
acum nimic nu împiedica să se plaseze un astfel de calculator 
miniatural într-un utilaj industrial, un obiect de uz curent, 
un aparat de măsură etc. 

Astfel au apărut roboții din prima generaţie, utilaje care 
puteau efectua automat operaţii simple, mereu aceleași cît 
timp nu li se schimba programul. Neavînd nici un fel de 
simțuri, obiectele trebuiau să revină cu precizie în locul știut. 
La generația a doua accentul a căzut pe dotarea cu simțuri 
şi corelarea acestora cu organele efectoare. Ssmfurile puteau 
fi și neobișnuite — vedere în infraroșu, ultraviolet și chiar 
radiaţii X, aprecierea distanței cu radarul cu laser etc. Un 
succes, în 1982, al acestor tehnici a fost braţul teleghidat 
al navetei spaţiale „Columbia“. Numeroși alți roboţi autonomi 
se descurcă cu astfel de „ochi“, umblînd prin încăperi fără 
să se lovească de obiecte. 

S-a descoperit repede câ roboții mai au nevoie de pipăit 
și de auz. Pentru primul s-au construit „degete“ acoperite 
cu piele artificială și prevăzute cu senzori. La începutul anilor 
optzeci se experimenta un prototip capabil să simtă 
100 puncte pe milimetru pătrat (comparativ cu omul care 
simte maximum 300). 

Roboții vorbitori nu sînt foarte greu de construit atît 
timp cît nu avem pretenții prea mari de la ei. Să ne gîndim 
de pildă la „robotul“ care ne dă la telefon ora exactă (evident, 
fără microprocesor). Ceva mai complicat este de pildă ceea 
ce s-a realizat prin sistemul „Micro-Speach“, care citește 
texte în englezește și le pronunță (e drept cu o voce meca- 
nică) ţinînd cont de toate regulile limbii plus de o mulțime 
de excepții. Aici nu mai este vorba de fraze sau de cuvinte 
înregistrate, ci de sunete puse cap la cap. Sisteme asemă- 
nătoare sînt în lucru în multe alte țări. 

Citirea textelor este și ea relativ bine pusă la punct dacă 
literele sînt standardizate, de pildă tipărite ori bătute la 
mașină, încă de la începutul anilor șaptezeci ajungîndu-se 
la 20 000 caractere citite pe secundă. După zece ani aceleași 

performanțe se obțin de cincizeci de ori mai ieftin. Din 
păcate, citirea scrisului de mînă se află deocamdată în impas. 

S-ar putea să pară curios că înțelegerea vorbirii de către 
robot este o operație mult mai complicată. Tot ce s-a realizat 
la ora actuală este înțelegerea unui număr limitat de cuvinte, 
pronunțate de un om sau cîțiva oameni. Cu toate acestea, 
viitorul este al comenzilor date verbal. În Franţa s-a con- 
struit un dispozitiv de trasat curbe și linii pe baza unor ordine 
date prin viu grai. Dispozitivul „înțelege“ 250 fraze și se 
estimează că graţie acestei însușiri timpul de proiectare se 
reduce cu 25%. La Institutul de cibernetică al Academiei 
de științe din R.S.S. Ucraineană, încă la sfîrșitul anilor șapte- 
zeci exista un minicalculator capabil să deosebească o mie 
de cuvinte și să pronunțe două mii. Pentru piloții avioanelor 
„Lockheed“ s-a prevăzut recent ca 64 tipuri de comenzi să 
poată fi date și verbal. Pentru a elimina ambiguitățile, 
roboții de acest tip sînt puși de regulă să repete cuvintele, 
aşa cum le-au înţeles. 

Tot mai multe calculatoare de buzunar pot să-și anunțe 
rezultatele prin cuvinte. Între acestea, unele reușesc să facă 
traduceri. În 1982, un astfel de „translator“, lansat pe piață 
în Japonia, era încorporat într-un ceas de mînă. Deocamdată 
calitatea literară lasă de dorit, dar în situaţii curente e soco- 
tită acceptabilă. 

A treia generaţie de roboţi a apărut la începutul anilor 
optzeci. Pe lîngă simțurile care le permit să se descurce în 
ambianţă și înțelegerea comenzilor date prin voce, acești 
roboți dispun de elemente de inteligență artiiicială, de pildă 
de capacitatea de a recunoaște figuri, indiferent de poziția 
sau mărimea acestora, ori de a învăța din situațiile întîlnite. 
Pentru sfîrşitul anilor optzeci este anunțată în Japonia 
generația a patra de roboți, prevăzuţi cu vedere, auz, pipăit, 
capabili să înțeleagă o hartă și să se descurce cu ea pe teren 
ori o schiță inginerească, putînd efectua pe baza ei asam- 
blarea unor piese, 


7.2. O LUME DE OBIECTE INTELIGENTE 


Principala beneficiară a robotizării este industria. Utili- 
zarea inteligentă a inteligenţei și informaţiei în întreprinde- 
rile robotizate duce la creșterea producției și productivității, 
concomitent cu scăderea spectaculoasă a numărului de munci- 
tori direct productivi. Evident, aceasta reclamă creșterea 

ponderii specialiștilor de înaltă calificare şi a celor din cer- 
cetare. Astfel au ajuns uzinele „Avesta“ din Suedia să aibă 
2 000 specialiști și doar 9 muncitori direct productivi, uzinele 
„Toyota“ să fie numite „fără muncitori“ în timp ce 45 000 
foşti muncitori și tehnicieni se reciclează pentru a deveni 
programatori de microprocesoare etc., astfel a ajuns uzina 
mecanică din Kovrov să aibă o secție integral mecanizată, 
o fabrică de produse din soia din Des Moines (Iowa) să func- 
ționeze doar cu trei operatori pe schimb, uzinele „Fujitsu 
— Fanuc Fuji“ să aibă, în schimbul de noapte doar un singur 
muncitor şi cîțiva paznici etc. 

Japonia şi-a asumat un rol de pionierat în fabricarea 
roboților și introducerea lor în producție. În 1981, jumătate 
din toți roboții industriali din lume se aflau în această țară, 
urmată, în ordine de U.R.S.S., S.U.A., R.F.G. Tot în 1981 
a început să producă, în Japonia, prima uzină în care roboții 
produc roboți. Marea majoritate a celor 150 angajaţi ai 
întreprinderii sînt ingineri. Aceştia şi cei 30 roboți „mun- 
citori“ realizau o producție de 350 roboți pe lună. 

Majoritatea roboților e folosită în operaţii de montaj: 
circa 35%, lucrează în industria de automobile, efectuînd 
între altele operații de sudură de precizie, 10% în industria 
de mașini de precizie etc. Operatorii supraveghează bunul 
mers al roboților de la ecrane asemănătoare celor de tele- 
viziune, prevăzute cu claviatură. În principiu nimic nu 
împiedică deplasarea acestor ecrane la domiciliul operatorului, 
acesta putîndu-și face datoria legată de serviciu fără a 
pleca de acasă. În S.U.A. se apreciază că mai multe milioane 
de posturi se pretează la o astfel de adaptare, economisin- 
du-se timp și cheltuieli de transport. Nimeni nu vorbește 
însă deocamdată de consecinţele pe care o astfel de măsură 
le-ar putea avea promovînd izolarea între oameni. 

Roboții preiau muncile de rutină nu doar în ateliere, ci 
și în birouri. De pildă, la o firmă funcționează un curier 
robot, avînd forma unui raft, care adună și distribuie cores- 
pondenţa trecînd din birou în birou, drumul fiindu-i indicat 
de un cablu de ghidaj plasat sub podea. Există numeroase 
alte exemple asemănătoare. Pînă și munca paznicilor poate 
fi cedată roboților. „Century-l“ este un paznic de noapte 
pe rotile, cîntărind 300 kg și dezvoltînd o viteză de 30 km/h. 
El detectează intrușii prin senzori în infraroșu și îi imobili- 
zează cu ajutorul unor descărcări electrice, sunete de înaltă 
frecvență ori gaze paralizante; în plus nu se teme de gloanţe. 

Un domeniu de mare viitor este utilizarea roboților în medii 
nocive sau greu accesibile omului: în interiorul reactoarelor 
nucleare, în adîncul oceanelor, în nămol, în instalații 
chimice etc. 

Şi la noi în ţară există preocupări în sensul promovării 
roboticii în industrie. Există o producție proprie de roboți, 
se utilizează microprocesoare în conducerea unor procese, 
ca de pildă a producției la una dintre oțelăriile electrice de la 
Hunedoara; există de asemenea un program pentru asimi- 
larea în fabricație proprie a microprocesoarelor. 

Utilizarea roboților și a microprocesoarelor în agricultură 
este de asemenea promițătoare. Senzori speciali pot de pildă 
testa umiditatea solului și să regleze cantitatea de apă dis- 
persată prin instalaţiile de irigare. În Franţa, la Bordeaux, 
au fost experimentați cu succes roboți care culeg atent spa- 
ranghelul sau pot fi folosiți la tăierea viței de vie. 

Un obiect (unealtă, aparat, motor etc) se zice că devine 
„inteligent“ dacă în el se află inclus un microprocesor, cu 
programele și datele aferente, necesare unei mai bune func- 
ționări în sensul scopului la care obiectul servește. În curînd 
ne va fi dat să constatăm că nu doar utilajele industriale 
sau agricole sînt apte să devină „inteligente“, ci aproape că 
nu va mai exista un bun de folosință îndelungată, compe- 
titiv pe piața mondială, care să nu fie „inteligent“. De pe 
acum există ceasuri care conțin microprocesoare mai mult 
sau mai puțin simple, mașini de cusut, de spălat, de gătit etc., 
cu sute sau mii de programe, dar și aspiratoare de praf care 
circulă singure prin casă fără ca să se lovească de mobile, 
biciclete care înregistrează ritmul, forța de pedalare, indică 
ritmul optim. Se fabrică jucării capabile de o gamă de mișcări 
inimaginabile înainte şi cîte altele. | 

Desigur, marele vizat în acest sens este, înainte de toate, 
automobilul. În curînd o mulțime de pirghii și piese mărunte 
din motor vor dispărea, fiind înlocuite prin reglaje electro- 
nice. Microprocesorul conectat la carburator şi la meca- 
nismul de avans al aprinderii realizează, la diverse proto- 
tipuri, o economie de 1—2 litri de carburant la suta de kilo- 
metri, reducînd simţitor poluarea. Dar microprocesorul 
controlează deja şi frîna, evitînd blocarea și deraparea. 
Radare sau mici camere de televiziune conectate la micro- 
procesoare controlau, la prototipuri din 1981, distanța 
dintre mașini, distanța de bordură, încadrarea în viraje, 
preluînd comanda de la șofer în orice situație apreciată ca peri- 

culoasă, încercînd totul pentru evitarea unor coliziuni. Bordul 
automobilului „inteligent“ are ca piesă principală un ecran 
destinat afișării unor valori cum ar fi viteza, distanțele, 
temperatura motorului, starea frînelor etc. dar și a hărții 
regiunii, cu indicarea celei mai bune variante. La alte pro- 
totipuri o parte din aceste informaţii sînt date prin voce. 
Există deja automobile „Datsun“ la care comenzile pentru 
manevrarea ștergătoarelor de parbriz, a ferestrelor, a pozi- 
ției scaunului, a oglinzilor etc. se pot da prin voce. Firma 
vizează la început pe cei handicapați dar s-a anunţat că 
inovația va fi introdusă și la exemplarele obișnuite. La salo- 
nul din 1982 de la Paris a fost prezentat un „Renault-20“ 
care acceptă și el comenzi asemănătoare. La același salon, 
firma „Peugeot“ a expus un model de „505“ care avertizează 
conducătorul atunci cînd s-au produs anumite incidente în 
funcționare ori s-au comis erori de pilotaj. În cazul în care 
nu e nimic grav vocea e feminină, altminteri bărbătească. 

Pentru circulația urbană microprocesoarele urmăresc de 
pe acum, în mai multe orașe mari din lume, fluxul de maşini, 
dirijînd culoarea semafoarelor de la intersecţii. Există și 
preocupări asemănătoare și în cazul transportului feroviar 
sau naval. Petrolierul Shin-Aitoku Maru este prevăzut atît 
cu pînze, cît și cu motoare. Optimizarea utilizării lor, de 
pildă un consum cît mai mic de carburant și un timp cît 
mai scurt pentru o rută dată, se realizează cu un minicalcula- 
tor. Un alt vas, un mineralier de 180 000 t, are un echipaj 
format din numai 19 persoane, care conduce nava doar prin 
comenzi vorbite. Faptul că mecanismele nu reacționează 
decît la vocile comandanților nu reprezintă de loc un deza- 
vantaj. 


7.3. INTELIGENȚĂ ŞI INFORMAȚIE 


Pe vremuri se putea spune că un produs înglobează în el: 
(1) materii prime, (2) energie și (3) muncă omenească ; astăzi 
trebuie să adăugăm la acestea: (4) inteligența și (5) infor- 
mația. Cine uită acest adevăr nu va putea niciodată deveni 
competitiv pe piaţa mondială. Inteligență înseamnă și cer- 
cetare științifică, dar înseamnă și programe încorporate în 
microprocesoare. Cît despre informație, ea se supune unei 

legi nemiloase — ceea ce este sufictent azi pentra a lua o decizie 
corectă mîine este prea puţin. 

În chimie, de pildă, apar anual circa un milion de articole 
ştiinţifice, tratînd despre circa cinci sute de mii de compuși. 
Dacă lucrezi în acest domeniu te afli în fața unei alternative 
— sau să citeşti puținul pe care ţi-l permite timpul și sursele 
de documentare și să cercetezi, riscînd să redescoperi ceva 
ce în altă parte se cunoaște de mult, sau să investeșşti, cît 
poate nu face, în selectarea imensei bibliografii care apare 
anual. Pentru a veni în ajutorul cercetătorilor s-au înființat 
enorme bănci de date deservite de rețele de calculatoare, 
cum ar fi „New Chemical Abstracts“, care îți poate spune 
rapid, contra cost, chiar prin satelit, ce articole și ce cărți 
au apărut în ultimii ani tratînd despre cutare compus chimic 
în cutare context. Asta pentru un client oarecare; pentru un 
client „special“ ar putea spune eventual cine s-a interesat de 
cutare compus chimic în cutare context... Iată deci capita- 
lismul monopolist manifestîndu-se în industria producă- 


toare de informații. 
Băncile de date devin o necesitate nu numai în industrie 


sau cercetare, ci chiar și în viața particulară. Tot mai multă 
inteligență şi informație utilizată spre folosul social își are 
sursa în preocupările creatoare din timpul liber, la domiciliu, 
ca să nu mai vorbim de necesitatea reciclării permanente 
a cunoștințelor și de nevoia de a fi din ce în ce mai bine infor- 
maţi în viața de toate zilele. În 1980, în unele țări vest- 
europene s-a inaugurat rețeaua „Euronet“, care permite 
abonaților, instituții sau particulari, accesul la 175 baze 
de date privind economia, matematica, alte științe, sute de 
alte specialități. Informaţiile pot fi obţinute în nouă limbi. 
Pentru a te abona este suficient, ca dotare tehnică, să dispui 
de un post telefonic și de un terminal închiriat. Legătura 
se stabilește simplu — formezi numărul de telefon al băncii 
de date, recepționezi semnalul de acceptare, formezi apoi 
propriul număr şi un cod personal pentru a te prezenta şi 
dialogul, pe ecranul sau mașina de scris a terminalului, 
poate începe. Nu este necesar să cunoşti reguli sau limbaje 
speciale. Ecranul îţi oferă în permanență alternative între 
care trebuie să optezi. Dacă este necesar cumva să scrii mai 
mult, undeva ţi se spune în detaliu cum să procedezi. Există 
multe reţele de acest tip. 

7 — De ce tac civilizațiile extraterestre ? 


7.4. ROBOȚII — RASA SUPRAINTELIGENTĂ 
A VIITORULUI? 


__La Universitatea din Stanford (California) s-a estimat 
că peste 20—30 de ani se vor putea fabrica roboți la fel de 
inteligenți ca oamenii. Afirmația trebuie desigur s-o privim 
cu serioase rezerve. E bine să lămurim totuși ce se înțelege 
în acest context prin inteligență. Fără îndoială că roboții vor 
şti să socotească mai bine, să joace șah mai bine, să vorbească 
tot atît de corect ca un om obișnuit, să înţeleagă corect 
toate întrebările și comenzile care îl privesc, ori să învețe 
cu o mare ușurință. Acești roboți vor avea văz, auz, pipăit, 
poate și alte simțuri, vor ști să-și coordoneze mișcările cu 
priceperea unui meseriaș, vor ști să se descurce pe o schiţă, 
vor înțelege probleme tehnice relativ complicate. Practic 
aceste performanțe au și fost atinse, rămîne doar să fie 
perfecționate. Totuși nu e suficient pentru ceca ce definește 
inteligența la om. 

Există, în gencral, trei tipuri fundamentale dc a acționa 
și, în particular, de a gindi: 

(1) Algoritmic, adică pe baza unui set de reguli de la 
care nu te poţi abate. Operaţiile se execută una după alta, 
în modul prescris, cu eventuale alegeri între alternative, 
eluări de secvenţe etc., reglementate şi ele. Acest mod 
duce totdeauna, în situații clar delimitate, fără dubii, de la 
datele problemei la rezultat. Exemple: împărțirea a două 
numere întregi ori calculul retribuției conform legislației. 
În acest fel lucrează toate calculatoarele și toți roboții. 

(2) Cu algoritmi aleatori, combinînd la întîmplare ele- 
mente predefinite, de pildă secvenţe de operații de tip algo- 
ritmic. Deși rezultatul devine imprevizibil, nici acest mod 
nu crecază, nu inovează. W.A. Mozart făcuse, de pildă, niște 
reguli și tabele cu ajutorul cărora, aruncînd cu zarurile, se 
puteau scrie menuete, fără a avea idee despre muzică; menue- 
tele erau mereu altele, dar, evident, nu pentru melodiile 
compuse asticl îl apreciem. Oricine a avut în mînă un calei- 
doscop. Învîrtirea tubului cu cioburi de sticlă colorată duce 
la rezultate agreabile, dar nu la creație. Calculatorul poate 
mima acest mod de lucru imitind aruncarea cu zaruri. Totuși, 
el nu creează, ci urmează orbește niște reguli scrise de alt- 
cineva, 

(3) Creator, schimbînd regulile, lucrind într-un mod 
pentru care nu există reguli, fără a imita, găsind soluții la 

probleme puse acum pentru prima oară. Un criteriu de a 
deosebi primele două moduri de cel de al treilea îl constituie 
ȘI răspunderea. În primele două cazuri ea aparține celui 
care a făcut regulile (de pildă pentru o eroare de funcționare 
a programului unui calculator răspunde analistul sau pro- 
gramatorul); la modul al treilea, cel care acționează fără 
să i se fi dat reguli ia o decizie și pentru această decizie este 
răspunzător. Pentru a fi creatoare, gîndirea omenească 
împletește conştientul, cu inconştientul, logica cu metafora, 
cuvîntul cu intuiţia. Nimic din acest sinergism nu-i este 
accesibil într-o perspectivă previzibilă calculatorului. Pentru 
calculator un lucru sau este sau nu este, pe cînd pentru om 
există totdeauna nuanţe. Pentru calculator 1-4+-1=—=2 fără dubii; 
singur omul se poate îndoi de acest adevăr tot de el instituit, 
singur el poate cere dovezi. Ei bine, se va spune, iată dovada 
— un măr și cu un măr fac două mere. La aceasta cel ce se 
îndoiește va putea răspunde — nu cred, deoarece pe lume 
nu există două mere identice și, așa cum nu e corect să aduni 
mere cu pere, nu e sută la sută corect nici să se adune de 
pildă mere mari cu mere mici. Rezultatul — „două mere“ 
înseamnă de două ori un măr; care măr? primul? al doilea? 
un măr mediu abstract? Tot astfel, calculatorului poţi să-i 
spui „merele sînt bune de mîncat“. El o va lua ca atare. 
Dar noțiunea de „măr“ există doar în mințile noastre, în 
realitate nu există decît mere, unele roșii, altele verzi, unele 
de soi, altele pădurețe, unele putrede, altele necoapte. Care 
sînt bune de mîncat? Bune pentru care dintre vietăți? Cal- 
culatorul, microprocesorul, robotul, gîndesc logic, ei pleacă 
de la ipoteza că ceea ce li s-a dat e adevărat și că logica lui 
„da“ și „nu“ este o logică perfectă. Singur omul ştie cîte 
capcane ascunde gîndirea logică și cîte variante de logică 
a trebuit să inventeze (numai în ultimul secol) pe lîngă cea 
tradițională, unica utilizată de mașină, pentru a explica 
lumea. Între cele mai vechi logici neortodoxe pomenim aici 
doar logica dialectică, cea care spune că dacă este adevărat 
că un lucru este alb, este adevărat şi că el este nealb. Ambele 
într-o oarecare măsură. (Spunea Heraclit acum 2 500 de 
ani: „ne scăldăm și nu ne scăldăm în același rîu“, „sîntem 
și nu sîntem“). Dacă un om cu păr îmbelșugat pierde un fir 
de păr el nu devine chel; dacă pierzînd n fire de păr n-a 
devenit chel, nu va deveni nici dacă va mai pierde un fir 
în plus. Din aceste premise, cu regula „inducției complete“ 
(aflată la mare cinste în matematică), utilizînd logica clasică, 


99 


rezultă negru pe alb că omul nostru va putea pierde oricîte 
fire de păr şi nu va cheli niciodată. La fel se poate „demon- 
stra“ că dacă un sac conținînd citeva boabe de grîu e gol, 
cl nu va deveni plin oricîte boabe am turna în el, ori că 
niciodată din scurt nu se poate face lung, din mic mare, din 
tînăr bătrîn ș.a.m.d. Singură logica dialectică admite „saltul 
calitativ“ prin care, cu trecerea nesimţită a timpului, tînărul 
devine bătrîn etc. Calculatoarele moderne pot simula pînă 
la un punct logica dialectică, dar rămîn profund străine 
de spiritul ei. 

Ştiinţa calculatoarelor şi cibernetica au promotori doi 
matematicieni de mare prestigiu ai secolului nostru: J. von 
Neumann şi N. Wiener. La sfîrșitul vieţii lor, amîndoi au 
înțeles clar diferența dintre om și mașină. Primul intitula 
un capitol din ultima sa carte în felul următor: „creierul nu 
foloseşte limbajul matematicii“, iar cel de al doilea scria 
în 1964: „unul dintre principalele avantaje ale creierului pare 
să fie capacitatea lui de a mînui idei vagi, insuficient defi- 
nite. Calculatoarele mecanice, sau cel puțin calculatoarele 
din ziua de azi sînt aproape incapabile să-și programeze 
acțiunile în cazul ideilor neprecise“. Observaţia rămîne vala- 
bilă şi după douăzeci de ani. 

Există e drept preocupări, aflate în stadiu de laborator, 
privind construirea unor automate neuronale, dispozitive 
electronice funcționînd după principii copiate din sistemul 
nervos. Pentru a realiza o gîndire asemănătoare cu a noastră 
numărul de componente al automatelor neuronale ar tre- 
bui să ajungă comparabil cu cel al neuronilor din creierul 
omenesc. Am mai spus că o caracatiță are 300 milioane de 
neuroni. Dacă se va face un automat cu 800 milioane de 
neuroni artificiali, el va fi capabil să imite cel mult per- 
formanţele în gîndire ale unei caracatițe. Totuşi aceasta este 
singura cale pentru a face calculatorul cît de cît să aibă intui- 
ție și nu doar un model logic ori probabilist al intuiţiei. 
Şi încă nu va fi suficient. Să ne gîndim și la celelalte dimen- 
siuni care leagă omul de lumea vie, la telepatie, psihokine- 
zie etc., care subliniază și ele că mintea omenească este alt- 
ceva decît un calculator. 

J. von Neumann a simulat pe calculator, încă din 1948 
un model de automat capabil să se înmulțească, adică să 
creeze c6pii după sine, în fiecare copie introducînd mici 
variaţii (imitînd mutaţiile). Dacă printr-o astfel de variație 
se obținea un exemplar mai reușit, el „supravieţuia“ și dădea 

naştere la urmași, pe cînd exemplarele mai puţin „adaptate“ 
nu. Ulterior s-au mai creat numeroase modele mai mult 
sau mai puțin asemănătoare. În principiu nimic nu împiedică 
roboții să înceapă într-o zi să se înmulțească, construind 
roboţi întru totul asemănători lor, inclusiv în capacitatea 
de a crea alți roboți ș.a.m.d. Trebuie doar să li se asigure, 
pe lîngă această capacitate, materiile prime și cnergia nece- 
sare. Vor reuși oare roboții să se constituie astfel într-o rasă 
care să înlocuiască specia umană ori eventual chiar lumea 
ființelor vii? Devenind mai capabili într-o serie de domenii 
să se revolte împotriva creatorilor lor? Recent, într-un labo- 
rator al Universităţii statului Florida un manipulator-robot, 
prevăzut să lucreze în incinte cu radiație crescută, s-a dere- 
glat, a refuzat orice comenzi, a început să apuce şi să arunce 
bezmetic tot ce-i cădea în drum, smulgîndu-și în cele din 
urmă propriul umăr... 

Cuvîntul „robot“ (înrudit cu românescul „rob”) aparține 
lui K. Capek, același care a scris prima dată despre o revoltă 
a lor. I. Asimov, unul dintre cei mai renumiți scriitori con- 
temporani de anticipație, sublinia că, desigur, omului nu-i 
convine perspectiva că roboții ar putea, într-o bună zi, să 
devină mai inteligenți decît el, adăugînd: „reptilele gigan- 
tice, dacă ar fi putut vota, ar fi dezaprobat înlocuirea lor 
cu mamiferele“. Tot el, în cartea „Eu, robotul“, tradusă și 
în românește, enunță cele trei faimoase „legi fundamentale“ 
cărora ar trebui să li se supună toți roboții, legi menite, între 
altele, să împiedice orice eventuală revoltă: (1) Robotul n-are 
voie să pricinuiască vreun rău omului sau să îngăduie, prin 
neintervenţie, să i se întîmple ceva rău unei ființe umane. 
(2) Robotul trebuie să asculte poruncile omului, dar numai 
atunci cînd ele nu contrazic legea 1. (3) Robotul trebuie să-și 
apere propria existență dar numai atunci cînd grija de sine 
nu contrazice legea 1 sau legea 2. Excelentă definiţie logică 
a sclaviei. I. Asimov nu este însă naiv; el însuși, într-un roman 
ulterior (apărut și la noi), descrie o crimă comisă cu ajutorul 
roboților, în ciuda respectării riguroase a legilor de mai sus. 

Nu s-a subliniat niciodată suficient că orice ființă vie 
urmăreşte obiective (supraviețuirea, perpetuarea speciei etc), 
pe cînd nici unui robot nu i s-au prevăzut circuite sau pro- 
grame pentru obiective proprii lui. Roboții sînt deocamdată 
prelungiri, să zicem ierarhice, ale omului pentru realizarea 
obiectivelor omului. Pentru ca roboții să învingă omul ar 
trebui, înainte de orice, să existe o competiţie vizînd obți- 

nerea unor avantaje, de pildă a unor resurse care nu sînt 
suficiente amîndurora. Atîta timp cînt nu există pretenţii 
nu poate exista nici miză, nici joc, deci nici învingător, 
oricît ar fi de formidabile celelalte calități acumulate de 
roboți. Asta bineînțeles deocamdată... Cît nu au obiective. 


7.5. HIBRIZI ȘI PROTEZE PENTRU GÎNDIRE 


Chiar dacă roboții cu chip de om sînt mai spectaculoși, 
accentul va cădea totdeauna, totuși, pe „inteligența“ obiec- 
telor de uz curent. Se poate prevedea că nu peste multă 
vreme vor ajunge „inteligente“ ușile, ferestrele, întrerupă- 
toarele, robinetele, mesele de lucru, telefoanele, servic- 
tele etc.; ne vom găsi deci într-o ambianţă în întregime 
„Tobotizată“, fără ca acești „roboţi“ să se deosebească prea 
mult de înfățișarea actuală, „neinteligentă“ a obiectelor 
respective. 

Există însă și o altă cale, foarte promițătoare, cea în 
care microprocesorul va însufleţi proteze prelungind simțu- 
rile, acțiunile și gîndirea omului. Înainte de toate, desigur, 
proteze pentru a reda omului integritatea pierdută sau redusă. 
În 1982 a fost implantat, la Londra, primul stimulator 
cardiac cu microprocesor, care reglează bătăile inimii funcție 
de efortul depus. În protezele pentru membre pierdute micro- 
procesoarele sînt folosite încă mai de mult. 

O utilizare la hotarele fantasticului este teleprezența. 
J. Lyman, de la laboratorul de biotehnologie al Universită- 
ţii California din Los Angeles a realizat, în 1981, o mînă 
robot care dublează mîna omenească. Un om în laborator 
își mișcă degetele, iar mîna robot face la fel grație unor senzori. 
Mîna robot apucă un obiect, iar omul simte apăsarea obiec- 
tului exact de parcă l-ar fi apucat cu propria mînă. Mîna 
robot se poate afla la o mare distanță, pe fundul oceanului, 
în interiorul unui reactor nuclear sau pe un satelit artificial. 
Coordonarea mișcărilor degetelor cu simțul văzului se face 
cu ajutorul unei camere de televiziune. Operatorul ajunge 
aproape să nu-și mai dea seama că acolo nu e mîna lui ci 
o dublură. Teleprezența prezintă un interes deosebit în 
situaţii în care este foarte greu să se alcătuiască un pro- 
gram pentru robot sau în care este nevoie de îndemînarea 
tipică omului. 

Mîinile în teleprezență vor putea fi mult mai mari sau 
mai mici decît mîna omenească, pe potriva obiectelor manipu- 


102 


late. Mai mult, mîinile vor putea fi urmate de picioare și 
chiar de o dublură destul de completă a unui om care va 
merge, va constata, va executa lucrările care se impun, în 
medii în care omul nu are acces. Un specialist (de pildă în 
repararea utilajelor) s-ar putea astfel „încarna“ succesiv 
în mai multe dubluri-robot aflate în diferite locuri, pentru 
a rezolva, într-un timp scurt, defecţiuni ivite la mari distanțe. 
În același mod, desigur, aceeași dublură poate fi folosită 
de mai multe persoane. De asemenea, dublura-robot ar putea 
și învăţa operaţiile efectuate de om, acţionînd ulterior auto- 
nom. 

Deocamdată comenzile se preiau de la mînă; pe viitor 
s-ar putea face legătura direct la creier. În prezent se poate 
menține în viaţă un creier izolat de maimuţă. Pe viitor unui 
astfel de creier, eventual al unui om care și-a pierdut complet 
sau aproape complet restul corpului, robotul i-ar putea asi- 
gura văz, auz, pipăit, mîini, picioare, vorbire etc. În lite- 
ratura de anticipație un astfel de hibrid creier-mașină-micro- 
procesor poartă numele de cyborg (de la „organism ciber- 
netic“). Entuziaştii n-au întîrziat să observe că unui cyborg 
i s-ar putea adăuga funcțiuni pe care omul nu le are — de 
pildă capacitatea de fotosinteză, deci posibilitatea de a trăi 
fără alimente, capacitatea de a pluti, de a umbla în adîncul 
oceanului, de a lucra în spaţiul cosmic etc. Cyborg-ul nu 
presupune obligatoriu un creier despărțit de trup. Chirurgul 
G. Brindley din Londra a implantat, la începutul anilor 
șaptezeci, optzeci de electrozi fini în zona vizuală a creierului 
unei bătrîne oarbe, electrozi legați de celule fotoelectrice. 
Cu ajutorul acestora femeia a reușit să învețe să recunoască 
figuri geometrice simple. De atunci experimentul a fost 
reluat în alte centre, cu rezultate îmbunătățite. 


Prof. J.M.R. Delgado de la universitatea Yale (Connecti- 
cut) a introdus, în anii șaizeci, electrozi similari în centrele 
agresivităţii din creierul unei maimuțe femele, legînd elec- 
trozii de un mic receptor radio plasat sub pielea capului. 
Ori de cîte ori maimuța devenea furioasă, era suficient să 
se apese pe butonul unui mic emițător, pentru ca să fie cal- 
mată. O demonstraţie ulterioară s-a făcut într-o arenă de 
coridă, asupra unui taur înfuriat de toreador, care devenea 
blînd ca un miel la o simplă comandă dată de experimentator. 
În 1969, Delgado propunea ca prin acţiuni fizice și electrice 
asupra creierului uman, să se influențeze structura psihică 
şi personalitatea oamenilor. El avea în vedere pe de o parte 

delincvenţii, pe de altă parte afirma că omul are reflexe 
moștenite de la strămoşii care au trăit într-o ambianţă cu 
totul diferită de cea modernă și că aceste reflexe trebuie grab- 
nic înlocuite, altfel nu vom putea reacționa adecvat în situa- 
ţiile cu care sîntem confruntați în prezent. El mai argu- 
menta că ori de cîte ori un creier mic dirija o putere mare 
(de pildă la brontozaur 0,5 kg creier la 30 t corp), rezultatul 
a fost dispariția speciei; iar în prezent puterea (de exemplu 
în arme atomice) de care dispune omenirea pare să depă- 
şească puterea ei de a raționa. Indiferent ce argumente s-ar 
aduce, este inutil să accentuăm pericolul enorm care pîndește 
îndărătul unor manipulări asupra creierului sau psihicului, 
ca și implicaţiile etice grave ale transformării omului într-un 
robot ascultător. 

A. Reed propunea, în 1976, conectarea directă la creier 
a unui microprocesor, pentru a mări capacitatea de a raționa 
şi memora a omului. Prof. M. Drăgănescu aprecia, într-un 
articol recent, că o conectare satisfăcătoare ar necesita 
circa 100 000 microelectrozi, ceea ce, din punct de vedere 
tehnic va fi curînd realizabil. L. Pineo din California a făcut 
un pas în această direcție, reușind să controleze, printr-un 
calculator conectat la creier, mișcările unui braţ de maimuţă. 
Pe viitor, calculatorul conectat la creier ar putea asigura 
accesul, prin radio, la baze de date, dînd învăţării cu totul 
alte dimensiuni. În același mod oamenii ar putea conversa 
„în gînd“ la distanţe foarte mari. N-ar fi însă exclus ca omul 
să simtă nevoia să-și „protczeze“ nu doar gândirea logică, 
ci și intuiţia. În consecință va fi nevoie de un tip de calcula- 
toare cu totul special, conceput anume pentru a fi conectat la 
creier, deosebit atit de calculatoarele actuale, cât şi de auto- 
matele neuronale. Oricum, peste un secol aceste calculatoare 
„la purtător“ vor fi probabil.mai obișnuite decît azi un ceas 
de mină. Şi n-ar fi exclus ca „microprocesoarele“ din vremea 
aceea să se bazeze pe cu totul alte principii tehnologice și de 
funcționare (de pildă biologice) decît cele de azi. Astfel de 
calculatoare ar putea fi „grefate“ pe creier încă de la naștere, 
pentru întreaga viaţă, 


Capitolul 8 
ERA POPULĂRII UNIVERSULUI 


8.1. STAȚII COSMICE ÎN JURUL PĂMÎNTULUI 


C. Sagan, cunoscut astrobiolog și autor al unui foarte 
gustat serial de televiziune, scria în cartea sa „The Cosmic 
Connection“ (1973): „Există o generaţie de bărbați și femei, 
pentru care în tinerețe planetele erau puncte luminoase, 
neînchipuit de îndepărtate, iar Luna simbolul a ceva de 
neatins. Aceiași bărbați și aceleași femei, la maturitate 
şi-au putut privi semenii pășind pe suprafața Lunii, iar la 
bătrînețe le va fi dat probabil să vadă oameni cutreierînd 
suprafața acoperită de praf a planetei Marte. Există o singură 
generație de oameni în istoria de zece milioane de ani a 
omenirii care va trăi o astfel de tranziţie. Această generație 
se află în viață azi“. Într-adevăr, la 4 octombrie 1957 era 
lansat primul „Sputnik“, la 12 aprilie 1961 I. Gagarin încon- 
jura pentru prima dată Pămintul într-o navă cosmică, la 
21 iulie 1969 N. Armstrong punea piciorul pe Lună, pe primul 
sol ferm din Univers care nu aparținea Pămîntului. 

Viitorologii H. Kahn și P. Gunkel de la Institutul Hud- 
son prevăd că în anul 2040 va exista pe Lună o colonie cu 
100 000 locuitori, iar în 2110 numărul oamenilor care vor 
trăi în Cosmos va depăși numărul celor rămași pe Pămînt. 
Poate că sînt niţel prea optimişti; oricum ar fi, asistăm în 
prezent la întemeierea unei noi ere, cea a populării spațiului 
cosmic. A ajunge pe Lună sau pe alte corpuri cerești nu e doar 
o ispravă științifică, sportivă, politică ori militară. Viitorul 
omenirii se află în Cosmos. În actualul ritm populaţia glo- 
bului se dublează la fiecare 35 ani. Dacă această rată s-ar 
menţine, în anul 2500 ar trebui să existe 130 mii de miliarde 
de pămînteni, adică la densitatea actuală ar fi nevoie de 
peste treizeci de mii de planete ca pămîntul. Dar chiar și cu 
o creștere infimă, de numai 0,5%, pe an, ceea ce ar duce la 
dublarea omenirii abia în circa 135 ani, în anul 2500 tot ar 

exista 50 miliarde de pămînteni. În plus, nevoile lor materiale, 
culturaje, de confort, vor fi crescute, ceea ce înseamnă mai 
multe materii prime, mai multă energie. Jar acestea, pe 
Pămînt, se găsesc din ce în ce mai greu. 

Sînt aliaje (de pildă, de aluminiu și wolfram, rezistente 
la temperaturi extrem de înalte) care nu pot fi realizate 
decît în condiţiile de imponderabilitate existente în vehicu- 
lele cosmice. Doar aici se pot crea monocristale de siliciu 
de puritate extremă cerută de tehnica modernă. Colagenul, 
utilizat ca înlocuitor temporar al pielii și al unor părți de 
organe, nu poate căpăta structura dorită de chirurgi decît 
în condiţiile existente la bordul laboratoarelor cosmice. 
Tot acolo se pot pune la punct vaccinuri îndeplinind anumite 
condiții de calitate. Se apreciază că activitățile industriale 
din Cosmos, aflate la ora actuală doar în stadiu de laborator, 
ar putea ajunge în 1995 la o valoare de 80 miliarde dolari. 
Se proiectează de pe acum module industriale orbitale capa- 
bile să prelucreze mai multe tone de materiale pe an. 

O altă direcție promițătoare este energetica spațială, 
construirea unor centrale electrice în spaţiul extraterestru. 
Ideea este veche. H. Oberth (născut în 1894, la Sibiu), unul 
dintre pionierii zborului cu rachete, vorbea de ele încă în anii 
treizeci. Pămîntul primeşte mai puţin de a miliarda parte 
din energia Soarelui, restul se pierde în hăul nesfîrșit. Oglinzi 
așezate potrivit ne-ar putea recupera din această energie 
o părticică, sub formă de lumină sau electricitate. C. Marchal 
(Franța) propune ca oglinzile pentru iluminat să fie așezate 
pe Lună. Cu 20 km? de oglinzi am dispune practic de încă 
o lună plină, cu 2 000 km? s-ar putea economisi jumătate 
din iluminatul public, iar cu 200 000 km? s-ar putea lucra 
și citi în timpul nopții. Ce ar spune însă ecologii de o atare 
perturbare a ciclului zi-noapte? 

O centrală orbitală ar putea fi un satelit de circa 50 000 t, 
cu panouri solare însumînd o suprafață de 5x10 km. Pute- 
rea ei ar rivaliza cu cea a celor mai mari uzine electrice de pe 
Terra. Energia ar fi transmisă, prin fascicule de microunde, 
la sol, unde captată de antene ovale avînd dimensiuni de 
10 X15 km ar fi transformată în curent electric. Problemele 
tehnice care ar rămîne de rezolvat sînt minime. Preţul unei 
astfel de centrale va deveni competitiv pe la începutul seco- 
lului viitor. 

Construirea unor uzine și centrale în spațiu s-ar face în 
principal cu ajutorul roboților, dar şi cu un număr de oameni 

de ordinul sutelor sau miilor. Acești constructori ar locui în 
stații cosmice speciale. Materialul de construcţie, dacă s-ar 
aduce de pe Pămînt, ar reveni extrem de scump, dat fiind 
că desprinderea de gravitația terestră necesită un mare 
consum de energie. Soluţii mai ieftine ar oferi Luna ori 
asteroizi captaţi și aduși în apropierea şantierului. De altfel, 
se pare că deceniul 1986—1995 va fi cel al geologiei cosmice. 
După cîte s-a anunţat, în 1986 un satelit va efectua o carto- 
grafiere geochimică detaliată a planetei Marte, în 1990 pre- 
văzîndu-se aducerea pe Pămînt, de către automate, a unor 
probe de sol de pe planeta roșie. În 1987—89 vor fi cercetaţi 
mai mulți asteroizi dintre Marte și Jupiter, în 1989 o sondă 
va aduce mostre de sol de pe Venus, în 1987 de pe Titan, 
iar în 1989 un modul va cobori pe satelitul Ganymede. În 
perioada 1991—1995 vor fi aduse probe de pe asteroizi. 

Agricultura cosmică se află deocamdată într-un relativ 
impas. Plantele sînt, se pare, foarte sensibile la stabilitatea 
punctelor cardinale, la constanța radiațiilor, la cîmpul gra- 
vitațional terestru. În cabinele laboratoarelor cosmice, undc 
nu există „sus“ şi „jos“, rădăcinile, ca și coroana, sînt deru- 
tate, nu știu încotro să se dezvolte. În experienţele efectuate 
în 1979 pe staţia „Saliut 6“ s-a reușit să se cultive anumite 
plante; acestea au refuzat însă ca să înflorească și să facă 
fructe. Desigur, problemele se vor mai rezolva după ce, pe 
stații mai mari, se va realiza o gravitație artificială şi o 
iluminare asemănătoare celei de pe Pămînt. 

Pentru a „industrializa“ zona din Cosmos care ne încon- 
joară, unii au propus construirea de stații locuite pe Lună, 
realizabile în prima jumătate a secolului viitor. Se caută 
înainte de toate apă. Unii presupun că s-ar putea găsi în 
stare liberă, în subterane, deși deocamdată nu există indicii 
în acest sens. În 1975 s-a brevetat un procedeu pentru a 
obține apă dintr-o rocă lunară (ilmenit) prin trecerea peste 
ea a unui jet de hidrogen. Utilizînd rezervele cunoscute 
s-ar putea produce apa necesară unui milion de oameni 
timp de citeva sute de ani. 

Suprafața Lunii este egală cu cea a Africii, dar Luna 
e mult mai puțin ospitalieră decît Sahara. Dacă singurul 
satelit natural al Pămîntului va fi complet colonizat, aceasta 
nu va rezolva totuşi problema expansiunii cosmice a omenirii. 
Sînt vizate și alte corpuri cerești, în special sateliții lui Sa- 
turn, care dispun de cantități apreciabile de gheaţă. Problema 
nu se va putea însă rezolva nici pe această cale. 

O propunere interesantă, care preocupă organismele 
dedicate explorării spaţiului cosmic, este cea a marilor stații 
cosmice satelizate eventual într-un punct „geostaţionar“ 
(care, aflat la 36 000 kilometri altitudine, se rotește în jurul 
Pămîntului exact într-o zi, deci practic rămîne mereu deasu- 
pra aceluiași punct terestru) sau într-un punct „lagrangean“ 
(după numele matematicianului J.L. Lagrange care a de- 
monstrat că aceste puncte asigură condiţii avantajoase de 
echilibru față de Pămînt și Lună). La început vor fi con- 
struite, desigur, stații mai mici, la distanțe de cîteva sute 
de kilometri, cum este cea pe care o are în vedere NASA 
pentru următorii ani; aceasta se va realiza prin circa șase 
zboruri ale navetei spațiale și va fi destinată să găzduiască 
8—16 persoane, care vor rămîne la bord cîte trei luni. 

G. O'Neil, unul dintre cei mai fervenți promotori ai ideii 
stațiilor orbitale de mari dimensiuni, a imaginat o posibilă 
succesiune de staţii tot mai mari, menite să preia excesul de 
populaţie de pe Pămînt, oferind condiţii de viață asemănă- 
toare celor de acasă. Pentru 1990 el propune construirea 
unui oraş cosmic în formă de cilindru, cu lungimea de un 
kilometru și diametrul de circa 100 m, care, rotindu-se în 
jurul axei ar putea crea, prin forța centrifugă rezultată, o gra- 
vitație artificială ascmănătoare celei terestre. O astfel de 
stație ar putea găzdui 10 000 oameni. Ar urma, în 1998, 
o a doua staţie, lungă de 3 200 m, cu diametrul de 320 m, 
găzduind 100—200 000 persoane, apoi în 2004 una cu 10 km 
lungime şi un kilometru diametru, cu un milion de locuitori 
și, în sfîrșit, în 2010 una cu 7,2 km diametru (sau doi cilindri, 
fiecare cu 3,2 km diametru) avînd lungimea de 70 km și 
putînd oferi locuință pentru 20 milioane de păminteni. În 
continuare, s-ar construi în serie acest al patrulea tip, astfel 
încît în anul 2500 în ele să trăiască o populație de douăzeci 
de mii de ori mai mare decît cea actuală a Pămîntului. Fie- 
care staţie orbitală va trebui să fie un sistem ecologic închis, 
independent de Pămînt, cu reciclarea integrală a apei, bioxi- 
dului de carbon, azotului, oxigenului etc. Stațiile ar avea 
în interior o ambianță asemănătoare celei de pe Pămînt, 
imitînd peisajul, cu formele obișnuite de relief, variația lumi- 
nozităţii între zi și noapte prin orientarea unor oglinzi şi fe- 
restre, cerul albastru și chiar norii prin... proiecții holografice, 

Avantajele unei stații spaţiale față de una situată pe 
teren ferm constau în manevrabilitate, posibilitatea creării 
gravitației artificiale, expunerea permanentă la lumina solară, 

ușurința evacuării deșeurilor etc. Locuitorii staţiei ar fi, 
mai ales la început, ocupați cu montarea și repararea altor 
stații cosmice, a centralelor solare, a sateliților de teleco- 
municaţii etc. Desigur staţiile ar dispune de propriile fabrici 
și instalații pentru producerea hranci, de o flotilă proprie 
de nave cosmice, poate de concesiuni miniere proprii. Con- 
struirea stațiilor ar progresa, evident, doar în măsura în 
care ele ar dovedi eficienţă economică. 

Probabil că previziunile lui G.O'Neil sînt cam optimiste. 
Oficial, pentru perioada 1990—95 se vorbeşte doar de labo- 
ratoare cu 20—50 specialiști. Totuși A. Berry, specialist la 
NASA, aprecia în 1976 că efortul construirii unei staţii orbi- 
tale pentru 10 000 persoane va fi, la sfîrşitul secolului, echi- 
valent cu cel cerut în anii șaizeci pentru punerea la punct 
a rachetei „Saturn“, utilizată în cadrul misiunii „Apollo“, 
dacă s-ar raporta la creșterea, în aceeaşi perioadă, a fonduri- 
lor destinate pentru investiţii. 

În afara proiectului staţici de formă cilindrică, se bucură 
de o mare popularitate şi o variantă în formă de inel, eventual 
cu spiţe, mai practică din numeroase puncte de vedere. 


8.2. ŞTIINŢA DE A FACE PLANETELE LOCUIBILE 


În 1975 NASA recunoștea, ca o direcție majoră de cerce- 
tare, ingineria planetară numită și „terratorming“, care 
vizează remodelarea condițiilor existente pe o planetă (acolo 
unde e posibil), pentru a o face locuibilă pentru om. Desigur, 
nu este vorba de planete pe care există viață avansată; 
acestea vor fi ocrotite de orice contaminare pămînteană, tot 
așa cum şi Pămîntul va fi ocrotit de o eventuală contaminare 
cu germeni aduși de aiurea. 

Prima planetă vizată de „terraforming“ este Venus, 
C. Sagan încă în anii șaizeci propunea însămînţarea norilor 
venusieni cu alge care au o viteză mare de înmulțire. Acestea 
vor descompune bioxidul de carbon în carbon și oxigen. 
Algele care ar cădea în straturile inferioare ar fi arse, dar ar 
elibera astfel apă și carbon. Dacă reproducerea algelor ar fi 
mai rapidă decît distrugerea lor, după un timp ele ar reuși 
să „metabolizeze“ norii venusieni eliminînd efectul de seră. 
Drept urmare temperatura s-ar reduce mult, iar apa creată 
între timp, deşi aptă să formeze mai degrabă mici băltoace 
decît oceane, ar putea fi totuși folosită pentru irigaţii şi 
alte nevoi umane. Un alt proiect aparține inginerului francez 

C. Marchal. El propune aducerea unor meteoriți dintre cei 
existenți între Marte şi Jupiter, satelizarea lor în jurul 
planetei Venus și transformarea în pulbere, pentru a sc 
constitui într-un inel asemănător celui care înconjoară Satur- 
nul și alte planete mari. Umbra lăsată de inel ar determina 
scăderea temperaturii, la început cu 1—3*C pe săptămînă, 
apoi într-un ritm ceva mai lent, astfel încît într-un interval 
de 50—200 ani să se ajungă la o ambianţă agreabilă. Probabil 
în urmă cu miliarde de ani pe Venus a existat aceeași canti- 
tate de apă ca și pe Pămînt. Datorită temperaturii extreme 
şi altor factori, apa s-a descompus încă de timpuriu în oxigen 
şi hidrogen. Dacă oxigenul a fost blocat în roci, hidrogenul 
a scăpat în spaţiu. O metodă pentru a fabrica apă pe Venus 
ar fi aducerea unor mari cantităţi de hidrogen, eventual de pe 
planeta Saturn. 

Planeta Marte pune probleme diferite. Urmele descoperite 
permit să se presupună că s-ar mai găsi în adîncurile scoarței 
pungi de apă ori gheață. Soluţiile propuse sînt: schimbarca 
orbitei planetei, pentru a o apropia de Soare, montarea 
unor oglinzi pentru a topi calotele polare care conțin și ele 
o cantitate oarecare de apă înghețată. 

Există şi proiecte mai fantastice. Amintim doar pe cea 
a fizicianului F.J. Dyson de la Universitatea Princeton (New 
Jersey), care în 1960 propunea ca Soarele să fie închis intr-o 
sferă materială, așezată la o distanță convenabilă, noi pla- 
sîndu-ne în interior, la căldură. Desigur, ar mai fi multe de 
rezolvat pînă să se poată realiza așa ceva. Sfera ar trebui 
să fie extrem de rezistentă pentru a răspunde solicitărilor 
inegale, dar și extrem de subțire, deoarece în tot Sistemul 
Solar nu am găsi prea mult material de construcție. Rămîne 
total nelămurită problema gravitaţiei, a stabilităţii atmosfe- 
rei și altele asemănătoare. N-ar fi însă exclus ca în timp să 
se poată realiza un inel (poate chiar un „nor“) de stații cos- 
mice care să înconjoare de așa manieră Soarele încît orbitele 
lor să nu se intersecteze și în același timp să profite la maxi- 
mum de energia solară. Evident, o parte din energie ar fi 
utilizată pentru permanentele corectări de traiectorie. 


8.3. CORĂBII INTERSTELARE 
Cîteva secole omenirea se va mulțumi să populeze Siste- 


mul Solar. Tehnologiile de zbor vor evolua; poate noul sport 
va fi navigația cu „pînze solare“, fólii de zeci sau sute de 

kilometri pătraţi, care vor fi împinse în spatiu de „vîntul 
solar“, particule cxpulzate de Soare, acclaşi vînt care face 
să „fluture“ cozile cometelor. Vor exista atunci generaţii de 
oameni născuți și crescuți în spaţiul cosmic. Casa lor va fi 
Universul, iar obiectivul de perspectivă numărul unu popu- 
larea Galaxiei. 

Rachetele actuale ar avea nevoie de 30 000 ani pentru a 
ajunge la cea mai apropiată dintre stele. Pentru viitoarele 
călătorii stelare vor fi necesare, evident, alte principii de 
propulsie a navelor cosmice, Au apărut deja numeroase 
proiecte în acest sens. Probabil cel mai celebru dintre ele 
este cel al navei „Daedalus“, avînd drept autori pe A. Bond 
și A. Martin de la Societatea interplanetară britanică, proiect 
aflat actualmente în atenţia NASA. Ținta navei va fi Steaua 
Barnard, cea mai apropiată de Pămînt, dacă lăsăm la o 
parte sistemul triplu Alfa Centauri — Proxima Centauri 
(vezi fig. 4) în preajma căruia şansele de a găsi viață sînt 
foarte mici. 

În jurul Stelei Barnard se știe că orbitează cel puțin 3—5 
planete, pe care cu o probabilitate de 1 la 10 000 ar putea 
exista viață (ceea ce nu înseamnă neapărat și o civilizație). 
Nava „Daedalus“, plănuită pentru anii 2025—2040, ar fi o 
misiune efectuată în întregime cu roboți subordonați unui 
calculator principal. Pentru propulsie s-ar folosi explozia 
unor bombe termonucleare, conținînd deuteriu și heliu-3. 
Bombele, fiecare mai mică decît o minge de tenis, ar fi arun- 
cate, cîte 250 pe secundă în bătaia unor tunuri electronice 
într-o cameră de combustie cu diametrul de 100 metri, căp- 
tușită cu un cîmp magnetic protector. Montajul navei s-ar 
face pe orbită în jurul Lunii, iar aprovizionarea cu combus- 
tibil în preajma planetei Jupiter. Acceleraţia, la început de 
0,0lg, ar ajunge treptat la lg (prin g se notează accelerația 
gravitațională pe Pămînt, egală cu 9,81 m/s). Nava ar 
avea circa 60 000 t la start, purtînd 500 t sarcină utilă; 
după cinci ani de zbor accelerat ar atinge 50 000 km/s, deci 
circa 17%, din viteza luminii. Continuînd să zboare astfel 
încă 35 ani, ar ajunge în preajma obiectivului său. Aici, 
fără să încetinească, nava ar urma să lanseze douăzeci de 
sonde automate, care să țintească diferite planete ori sate- 
liți mari susceptibili de a găzdui viața. Nava s-ar pierde în 
spaţiu, în timp ce sondele, așezate pe solul corpurilor cerești 
țintă, ar începe să transmită date către Pămînt. Şi vor mai 

trece încă șase ani pînă ce semnalele, călătorind îndărăt cu 
viteza luminii, vor ajunge la noi. 

O altă idee interesantă este cca a statoreactorului cosmic, 
emisă de R.W. Bussard în 1960. Funcţionind tot pe baza 
reacției termonucleare, acesta nu și-ar lua combustibilul de 
pe Pămînt, ci ar folosi puţinul hidrogen interstelar, colectat 
cu ajutorul unei pîlnii cu diametrul de o sută de kilometri. 
Motoarele termonucleare descrise mai sus sînt teoretic reali- 
zabile cu ceea ce se cunoaște la ora actuală. Specialiștii nu 
sînt însă pe deplin mulțumiți. Se ştie că energiile chimică, 
atomică, termonucleară rezultă din anihilarea unei cantități 
de substanță. Celebra formulă a lui Einstein, E = mc?, ne 
spune că energia astfel eliberată este egală cu masa substanței 
anihilate înmulțită cu vieza luminii la pătrat. În cazul explo- 
ziei termonucleare doar 0,4%, din masa substanței pusă în 
joc se transformă în energie; restul se preschimbă, dar rămîne 
substanţă; există însă o reacție în care toată substanța poate 
deveni energie și anume anihilarea materie-antimaterie, 
născînd fotoni, particule de lumină. (Un singur kilogram de 
materie astfel transformat ar produce tot atîta energie ca 
hidrocentrala de la Porţile de Fier I timp de doi ani și jumă- 
tate). Motorul care ar folosi o astfel de reacţie ar purta 
numele de motor fotonic. Deocamdată însă antimateria nu o 
cunoaștem decît sub formă de particule elementare, or, 
pentru o călătorie pînă la cele mai apropiate stele, ar fi nece- 
sare cîteva zeci de mii de tone. Iar pentru a descoperi viața 
ar fi necesare foarte multe călătorii. 

Tot cu „lumină“ ar funcționa și navele cu laser, concepte 
mai mult teoretice la ora actuală. Nimeni nu știe încă, de 
pildă, cum va fi evitat praful și micile particule cosmice. 
Ciocnirea cu un fir de praf, la 10%, din viteza luminii echiva- 
lează cu explozia unei bombe atomice... 

E greu să spunem deci cum vor arăta primele nave pe 
care se vor îmbarca oameni, cuceritori ai stelelor.Un proiect 
este „arca spaţială“, un sistem ecologic închis, menit să ajungă 
în circa 50 ani la sistemul Alfa Centauri, unde ar urma să-și 
refacă rezerva de combustibil și să meargă mai departe. 
„Arca“ ar porni cu 200 pasageri şi ar ajunge cu 2 000, prin 
sporul natural înregistrat pe parcurs. O altă metodă des 
discutată este călătoria în stare de anabioză, un fel de hiber- 
nare avansată, în care trupul ar îmbătrîni foarte puţin. 
Nu trebuie să accentuăm prea mult că atît problema siste- 

mului ecologic închis, funcționînd impecabil zeci de ani, cît 
și cea a anabiozei rămîn deocamdată nerezolvate. 

NASA a declarat oficial că zborurile stelare sînt imposibile 
nu doar azi, ci şi într-un viitor foarte îndepărtat, în special 
din motive economice. C. Sagan se arată însă optimist, 
spunînd că în această afirmaţie s-a ținut cont doar de teh- 
nologiile actuale, dar în secolele care urmează vom putea 
asista la progrese științifice și tehnice spectaculoase, care să 
schimbe radical acest punct de vedere. 


F. Crick, unul dintre laureaţii premiului Nobel pentru 
descoperirea structurii elicoidale a ADN-ului, și L. Orgel 
susțin că oricum, chiar dacă nu vom coloniza niciodată 
Galaxia cu oameni, sîntem datori să propagăm în ea viața. 
Ei preconizează trimiterea în spațiu a unui mare număr de 
nave, acționate de forța „vîntului solar“, încărcate cu micro- 
organisme care să însămînțeze cu viață planetele pe care 
vor ajunge peste milioane de ani. Şi înșirarea diverselor pro- 
iecte ar putea continua... 


8.4. MAI IUTE DECIT LUMINA? 


Viteza luminii este atît de mare încît multă vreme părea 
de nemăsurat. Totuși prin ingeniozitatea astronomului 
O. Römer (1675), apoi a altora care i-au urmat, valoarea 
aceasta a putut fi precizată tot mai exact, iar azi o cunoaș- 
tem ca fiind c = 299 792 km/s în condiţii de vid. Merită să 
comparăm această valoare cu viteza unui glonte (sub 1 km/s) 
sau a unei nave cosmice actuale (cca. 11 km/s). 


În 1887, A.A. Michelson și E.W. Morley, dispunînd de 
o aparatură deosebit de precisă, și-au propus să măsoare 
viteza Pămîntului în spațiu. Ei și-au zis că dacă Pămîntul 
se apropie de o stea, viteza luminii care vine de la aceasta 
trebuie să ni se pară mai mare decît ¢, iar dacă ne îndepăr- 
tăm, mai mică decît c€, tot așa precum dacă mergem cu un 
tren, un alt tren, care ne vine din față, ni se pare că merge 
relativ mai repede, pe cînd unul care merge în același sens 
cu noi pare că merge mai încet sau cventual chiar că stă pe 
loc. Rezultatul uluitor al experienţei a fost că, indiferent de 
direcția din care provenea, lumina avea totdeauna aceeași 
viteză. Fenomenul nu semăna cu nimic cunoscut și nu putea 
fi explicat în nici un fel pe baza a ceea ce se ştia în fizică. 
Abia în 1905 A. Einstein taie nodul gordian printr-o soluţie 
genială, numită de cl teoria specială a relativității (sau teoria 

relativităţii restrînse). Această teorie postulează că viteza 
luminii în vid este constantă, indiferent cum o măsurăm, 
indiferent dacă ne apropiem sau ne îndepărtăm de sursa ei. 
Numai cu atît, contradicţiile nu ar fi fost nici pe departe 
înlăturate. Cînd merg spre sursă, viteza aparentă trebuie să 
fie mai mare. Dacă totuși viteza luminii este constantă, atunci 
(știind că viteza este spațiu supra timp) rezultă că trebuie 
să se modifice cumva spaţiul, ori timpul, ori amîndouă. 
Și într-adevăr, formulele lui Einstein stipulează că de pildă 
o navă care se deplasează în Cosmos cu o viteză din ce în 
ce mai mare va deveni din ce în ce mai scurtă, iar timpul, 
pentru cei de pe navă, va trece din ce în ce mai încet. La 
viteza de 260 000 km/s, în timp ce pe navă astronauții îmbă- 
trîinesc un an, cei de pe Pămînt vor îmbătrîni cu doi. La 
viteza, de 298 500 km/s un an de pe navă trece abia în zece 
ani pămîntești. Dacă din doi gemeni unul s-ar îmbarca pentru 
o expediţie cosmică, zburînd cu o viteză apropiată de cca 
a luminii, revenit pe Pămînt ar constata că a rămas mai 
tînăr decît fratele său. Este ceea ce se cheamă „paradoxul 
gemenilor“. Teoretic există viteză la care o navă să poată 
străbate toată Galaxia în așa fel încît celor de pe navă să li se 
pară că n-au trecut decît decenii. Pe Pămînt, în același 
răstimp, vor fi trecut însă zeci de mii de ani.. 


Construcția matematică este, desigur, destul de com- 
plicată. Einstein a dedus-o plecînd de la legile lui J.C. Maxwell 
(1831—1879), privitoare la electromagnetism, lumina fiind 
după cum bine se știe o formă de radiaţie electromagnetică. 
Teoria specială a relativității prevede deci că nici un corp 
posedînd proprietăţi electrice sau magnetice (deci nici un 
corp cunoscut din Univers) nu se poate mișca mai repede 
decît lumina, ci cel mult să se apropie din cc în ce mai mult 
de viteza luminii, fără însă a o atinge. 


Toate aceste ipoteze şi consecințe stranii au fost rînd 
pe rînd dovedite experimental şi azi sînt unanim recunoscute, 
Forța electromagnetică ceste însă doar una dintre forțele 
fundamentale din natură. Alte forțe sînt atracția gravita- 
țională, apoi așa-numitele interacțiuni tare și slabă din 
nucleele atomilor; în sfîrșit, experienţe recente, de pildă cele 
de bombardare a nucleelor de cositor cu neutroni lenți, la 
Institutul Lane-Langevin din Grenoble (1981), par să facă 
necesară introducerea unei a cincea forțe fundamentale. Și 
cine ne poate garanta că lista s-a terminat? Reducerea tuturor 
fenomenelor la electromagnetism nu e nici posibilă, nici 

recomandabilă. Einstein, ulterior, în teoria generală a rela- 
tivităţii a încercat să explice gravitația ca pe o deformare 
geometrică a „continuului“ spațiu-timp, privind gravitația 
nu ca pe o forță, ci ca pe o proprietate geometrică primordială 
a materiei, la fel cu inerția, de pildă. Pînă la sfîrșitul vieţii 
el a muncit la o „teorie unitară a cîmpului“ prin care spera 
să unifice gravitația cu electromagnetismul, respectiv să 
caute o expresie geometrică și pentru electromagnetism. 
Nu a reușit aceasta nici el nici alții, între altele și deoarece 
la scară atomică forța electromagnetică este de 100 ori mai 
puternică decît cea gravitaţională, deci cu grcu li se poate 
găsi un „numitor comun“. În 1975, S. Glashow nota că 
„deocamdată sîntem cu toţii de acord să abandonăm orice 
speranță de a include gravitația în teorie“. 

Există unde gravitaționale? Există oare gravitoni, ipo- 
tetice particule elementare responsabile de aceste unde? 
Se pare că da! Gravitonul ar trebui să aibă o masă neglija- 
bilă și nici o sarcină electrică. Există atunci şi antigravitoni? 
Deci și antigravitaţie? Dacă da, aceasta ar însemna că o 
navă dispunînd de antigravitoni s-ar putea înălța fără a 
consuma nici o energie, respinsă de Pămînt așa cum se 
resping două bobiţe de soc încărcate cu electricitate de același 
fel. Din păcate nimic nu îndreptățește un astfel de optimism. 
Dacă, de pildă, s-ar descoperi că antimateria conţine anti- 
gravitoni, aceasta nu ne-ar fi de nici un folos; în condiţiile 
terestre orice antimaterie s-ar dezintegra instantaneu dînd 
naștere unei imense explozii. Există atunci măcar ecrane 
pentru undele gravitaționale? Îndărătul lor desprinderea de 
Pămînt s-ar putea face cu un efort minim. Teoria prevede 
o astfel de posibilitate, dar numai la distanțe subatomice 
și temperaturi de miliarde de grade. Oare „levitaţia“, dacă 
există, are vreo legătură cu o atare ecranare gravitațională? 
Sînt autori care cred (fără a aduce dovezi serioase) că per- 
formanțele unor viețuitoare nu s-ar putea explica altfel. 
Pînă una alta s-a descoperit că gravitonii singuri n-ar putea 
explica toate fenomenele cunoscute de fizicieni, drept pentru 
care s-a simţit nevoia să se presupună şi existența unei alte 
particule, mai grele, numită gravitino. Pe măsură ce cunoș- 
tințele noastre avansează se măreşte deci și numărul semne- 
lor de întrebare, dovedind, dacă mai era cazul, încă o dată, 
că natura, realitatea obiectivă, este inepuizabilă și deci 
cunoașterea nu va atinge niciodată un punct final. A rămîne 
sclavul chiar al celui mai formidabil instrument al momen- 

tului, înseamnă sfîrșitul progresului. Accentuăm aceasta 
deoarece mirajul „adevărurilor ultime“ de care chipurile 
dispunem pîndeşte la tot pasul. Merită să reamintim că 
Frontinus, inginer al împăratului Vespasian (69—79 e.n.), 
zicea: „nu mai există idei pentru lucrări noi și alte mașini 
de război; inventarea lor a atins limita și nu văd ce s-ar mai 
putea îmbunătăți la ele“. Însuși Leonardo da Vinci (1452 
—1519) era convins că în matematică n-a mai rămas nimic 
de descoperit, iar un savant de talia Lordului Kelvin (1824 
—1907), avînd contribuţii fundamentale în fizică, președinte 
al Academiei regale de ştiinţe al Marii Britanii, spunea în 
pragul secolului douăzeci: „fiind mai grele ca aerul, mașinile 
zburătoare sînt imposibile“, „radioul n-are nici un viitor“, 
„razele X se vor dovedi un eșec“, 

Oare viteza luminii chiar nu va putea fi depășită nicio- 
dată? Ecuațiile teoriei speciale a relativității pun azi o pie- 
dică majoră în calea expansiunii şi comunicațiilor cosmice. 
Dar în viitor? 


În 1960, fizicianul sovietic I. Terlețki observa, speculînd pe 
marginea formulelor lui Einstein, că teoretic ar putea exista 
și particule care să se miște mai repede decît lumina. Fizicia- 
nul american J. Feinberg a propus pentru ele, în 1967, 
numele de tahioni. Aceste particule au, cel puțin pentru noi, 
o comportare mai mult decît stranie. Timpul tahionilor se 
scurge invers (ajung la destinație înainte de a fi fost emiși), 
iar masa lor este... imaginară. Oricum, se vorbeşte azi de 
proiecte de căutare, deşi încă nu e clar cum poate un aparat 
din materie „normală“ să detecteze aceste ciudate creaturi, 


O cale mult mai promițătoare pare deschiderea către 
lumea subcuantică. Ecuațiile teoriei speciale a relativităţii 
sînt construite numai pentru lumea electromagnetică, a 
particulelor elementare cunoscute (proton, electron etc). 
Totuși, chiar și aici se pare că ar exista situaţii care nu se 
încadrează exact în schemele stabilite. S-a anunțat că în 
condiţii de laborator s-ar fi obținut emisii de laser cu o viteză 
de 8—10 ori mai mare decît viteza luminii în vid. Ştirea 
nu a fost reconfirmată. O altă problemă este cea a găurilor 
negre. Undele electromagnetice, deci fotonii, nu pot scăpa 
din capcana gravitațională, în ciuda faptului că posedă viteza 
maximă posibilă teoretic. Undele gravitaționale, deci gravi- 
tonii, reușesc însă. E oare un semn că viteza lor e mai mare 
decît cea a luminii? Deocamdată întrebarea n-a primit 
răspuns. 

Există oare o structură mai fină a materici decît particule- 
le elementare cunoscute la ora actuală? De la L. de Broglie 
(1892—1970) se acceptă că orice radiaţie este însoţită şi de o 
particulă materială și invers, orice particulă materială 
este însoțită de o undă. Lumina de pildă este și undă și 
corpuscul; vorbim de o lungime de undă a ei, dar și de par- 
ticula numită „foton“. Pe de altă parte, înțelegem cum vibrea- 
ză suprafața unei ape cînd aruncăm o piatră în ea, ori cum 
vibrează aerul atunci cînd se produce un sunet. Ce vibrează 
însă atunci cînd o rază de lumină se propagă prin vidul abso- 
lut? Unii au numit acest substrat eter. Proprietăţile pe care 
acest eter ar trebui să le aibă au părut multora atît de miste- 
rioase încît s-a preferat să se lase problema deschisă. Dacă 
ne-am imagina însă particulele elementare ca pe niște „vîrte- 
juri+ ale eterului, supte dinspre trecut înspre viitor, multe 
lucruri ar deveni mai apropiate intuiţiei noastre. Am putea 
de pildă înțelege în ce mod orice particulă elementară este 
un „depozit de energie“, conform faimoasei formule E = 
mc?, P.A.M. Dirac observa încă în anii treizeci că pentru 
a explica anumite fenomene ar trebui să presupunem că 
spațiul subatomic este umplut pînă la refuz cu particule 
inobservabile, dar care se pot „materializa“ dacă primesc 
energie. Prof. I. Ioviţ Popescu de la Universitatea din 
București propune ca aceste particule să fie numite „etheroni“. 
Prof. N. Bărbulescu, studiind bazele fizice ale relativității 
cinsteiniene, apreciază că la nivelul subcuantic al materiei 
ar exista o formulă similară cu cea a lui Einstein şi anume 
E = uC?, unde C este viteza „particulelor subcuantice“, de 
un milion de ori mai mare decît viteza luminii. Din păcate 
toate corpurile și fiinţele cunoscute sînt formate din particule 
elementare, la nivel „cuantic“, și nu avem nici cea mai vagă 
idee cum ar arăta o materie exclusiv „subcuantică“, pentru 
a nu mai vorbi de o călătorie cosmică efectuată de astro- 
nauţi transformați într-o astfel de materie. 

O lungă serie de speculaţii se leagă de numărul de dimen- 
siuni ale Universului. Teoria relativității operează cu un 
spațiu cu patru dimensiunii lungimea, lățimea, înăltimea 
și timpul (deşi acesta din urmă cu un statut special). Matc- 
matica lucrează la fel de simplu cu trei, patru sau mai multe 
dimensiuni. Un spațiu cu cinci sau mai multe dimensiuni 
apare matematic tot atît de coerent ca și cel obișnuit nouă; 
n-ar putea atunci un astfel de spaţiu să existe și în reali- 

tate? Pentru a înţelege mai bine conceptul vom recurge la 
o analogie. O lume a unor ființe ipotetice trăitoare pe o 
suprafață, pe o foaie dreaptă, curbă, ori eventual pe faţa 
unui balon de săpun, are doar două dimensiuni. Aceste fiinţe 
nu pot ieși din respectiva suprafață, deci vor ignora cu desă- 
vîrșire alte dimensiuni decît cele ale lumii lor, deci şi o even- 
tuală altă lume, tot cu două dimensiuni, aflată alături (fig. 
5 a și b). Dacă din anumite motive două astfel de lumi s-ar 
atinge (fig. 5 c) aceasta ar permite ființelor să treacă din- 
tr-una în cealaltă prin locul respectiv. În sfîrșit, dacă o 
lume bidimensională s-ar plia asupra ei înseși (fig. 5 d), 
trecerea prin punctul de atingere ar echivala cu străbaterea 
instantanee a unor mari distanțe. Mulţi s-au întrebat în 
consecință dacă nu cumva lumea noastră cu trei dimensiuni 
(spațiale) este scufundată într-o lume cu patru sau mai 
multe dimensiuni (spațiale), numită hiperspațiu, întocmai 
precum lumea-jucărie cu două dimensiuni din figura 5 este 
scufundată în a noastră cu trei. În acest sens s-a vorbit 
adesea de posibilitatea ca alături de noi să existe întregi 
universuri paralele cu care Universul nostru s-ar putea 
atinge în condiţii speciale. 

Unii cred că astfel s-ar putea rezolva și călătoriile în timp. 
Din păcate o astfel de călătorie nu se poate imagina, în limi- 
tele logicilor noastre, decît cel mult în viitor. Orice întoarcere 
fizică în trecut ar însemna modificarea acelui trecut deci implicit 
a prezentului, cu consecințe imprevizibile. O celebră poves- 
tire ştiinţifico-fantastică arată cum călătorul prin timp, 
întors din era precambriană, unde din greşeală a strivit un 
fluture, constată că în urma „crimei“ sale lumea prezentă 
este complet schimbată. Într-o altă povestire călătorul își 
omoară, tot din greșeală, un strămoș, ștergîndu-se astfel 
automat şi pe sine dintre cei vii. Supralicitînd această idec, 
într-un roman de anticipație un consiliu de înţelepţi proiec- 
tează, prin modificări abile ale trecutului, o nouă variantă 
pentru istoria omenirii, variantă în care nici unul dintre 
autori nu mai era „posibil“. Dar cine știe? N-ar fi exclus de 
pildă ca o navă cosmică să poată, o dată și o dată, să avan- 
seze în spaţiu și, concomitent, să facă în permanență salturi 
microscopice îndărăt în timp, fără ca să „strice“ nimic în 
mersul normal al lumii. În acest mod s-ar putea străbate 
aproape instantaneu distanțe oricît de lungi. 

C. Sagan crede că găurile negre ar putea fi puncte prin 
care spațiul se pliază asupra lui însuși, atunci cînd spune că 
„Băurile negre pot fi deschideri către un alt moment în timp. 
Dacă ne-am scufunda într-o gaură neagră s-ar putea să 
reapărem, e o presupunere, într-o altă parte a Universului 


ES E) 
au é 


a) 


c) 


d) 
Fig. 5 Spaţii bidimensionale cu ființe bidimensionale, 
și într-o altă epocă“. El adaugă că civilizațiile avansate 
ar putea utiliza găurile negre în chip de canale de comuni- 


cație. Ideea e frumoasă; din păcate, din tot ce ştim la ora 
actuală, într-o gaură neagră domnesc condiții care zdrobesc 

pînă și atomii în părți componente, darămite o navă cos- 
mică sau o ființă vie. Nu putem însă şti ce ne va mai rezerva 
viitorul în acest sens. 

În încheiere, menționăm că anumiţi autori, pentru a 
explica unele fenomene de parapsihologie, avansează ipoteza 
existenţei a două sau mai multe dimensiuni-timp, care s-ar 
scurge paralel, cu viteze diferite sau poate chiar în sensuri 
contrare. Nici o observaţie științifică obiectivă nu justifică, 
însă la ora actuală să se complice imaginea lumii cu o ipo- 
teză atît de nefirească. 


Capitolul 9 
OBIECTE ZBURĂTOARE NEIDENTIFICATE 


9.1. UN PORTRET ROBOT 


Dacă există în Univers și alte ființe gînditoare în afara 
omului, au descoperit oare taina deplasării cu viteze mai mari 
decît cea a luminii? Și-au propus oare și ele să colonizeze Ga- 
laxia? Au ajuns oare în această expansiune pînă la Pămînt? 
Ne vizitează cumva și în prezent? Răspunsul pare un imens 
mozaic; un mozaic din care deținem doar cîteva pietricele, 
despre care nici măcar nu știm unde le-am putea potrivi. 

Una dintre tainele fierbinți ale acestei a doua jumătăți 
a secolului XX o constituie „obiectele zburătoare neidentiti- 
cate“ (OZN), numit popular și „farfurii zburătoare“. Un son- 
daj din 1976 estima că sînt 15 milioane de americani (S.U.A.) 
care au văzut măcar o dată un OZN. Între aceștia se aflau 
și numeroși oameni de știință. Desigur, se poate întîmpla ca 
un balon meteorologic, un satelit artificial, un elicopter, un 
nor lenticular etc. să fie luat drept OZN.Se estimează că cir- 
ca 75—80% din observaţii pot fi explicate în acest mod, 
Rămâne însă un „vest: de 20—25% , adevăratele OZN-uri, care 
sfidează orice astfel de explicație. Relatările scrise, înregis- 
trate, clasificate asupra lor sînt în număr de zeci de mti, per- 
mițînd studii statistice semnificative, ca şi alcătuirea unui 
adevărat „portret robot“ al acestui straniu fenomen. 

Deși nu arareori se semnalează OZN-uri şi ziua, cele mai 
multe observaţii sînt nocturne, Uneori apare o lumină care 
seamănă cu farul unui elicopter sau avion; se aprinde, se stin- 
ge, descrie zigzaguri incredibile, de care nici un aparat con- 
struit de mîna omului n-ar fi capabil, dispărînd cu o viteză 
fantastică sau stingîndu-se pur și simplu. Nu pot fi confundate 
cu aparatele de zbor deoarece nu au lumini de poziţie şi nu 
emit nici un zgomot. În plus, de nenumărate ori controale 
serioase au dovedit că, în timpul observării, în regiunea res- 
pectivă nu exista nici un aparat obișnuit de zbor. 

Ziua, OZN-urile apar ca obiecte de forma unui disc (sau 
„farfurie“), eventual țigară de foi, cilindru, sferă, minge de 
rugby. Pot avea un luciu metalic, reflectînd razele soarelui, 
ori lumină proprie, de cele mai multe ori strălucitor colora- 
tă, de la albastru cenușiu sau verde, la portocaliu și roșu. 
Adesea par să se rotească în jurul axului (în sens contrar ace- 
lor de ceasornic), în întregime sau în parte. OZN-urile au fost 
de multe ori reperate concomitent și pe radar. Înstrumentele 
au permis măsurarea vitezei, care atinge valori incredibile de 
6 000 sau chiar 14 000 km/h. La aceste viteze ele descriu 
cu dezinvoltură zigzaguri, ceea ce dovedește că practic nu 
posedă inerție; de asemenea, nu s-a înregistrat niciodată acel 
„bang“ sonor care însoțește vehiculele supersonice. Multe 
observaţii semnalează scufundarea unor OZN-uri în mare, 
în lacuri, rîuri, ca și reapariţia lor de sub apă. Se cunoaște 
de pildă cazul unui OZN care a făcut o gaură de 100 metri 
diametru în gheața lacului Ladoga (U.R.S.S.); un altul a făcut 
să scadă substanţial nivelul unui iaz în S.U.A. 

Dimensiunile semnalate ale OZN-urilor variază de la cîți- 
va metri pînă la peste 100 m, cele mai multe fiind însă de or- 
dinul zecilor de metri. Uneori un OZN mare este însoţit de 
altele mai mici, care aparent ies sau intră în ea. Cînd O.Z.N.- 
urile se deplasează la altitudini mici urcă și coboară după for- 
mele de relief, chiar dacă înălțimea le-ar permite să nu se cioc- 
nească de ele. Dacă aterizează (circa 3—4% din cazurile sem- 
nalate) preferă șoselele, dar nu evită nici alte terenuri, de pil- 
dă culturile de soia. Circa o treime din aterizările de OZN- 
uri lasă urme: vegetaţie arsă sau uscată, adîncituri în sol. 
Urma poate avea formă de inel. Alteori se semnalează un nu- 
măr de adiîncituri ca de la tălpile trenurilor de aterizare. 
Curios, dacă în zbor OZN-urile par să nu aibă masă, urmele 
vădesc o greutate considerabilă. Există și urme ovale sau ne- 
regulate, În circa 1% din cazuri, la locul aterizării s-a semna- 
lat o ușoară creștere a radioactivităţii. Tot cam în același 
procent s-au semnalat urme de titan, fragmente metalice ori 
un material plastic fibros numit „păr de înger“. Cîteodată 
obiectele din jur se magnetizează. 


După A. Hynek, o categorie aparte de OZN-uri sînt cele 
care se încadrează în „întilnirile apropiate“ de tipurile (sau 
gradele): I (văzute la maximum 150 m), II (care lasă urme) și 
III (în care sînt zărite și creaturi antropomorfe). Rapoartele 
despre acest ultim tip de întîlniri se acceptă doar cu extremă 
circumspecție. Multe întilniri de gradele II și III sînt semna- 


123 


late de automobiliști. Aceştia constată, de pildă, că un obi- 
ect cît o casă pluteşte deasupra mașinii, în timp ce motorul se 
oprește şi farurile se sting de parcă acumulatorul ar fi com- 
plet golit de electricitate. După ce obiectul se îndepărtează 
mașina își revine ca și cum nimic nu s-ar fi întîmplat. Un exem- 
plu clasic este cazul din 2.11.1957 de la Levelland (Texas), 
în care într-un interval scurt poliția a primit 15 telefoane, de 
la persoane care nu se cunoșteau și care au văzut, indepen- 
dent unul de altul, în puncte diferite ale orașului, un obiect 
oval de 40—60 m, care a oprit, în modul descris mai sus, suc- 
cesiv şapte automobile. 

La 3.08.1958, o parte din Roma a rămas în mod neașteptat 
fără electricitate. La 9. 11. 1965, 30 milioane de persoane din 
nord-estul S.U.A., inclusiv o bună parte din New York, au 
rămas în întuneric multe ore. Cazuri asemănătoare, deși nu 
de aceleași proporții, s-au semnalat și în anii șaptezeci. Ex- 
plicațiile n-au fost pe deplin satisfăcătoare, în schimb de fie- 
care dată s-au semnalat OZN-uri în preajma liniilor de înaltă 
tensiune din zonă. Drept consecință s-au emis ipoteze cum ar 
fi aceea că OZN-urile ar „fura“ electricitate din reţele, mo- 
toare, baterii etc. sau că oprirea generatoarelor de curent s-ar 
datora unei complexe interferenţe dintre cîmpurile din inte- 
riorul acestora cu cele care însoțesc OZN-urile. 

Întîlnirile cu OZN-urile în aer pot fi extrem de neplăcute. 
Căpitanul T. Mantel, mort în timp ce încerca să intercepteze 
cu un avion de vinătoare un imens OZN sferic, la data de 7. 
01. 1948, a fost probabil prima victimă cunoscută în istoria 
întîlnirilor cu OZN-urile. Ulterior piloții au fost instruiți să 
ocolească ciudatele obiecte; totuși cîteva ciocniri au fost evi- 
tate în ultimul moment, ori piloții s-au salvat sărind cu para- 
şutele, 


9.2. UN FENOMEN RECENT? 


Istoria modernă a OZN-urilor își socotește punctul de ple- 
care în ziua de 24.06.1947 cînd un om de afaceri, K. Arnold, 
zburînd cu avionul său în regiunea munților Rainier (Was- 
hington) a zărit o formaţie de obiecte zburătoare plate foar- 
te strălucitoare în bătaia Soarelui. Fiind rugat să le descrie, 
el a folosit termenul de „farfurie“. A doua zi ziarele au preluat 
cuvîntul cu litere de o șchioapă. Se născuse noțiunea de „far- 
furie zburătoare“. 


124 


Adevărul este însă că observații de tip OZN sînt semnalate 
încă din antichitate. Cercetătorii înfocaţi găsesc că cele mai 
vechi relatări au fost incluse în epopeea Ghilgameș, în Rama- 
yana și Mahabharata, în Biblie, în papirusuri egiptene. Aris- 
totel vorbea de „discuri cerești“. Printre latini putem aminti 
pe Dio Cassius, Pliniu ccl bătrîn, Titus Livius, Cicero. În Evul 
Mediu, obiecte de tip OZN sînt atestate de documente din 
Japonia (anul 989), Irlanda (circa 950), Coreea etc. Relatări 
care se pot încadra în această categorie se găsesc și în docu- 
mente din Transilvania. 

. În 1897, Statele Unite au fost bîntuite de un val de obser- 
vații asupra unor obiecte zburătoare de culoare roșie, avînd 
forma unei țigări de foi de circa 100 m lungime, prevăzute cu 
proiectoare puternice (dirijabilele încă nu fuseseră construite 
pe atunci). Obiectele au fost văzute, conform relatărilor din 
presa epocii, la Kansas City, Dallas, Fort Worth, Chicago etc. 
Se pretinde chiar că la Aurora (Texas) ar fi înmormîntat un 
extraterestru accidentat cu o astfel de navă în anul respectiv. 

Semnalări sporadice au fost făcute înainte de primul răz- 
boi mondial în S.U.A., în 1926, în zona Altai-Pamir (U.R.S.S.) 
etc. Rapoarte despre discuri zburătoare strălucitoare, apreci- 
ate a fi din aluminiu, se înmulțesc în anii 1942-1943. Ele sînt 
făcute atît de către piloți americani și englezi, cît și de cei 
germani. Ambele tabere le credeau arme secrete ale inamici- 
lor. Vitezele de zbor, estimate prin radar la 3000—6000 km/h 
păreau de domeniul fantasticului (cele mai rapide avioane 
ale timpului ajungeau la 1 000 km/h). S-a constatat repede 
că obiectele păreau insensibile la deschiderea focului şi nu 
ripostau niciodată. 

După terminarea războiului (unora le place să creadă că 
după detonarea primelor bombe atomice) cazurile de OZN- 
uri s-au înmulţit. De pildă, după unele surse, numai între 
9—12.07.1946 comandamentul aviației militare suedeze a 
primit 200 rapoarte în acest sens. Pînă în 1947 rapoartele 
despre OZN-uri erau considerate în general secrete militare. 
De atunci încoace însă, multe dintre ele au încăput și pe mfi- 
nile ziariştilor, a amatorilor de senzațional, dar și în cele ale 
unor cercetători civili serioşi. S-a constatat că nici o zonă de 
pe glob nu este scutită de prezența lor, inclusiv țara noastră. 
De pildă, fotografiile făcute în 18.08.1968 lîngă Cluj de către 
tehnicianul E. Barnea, asupra unui OZN în formă de disc 
(fenomen văzut şi de alţi trei martori), sînt unele diutre cele 
mai reuşite, 

9.3. ÎN CĂUTAREA UNEI EXPLICAȚII 


Evident, toate cele de mai sus nu au putut lăsa oficiali- 
tățile nepăsătoare. Forţele aeriene ale S.U.A. au iniţiat mai 
multe proiecte de cercetare a fenomenului: „Sign“ (1947), 
„Grudge“ (1949), „Blue Book“ (1951—1969); au patronat de 
asemenea faimosul proiect „Columbia“, finalizat prin „Ra- 
portul Condon“ (1969), după numele lui E.U. Condon care 
l-a condus. Cercetările din păcate nu au fost lipsite de anumite 
idei preconcepute. E adevărat, s-a descoperit că unele foto- 
grafii erau abil trucate, că în anumite declaraţii autorii se 
contraziceau; totuși, în zelul demascării impostorilor uneori 
s-a ajuns la dezinformarea voită a publicului. Într-o seară 
de august din 1965, din Dakota de Nord pînă în New Mexico, 
mii de persoane au semnalat o formaţie stranie de OZN-uri. 
Explicaţia oficială a fost că toți martorii au văzut (de ce s-or 
fi alarmat?) trei stele din constelația Orion. Cei care au ti- 
cluit acest răspuns nici măcar nu și-au dat osteneala să se in- 
formeze că în august constelația Orion nu poate fi văzută pe 
cer decît cel mult în zorii zilei, seara fiind exact în partea opusă 
a Pămîntului! 

În 8.03.1950 mai multe persoane au zărit un obiect zbu- 
rător luminos de formă alungită, în apropierea unei baze ae- 
riene din Ohio. Obiectul este văzut clar și pe radar. Neobiş- 
nuitul apariției determină ordinul ca avioane de vînătoare 
să decoleze pentru a urmări OZN-ul. Explicaţia ulterioară — 
avioanele au urmărit planeta Venus, iar radarul a fost înșe- 
lat de un nor din cristale de gheață. Un OZN în formă de ți- 
gară de foi a apărut mai multe seri la rînd, în 1965, lingă 
Rio Vista (California). Ciţiva tineri mai înfierbîntați au tras 
chiar cu carabinele în el în prezenţa șerifului local şi a altor 
martori. Explicaţia oficială — din nou planeta Venus. În 
12.01.1966, un alt obiect neidentificat, planînd la cîțiva metri 
deasupra lacului Wanaque (80 kilometri de New York) reu- 
șește să topească pe alocuri gheața. Martorilor și celorlalți 
interesaţi li se oferă explicația că a fost un elicopter. Cînd s-a 
dovedit, fără putință de tăgadă, că nu fusese nici un elicopter 
în zonă, a doua explicație a recurs la... planetele Jupiter și 
Venus. În 16.04.1966 două mașini de poliție urmăresc (con- 
form declaraţiei ulterioare a polițiștilor), uneori cu 170 km/h, 
un obiect luminos mare cît o casă, plutind la 30—300 m 
deasupra şoselei. La cursa lor se alătură apoi şi alte două per- 

soane. Explicaţia oficială ulterioară ... (ați ghicit)... din nou 
planeta Venus. 

Unii autori înclină să creadă că aceste „gafe“ nu erau cau- 
zate de stîngăcia ori nepriceperea oficialităților, ci făceau par- 
te chipurile dintr-un plan bine pus la punct avînd drept țel 
reducerea interesului publicului pentru acest subiect. Obser- 
vatorii de OZN-uri erau deseori discreditaţi, taxaţi ca deze- 
chilibrați mintal (dacă văd o planetă mare cît o casă...); unii 
piloți care au efectuat observații din avion au declarat că 
li s-a cerut să fie „cooperativi“ și să accepte surogatele de 
cxplicații oficiale, altminteri fiind puse în vedere diverse re- 
presalii. Operatorii radar și alți specialiști ar fi fost instruiți 
ce răspunsuri să dea dacă vor fi întrebaţi de către persoane 
neavizate asupra OZN-urilor etc. Ce putea oare justifica toate 
acestea? F. Edwards în Farfuriile zburătoare — o chestiune se- 
rioasă (1966) schițează cîteva elemente de explicație în acest 
sens. El afirmă că în anii 1946—47 exista suspiciunea că o altă 
putere militară a realizat o armă secretă. În S.U.A., și probabil 
nu numai acolo, se consideră umilitor că, în ciuda sumelor 
cheltuite pentru forțele aeriene militare, există posibilitatea 
ca „ceva“ să „bîntuie“ nepedepsit cerul naţional. Și un feno- 
men psihologic tipic — subalternii ezitau să raporteze supe- 
riorilor proporţiile fenomenului, superiorii nu aveau deci nici 
un motiv să creadă în existența lui, iar dacă ei nu credeau, 
obligația subalternilor era să nu creadă nici ei. Observațiile 
efectuate erau etichetate secrete militare, iar divulgarea lor 
putea atrage pedepse aspre. A mai fost apoi și teama de pa- 
nica pe care ar fi putut-o crea dezvăluirea întregului şir de 
observaţii, ca și alte motive. 


S-au căutat explicaţii naturale, în cadrul legilor cunos- 
cute ori a unor extensii firești ale acestora. La cele deja amin- 
tite: planete, sateliți, meteoriți, fulgere globulare, elicoptere, 
avioane, baloane meteorologice s-au adăugat și unele ceva 
mai sofisticate. S-a arătat că anumite descărcări electrice 
ar putea produce chiar „formaţii“ de obiecte luminoase. 
S-a invocat apoi reflecția luminii pe straturile de aer diferit 
încălzite, roiuri de insecte luminoase și chiar aprinderea spon- 
tană a gazelor de baltă. În U.R.S.S., prof. G. Barenblatt şi 
acad. A. Monin au demonstrat că vîrtejuri de aer înglobînd 
particule de praf și murdărie se pot constitui în anumite con- 
diții în obiecte asemănătoare unui disc, avînd o viteză mare și 
înfățișarea clasică a unui OZN. Experienţe vizînd o explica- 
ție asemănătoare au fost efectuate şi la Marsilia (Franța). 

Fiecare dintre aceste explicaţii răspunde la anumite tipuri 
de observaţii, dar nici pe departe la toate. Desigur, nu e obli- 
gatoriu ca tot ce se numește OZN să fie manifestarea unuia 
și aceluiași fenomen. Oricum, rămân încă suficiente observații 
care nu se încadrează în nici unul dintre cazurile de mai sus. 


9.4. OZN-uri ÎN SPAȚIUL EXTRATERESTRU 


Odată cu începerea zborurilor cosmice au început şi pri- 
mele rapoarte despre obiecte pburătoare neidentificate extra- 
atmosferice. În 14.11.1964, astronomi argentinieni au sem- 
nalat că mai multe obiecte luminoase, vizibile doar prin te- 
lescop, au înconjurat de cîteva ori satelitul „Echo-2%, care 
la ora aceea se găsea la altitudinea de 1000 km, după care au 
dispărut. La 4.06.1965, J. Mc. Devitt și E. White au afirmat 
că au văzut în apropierea navei „Gemini-4“ un obiect luminos 
în formă de ou, emanînd un evantai de lumină și avînd o 
prelungire ca un braț. Cel mai apropiat satelit se afla, la ora 
aceea, la 2 000 km. În plus, obiectul a fost văzut deasupra 
lor, într-un moment în care toate obiectele lansate de om și 
care puteau veni în discuţie trebuia să se afle dedesubt. Zbu- 
rînd cu „Gemini-5! la 21.08.1965, G. Cooper (care nu era 
la primul său zbor cosmic) se zice că a fost atît de şocat de 
ceea ce a văzut încît a trebuit să fie declarat inapt pentru alte 
misiuni. La 4.12.1965, F. Borman și ]. Lovell, survolînd 
Cape Kennedy cu „Gemini-7“, au fost întrecuţi de un obiect 
mare însoțit de o mulțime de altele mai mici, răspîndite pe 
circa 10 km. S-au realizat două fotografii. Un dialog îndelun- 
gat cu cei de pe sol nu a permis găsirea unei explicații. „Ge- 
mini-10% a zărit în fața navei două OZN-uri roșietice, „Ge- 
mini-l11“% s-a întîlnit cu un obiect cilindric, alb-gălbui, roșu 
în față și verde în spate, cu un diametru de minimum 80 m. 
Fotografia în culori făcută cu acest prilej a fost reprodusă 
pe coperta revistei „Science and Mechanics“. La vremea res- 
pectivă nici un obiect construit de om nu avea nici măcar 
dimensiuni apropiate. OZN-uri au fost zărite și de pe „Apol- 
lo-7%. Cei din „Apollo-8“, în timp ce efectuau primul înconjur 
al Lunii, au văzut un obiect în formă de disc care s-a apropiat 
de navă, producând trepidaţii ale acesteia, o lumină orbitoare 
şi o senzaţie de căldură. În timp ce zbura spre Lună, „Apollo- 
11% a văzut un obiect cilindric, la limita de rezoluție a apa- 
ratelor de observaţie. Un fulger misterios a fost zărit la un 
minut după ce modulul lui „Apollo-12% a decolat de pe Lună, 

fulger care a scos din funcțiune, pentru scurt timp, echipa- 
mentele electrice. În 14—15.11.1969 două obiecte luminoase 
au zburat alături de nava „Apollo-12*, fiind văzute şi de as- 
tronomii care urmăreau misiunea de pe Pămînt. Era oare 
treapta a treia sau panourile de protecție ale modulului lu- 
nar? Exclus, deoarece nava suferise corecții care au dus la o 
îndepărtare de acestea. În plus, din direcţia obiectelor s-au 
recepționat bip-uri și fluierături care nu păreau de origine 
păminteană. Un astronaut, în timp ce orbita cu „Apollo-16“ 
în jurul Lunii, a văzut un obiect strălucitor. Din „Apollo- 
17“ s-au zărit de asemenea luminii ciudate, de astă dată însă 
pe suprafaţa Lunii. Explicaţiile pentru toate cele de mai sus 
au mers de la meteorit la murdărie suspendată în exteriorul 
hubloului ori la o iluzie optică, fără a fi pe deplin satisfăcă- 
toare. 


9.5. RĂPIRI DE OAMENI? 


Observațiile pentru care (dacă admitem că sînt adevărate) 
nu pot fi în nici un caz valabile explicațiile astronomice, me- 
teorologice etc., sînt întilnirile apropiate de gradul trei, in- 
cluzînd contacte cu făpturi animate (extratereștri? roboți? 
proiecții? iluzii induse în minţile observatorilor?). Unele din- 
tre aceste întîlniri includ și examinarea unuia sau mai multor 
martori la bordul OZN-ultui. Evident, rapoartele despre astfel 
de întîlniri sînt tratate cu maximă circumspecțţie. Nu se accep- 
tă de regulă decît cazurile în care există cel puțin doi martori 
și pe cît posibil și alte dovezi. Vom cita drept exemplu un caz 
preluat din cartea lui D. Scott Rogo, UFO Abductions (1980). 

Lîngă localitatea Heber (Arizona), la 5.11.1975, în jurul 
orei 18, șapte muncitori forestieri se întorceau cu o camionetă 
de la munca lor obișnuită. Trecînd printr-o pădure, zăresc, la 
vreo treizeci de metri, într-un luminiș, un obiect în formă 
de disc, gros de circa 3 m, cu diametrul de circa 7 m plutind 
la 5—6 m deasupra solului. Obiectul avea aproape culoarea 
fierului topit, iar în partea de sus se zărea o cupolă de culoarea 
alb-lăptoasă, pe care unul dintre martori a asemănat-o mai 
tîrziu cu un imens bec aprins. Suprafața discului era netedă 
fără uși şi fără îmbinări, şuruburi sau nituri. Soferul a oprit 
camioneta, iar unul dintre muncitori, pe nume T. Walton, co- 
Loară și, în ciuda faptului că ceilalţi strigă să se întoarcă, ajun- 
ue sub OZN. Brusc, o lumină albăstruie îl izbește peste față 
și piept, doborîndu-l]. Ceilalţi, îngroziţi, pornesc camioneta 

9 — De ce tac civilizațiile extraterestre ? 


și fug cale de cîțiva kilometri. Apoi își revin, se întorc să-și 
caute tovarășul, dar nici acesta, nici OZN-ul nu mai erau ni- 
căieri. La ora 19,45 ajung în oraș într-o stare jalnică. Aler- 
tează şeriful local, pleacă înapoi în pădure cu încă cîțiva oa- 
meni și reiau căutările. La miezul nopții, descurajaţi, se duc 
la mama lui Walton să-i povestească incredibila întîmplare. 

În zilele următoare, căutarea este reluată cu 50 oameni, 
plus cîțiva călări, cîteva automobile de teren și, în final, și 
cu un elicopter. Nici un succes. Nu se găsesc nici măcar „cla- 
sicele“ ramuri rupte, adîncituri în sol, pămînt ars sau radio- 
activ. Între timp poliția ajunge la concluzia că cea mai pla- 
uzibilă ipoteză este că Walton a fost omorît într-o încăierare 
cu careva din echipă, drept pentru care este adus un detector 
de minciuni și încep interogatoriile. Fiecăruia i se pun patru 
întrebări, urmărindu-se atent răspunsurile și reacțiile detec- 
torului: (1) L-ai rănit sau l-ai ucis pe Walton?, (2) L-a rănit 
sau l-a ucis altcineva? (3) Cunoști să fie îngropat pe undeva? 
(4) Continui să susții că povestea cu OZN-ul este adevărată? 
Cei șase au dat răspunsuri concordante, susținînd versiunea 
cu răpirea. La cinci dintre ei, depoziţia a fost susținută și de 
detector. 


În a cincea zi, Walton reapare, confuz și înfricoșat, pe 
marginea unei șosele nu departe de oraș. Interogat, poves- 
teşte că a fost introdus în OZN examinat de arătări cu capul 
mare și ochi imenși, fără gene și sprîncene, aducînd și o mul- 
time de alte amănunte. Walton a slăbit între timp zece kilo- 
grame, dar nu arăta ca unul ce rătăcise cinci zile prin pădure 
(ceea ce nu exclude această posibilitate). Examinat sub hip- 
noză, reproduce aceeași istorie, cu detalii suplimentare de 
care nu își aduce aminte în stare trează. Totuși, și așa, po- 
vestea nu acoperă decît cîteva ore din cele cinci zile. Supus 
și el detectorului de minciuni, de două ori, rezultatul este 
o dată negativ, a doua oară pozitiv. Să nu uităm că încă de- 
tectorul de minciuni măsoară înainte de toate starea emotivă, 
ori, povestind întîmplările înfricoșătoare prin care a trecut, 
Walton le retrăieşte intens. În fața unor reprezentanţi ai 
autorităților și a unor specialiști în OZN-uri, el și tovarășii 
săi repetă cu încăpăținare cele declarate, refuzînd să retrac- 
teze chiar cel mai mic detaliu, 

Este oare un raport ca cel de mai sus o dovadă că există 
răpiri de oarneni cu OZN-urile? Este o dovadă a unei întâlniri 
cu reprezentanții civilizațiilor extraterestre? Evident, nu. Dar 
acest document, ca şi celelalte asemănătoare, pune pe gînduri, 

ridică probleme foarte serioase, cere un răspuns și nu poate fi 
ignorat pur şi simplu decît cu o mare doză de mărginire sau 
rea-voință. Cazuri asemănătoare raportate, dovedite și de 
alți martori, sînt suficient de numeroase pentru a permite și 
ele schițarea unui „portret robot“ al acestor răpiri: Persoana 
în cauză ajunge, fără să înțeleagă prea bine cum, într-o încă- 
pere aflată după toate aparențele în interiorul OZN-ului, 
apoi este dezbrăcată, întinsă pe o masă (sau aparat parale- 
lipipedic), examinată, radiografiată (fotografiată ca de un to- 
mograf), de către arătări slabe, înalte de 1—1,5 m, îmbrăcate 
în robe sau halate ciudate care nu lasă să se vadă detalii ale 
corpului și membrelor, avînd capul disproporționat de mare, 
pleșuvi, cu ochi imenși, fără gene și sprîncenc, cu nasul mic 
sau inexistent, gura foarte mică, fără buze, uneori ca o simplă 
gaură alteori inobservabilă. Cîteodată arătările au culoare 
verde (nu o dată martorii le asemănau cu niște lăcuste uri- 
așc) și se întîmplă adesea să vorbească între ele prin bizii- 
turi, țîrîituri, gîleîituri, lătrături etc. Ele au puteri deosebite, 
pot pluti prin aer, să treacă de-a dreptul printr-un zid, să 
dispară instantaneu etc. Comunică și telepatic, astfel că se pot 
înțelege cu oamenii fără probleme de limbă ș.a.m.d. 

Aproape totdeauna celui răpit i se explică de unde vine 
„expediția“ cu OZN-ul, aproape totdeauna aceste explicaţii 
sînt atît de puerile încît nu pot înșela decît persoane avînd o 
cultură foarte sumară în materie. Apoi „omuleții verzi“ 
spun celui răpit că va uita tot ce a văzut, ceea ce se și întîm- 
plă pînă la un punct, majoritatea. detaliilor revelîndu-se de 
obicei sub stare de hipnoză. Un alt fapt derutant este concor- 
danța descrierilor provenite din surse foarte diferite, de la 
persoane de cele mai multe ori total neimaginative care pînă 
atunci nu s-au interesat de fenomenul OZN și care, detestă 
publicitatea, persoane care raportează pățania lor în speranța 
că cineva o să le explice ce li s-a întîmplat de fapt, persoane 
altminteri serioase după declaraţia cunoscuţilor și sănătoase 
conform consultației psihiatrice. 

S-a remarcat că frecvenţa cu care se raportează în zilele 
noastre „omuleți verzi“ poate fi pusă alături de frecvența apa- 
rițiilor de „zîne“, „pitici“, „sfinți“, „îngeri“, „draci“ în evul 
mediu. De ce oare atunci nu se raportau arătări cu chip de 
lăcustă? De ce azi nimeni nu mai zărește copite în loc de pi- 
cioare, coadă ori barbă de tap? În aceeași ordine de idei, 
s-a remarcat că dacă în S.U.A. ocupanții OZN-urilor vorbesc 

adesea despre salvarea omenirii de dezastrul atomic, în anu- 
mite întîmplări raportate din America Latină, OZN-nauţii 
sînt descriși ca agresivi, urîţi, animalici, unele întiîlniri avind 
și o coloratură sexuală. În sfîrșit, din Marca Britanie nu a par- 
venit nici un astfel de raport decît prin anii șaptezeci, cînd 
piața engleză a fost invadată de o bogată literatură despre 
presupusele contacte cu extratereștrii. Concluzia pe care o 
trag din cele de mai sus anumiţi specialiști este că fenomenul 
OZN are o componentă culturală certă, cu alte cuvinte că, 
măcar în parte, acest fenomen este generat sau intiuențat 
de modul de a gîndi al martorilor. 


Remarcabilă este de asemenea deconcertanta lipsă de lo- 
gică din discuţiile pe care cei răpiți le raportează că le-ar 
fi avut cu OZN-nauţii. Așa cum am mai amintit, în litera- 
tura consacrată subiectului sînt citate numeroase mărturii 
în care, cică, OZN-nauţii ar fi declarat că sînt veniți din pla- 
neta Marte, că aparţin unei rase care trăieşte pe Venus etc. 
Condiţiile care domnesc pe aceste planete le cunoaștem. Știm 
că acolo este exclus să trăiască nu doar „rase“, ci probabil chiar 
și microorganisme. Altor martori li s-au arătat hărți cerești 
ori li s-au transmis nume de planete și lumi. Uneori, cu aceeași 
dezinvoltură, „omuleții verzi“ afirmă că sînt pămînteni, 
călători în timp, și că vin dintr-un viitor mai mult sau mai 
puțin depărtat. Alteori, vorbind despre sufletul nemuritor, 
care se reîncarnează neîncetat, pe Pămînt sau aiurea, „omu- 
leţii“ susțin că există ființe atotputernice care veghează de 
mii de ani asupra destinelor omenirii, apucînd să avertizeze 
concomitent pe cutare agricultor sau funcționar înfricoșat 
„că a sosit momentul să se întreprindă ceva întru apărarea 
păcii, dacă se dorește evitarea unui dezastru atomic. Unui 
contactat i s-a „explicat“ în detalii cum va izbucni, în 1982, 
cel de-al treilea război mondial, după care, în 1987, Pămîntul 
va fi primit în rîndul „copiilor Galaxiei“. O altă persoană a 
căpătat o rețetă detaliată drept remediu al cancerului. În- 
tîmplarea i-a schimbat întreaga viață, s-a apucat să studieze 
medicina etc., pentru ca să constate în cele din urmă că re- 
mediul: n-avea de fapt nici cel mai mic efect pozitiv. În alte 
cazuri, martori complet derutați semnalau că pe OZN-uri 
sau pe costumele ocupanților acestora se găseau inscripții cu 
litere și cifre obișnuite, pămîntești, de genul IX-1478. 

Un alt noian de întrebări. Oare aceste abateri flagrante 
de la logică şi de la bunul simţ sînt oare dovezi că toți martorii 
(sau cei care-i citează), mint, ori sînt puși pe farse și înșelă- 


132 


torii? Nu pare verosimil. Sint oare dovezi că OZN-nauţii 
îşi bat joc de noi? Că răpirile se desfăşoară după o logică pro- 
prie visului? 

O altă problemă — după ce arătările au spus toate aceste 
aiureli, mai și poruncesc martorilor să uite tot. Aceștia de cele 
mai multe ori uită realmente, dar în așa fel încît amintirile 
pot fi regăsite sub stare de hipnoză. Sau ceea ce se relatează 
în acest caz e un simplu vis construit ad-hoc? Şi totuși, de 
foarte multe ori detaliile revelate doar sub hipnoză de către 
mai multe persoane care au asistat la aceeași întîlnire coincid. 


Pentru exemplificare mai reluăm un caz, anchetat perso- 
nal de D. Scott Rogo. În vara anului 1975, două tinere li- 
cențiate împărțeau o garsonieră într-o suburbie din Los An- 
geles. Una dintre ele, numită Lori Briggs, dă la un moment 
dat, în miez de noapte un telefon înspăimîntat unei a treia 
prietene, zicînd că în dormitorul ei au pătruns niște arătări 
albe, iar colega ei de cameră doarme buștean și n-a fost chip 
s-o trezească. Peste puțin timp, invitată să povestească inci- 
dentul, Lori nu mai ține minte decît că arătările i-au fă- 
cut propunerea s-o ia cu ele, ceea ce ea a refuzat vehement. 
Nu-și mai amintea nici măcar de cele spuse la telefon. Pentru 
a recupera amănuntele uitate i se propune să se supună unor 
ședințe de „regresie hipnotică“, în care i se sugerează că re- 
trăiește momentele întîlnirii, fiind apoi rugată să descrie cu 
cît mai multe detalii ceea ce vede și ceea ce i se întîmplă. Ea 
acceptă, iar dialogul este înregistrat pe bandă. În starea aceas- 
ta își amintește de un OZN, care se afla așezat cu luminile 
stinse, pe un teren de lîngă blocul în care locuia de faptul, că 
a fost făcută să leviteze, să treacă prin zidul clădirii, să se po- 
menească instantaneu în interiorul OZN-ului. Urmează clasica 
scenă a examinării, invitația să meargă pînă la „nava mamă“ 
care se afla undeva în spaţiul circumterestru etc. Ea refuză 
invitația... La o a doua regresie hipnotică își aduce aminte și 
de alte detalii. Între altele că OZN-nauţii s-au oferit s-o con- 
ducă înapoi în apartament; atunci ea a zărit o ușiţă și avînd 
impresia că pe acolo e ieșirea s-a îndreptat către ea. I s-a 
atras politicos atenţia că e bine să se întoarcă așa cum a ve- 
nit, adică... prin pereți. 

Investigaţiile intrînd la un moment dat într-un relativ 
impas, cineva a avut ideea s-o interogheze și pe colega de ca- 
meră, care la început declarase că nu își aducea aminte ab- 
solut nimic. Cu atît mai mare a fost uimirea anchetatorilor 
cînd aceasta, pe nume Jo Maine, hipnotizată, începe să debi- 

teze o istoric care, după cîteva şedinţe sc dovedeşte aproape 
întru totul identică celei obținută de la Lori, istoric în care 
însă de astă dată Jo cra personajul central, cel examinat de 
OZN-nauţi. Întîmplarea e cu atît mai stranie cu cît înregis- 
trările pe bandă ale discuțiilor cu Lori, ca și conţinutul aces- 
tora au fost ținute secrete, nu numai pentru Jo, dar chiar și 
pentru Lori. Autorul relatării își pune pe bună dreptate în- 
trebarea dacă nu cumva povestea a fost sugerată lui Jo pe 
cale telepatică, în mod involuntar, eventual chiar de către cei 
care conduceau interogatoriul. 

Merită să amintim că lucrările cercetătorilor A. Lawson și 
W.D.Mc Call infirmă credința mai veche după care sub 
hipnoză nu s-ar putea istorisi neadevăruri. Într-un spital din 
Anaheim (California), cîtorva subiecți li s-a sugerat, sub 
hipnoză, că au fost răpiți de către un OZN, punîndu-li-se 
apoi un şir de întrebări standard. Răspunsurile au fost deru- 
tante; s-au debitat istorisiri vii şi foarte imaginative, pline de 
detalii. Totuși înșiși autorii cercetării au remarcat absența 
trăirilor emoţionale extrem de puternice (ţipete, plins, trans- 
piraţie, expresie de teroare), care caracterizează rememorarea 
„adevăratelor“ întîlniri de gradul trei. Menţionăm în treacăt 
că în ultimii douăzeci de ani au fost efectuate multe regresii 
hipnotice, separat cu doi sau mai mulţi martori care au poves- 
tit independent, din punctul de vedere al fiecăruia, aceeaşi 
întîlnire cu ocupanţii unui OZN. 


9.6. O DIGRESIUNE METODOLOGICĂ 


Iată deci cîteva date care ne pot schița o imagine a ceea 
ce se numește „fenomenul OZN“. Nu este în intenția noastră 
să înmulțim exemplele. Cititorul interesat le poate găsi în 
număr îndestulător și în limba română (vezi bibliografia). 
Putem oare trage acum vreo concluzie? Din nou răspunsul este 
— nu, oricît ne-ar tenta una sau alta dintre soluţiile posibile, 
Este însă instructiv să trecem în revistă principalele ipoteze 
sugerate de bogata literatură a domeniului. 

Prima ipoteză: OZN înseamnă „omuleţi verzi“; așa ceva 
este absurd, deci trebuie să respingem în bloc întregul feno- 
men OZN. E. Ruppelt numește această atitudine „teorema 
Air Force“: „Asta nu poate exista, deci asta nu există“. Situa- 
ţia seamănă cu arhicunoscuta anecdotă cu țăranul venit la 
grădina zoologică unde vede pentru prima oară în viață o 

girafă și declară sentențios — „acest animal nu există”. 

Desigur, rațiunea ne e dată între altele și ca să distingem 
între plauzibil și absurd. Cineva, combătind OZN-urile, 
spunea că dacă ar auzi că au fost văzuți niște elefanţi zbură- 
tori roz, ar fi sigur că e vorba de o minciună. Numai că în 
cazul nostru nu e vorba de elefanţi roz, ci de mii de rapoarte 
care concordă în foarte multe amănunte, rapoarte care vin 
de la oameni sincer marcați de ceea ce li sa întîmplat, care 
își susțin afirmaţiile în ciuda unor atitudini ostile, oameni 
sănătoși mintal, avînd uneori răspunderi importante, neinte- 
resați de OZN-uri, de publicitate, de farse, care de cele mai 
multe ori doresc un singur lucru — să fie făcuţi să înțeieagă 
ce s-a întîmplat de fapt și să afle dacă a mai pățit cumva și 
altcineva ceva asemănător. 

J.A. Hynek, reputat astronom, vreme îndelungată consul- 
tant ştiinţific la proiectul „Blue Book“, propune ca fiecărei 
observaţii asupra unui OZN să i se atașeze două cifre: stra- 
nietatea, adică numărul de elemente inexplicabile prin cunoș- 
tinţele noastre actuale și probabilitatea ca raportul să reflecte 
un fapt real. Tot cl atrage atenţia că fenomenul OZN diferă 
de alte fenomene cunoscute din fizică, chimie etc. prin faptul 
că nu poate fi reprodus și studiat în laboratoare, singurul 
„instrument“ la îndemînă fiind observatorul uman, cu trăi- 
rea lui irepetabilă și adesea greu de redat prin cuvinte. Este 
necesară prin urmare o metodologie specifică, metodologic 
care de altfel s-a și conturat, îmbunătăţindu-se considerabil 
în ultimii 20—30 de ani. 

Aşa cum am mai spus, orice teorie științifică nu este alt- 
ceva decît un model, o ipoteză coerentă, consistentă logic, 
dar fatal incompletă, asupra realilății. Dacă mai multe grupuri 
de oameni abordează același subiect, ele pot ajunge la modele, 
la teorii care să se bată cap în cap în unele detalii. De multe 
ori contradicţiile de acest tip sînt o sursă de progres științific. 
Mai mult, în științele asupra unor moduri de activitate supe- 
rioară (biologică, psihică, socială) pluralitatea abordărilor 
este se pare chiar o condiție obligatorie. 


Mulţi credeau, unii mai cred și azi, că la temelia Univer- 
sului stau zidite (de cine?) niște legi de felul celor care se 
învață în școli, drept pentru care întreaga realitate le „ştie“ 
şi funcționează conform cu ele. Mai mult, există un curent 
care își imaginează că aceste legi au o formă matematică 
asemănătoare teoremelor pe care le cunoaștem. De aici nu 
este decît un pas la a crede că o parte din amintitele legi 
le și cunoaștem, iar dacă se constată în realitatea obiectivă 

ceva carc nu li se conformează, atunci, cu atât mai rău pen- 
tru realitate (în cel mai bun caz) observația s-a făcut eronat. 

Din păcate istoria științei ne învaţă că nimic din ceea ce 
se credea ferm şi solid în știință la un moment dat n-a scăpat 
nezdruncinat, fiind mai tîrziu depășit, înlocuit, ori măcar 
ctichetat drept o aproximare satisfăcătoare, dar numai 
între anumite condiţii. Ne mai învață că, de regulă, progresul 
s-a făcut graţie neconcordanţelor dintre teoria momentului 
și realitate, deci adevăratul om de știință este doar cel care 
poate să-și menţină trează curiozitatea la astfel de neconcor- 
danţe. Desigur, nimeni nu spune că natura nu se supune 
unor legităţi ori că acestea nu pot fi cunoscute; n-ar fi însă 
exclus ca totalitatea acestor legităţi să nu se poată exprima 
printr-un număr finit de formule sau propoziții dintre acelea 
pe care noi astăzi (și într-un viitor previzibil) le numim Jegi. 

Este adevărat că, pe de altă parte, întreaga tradiție a 
gîndirii moderne ne face atenți ca atunci cînd un fenomen din 
realitate se poate explica în mai multe feluri, să se prefere 
acele ipoteze care sînt: (1) cele mai apropiate de ceea ce este 
deja acceptat, respectiv (2) din care decurg cele mai puține con- 
cluzii dintre acelea care n-au fost niciodată observate. Pentru a 
explica un fenomen straniu și de neînțeles, omul de știință 
nu va recurge la ipoteza unei minuni divine din multe motive. 
Unul dintre acestea este următorul: dacă ar exista posibili- 
tatea să se întîmple astfel de minuni, atunci numărul feno- 
menelor stranii și de neînțeles ar trebui să fie mai mare, 
iar apariția lor mai sistematică decît se constată în realitate. 

În sfîrșit, trebuie să subliniem că metoda gîndirii științi- 
fice ne înarmează cu posibilitatea de a valida ipotezele pro- 
puse și prin deducerea din ele a unor concluzii pe care să le 
verificăm apoi în practică. C. Sagan dă în acest sens exem- 
plul „ipotezei Moș Crăciun“. Dacă s-ar admite că există un 
astfel de personaj, care aduce daruri la sute de milioane de 
copii într-o singură seară, atunci se poate calcula că, petre- 
cînd doar o singură secundă în fiecare cămin, fără a mai pune 
la socoteală drumul, s-ar aduna ani buni pînă și-ar putea 
termina toate vizitele. Or, admiţind „ipoteza Arca lui Noc“, 
calculele privind efortul necesar adunării cîte unei perechi din 
toate speciile de animale, îmbarcării lor, procurării hranei 
trebuitoare, repartizării spațiilor de locuit, efectuării unor 
îngrijiri zootehnice strict necesare, pot duce la concluzii la 
fel de interesante, 

9.7. EXISTĂ TOTUȘI O EXPLICAȚIE? 


Am consacrat paragraful precedent unui indemn la pru- 
denţă, subliniind că în domeniul de care ne ocupăm putem 
vorbi doar de ipoteze, mai mult sau mai puțin probabile, 
acceptarea sau respingerea în bloc a unor variante sau a al- 
tora, pe baza unei argumentații unilaterale fiind neştiințifică 
și condamnabilă. Am examinat o primă ipoteză, cea care 
neagă, pe temeiul logicii, existența fenomenului. Ce alte 
ipoteze mai există în literatura consacrată subiectului? 

La un moment dat cea mai la îndemînă dintre explicaţii a 
fost că OZN-urile reprezintă not tipuri de arme. Dacă ar fi 
așa, e supărător de cît timp aceste arme rămîn doar experi- 
mentale și secrete. În toată istoria industriei militare nu se 
cunoaște un caz similar. 


Dacă ar fi să-l credem pe Ch. Berlitz, în 7.10.1975, R. 
Suffern, dulgher de 27 ani din Bracebridge (Ontario, S.U.A.) 
s-a întîlnit, pe o șosea lăturalnică, în apropierea casei sale, 
cu o farfurie zburătoare neluminată, de 4—5 m diametru, 
așezată în drum. În ultima clipă evită să calce cu mașina 
un umanoid îmbrăcat într-un costum argintiu, cu cască pe 
cap, înalt de circa 1,3 m ș.a.m.d. Peste două luni primește 
vizita a trei indivizi, care se prezintă drept ofițeri superiori, 
doi americani și unul canadian. Foarte politicoși, aceștia 
se arată dispuși să răspundă la o mulțime de întrebări, după 
care declară că forțele armate ale S.U.A. și Canadei țin din 
1943 legătura cu anumite instanțe ale unor civilizații extra- 
terestre, că aterizarea cu pricina a fost rezultatul unei defec- 
țiuni neprevăzute și că cei trei au venit să prezinte scuze. 
Istoria nu e izolată; în cîteva cazuri asemănătoare (nu și în 
cel de mai sus) personajele oficiale s-au prezentat cu nume și 
acte în regulă, dar ulterior n-a mai fost chip să se dea de urma 
lor; nu figurau în nici un fel de evidențe. O farsă? O inducere 
sistematică în eroare înrudită cu celelalte manifestări de lipsă 
de logică de care am pomenit în legătură cu „discuţiile“ cu 
„omuleţii verzi“? 

O altă ipoteză își închipuie că în vechime, pe Pămînt, au 
existat civilizații mult mai avansate decît a noastră azi. 
Aceste civilizații au dispărut, pentru noi, fără urmă, dar 
supraviețuitorii ei (Şi aici părerile diferă) fie au plecat cu 
navele cosmice, s-au stabilit pe o planetă oarecare, fie s-au 
retras în interiorul Pămîntului (după aceștia, contrar tutu- 
ror evidenţelor geologice, Pămîntul e un fel de minge goală 

și locuibilă pe dinăuntru), fie s-au scufundat o dată cu Atlan- 
tida şi cu ocazia aceasta... au rămas să locuiască pe mai 
departe pe fundul oceanului. Oricum, din locurile unde stau 
retrase, aceste rude ale noastre mai vîrstnice ne vizitează 
și ne supraveghează discret cu aparatele lor de zbor. Deși 
vom mai reveni asupra unora dintre aceste ipoteze, credem 
că cititorul poate trage de pe acum o serie de concluzii... 

O variantă la explicaţia de mai sus este cea după care 
OZN-nauţii sînt urmașii noștri pămînteni care au rezolvat 
problema călătoriilor în timp. Așa cum am mai spus, ipoteza 
este greu de acceptat, deoarece perturbarea trecutului ar 
putea avea efecte nefaste asupra întregului viitor, inclusiv 
al celui din care provin OZN-nauţii, în afară de cazul în care 
am admite că întreaga istorie a omenirii se poate reface, 
controlat, în noi și noi variante (moi față de cele vechi, în 
care timp?). Unii fantazează că timpul cvolucază ca o spi- 
rală şi s-ar putea în anumite condiții sări de pe o spiră pe 
alta. Evident, toate aceste ipoteze nu se sprijină pe nici un 
fel de temeiuri sau dovezi, nici teoretice nici practice. 

Ipoteza cea mai dragă tuturor pasionaţilor de fenomenul 
OZN este că aceste obiecte sînt creaţii ale unor civilizații 
extraterestre. Unii presupun că OZN-urile au baze de lansare 
pe Pămînt, în locuri ascunse privirilor indiscrete. Locurile 
presupuse ar fi: sub apă, pe fundul lacului Titicaca, pe fundul 
Atlanticului, undeva în zona triunghiului Bermudelor, ori 
în Golful Mexic. Unii martori au văzut un OZN ieșind din 
Mediterană, la sud de Italia. Alte locuri unde ar exista astfel 
de baze ar fi prin America de Sud. Se spune că unii explora- 
tori dispăruți în Amazonia ar fi în viaţă, angajaţi în activi- 
tăți legate de existența extratereștrilor, fără posibilitatea 
de a se mai înapoia între ai lor, dar capabili uneori să mai 
dea un semn de viață. Datorită faptului că s-au semnalat 
multe OZN-uri în zona polară, s-a presupus fie că acestea vor 
să evite centurile de radiaţii „Van Allen“, fie că în aceste 
locuri există baze importante, fie, în sfirșit, că Pământul 
nu e doar găunos pe dinăuntru, dar și comunică cu exteriorul 
prin două tunele imense în apropierea polilor, loc de trecere 
pentru OZN-uri. Evident, această ultimă ipoteză este tot 
atît de puţin plauzibilă ca și cca (beneficiind încă de un număr 
de suporteri) după care Pămîntul nu e rotund, ci plat, iar 
imaginile globului pămîntesc transmise ori fotografiate din 
Cosmos sînt toate false. 

De o literatură întreagă beneficiază ipoteza după care 
OZN-urile își au bazele pe Lună. De pildă D.K. Wilson în 
cartea sa Our Misterious Spaceship Moon (1975), făcînd o 
minuțioasă trecere în revistă a unor fenomene curioase obser- 
vate pe satelitul nostru, trage concluzia că Luna este, nici 
mai mult nici mai puţin, un satelit artificial plasat de extra- 
tereștri pentru ca să ne poată urmări și dirija evoluția. Ideea 
se pare că a fost expusă prima dată de savanții sovietici 
M. Vasin și A. Scerbakov, cu cîțiva ani mai înainte, într-un 
articol din revista „Sputnik“. Data „plasării“ satelitului pe 
orbită s-ar situa în urmă cu două miliarde de ani (sau poate 
doar în urmă cu cîteva milenii?). Luna ar fi o sferă artificială, 
acoperită cu un strat protector de rocă gros de circa patru 
kilometri. Unele semne ar arăta deteriorări și reparații făcute 
pe parcurs. Deși ideea pare fascinantă, datele geologice sînt 
categoric împotriva ei. Luna s-a născut în urmă cu 4,6 mi- 
liarde de ani, odată cu tot Sistemul Solar, a fost incandes- 
centă, a avut o perioadă de vulcanism intens. Geologia sa 
internă este destul de bine cunoscută graţie seismografelor 
plasate pe ea în principal în cadrul programului „Apollo“. 
Se știe astfel că Luna are o scoarță rigidă de circa 500—850 
km grosime, iar la adîncimea de 1 000 km temperatura este 
după unii specialiști în jur de 1 000°C; alţii susțin că în pro- 
funzimile astrului temperatura ar fi cu ceva peste 300°C. 
Un alt mod de a determina structura internă îl reprezintă 
anomaliile gravitaționale. Acestea sînt importante, dar 
dispuse totalmente neregulat, nerclevînd nimic în adîncuri 
care să semene cu lucrări artificiale. Deși Luna mai ascunde 
multe taine, deocamdată ipoteza că ar fi un satelit artificial 
este improbabilă. De dragul anecdotei merită să amintim însă 
că la 18.01.1976 complexul de aparate lăsate pe suprafața 
Lunii de misiunea „Apollo-14“ a încctat în mod ncașteptat 
să mai transmită date, după ce, cu puțin timp înainte un alt 
aparat, destinat recepționării comenzilor de pe Pămînt, se 
defectase și el. După o lună, amîndouă, au reînceput spontan 
să funcționeze. Nu există nici o explicație satisfăcătoare a 
acestui ciudat fenomen. 


Admiţînd că OZN-urile ar fi unelte ale extratereştrilor, 
vehicule automate, prevăzute cu roboți autonomi sau poate 
transportînd pe înșiși stăpînii unor lumi îndepărtate, ori 
c6pii ale lor, rămîne deschisă problema modalităților de depla- 
sare. Așa cum am mai amintit, nu este realist să ne închipuim 
că între lumi aflate la distanţe de ordinul anilor lumină călă- 


139 


toriile se vor face în maniera locomeţiei, a tragerii sau împin- 
gerii obiectelor dintr-un loc în altul. Lăsînd la o parte posi- 
bilitatea universurilor paralele și a salturilor utilizînd distor- 
siuni ale continuului spaţiu-timp, amintite în capitolul pre- 
cedent, merită poate să revenim puţin asupra ipotezei struc- 
turii subcuantice a materiei. 

Dacă s-ar demonstra posibilitatea de existență a unor 
obiecte și chiar ființe formate numai din „particule subcuan- 
tice“, (în sensul în care aceste „particule“ au fost definite în 
paragraful 8.4.) fără proprietăți electromagnetice, aceasta ar 
explica cel puţin cîteva dintre cele mai stranii episoade le- 
gate de OZN-uri. Ar explica viteza extraordinară, capacitatea 
de a face manevre bruște în condiţii care ar ucide orice ființă 
obișnuită (particulele subcuantice nu au masă în sensul 
obișnuit deci nici inerție). Ar explica de ce numeroși martori 
descriu OZN-urile sau pe ocupanții lor ca fiind parcă „formați 
din lumină“, ar explica bruștele dispariții din cîmpul vizual, 
capacitatea de a levita sau de a trece prin pereţi. Un obiect 
numai din particule subcuantice (dacă există așa ceva), 
constituind o stare de agregare a materiei complet diferită 
de tot ce cunoaștem, nu ar interacționa decît foarte puţin 
cu substanța obișnuită nouă, deci n-ar avea probleme să 
treacă prin pereți, să coboare sub apă, sub pămînt etc. 

Chiar dacă cele de mai sus ar fi limpezi (și din păcate 
deocamdată sînt departe de a fi), încă ar mai rămîne să se 
rezolve ce relație este între locuitorii (din materie obișnuită?) ai 
unei planete și copiile (sau emisarii) subcuantici, iar la capătul 
celălalt al drumului cum (sau dacă) se „materializează“ din 
subcuantic în substanță obișnuită. Desigur toate aceste idei 
sînt, la ora actuală, de domeniul ştiințifico-fantasticului pur. 
Dar, repetăm, televiziunea, calculatorul electronic, bomba 
atomică, roboții, care scormonesc solul planetelor, ar fi 
intrat în categoria magiei nu doar acum o mie, ci chiar și 
acum o sută de ani. E greu să spunem ce descoperiri fundamen- 
tale ne va aduce proximul secol, proximul mileniu, următorii 
zece mii, o sută de mii sau un milion de ani. A ne închipui 
însă că bazele fizicii, chimiei, biologiei, psihologiei sau chiar 
ale matematicii, ale logicii vor rămîne în acest răstimp, 
în mare, neschimbate, denotă o îngrijorătoare mărginire a 
gîndirii. 

O idee interesantă, dar discutabilă, a fost publicată sul 
forma unui comentariu referitor la o pretinsă conferință de 
presă pe care ar fi ținut-o celebrul astrofizician britanic 

F) Hoyle, la 10.05.1971. Cu această ocazie savantul ar fi 
dețlarat că suprainteligenţa extratereștrilor este dincolo de 
poțibilitățile noastre de descriere şi înțelegere; aceste ființe 
n-ąr fi constrînse la un corp fizic şi în cîteva secunde ar putea 
fi oriunde în Univers. Ele ar putea fi pretutindeni pe Pămînt 
și ar fi aici de miliarde de ani, considerînd oamenii obișnuiți 
drept pioni într-un mare joc, regulile căruia tot acești extra- 
tereștri le-ar stabili. După apariția comentariului, profesorul 
Hoyle a dezminţit că ar fi afirmat vreodată aşa ceva. Totuși, 
cititorul își va aminti că celebrul savant a scris, împreună cu 
J. Elliot excelentul roman ştiinţifico-fantastic A de la Andro- 
meda (versiunea românească în Editura tineretului, 1968), 
în care tema era tocmai un conflict între două civilizații 
foarte diferite. 

Pe lîngă ipoteza OZN-urilor — emisari ai unor civilizații 
terestre sau extraterestre, la ora actuală se bucură de o 
oarecare vogă și aşa-numita ipoteză psihologică. În forma 
ei primitivă ea afirmă că obiectele misterioase şi ocupanții 
lor nu sînt decît iluzii, halucinații, eventual colective. Această 
presupunere este însă mult prea simplistă şi pînă și proiectul 
„Blue Book“ a trebuit să se dezică de ea. O halucinație nu 
lasă în urma ei zone de vegetație arsă (astfel de urme au fost 
raportate din peste treizeci de țări), nu perturbă staţiile 
radar etc, Autori ca B. Steiger (1974), J. Vallce (1979), 
D. Scott Rogo și J. Clarck (1979), avansează ipoteza unui 
mecanism automat legat de planeta noastră ori a unor legi 
ale naturii necunoscute încă de noi, care s-ar declanșa auto- 
mat ca urmare a unor activități omenești. Aceste mecanisme 
ori legi ar fi capabile nu doar să înscrie în memoria martorilor 
istorii neîntîmplate în realitate, ci să și „creeze“, să „materia- 
lizeze“, obiecte inerte sau animate. Am mai amintit că mintea 
omenească o putem imagina ca o vastă ierarhie de „entități 
active“, în partea de jos găsindu-se cele care servesc activi- 
tățile inconștiente. Cercetările unuia dintre părinții psihana- 
lizei, C.G. Jung (1916), au dus la constatarea interesantă că 
elementele inconștiente din activitatea mintală a indivizilor 
unei populații umane sînt foarte asemănătoare, constituind 
o legătură extrem de trainică între respectivii oameni (deși 
adesea nebăgată în seamă). Jung a numit aceste elemente 
comune inconștient colectiv, întrucitva contrapus conștiinței 
sociale într-o dialectică asemănătoare celei dintre conștiința 
și inconştientul individual. Autorii amintiți mai înainte cred 
că inconștientul colectiv poate „materializa“ într-un mod 

asemănător OZN-uri, dîndu-le tocmai forma la care oamenii 
se așteaptă. Acesta ar fi motivul pentru care descrierile 
întâlnirilor de gradul trei sînt atît de diferite de pildă în S.U|A. 
și America de Sud. Ulterior, D. Scott Rogo (1980) obsețvă 
că ipoteza nu este satisfăcătoare și sugerează că OZN-urile 
ar concretiza un amestec între elemente ale inconştientului 
colectiv și ale celui personal, ceea ce explică unele aluzii 
foarte personale ale mesajelor recepționate de către martori 
cu ocazia întîlnirilor descrise. 

Argumentele teoreticienilor legării fenomenului OZN de 
inconştientul colectiv sau personal sînt extrem de sărăcă- 
cioase și inconsistente logic. În plus, nu există nici un fel 
de alte situaţii cît de cît similare cunoscute în realitate. 
Aceste teorii trebuie privite însă cu deosebită circumspecție 
și pentru că vor să deschidă cale liberă tezei idealist-obiective 
a existenței unui spirit independent de substanță, a gîndirii 
independente de creierul care gîndeşte, ele nefiind străine 
de tendințele care văd în fascinația OZN-urilor germenii 
unei noi religii. Pe de altă parte însă trebuie să recunoaștem 
că structura intimă a materiei mai ascunde pentru noi sufi- 
ciente surprize, așa că este bine ca toate teoriile neconfirmate, 
dar elaborate cu bună credință și după o metodologie cît 
de cît științifică să fie păstrate „în rezervă“ atît timp cît nu 
apar fapte din realitate care să le contrazică flagrant. 


9.8. CE VOR „EI“? 


Admiţind că OZN-urile ar fi emisare ale unor forțe avan- 
sate, conștiente, urmăresc oare ele vreun scop? Au vreo in- 
tenție vizavi de omenire? Şi dacă da, oare ne dădăcesc? ne 
ocrotesc? ne învață? ne observă pur și simplu fără să inter- 
vină? așteaptă un moment prielnic să ne vină de hac? Lite- 
ratura consacrată subiectului a adus în discuţie toate aceste 
ipoteze, fără ca vreuna să aibă șanse prea mari să întrunească 
unanimitatea. 


_ De pildă, R. Fawler (1979) propunea o comparaţie plas- 
tică în acest sens. Să ne imaginăm, zicea el, că un grup de 
ecologi supraveghează din elicopter o întinsă rezervație na- 
turală. La un moment dat, cu ajutorul unor gloanțe somnifere, 
ei adorm un urs, punîndu-i o zgardă cu un minuscul emițător 
radio. Semnalele emițătorului vor fi captate de acum înainte 
de un satelit artificial și retransmise pe Pămînt la un centru 
de urmărire, pentru a fi prelucrate cu ajutorul unui calculator 

eledțronic. Pentru noi, azi, o asemenea activitate e banală: 
Penţru urs elicopterul și toate celelalte vor fi constituind o 
întîmplare înfricoşătoare, dar fără urmări grave. Poate că 
inteligențele extraterestre ne urmăresc, zice Fawler, într-un 
mod asemănător. Poate că „răpirile“ cu OZN-uri nu sînt decît 
„marcări“, iar șansele noastre de a înțelege ce se întîmplă sînt 
egale, cu ale ursului vizavi de obiectivele grupului de ecologi. 
Ipoteza aceasta este contestată mai mult sau mai puțin ve- 
hement de alți OZN-ologi. O putem reține oricum sub be- 
neficiu de inventar. Ea se încadrează în grupul mai larg al 
celor de „neintervenţie“. 

Judecînd după mărturiile scrise, OZN-urile par intere- 
sate de viața de pe Pămînt. Există o serie de istorii despre 
animale omorite în chip ciudat (mai ales cai), disecate, trans- 
portate la mari distanţe în condiţiile prezenței unor obiecte 
zburătoare neidentificate. Nu există pe de altă parte nici un 
raport despre intenţii agresive față de oameni, rapoarte în 
care oamenii să fi fost maltrataţi în vreun fel (nu ne referim 
la ciocnirile accidentale în zbor). E drept, numeroase mărturii 
vorbesc despre mici arme capabile să emită „raze paralizante“ 
utilizate însă numai atunci cînd „omuleţii“ crau luaţi pe neaș- 
teptate şi numai pentru a imobiliza temporar oamenii, pînă ce 
OZN-ul a putut decola. Aceste mărturii trebuie desigur avute 
în vedere cu rezerva necesară. Mai bine documentate sînt, 
se pare, unele boli stranii apărute la indivizi care au raportat 
întilniri apropiate de gradul trei. Chiar dacă ele corespund 
realităţii, tot nu pot fi trecute în categoria relelor intenții. 
Oricum, toate cele menționate pledează se pare pentru eli- 
minarea ipotezei unei „invazii“ pe care presupușii extrate- 
reștri ar pregăti-o și poate chiar pentru eliminarea ipotezei 
unor extratereștri agresivi (după chipul și asemănarea noastră 
să recunoaștem drept), subiecte atît de dragi unei anumite 
categorii din literatura de anticipație ori unor filme despre 
„invederşi“ ori belicoase „imperii galactice“. Poate ar trebui 
să dăm crezare mai degrabă lui J.A. Hynek sau J. Vallee care 
aseamănă „omuleţii“ cu zînele și spiridușii buni din legende, 

În rest, problema intențiilor rămîne deschisă. 


9.9. UFOLATRIA — O NOUĂ RELIGIE? 
De-a lungul istoriei, setea de miraculos a omului a fost 


exploatată de educatorii inteligenți, în trezirea interesului 
pentru cercetarea științifică, dar și de prestidigitatori, de 

vraci ori de slujitorii bisericii. Nu este de mirare! deci că ápa- 
riția OZN-urilor n-a dus doar la dureri de cap pentru rdpre- 
zentânţii forțelor aeriene ori la lucrări de metodologie a ffec- 
tuării observațiilor în vederea prelucrării lor statistice, ci și 
la adevărate mici „religii“, reunite sub titulatura de „ufola- 
trie“, (termen însemnînu ;adorarea UFO“, varianta engle- 
zească pentru OZN), credințe în care se afirmă că zeii sau 
Dumnezeu, cu toţi îngerii și diavolii, nu sînt decît extrate- 
reștri care ne-au creat, ne veghează, cunosc totul despre noi, 
recompensează pe cei ce îi adoră și îi vor pedepsi pe cei fără 
credință. Primele astfel de religii au apărut prin anii cincizeci 
în California, ca apoi să se răspîndească și prin alte țări. 
Secta „Sinteza operativă internă zetetică (??? !), energe- 
tică și nucleonică” dorește să organizeze o plecare în Cosmos 
şi în același timp să pregătească Pămîntul pentru debarcarea 
extratereștrilor (debarcare deja efectuată, în secret, după alte 
variante). Se vorbește apoi de „Iso-Zen“, de „adoratorii lui 
Ovni“, de „planeta Clarion“ etc. O parte din credincioși um- 
blă să colecteze suma de trei miliarde de dolari necesară 
construirii unui astrodrom servind OZN-urilor. Unui „ilu- 
minat“, extratereștrii i-au transmis că vor ateriza (la un ter- 
men care între timp a trecut) în plin centrul Londrei; altul 
a fost răpit cică de un OZN și ţinut captiv opt zile, după care 
i s-a încredințat mesajul că extratereștrii vor ateriza la 
15.08.1980 la Clergy-Pontoise (Franţa). Două mii de persoane 
au sosit să asiste la eveniment dar acesta (desigur) nu s-a pro- 
dus. Nu-i nimic, a zis iluminatul, vor veni negreşit la 15.08. 
1983. Una dintre cele mai curioase secte, tot din Franţa, știe 
că planeta Baal (?!) se stinge deoarece locuitorii ei nu se mai 
pot reproduce. Singura salvare ar fi ca pămîntenii să le ex- 
pedieze o cantitate masivă de tritoni de baltă (...). Secta 
a achiziționat deci în 1981 o fermă la C&vennes și crește 
tritoni, așteptînd ca de pe planeta Baal să sosească farfurii 
zburătoare special amenajate să transporte ciudatul ajutor... 
„Evident, ufolatria este departe de a servi cauzei limpe- 
zirii adevăratei naturi a OZN-urilor. Totuși ar fi o dovadă de 
mărginire ca datorită acestor aberaţii să taxăm ca misticism 
cercetarea întregului fenomen OZN. Pe de altă parte trebuie 
observat că ar fi prea simplist și să etichetăm drept păcăleală 
ori șarfatanie tot ce se leagă de fenomene OZN. Chiar dacă 
nu cunoaștem natura întîlnirilor de gradul trei, numărul ra- 
poartelor este: prea mare ca fenomenul să poată fi pur şi sim-. 

plu ignorat. Or, am mai menționat, în majoritatea cazurilor 

sajele cu care se aleg martorii sînt de un absurd desăvirșit. 
De ce nu am admite că, măcar o mică parte din „beneficiarii 
acestor mesaje, cad în capcana lor, în primul rînd datorită 
lipsei de cultură, reușind apoi să antreneze după ei și alte 
persoane la fel de inculte. 

Uneori rezultatele pot fi și tragice. Ziarele anunțau în 
1982 că doi indivizi au așteptat într-un automobil parcat 
într-o zonă deșertică din sud-vestul Statelor Unite aterizarea 
unor extratereștri. În acest timp s-au hrănit doar cu vitamine 
și apă dintr-un lac din apropiere. Cînd au fost găsiți de po- 
liție, după patru săptămîni, erau atît de epuizați încît unul 
dintre cei doi n-a mai putut fi salvat. 


Capitolul 10 
CIVILIZAȚII DISPĂRUTE 


10.1. URME ÎN PIATRĂ... 


La începutul anilor treizeci, dr. W. Greely, șeful catedrei 
de geologie de la colegiul din Berea (Kentucky, S.U.A.), iden- 
tifică în dealurile din preajma institutului zece urme ple- 
trificate de pași, aparent de om, dintre care trei perechi stînga- 
dreapta, dispuse normal. La unii pași erau deosebit de clar 
desenate contururile celor cinci degete și ale călcîiului. Fo- 
silele din aceeași rocă aveau, dincolo de orice îndoială vechi- 
mea de 250 milioane de ani. Autorul descoperirii a cercetat 
urmele timp de șapte ani pînă a avut curajul să le dea publi- 
cității. Acum un sfert de miliard de ani nu existau, ca animale 
terestre de mărime comparabilă, decît amfibienii giganți. 
Aceştia aveau însă labele de altă formă, în plus aveau încă 
o pereche de picioare în față (mai mici) și o coadă pe care o 
tîrau după ei. Amprentele nu prezentau nimic asemănător, 
Singura explicaţie pe care a găsit-o geologul a fost că pro- 
babil fosilele de acum 250 milioane de ani au ajuns la supra- 
față cîndva, după apariția omului, au fost acoperite cu un 
strat subțire de lut umed, în care s-au întipărit pașii unui om, 
apoi totul a fost din nou îngropat, pietrificat și în sfîrșit iar 
dezgropat... Reamintim că cele mai vechi dovezi ale existen- 
tei omului pe continentul american datează abia de acum 
cîteva zeci de mii de ani... Or, urme de acest tip s-au mai 
descoperit, destul de multe, unele la adîncimi care exclud 
interpretarea de mai sus. 

W.J. Meister găseşte, în 1968, la Antilope Springs (Utah, 
S.U.A.) o urmă pietrificată perfectă a unei sandale de 
mărime obișnuită, călcînd peste fosila unui trilobit. Fără 
nici un dubiu urma s-a imprimat acum 500-600 milioane de ani. 
Pe vremea aceea animalele terestre nu apăruseră încă. Desco- 
perirea devenind cunoscută, diverși amatori au împînzit locu- 
rile, dezvelind de sub straturile de piatră alte cîteva urme simi- 

late. S-a spus că poate au fost făcute de un soi de trilobiţi uri- 
ași, deocamdată necunoscuţi, avînd formă de talpă de san- 
dală, care s-ar fi imprimat în noroi în niște condiţii cu totul 
speciale... Alte urme s-au aflat într-o mină de cărbuni din 
Fisher Canyon (Nevada, S.U.A.), în estul Australiei, în 
Missouri și New Mexico (S.U.A.) etc. Prin ziare vechi s-au 
găsit numeroase știri despre alte astfel de descoperiri, înce- 
pînd de prin 1817. E drept, în anii crizei economice, 1929— 
1933, au apărut și contrafaceri. Astăzi orice fals poate fi 
ușor recunoscut, graţie metodelor sofisticate de cercetare 
puse la punct de la microscopul electronic la razele X. Pe 
urmele găsite de Greely s-a putut vedea de pildă în ce mod 
grăunțele de nisip au fost presate, îndesate, în mod diferit 
funcție de apăsarea diferită a pasului în diferite puncte. La 
niște urme cioplite, scobite în piatră, densitatea firelor de 
nisip ar fi trebuit să fie uniformă. 

Evident, adepţii bibliei au vrut imediat să profite de des- 
coperirile amintite, pentru a trîmbița că s-au găsit în sfîrșit 
dovezile care atestă că toată teoria evoluționistă a lui Darwin 
şi a celorlalți naturaliști e falsă și că de fapt toate viețuitoarele 
au fost create odată, doar că o parte dintre ele au fost înc- 
cate de potop. Evident, astfel de declaraţii nu pot avea cfect 
decît la persoane lipsite de un nivel elementar de cultură 
generală. Atunci cînd milioane de date concordă perfect în 
scrierea, pagină cu pagină, a letopisețului de patru miliarde 
de ani a evoluţiei vieții pe Pămînt, cîteva aparente neconcor- 
danţe nu pot decît să aștepte, și ele, încadrarea în rînduiala 
firească a lucrurilor. 

Pentru simetrie poate merită să mai pomenim, ca o în- 
cheiere la şirul acestor ciudate formațiuni, că s-au găsit și 
urme de miini, aparent tot de om, imprimate în gresie. Astfel 
de urme au fost dezvelite prin prăbușirea unui perete de piatră 
într-o carieră de lîngă Neapole cu prilejul unui cutremur din 
1980. 

După epuizarea ipotezelor naturale, au fost aduse în joc 
şi unele care fac apel la vizitatori extratereștri, ori la călători 
în timp. Umblau însă aceștia desculți? Unii n-au czitat să 
replice — poate au dorit să ne facă farsc... 

O altă categorie de „farse“ o constituie obiectele aparent ale 
tehnicii actuale, găsite încastrate în bucăţi de piatră formate 
sigur cu milioane de ani în urmă. Aceste obiecte au formă 
de cui, de șurub și cîte altele. În secolul trecut cineva a găsit 

la Schândorf (Austria), într-un bloc de cărbune, o mică prismă 
de oţel, avînd un briu incizat în jur, iar în 1961 un grup de 
persoane a găsit în munții Coso (California), încastrat în 
piatră, un obiect vechi de cel puțin 100—500 mii de ani, 
semănînd cu o bujie. 

Mai mult ca sigur toate cele de mai sus sînt formațiuni na- 
turale sau, eventual, contrafaceri. Dar ce frumos este să ne 
imaginăm că ar fi obiecte pierdute ori lăsate dinadins de 
reprezentanţii vreunei alte civilizaţii... La urma urmei, dacă 
acceptăm ipoteza OZN-urilor ca nave cosmice ori de călă- 
torit prin timp, putem accepta ușor ideea că civilizațiile care 
le fabrică sînt mult mai vechi decît civilizația umană. Deci 
nimic nu le împiedica să vină pe Pămînt încă acum milioane 
de ani, şi chiar să piardă niște mici obiecte. Admiţînd că s-a 
întîmplat astfel, aproape sigur nu poate fi vorba, în cazul 
„obiectului Coso“, de o bujie. Acest articol noi, pă- 
miîntenii, am început să-l folosim acum nici o sută de ani 
și probabil nu-l vom folosi mai mult decît încă o sută. O civi- 
lizație capabilă să călătorească în spațiu sau (totuși?) în 
timp nu va mai utiliza bujia, în același mod în care noi nu 
mai facem focul frecînd beţișoare de lemn. 


10.2. RĂZBOAIE ÎNTRE ZEI? 


Mulţi şi-au pus problema că pasajele, oficiale sau apocrife, 
din biblie sau diverse mituri, pomenind de îngeri care au dus 

cutare pămîntean să viziteze cerurile cu ajutorul a tot 
felul de alcătuiri zburătoare, ar putea fi ecouri ale unor în- 
tilniri cu OZN-urile în antichitate. În „cartea lui Enoh“ aceşti 
„îngeri“ sînt numiţi „veghetori“. Existau oare dovezi că ființe 
extraterestre vegheau asupra pămiîntenilor? Oare legendele 
eschimoșilor conform cărora ei au fost aduși dintr-o altă pa- 
trie pe spinarea unor uriașe păsări de fier să fie doar rodul ima- 
ginaţiei? Şi cum să interpretăm istorisirile după care pe vremea 
împăratului legendar Sun (sec. 23 î.e.n.) și mai apoi a împă- 
ratului Ceng Tang (circa 1750 î.e.n.) în China ar fi existat 
aparate de zbor? Oare Quctzalcoati, „șarpele cu pene“, ca și 
alţi „zei“ care conform legendei, dispar, dar promit că se vor 
întoarce, sînt civilizatori veniți din Cosmos? Evident, atît 
timp cît putem imagina explicaţii alternative, cît nu există 
dovezi care să ne oblige șă acceptăm ipoteza extraterestră (și 
nu există), trebuie să înclinăm către varianta naturală, către 
explicaţiile pămîntești. Totuşi asta nu înseamnă nici negati- 

vism, nici politica struțului, după care ceea ce nu corespunde 
teoriei obligatoriu nu există. 

În 1938, arheologul Chi Pu Tei descoperă, în munți 
Baian Kara Ula, pe graniţa tibetană, un număr de schelete 
umane ciudate ca şi 716 plăci de granit, rotunde, de dimen- 
siunile unui disc de picup, groase de doi centimetri, avînd 
o gaură în centru, de unde pornesc, în spirală spre margine, 
şiruri de semne necunoscute. Pe baza virstei fosilelor găsite 
în preajmă vechimea plăcilor a fost estimată la 12 000 ani. 
Dacă E. Däniken, de pildă, admite că relicvele sînt din granit 
(rocă în care predomină siliciul și aluminiul), alte surse in- 
sistă asupra conținutului neobișnuit de mare de cobalt. 
Dr. V. Zaiţev, bazîndu-se şi pe lucrările altor specialiști, a 
publicat la un moment dat o interpretare posibilă a semnelor 
de pe ciudatele discuri. Conform acesteia, în vechime (deci 
acum 12 000 ani), în regiunea respectivă au avut loc două 
tentative de aterizare, efectuate de două expediţii cosmice, 
ambele tentative soldate cu avarierea iremediabilă a navelor 
stelare. Componenții actualelor triburi de vînători și păstori 
Dropa și Ham, locuitori ai peșterilor din zonă și posesori ai 
unor date antropometrice deosebite față de cele ale populații- 
lor din jur, ar fi descendenţii degeneraţi ai vechilor extra- 
tereștri. S-a mai spus că majoritatea discurilor ar conține 
istorisirea luptelor sîngeroase dintre venetici şi localnici. 
Tot V. Zaiţev a aflat în valea Fergana, deci nu foarte departe, 
o imagine pictată pe stîncă, pe care a interpretat-o ca fiind 
a unui cosmonaut, ținînd în mîini un disc asemănător celor 
descoperite la Baian Kara Ula. 

În treacăt fie spus, este niţel dezamăgitor să constaţi că 


niște civilizații cosmice lasă drept unice dovezi concrete ale 
trecerii lor doar niște plăci de granit (varietățile de granit 
pot conţine diverse metale deci şi cobalt), nu mult mai sofis- 
ticate decît produsele caracteristice epocii pietrei șlefuite. 
Restul sînt interpretări și speculaţii. Putem totuși nota că 
imagini de oameni cu cască pe cap, aducînd deci cu astro- 
nauții, există în multe locuri pe Pămînt. Dintre cele mai 
cunoscute amintim „marele zeu din Marte“, numit astfel de 
către descoperitorul său, H. Lhote (1956), frescă înaltă de 
șase metri, pictată în urmă cu mii de ani pe stîncile platoului 
Tassili (Algeria). De așemenea, au fost interpretate drept 
extratereștri imagini din Val Camonica, lîngă Brescia (Italia), 
basoreliefuri de pe Poarta Soarelui din Tiahuanaco (Bolivia), 
statuctele „dogu“ şi „gangu“ din Japonia, vechi de 6—7 mii 

de ani (după A.P. Kazanţev, 1965). Unele dintre presupusele 
imagini de astronauți din antichitate au stirnit patimi aprinse. 
Drept exemplu poate fi dat basorelieful de pe o piatră 
funerară din „templul inscripțiilor“ din Palenque (Mexic) 
descoperită în 1935. După toate aparențele este vorba de 
sarcofagul regelui Pacal (sec. 7 €e.n.). Dacă A.P. Kazanţev 
sau E. von Däniken văd în imaginea sculptată un extra- 
terestru, (poate zeul Kukulkan), manevrînd manetele unei 
nave cosmice, majoritatea arheologilor sînt de părere că 
interpretarea aceasta e trasă de păr prin rotirea nefirească 
a reproducerii, astfel încît personajul, înfățișat de fapt culcat, 
să ajungă în poziția unui motociclist de curse (rămîne de 
văzut dacă și a unui astronaut), iar ceea ce a fost luat drept 
fuselaj nu e altceva decît arborele sfînt (motiv banal pe o 
mulțime de alte basoreliefuri din regiune) cu rădăcina în 
trecut și coroana în viitor, poziția personajului simbolizînd 
prăbușirea celui plecat dintre cei vii către hăul din afara 
timpului, către monstrul bărbos al morţii. Cazul pietrei din 
Palenque merită să fie menționat și pentru a înțelege mai 
bine cît este de larg evantaiul interpretărilor care se pot da 
unor presupuse dovezi ale trecerii extratereștrilor prin istoria 
pămîntească. 

Cititorul român poate găsi numeroase „dovezi“ asemănă- 
toare în binecunoscuta carte a lui Dâniken „Amintiri despre 
viitor“. Într-o carte ceva mai recentă (titlu englezesc — „The 
gold of the Gods“, 1972) pasionatul investigator și populariza- 
tor al paleoastronauticii crede că deţine probe care explică 
şi motivul venirii extratereştrilor printre noi. Acesta ar fi, 
zice el, un război cosmic, desfășurat între două civilizații 
(grupuri?) rivale, undeva în adîncurile Galaxiei. Fiinţele 
acelea ar fi fost aproape întru totul asemănătoare oamenilor 
(poate cu sînge albastru?). Cei care au pierdut, cunoscînd 
mentalitatea necruțătoare a învingătorilor, se refugiază cu o 
navă pe Pămînt. Pentru ei această planetă nu oferă condiţii 
ideale, ci doar acceptabile. Între altele, trebuie să respire cu 
măști. Pentru a-și deruta adversarii, toate instalaţiile tehnice 
și le plasează pe cea de a cincea planetă (Phaeton...) aflată 
în acele vremuri între Marte și Jupiter. Ei înşişi, rămași pe 
Pămînt, au săpat în grabă tuneluri adinci, în locuri greu acce- 
sibile (de pildă în jungla sudamericană), ascunzîndu-se în 
interiorul lor. Urmăritorii, înșelați de aparenţe, pulverizează, 
cu forța armelor, planeta a cincea, transformînd-o într-un 
nor de asteroizi. Balanța gravitațională a Sistemului Solar 

fiind modificată (sau din cauza ploii de meteoriți?) axa Pămiîn- 
tului se schimbă niţel, urmează inundaţii catastrofale pe care 
omenirea le-a memorat sub numele de „potop“. Pericolul o 
dată îndepărtat, extratereștri ies din ascunzători și prin tehnici 
de inginerie genetică încearcă să îmbunătăţească rasele pri- 
mitive de hominide în vederca creării unor exemple mai 
reușite. Timpul trece, urmează noi generaţii de zei şi de oa- 
meni. Primii realizează o selecție și o educaţie a celor din 
urmă, bazată pe practici aspre și înfricoșătoare, reținute ca 
atare și în legende. Apar încrucișări între zei și oameni, săpa- 
rea tunelurilor continuă de teama unor noi atacuri... 

Meritul lui Däniken este de a fi încercat punerea cap la cap 
a numeroase ipoteze și legende, ca şi a unor fragmente de pură 
epică  științifico-fantastică. Pentru că veni însă vorba, nici 
un autor de astfel de literatură care se respectă n-ar îndrăzni 
să scrie un roman bazat pe un schelet atît de șubred. Între 
Marte şi Jupiter n-a existat niciodată vreo planetă, cu atît 
mai puțin acum cîteva milenii. Dacă totuși ar fi existat, con- 
diţiile de viaţă ar fi fost pe ca mult mai aspre decît, de pildă, 
pe Marte, deci în ciuda unor aparate, urmăritorii n-ar fi 
putut să se lase atît de ușor păcăliți. Potopul a avut loc înainte 
de crearea omului? atunci cum de omenirea își aduce aminte 
de el? În sfîrșit, cînd s-au întîmplat toate acestea dacă din 
punct de vedere genetic „homo sapiens sapiens“ era consti- 
tuit acum 50 000 ani, arătînd exact ca și azi, ceea ce înseamnă 
că de atunci nu s-au mai petrecut mutații, încrucișări sau 
selecții majore? Mai putem apoi observa că imaginea unor 
„Imperii galactice“ războindu-se cu o cruzime demnă de 
minţile cele mai primitive (ne putem imagina că nici învinșii 
nu erau mult mai blinzi), denotă un mare pesimism privitor 
la evoluţia pe plan etic a civilizaţiilor viitoare. 

Este adevărat, ideea războiului între zei nu-i aparține lui 
Däniken; ea este cuprinsă în numeroase legende. În Rama- 
yana și Mahabharata sînt descrise: aparate de zbor folosind 
mercur, módul în care acestea pot fi făcute invizibile pentru 
inamic, módul în care se pot intercepta conversațiile din 
aparatele inamice. Alte părți par să sugereze cu lux de amă- 
nunte ororile distrugerii atomice. Un pasaj mult comentat 
este cel în care Rama explică soției sale Sita de ce de pe nava 
zburătoare se pot vedea stelele în plină zi. Acest fenomen nu 
este sesizabil decît de la zeci de kilometri altitudine. De unde 


îl cunoșteau autorii epopeilor? 

Legende despre războaie între zei există la aproape toate 
popoarele. La greci şi romani, Zeus (respectiv Jupiter) a 
ajuns zeu suprem numai după ce a reușit să-și îrvirigi o 
seamă de adversari, între car€ pe propriul tată. În tradiţia 
iudeo-creștină „îngerii căzuţi“ s-au simţit la un moment dat 
suficient de puternici pentru a-l înfrunta pe „tatăl ceresc“ 
și curios, „diavolul“, cel învins și constrîns la a se exila sub 
pămînt, este cel care, în biblie, îl face pe om să guste din 
fructul pomului înțelepciunii, pentru a fi în stare să deose- 
bească răul de bine. Tot în biblie se mai găsește un pasaj 
despre „fiii lui Dumnezeu“, care și-ar fi luat neveste dintre 
muritoare, copiii născuți astfel fiind mai marii vremurilor 
dinainte de potop. Pasajul despre potop, care a cruțat doar 
pe Noe și urmașii săi, este interpretat de unii drept un act 
de selecție, menit să rețină doar exemplarele umane (hibride?) 
cele mai reușite. Evident toate cele de mai sus rămîn simple 
speculaţii atît timp cît toate dovezile antropologice, paleon- 
tologice, geologice, arheologice şi ... pur și simplu logice spun 
cu totul altceva. 

Despre un război cosmic se pomenește pînă și în legende 
polineziene, în care zeul învingător Tane obligă pe cei învinși 
să coboare în tenebrele subpămâîntene. Vorbind despre călă- 
toria lui Tane prin numeroasele ceruri, legendele mențio: 
nează că doar unele sînt locuite și că în ele nu poți pătrunde 
decît dacă posezi o mască potrivită. 

Oricît ar fi de frumoase și oricît de multe probleme ar 
lăsa deschise, totuși aceste legende rămîn simple legende atîta 
timp cât nu sînt susținute de probe materiale. Oricînd, ori- 
cărui cercetător îi va fi mult mai la îndemînă să vadă în 
războaiele dintre zei un ecou al luptelor dintre un trib primi- 
tiv şi altul, ori dintre vechii părinţi ai tribului pe care tradiţia 
i-a așezat în rîndul zeilor. Este de asemenea cît se poate de 
limpede că aceste fenomene se puteau petrece în același mod 
în Europa, ca și în Orientul Apropiat, în Polinezia ori în 
alte locuri de pe Pămînt. Cît privește îmbunătăţirea rasei, 
temă mult dezbătută, aici intervenţia extratereștrilor este 
plasată' cînd în urmă cu treizeci de milioane de ani, cînd acum 
două milioane, cînd la o sută de mii sau zece mii de ani. În 
materie de legende este suficient dacă amintim de cea scrisă 
cică pe Poarta Soarelui de la Tiahuanaco, cu Orejona: (sau 
Oriana), venusiana, care s-a împerecheat cu un tapir pentru 
a da naștere speței umane; vom înțelege imediat că sîntem 

mai aproape de credința primitivă că fiecare trib se trage din- 
tr-un animal-totem (care devenea și simbol de luptă) decît 
de amintirea vreunui eveniment real. 


10.3. ÎNVĂȚĂTORI COSMICI? 


Foarte multă lume, mai ales de la prima carte a lui Däniken 
încoace, înclină să vadă mîna extratereștrilor în anumite 
realizări ieșite din comun ale Antichității. Săpături efectuate 
la Bagdad (Irak), în 1936, au scos la lumină un vas de lut 
ars, aproximativ din secolul 3 î.e.n. , conținînd între altele 
un tub de cupru și în interiorul acestuia o bară de fier sus- 
ținută de un dop astfel ca cele două metale să nu se poată 
atinge. În vas s-au mai găsit resturi de sulfat de cupru. Este 
dincolo de orice îndoială că obiectul era o baterie electrică, 
în stare să furnizeze o tensiune de o jumătate de volt. La ce 
putea servi? Cel mai probabil la poleirea unor piese de metal 
prin depunere electrolitică. 

Lîngă o insuliță numită Antikythera (Grecia), căutătorii 
de bureţi au descoperit, în anul 1900, între resturile unui vas 
scufundat în Antichitate, un obiect de bronz. În 1951, Prof. 
D.J. de Solla Price are ideea de a-l radiografia. El constată 
cu uimire că se află în fața unui mecanism extrem de compli- 
cat, format din angrenarea unui mare număr de roți dințate. 
Or, pînă atunci, se credea că roata dințată a fost inventată 
abia la sfîrșitul evului mediu, o dată cu avîntul lucrărilor 
de orologerie. Ulterior s-a descifrat cea mai mare parte a 
inscripţiilor de pe ciudatul angrenaj, stabilindu-se că obicctul 
era destinat urmăririi poziţiei aștrior, în vederea unei navigaţii 
precise, fiind probabil realizat în anul 87 î.e.n., în Rhodos. 
S-a mai aflat că obiecte asemănătoare erau de folosință 
curentă pe vasele grecești; cineva a observat că și Aristotel 
(384—322 î.e.n.) pomenește de astfel de mecanisme cu roți 
dințate folosite în navigaţie. 

La Delhi (India) se află o coloană din fier aproape pur, 
(99,72%), care nu ruginește. Înaltă de 7,66 m, grea de șase 
tone, după inscripție a fost ridicată în secolul 5 e.n. În reali- 
tate se pare că e ceva mai veche, fiind fabricată în „marca 
epocă a fierului“ din India (sec. 10—2 î.e.n.). Däniken desco- 
pură de altfel că și lîngă Bonn, la Kotterforst, există un 
obiect asemănător, «e drept fără inscripții și mai modest 
(cca 1,5 m), dar înfipt foarte adînc în pămînt. Amatorii de 
senzaţional văd în toate realizările de mai sus mîna extrate- 

reștrilor, atribuind în același timp acestor obiecte vîrste fan- 
tastice (în general în jur de 10—12 mii de ani). 

Deși legăturile existente în Antichitate între regiunea 
Mediteranei şi America au fost mai mult decît firave, în 
ambele zone, ca și în altele de pe glob, întîlnim numeroase 
construcţii ciclopice, zidiri ridicate din stînci enorme puse 
unele peste altele cu o precizie uluitoare. Cine le-a putut 
urni? Cine le-a putut tăia cu atîta exactitate? Desigur răs- 
punsul nu e ușor de dat, dar aceasta nu constituie un argu- 
ment să afirmăm că au venit extratereștrii cu aparatele lor 
cu lascr și cu tehnici de levitare. Mai bine să recunoaștem 
că cei din vechime stăpîneau metode pe care noi le-am pier- 
dut şi nu ni le mai putem azi decît cu greu imagina. Situaţia 
seamănă puțin cu modul în care cel care a învățat algebra 
pierde deprinderea de a mai rezolva problemele aritmetic. 
În plus, aceste cunoștințe constituiau la vremea respec- 
tivă secrete transmise și păstrate doar într-un cerc de ini- 
țiaţi, putind ușor să dispară în epocile tulburi de care istoria 
nu a dus lipsă. Și încă ceva — aceste cunoştinţe încununau 
mii de ani de gîndire a civilizației epocii de piatră, mii de ani 
de experiență și gîndire a unor oameni care nu erau mai 
puţin dotați din naștere decît sîntem noi și între care nu era 
mai mică decît azi proporția celor geniali. 

S-a vorbit mult de terasa de la Baalbek (Liban), despre 
cele trei pietre enorme formînd „trilithonul“ și despre cea de 
a patra piatră, încă mai mare, aflată în cariera de piatră din 
apropiere, numită „piatra sudului“. Aceasta din urmă are 
dimensiunile de 21,49 x 4,80 x 4,22 m, ceea ce, la densitatea 
granitului, dă greutatea de 1 166 t (valoare calculată de 
A. Mironov și pe care o considerăm cea mai apropiată de 
realitate). Alte valori estimate sînt: 970 t (J.P. Adam) și 
2 000 t (E. Däniken), desigur, aceasta din urmă niţel exagc- 
rată. Däniken raționează în felul următor: oamenii au învă- 
țat să mute greutăți mari abia în ultimul secol, cu ajutorul 
macaralelor. Dar cele mai puternice macarale din lume abia 
dacă ar putea să ridice o asemenea greutate, dec: în Antichi- 
tate pietrele trilithonului nu era cu putință să fi fost deplasate 
altfel decît cu intervenția extratereştrilor, eventual utili- 
zînd metoda levitaţiei. Aflăm imediat și scopul — pentru a 
servi drept rampă de aterizare-decolare navelor cosmice. 
Credem că cititorul care a urmărit atent capitolele precedente 
va remarca imediat că o navă capabilă să zboare între stele 
şi în același timp să aterizeze pe Pămînt va semăna foarte 

puțin cu uzinele producătoare de uriașe jerbe de flăcări care 
pleacă azi în spaţiu de la Baikonur sau Cape Canaveral și 
mai mult (ci bine) cu un OZN, neavînd nevoie prin urmare 
de o asemenea trudită construcție. În ceea ce privește zidi- 
rea propriu-zisă a platformei, probabil cititorul nu va fi din 
cale afară de impresionat dacă vom spune că în tratate 
celebre de arhitectură ale Antichității (de pildă cel al lui 
Vitruviu) sînt descrise amănunţit metodele de deplasare 
a unor pietre de dimensiuni apropiate. Mai convingătoare 
pare observaţia lui J.P. Adam că „piatra sudului“ nu este, 
așa cum cred unii, cea mai grea dintre pietrele mutate din 
loc vreodată de om și că probabil că această cinste trebuie 
să revină blocului de granit avînd iniţial 1250 t din care a 
fost fasonat, la ordinul țarinei Ecaterina II, soclul statuii 
ecvestre a lui Petru I din Petersburg (Leningrad,) în 1780. 
Monolitul trebuia deplasat pe o distanță de șase kilometri, 
peste un teren mlăștinos. Treaba a fost dusă la bun sfîrșit 
de o echipă de numai 64 (șaizecișipatru) oameni, folosind zilele 
cînd solul era înghețat bocnă. Instrumentele — frînghii, 
troliuri, scripeţi, sănii de lemn și bile dintr-un aliaj de aramă, 
cositor și oxid de zinc, toate realizabile și în Antichitate. 
Cei interesați pot consulta pentru detalii cartea lui J.P. 
Adam Arheologia între adevăr și impostură (19715). Tot aici 
vor putea găsi detałi interesante privitoare la modul cum 
s-au putut ridica piramidele, monumentele de la Stonehenge, 
alte construcții ciclopice, ori statuile de pe Insula Paștelui. 
n acest din urmă loc, susținătorii intervenţiei extratereștrilor 
au acuzat lipsa totală a lemnului. Într-adevăr, la ora actuală 
pe insulă copacii lipsesc cu desăvîrșire, dar numai din 1962. 
În trecut existau chiar și păduri, care însă au dispărut treptat, 
mai ales datorită extinderii creşterii oilor (aduse în insulă 
în secolul 18). Thor Heyerdahl, în 1955, a apucat să ia cu el 
cîțiva puieţi din ultima specie care mai supraviețuia atunci, 
donîndu-i grădinii botanice din Göteborg. O ştire din presa 
anului 1982 anunța că de data asta un număr de puieţi din 
respectiva specie au făcut calea întoarsă, în vederea realiză- 
rii unui plan de reîmpădurire a Insulei Paștelui. 

În legătură cu construcțiile ciclopice din America de Sud 
circulă o legendă ciudată care, la ora actuală, nu poate fi 
nici confirmată nici infirmată, dar la prima vedere pare greu 
de crezut. Se zice că anticii sudamericani cunoșteau o rețetă 
prin care puteau înmuia piatra, care după ce căpăta forma 
dorită, se întărea la loc. Legenda este cunoscută de mult, 

despre ea vorbea și colonelul P.H. Fawcet, celebrul explora- 
tor englez al Amazoniei, la începutul acestui secol. Formele 
complicate dar cu colțurile rotunjite ale pietrelor de la Machu 
Picchu de pildă par să argumenteze în favoarea acestei 
ipoteze stranii. Unii au afirmat că studiind pietre de acest fel 
la microscop, s-ar fi dovedit că înglobează în structura lor 
resturi vegetale. Se spune că o pasăre (Cinclus leucocephalus) 
din Anzii Boliviei poate folosi sucul unei frunze pentru a 
înmuia stînca în care doreşte să-și scobească cuib. O știre 
din presă zicea că s-ar fi aflat un vas vechi, conținînd o canti- 
tate mică din acest suc, pe care indienii localnici învăţaseră 
și ei să-l prepare. În 1981, antropologul peruan F. Aliaga 
susținea că a intrat în posesia rețetei respective, fiind în 
stare să fabrice un astfel de suc din ierburi locale. De ce 
întîrzie oare demonstrația oficială? Dacă ar avea loc fără 
îndoială că ar reuşi să contribuie la explicarea multor feno- 
mene ciudate, inclusiv poate a modului de formare a urmelor 
de pași umani peste trilobiţi. 

Am putea continua desigur, cu multe alte minuni pe care 
ni le-a lăsat moștenire Antichitatea. Amintim în treacăt 
faimoasele cranii de cuarţ de la Lubaantun (Belize) și din 
Mexic, a căror șlefuire nu se putea face, după cunoștințele 
noastre actuale, în mai puțin de trei sute de ani, cranii de 
care se mai leagă și o serie de alte legende. Am putea discuta 
despre tehnicile A construire a unor cetăți din Scoția și 
Irlanda, prin topirea în foc a granitului, despre operaţiile 
pe creier efectuate (cu vindecarea pacientului !) înaintea erei 
noastre, în mai multe colțuri ale lumii, despre cunoștințele 
extraordinare de astronomie care au permis ridicarea nume- 
roaselor sanctuare ca cele de la Stonehenge sau Sarmizege- 
tusa. Trebuie oare să chemăm în ajutor, pentru a le explica, 
civilizațiile extraterestre? 


10.4. OMUL EPOCII DE PIATRĂ — UN SĂLBATIC? 


Descoperirile recente ale arheologiei dovedesc că „enig- 
matica“ apariţie „din nimic“ a civilizațiilor capabile să zi- 
dească piramide ori să facă calcule de mare finețe, nu este 
altceva decît rezultatul unor lacune în cunoştinţele noastre 
despre adevăratele dimensiuni ale preistoriei, lacune care sînt 
pe cale să fie treptat înlăturate. 

În Siberia de Est, la Malaia Sfia, s-a descoperit recent o 
hartă cerească rudimentară, despre care se afirmă că are 

35 000 ani. La 700 kilometri de Ulan-Bator (Mongolia) s-a 
găsit o altă bartă stelară cu virsta estimată de 53 000 ani. 
Desenele de pe stincile de lîngă riul Vézère (Dordogne— 
Franța) reprezentind bărbați, femci, animale, sînt estimate 
la 30 000 ani. Vîrsta desenelor dintr-o peșteră din munții 
Tanzaniei se crede că este de 40 000 ani. În grota El Juyo 
de lîngă Santander (Spania) s-a descoperit o stranie sculptură, 
probabil de cult, cu fața jumătate de om jumătate de panteră, 
veche de 12—14 000 ani. Săpăturile făcute de prof. F. Wen- 
dorf de la universitatea din Dallas (Texas) în valea Nilului, 
la Wadi Kubbanyia lîngă Assuan, au descoperit urme de 
agricultură practicată acum 17—18 000 ani! În 1982, M. 
Cohen, de la universitatea statului New York, declara că 
agricultura s-a generalizat în Lumea Veche acum circa 13— 
15 000 ani. Cei vechi erau și navigatori mult mai buni decît 
se credea pînă de curînd. T.W. Jacobsen a găsit recent dovezi 
că în zona insulelor grecești navele comerciale străbăteau 
acum 10—12 000 ani multe zeci de kilometri, pentru a trans- 
porta de la carierele de piatră la ateliere obsidianul necesar 
realizării uneltelor paleolitice. În lumina acestor date nu ne 
mai miră că în Asia Mică pe la anul 6 000 î.e.n. se topea arama, 
iar în insula Malta la 3 500 î.e.n. se ridicau construcţii enorme, 
palate, temple, cetăți de piatră. Dacă primele pietricele pic- 
tate (o formă primitivă de a nota informaţii?) sînt atestate 
acum circa 12 000 ani, la Mas d'Azil (Franța) și probabil tot 
pe atunci au apărut și primele răbojuri, la 8 500 î.e.n., 
scrisul este de acum prezent într-o formă evoluată, pe mate- 
riale care au înfruntat timpul pînă azi, pe malurile Eufra- 
tului și Nilului. De ce ne miră oare că această enormă acu- 
mulare de cunoștințe, de diviziune a muncii, de bunăstare, 
de organizare, de pace a putut să producă la 2 800 î.e.n. 
primele piramide egiptene, iar pe la 2 700 î.e.n. marea pira- 
midă a lui Kufu (sau Keops), ori toate celelalte minuni de 
care pomeneam în paragraful precedent? 

Cu aceeași încredere în experienţa și geniul strămoșilor 
noștri îndepărtați trebuie să abordăm și alte așa-zise argu- 
mente în favoarea imixtiunii extratereștrilor în realizările 
științifice şi tehnice ale omenirii. În sudul Perului, în așa- 
numita Pampa Colorada, pe un platou arid de-a lungul rîului 
Nazca, platou acoperit cu bolovăniș, există pe o suprafață 
de zeci de kilometri pătraţi o reţea de șanțuri adinci de 
30—40 cm, ajungînd pînă la pămîntul galben. Şanțurile 
formează uriaşe figuri geometrice ori imagini de animale. 

Care să fie originea și destinația lor? Däniken și mulţi alţii 
sînt categorici -— figurile nu pot fi văzute în deplinătatea lor 
decît de la o anumită înălțime. Deci cui altcuiva decît 
extratereștrilor ar fi putut servi? Platoul era, zic ei, un vast 
loc de aterizare și decolare a navelor cosmice? cît despre linii 
ele ar fi constituit semnalizările de rigoare. Unii specialiști 
au observat că la Nazca solul este foarte moale, pe cînd la 
Baalbek, în același scop, adesea aceiași autori, vedeau obli- 
gatorie construirea unei platforme de piatră, ori că este puțin 
probabil ca niște nave interstelare să aibă nevoie de un sis- 
tem de balizaj atît de primitiv. 

Arheologii au stabilit că cel puțin o parte dintre figuri 
au fost făcute în secolele 5—6 era noastră; s-a observat că 
liniile sînt orientate către anumite constelații, ori poziţii 
cerești importante. pentru mersul lucrărilor agricole, de aici 
unii au presupus că platoul putea servi drept un uriaș calen- 
dar. În 1975 s-a emis ipoteza că dacă era vorba de zbor, acesta 
putea fi făcut și de localnici, folosind baloane cu aer cald, 
eventual expediirdu-și morții pe această cale spre ocean. 
O demonstrație menită să reproducă un astfel de zbor, folo- 
sind materiale locale, n-a dat, din păcate, rezultate edifica- 
toare. Altcineva a observat că liniile ar putea fi interpretate 
ca o hartă o regiunii din jurul lacului Titicaca la scara 1/16, 
servind la instruirea soldaților în cadrul unor exerciții de 
dare a alarmei prin semnale luminoase, la apariţia inami- 
cului. În sfîrșit, după părerea altora, desenele apar mai 
firești privite de pe colinele din jur decît din avion sau eli- 
copter. 

Figurile de pe platoul Nazca nu constituie un unicat. Pe 
faleza care mărginește golful Pisco este desenat un uriaș 
trident (sau candelabru). Pe colinele din deșertul Atacama 
s-au găsit siluetele enorme ale unor oameni (sau zei), iar în 
1980, în zonele deșertice Majes și Sihuas, la 400 km de Lima 
(Peru) s-au descoperit desene comparabile cu cele de la Nazca. 
Este interesant să observăm că figuri asemănătoare (deși de 
mai mici dimensiuni) s-au descoperit și în California ori chiar 
în Marea Britanie (de pildă celebrul „cal alb“). Evident, figu- 
rile de animale nu serveau unor scopuri astronomice. Ce 
puteau fi atunci? Probabil C. Sagan este cel mai aproape de 
adevăr atunci cînd spune că ele se puteau adresa desigur 
unor zei din ceruri, constituind un soi de „rugăciune colec- 

tivă“, dar că aceasta nu constituie nicidecum o dovadă că 
astfel de zei (fie și sub formă de extratereștri) există şi în 
realitate. 


10.5. CONTINENTE ÎNECATE 


Există și un alt mănunchi de teorii destinat să explice 
originea cunoștințelor uimitoare ale anticilor — civilizațiile 
continentelor dispărute: Atlantida, Mu, Lemuria și încă 
altele, despre care s-au scris biblioteci întregi. Numitorul 
comun al tuturor acestor credinţe este că în urmă cu zece mii 
de ani (sau douăzeci de mii, sau un milion...) omenirea ar 
fi atins un nivel tehnologic mai avansat decît cel actual, dar 
civilizația respectivă s-ar fi autodistrus într-un cataclism 
nuclear, sau dintr-o cauză asemănătoare. Noi, cei de azi, 
n-am fi decît urmașii sălbaticilor care trăiau pe atunci răz- 
lețiţi de centrele civilizate. 

Desigur, plecînd de la atari ipoteze, se pot lesne alcătui 
lungi istorii spectaculoase care să împletească legende cu 
fapte greu explicabile, avînd totdeauna prostul gust de a 
încerca să explice toate elementele care i-au căzut autorului 
în mînă. Din păcate dovezile materiale — geologice, arheolo- 
gice sau paleontologice — sînt practic inexistente, pe cînd 
dovezile pentru ipoteza contrară sînt de regulă covîrșitoare. 
Totuși ne vom permite o succintă trecere în revistă a prin- 
cipalelor argumente pro și contra. 

Cea mai cunoscută dintre legendele despre continente și 
civilizații dispărute este legenda Atlantidei. Ea este pomenită 
prima dată de Platon (427—347 î.e.n.) în dialogurile „Timaeus“ 
Și „Critias“. Se zice acolo că Solon, legiuitorul, (c. 640—c. 
558 î.e.n.), aflat în vizită în Egipt, ar fi aflat de la niște preoți 
de acolo că în urmă cu 9 000 de ani exista o insulă mare 
numită Atlantida, mai întinsă decît Asia (mică) și Libia la 
un loc, situată în faţa coloanelor lui Hercule. Şi că de pe acea 
insulă se putea ajunge pe alte insule și de acolo pe continentul 
aflat pe malul opus. Insula era stăpînită de un popor războinic. 
Între altele, ei au pornit cu armele împotriva atenicnilor, 
fiind însă învinși. Tot pe atunci, ca urmare a unor groaznice 
cutremure şi erupții vulcanice, într-o zi şi o noapte toată 
insula a dispărut în valuri. 

Despre legenda Atlantidei pomenesc și alți scriitori antici, 
dar se pare că au folosit cu toții aceeași sursă — dialogurile 
lui Platon. Prin coloanele lui Hercule se înțelegea pe atunci 

îndeobște strimtoarea Gibraltar, deci insula trebuia să se 
găsească în Atlantic. De altfel numai aici ar fi fost loc sufi- 
cicnt pentru o insulă „cît Asia și Libia“. Aristotel, cel care a 
lansat celebra vorbă că-i este prieten Platon, dar mai mare 
prieten îi este adevărul, a fost printre primii comentatori ai 
legendei şi printre primii care s-au îndoit că ea ar fi fost 
adevărată. Totuși, el vorbește cu ocazia aceasta de niște 
insule în Atlantic, vizitate de cartaginezi. În continuare, 
speculaţiile s-au ţinut lanț. Oare legenda a fost pe de-a-ntre- 
gul inventată? Oare a folosit Platon un sîmbure de infor- 
maţie reală, pe care l-a înfrumusețat în sensul ideilor despre 
stat și cîrmuire pe care dorea astfel să le ilustreze, ori a căutat 
să ferească de uitare un adevăr istoric? Evident fiecare va- 
riantă a avut partizani. S-a descoperit astfel că indicațiile 
geografice puteau fi interpretate în moduri foarte diferite. 
De pildă, Coloane ale lui Hercule se mai găseau și în alte 
locuri nu doar la Gibraltar. Dacă „Asia și cu Libia“ sună 
impresionant, distanțele cuprinse în dialoguri ne înfăţişează 
mai degrabă o insulă de mărime moderată ș.a.m.d. În aceste 
condiții n-a fost greu ca să se arate că Atlantida nu numai 
că putea să existe, dar putea exista în zeci de locuri diferite 
pe Pămînt, din Marea Caraibilor pînă în Yemen, din Scan- 
dinavia pînă în Golful Guineei. 

Cea mai populară localizare este cea care consideră că 
Atlantida se afla în mijlocul Oceanului Atlantic, pe locul 
actualului arhipelag al Azoreler. Se pare că insulele erau 
vizitate încă de fenicieni (în insula Corvo s-au găsit monede 
cartagineze) ; există chiar legende despre o statuie feniciană. 
La ora actuală pe insulă nu se mai găsesc nici un fel de urme 
ale vreunei construcții antice. Aceasta nu dezarmează pe 
partizanii Atlantidei azore care argumentează în felul urmă- 
tor — ce construcții ar rămîne din orice țară civilizată actuală 
dacă s-ar scufunda cu trei mii de metri sub nivelul mării? 

Cu ocazia lucrărilor care au însoţit, în 1898, ruperea unui 
cablu transatlantic în apropiere de arhipelag, dar și cu alte 
ocazii, de la trei mii de metri adîncime au fost aduse la supra- 
față fragmente de lavă cu structură amorfă, care deci s-a 
răcit nu în apă, ci în aer. Virsta acestor fragmente, spun 
geologii, nu putea fi mai mare de 15 000 ani. În 1942, cu oca- 
zia zborului unui avion către Dakar, beneficiind de un unghi 
cu totul special și o iluminare deosebit de favorabilă, se zice 
că s-ar fi zărit în apropierea insulelor sub apă, zidurile unui 

oraș înecat, ziduri pe care însă de atunci nu le-a mai văzut 
nimeni. 

A doua localizare atlantică este cea din insulele Canare. 
Situate la numai circa 80 km de coasta africană, insulele 
Canare au fost colonizate de valuri succesive de populații, 
avînd date antropometrice similare cu cele semnalate, în 
aceeași perioadă, în vestul Europei ca și cu cele ale actua- 
lilor basci (Și, zice-se, chiar cu ale indienilor maya din Ame- 
rica Centrală). Insulele au fost cunoscute de cretani, fenicieni, 
cartaginezi, romani, aceștia din urmă numindu-le insulele 
„Fortunate“ (fericite). Uitate timp de cîteva secole, au fost 
redescoperite, după anul 1000, de către arabi cărora le-au 
urmat genovezii. Spre surprinderea acestora, băștinașii, 
numiți „guanși“, nu știau să navigheze, să pescuiască ori să 
înoate, trăind din agricultură plus creșterea oilor, caprelor, 
porcilor și ... cîinilor pe care îi considerau gustoși. Nici o 
urmă de construcții ciclopice, în schimb s-au descoperit pe 
stînci mai multe inscripții, nedescifrate. În 1979—1981, 
două expediţii, una sovietică, avînd ca tază nava oceano- 
grafică „Academician Kurceatov“ şi una italiană condusă de 
P. Capellano, au anunțat, independent, descoperirea în 
apropierea țărmului a unor resturi de ziduri, scări și pavaje 
bine conservate. Sînt oare acestea argumente suficiente 
pentru a plasa Atlantida aici? 


A treia localizare atlantică a misteriosului „continent“ se 
află la gurile fluviului spaniol Guadalquivir. Aici se găsea, 
pînă în secolul 6 î.e.n., cînd a fost distrusă de cartaginezi 
sau a dispărut ca urmare a unui cataclism, cetatea Tartessos 
(Tarșiş-ul biblic), cel mai important centru al comerțului cu 
cositor din întreaga antichitate. Dacă e să dăm crezare știri- 
lor transmise de geograful Strabo (c. 63 î.e.n.—c. 17 e.n.,) 
arhivele orașului depășeau 6 000 ani vechime. Un argument 
pentru această localizare ar fi pomenirea de către Platon a 
regiunii Gades (azi Cadiz) ca fiind vecină cu Atlantida ; or, 
între cele două localități erau doar circa 35 km. Foarte pro- 
babil Tartessos a fost construit pe o insulă de nisip în estuarul 
fluviului, astfel încît cu ocazia unui cutremur a fost acoperit 
nu doar de apă, ci și de aluviuni. Cazuri asemănătoare se mai 
cunosc în istorie; într-o noapte a anului 1692 orașul Port 
Royal, capitala Jamaicăi și la vremea respectivă poate cel 
mai populat oraș din Lumea Nouă, a fost aproape complet 
înghiţit de nisip. A. Schulten, arheolog german, a depus mari 
eforturi la începutul acestui secol pentru a găsi antica cetate 

]1] — De ce tac civilizațiile extraterestre ? 


și a demonstra că Tartessos putea fi Atlantida; din păcate 
condiţiile locale sînt total improprii efectuării unor săpături. 
Tot ce se poate azi atribui civilizaţiei tartessiene este faimosul 
bust al „doamnei din Elche“, prezent în orice manual de isto- 
ria artelor și un inel cu o scriere necunoscută, asemănătoare 
cu cea runică. La circa 100 km mai sus pe Guadalquivir, 
cu opt metri sub pavajul orașului Sevilla, s-a descoperit un 
templu antic al soarelui. Oare aici era o colonie a Tartessosu- 
lui? 

Există și o a patra localizare atlantică, pe malul opus al 
oceanului, în insulele Bahamas. Aici, din 1968, M. Valentine 
și D. Rebikoff descoperă în largul insulelor Bimini și Andros, 
la 12—30 metri sub apă, zone pavate, ziduri lungi de sute de 
metri clădite din blocuri avînd pînă la 25 t și megaliți în 
genul celor de la Stonehenge. Specialiști de la universitatea. 
din Miami (Florida) au apreciat, cu metoda „carbon 14“, 
vechimea construcțiilor la circa 7—10 mii de ani. 


Lăsînd la o parte o mulțime de alte localizări ale unor 
presupuse Atlantide, merită să mai amintim de una care dă, 
la ora actuală, cel mai mult de gîndit specialiştilor. În dia- 
logul „Timaios“ Platon pune în gura preotului următoarea 
afirmație: „Cetatea voastră (Atena) a distrus odinioară o 
mare putere care invada în același timp și Europa și Asia, 
năvălind asupra lor din largul mării atlantice“. Acest pasaj, 
împreună cu cel după care atlanţii stăpîneau Libia pînă în 
Egipt și Europa pînă în Italia, venind în conflict cu atenienii, 
aliați cu egiptenii, ne fac să ne gîndim mai degrabă la un 
imperiu în interiorul Mediteranei și nu în Atlantic. Oricum, 
o mare insulă în mijlocul Atlanticului, acum 11 500 ani este 
o ipoteză mult mai puţin fantastică decît aceea că armata 
acestei insule să fi fost învinsă dc cea ateniană. Dacă se poate 
confabula în voie despre presupuse imperii aflate azi pe fun- 
dul oceanului, inaccesibile cercetării arheologice, în schimb 
se știe foarte precis care a fost nivelul de civilizaţie în Grecia 
și în particular la Atena, ca și în celelalte regiuni menţionate, 
mileniu cu mileniu și între altele în momentul menţionat. 
Se mai vorbeşte în dialoguri de care de luptă și de călăreţi, 
or aceste arme apar în istorie abia pe la anul 2000 î.e.n. Dacă 
s-ar admite însă că în discuţia dintre Solon și preotul egip- 
tean au intervenit unele neînțelegeri? Sau Platon a dorit să 
dea istorisirii o mai mare perspectivă? Dacă cumva în loc de 
nouă mii de ani ar trebui să înțelegem de fapt nouă sute? 
Adunînd 600 î.c.n. (anul în care Solon putea avea discuţia 

amintită) cu 900 , rezultă 1500 î.e.n. Or, aproape exact atunci, 
mai precis la 1520 î.e.n. (de astă dată există o mulţime de 
dovezi materiale) s-a petrecut cea mai mare catastrofă natu- 
rală pe care o cunoaște istoria omenirii, catastrofă care a 
nimicit inima unuia dintre cele mai mari imperii ale antichi- 
tăţii. Insula Thira-Santorini, avînd dimensiunile cam de zece 
ori (din nou zece!) mai mici decît cele date de Platon pentru 
insula Atlantis în dialogul „Critias“, a fost în întregime arun- 
cată în aer de o enormă erupție vulcanică, rămînînd doar trei 
insulițe fragment, complet acoperite de cenușă și lavă. 

Or, atenţie! Egiptenii înțelegeau se pare prin țara lui 
Atlas insula Creta, deci Marea Atlantică putea fi cea aflată 
dincolo de Creta, exact locul unde este situată Thira. Ipoteza 
aparține lui K.J. Frost (1909) şi a fost reluată de o seric de 
specialiști, între care, de pildă, J.V. Luce (1951). Mai recent, 
prof. S. Marinatos, cercetînd insulițele rămase la locul catas- 
trofei, a condus mai multe săpături la Akrothiri, scoțînd la 
iveală palate și temple unice pentru epoca respectivă, acope- 
rite de fresce de o excepţională frumuseţe. Rezultatele con- 
firmă că aici s-a aflat adevăratul centru al imperiului minoic 
(după legendarul rege Minos), cunoscut pînă în prezent doar 
în insula Creta. Admiţind ipoteza Atlantidei din marea Egee, 
o mulțime de lucruri vor deveni clare. Civilizația minoică 
este probabil acceași cu misterioasele „popoare ale mării“ 
care au supărat mult pe egipteni în prima parte a mileniului 
al doilea înaintea erei noastre. Tot imperiul minoic a fost cel 
care, stabilind o întinsă stăpînire pe continent, i-a supus la 
un moment dat pe strămoșii atenienilor, obligîndu-i, între 
altele, se pare, la un tribut de sclavi destinat sacrificării pe 
altarul unui zeu-taur. Ecoul acestui episod se regăsește în 
legenda despre Labirint, Minotaur, Theseu și firul Ariadnei. 
Revanșa se plasează în secolul 15 î.e.n. cînd, după catastrofa 
din insula Thira, grecii ahei ocupă Creta, moment din care 
începe decăderea culturii minoice. 


Desigur, cu cele de mai sus, problema Atlantidei este de- 
parte de a fi conturată în toată amploarea ei (darămite 
rezolvată). Ciudate coincidențe de nume pe cele două maluri 
ale Atlanticului, cum ar fi Atlan sau Aztlan (la Azteci), 
Atland (la scandinavi) ori locuri numite Tula, în Europa și 
America, puse în legătură cu misterioasa „ultima Thule“, 
amintită și în „Faust“ de Goethe, asemănări în construirea 
piramidelor, în îmbălsămarea morților, coincidente între mo- 
mentele de la care se calculează ciclurile calendaristice 

ca și credința mayașilor (cuprinsă în codexul „Popul Vuh“) 
cum că strămoșii lor ar fi venit de undeva din răsărit, rămîn 
în continuare permanente motive de speculații. 

Menţionăm în treacăt că literatura cunoaște şi „Atlantide 
ezoterice“. Astfel, diverși „vizionari“, în special în secolul 
trecut, au căpătat prin „revelaţie“ ocultă date despre o 
pretinsă civilizaţie atlantă care ar fi înflorit acum un milion 
de ani și care de atunci n-ar fi făcut decît să decadă, pe 
măsură ce continentul, care inițial era cît tot Oceanul Atlan- 
tic, s-a tot fărîmiţat şi scufundat sub ape. După aceşti „vizio- 
nari“, catastrofa „platonică“ de acum 11 500 ani a fost doar 
ultima dintr-o serie de catastrofe succesive. 

O teorie asemănătoare este şi cea care vorbește despre 
misteriosul continent Mu, lansată de colonelul J. Churchward 
la începutul secolului nostru, bazată cică pe interpretarea 
unor manuscrise din temple budiste din Birmania și Tibet, 
manuscrise pe care în afară de el nu le-a mai văzut nimeni, 
Continentul Mu ar fi umplut întreg oceanul Pacific, scufun- 
dîndu-se acum 12 sau 16 sau 25 mii de ani. Civilizația din Mu 
și-ar fi atins apogeul între 150 000 și 50 000 î.e.n. cînd a 
ajuns să colonizeze aproape întreg Pămintul. Rămășițele 
continentului supraviețuind în zilele noastre ar fi insulele 
Paștelui, Hawai, Tahiti, Marshall, Samoa etc., iar resturile 
civilizației s-ar regăsi în Yukatan, la mayași, și în nordul 
deșertului Gobi, la uiguri. Trebuie să menționăm că „teoria“ 
lui Churchward nu este singura care vorbește de continente 
dispărute în Pacific. 

Alte continente pierdute (sau încă existente, dar inaccesi- 
bile!!) ar fi Lemuria, prin Oceanul Indian, în care oamenii 
ar fi îmblinzit reptile uriașe (reținem că reptilele au dispărut 
acum 65 milioane de ani, iar primii oameni au apărut acum 
2—3 milioane,) Hiperboreea, undeva în zona Polului Nord 
(nici un ocean n-a scăpat!), ceea ce nu era o piedică pentru 
ca acolo să existe o climă tropicală, în interiorul Pămîntului 
(în legătură cu ipoteza că Pămîntul e gol pe dinăuntru), loc 
unde s-ar fi retras supraviețuitorii din Atlantida, Mu, Lemu- 


ria etc. N-are rost să mai lungim înșirarea... 

Credem că este evident pentru toți că dacă ar fi existat 
civilizaţii atît de avansate acum sute de mii de ani, ar fi 
trebuit să rămînă măcar unele urme pe continentele „ne- 
scufundate“. Este totalmente ciudat cum de civilizațiile 


dispărute au avut o preferință „perversă“ doar pentru conti- 
nentele care urmau să se scufunde, evitînd cu grijă pe cele 

care sînt azi la suprafaţă, nelăsînd pe ele absolut nici un 
semn al trecerii lor. Acest fapt este cu atît mai straniu cu cât 
se vorbeşte (vai ce ușor) de civilizaţii care au durat zeci de 
mii de ani (nu cunoaștem în istorie nimic asemănător), care 
ne-ar fi depășit chipurile de departe. Afirmațiile unor autori 
ca B. Steiger, precum că glaciațiunile ar fi șters în totalitate 
aceste urme, nu sînt de loc convingătoare. 


10.6. CE SPUNE GEOLOGIA? 


Evident, cu teoriile de tipul „Pămîntul gol pe dinăuntru“ 
nici nu are rost să ne pierdem vremea. Propagarea undelor 
provocate de cutremure, ca și o mulțime de alte metode fac 
ca structura internă a planetei noastre (și a altor planete 
asemănătoare) să fie destul de bine cunoscută. În plus, un 
Pămînt „gol pe dinăuntru“ ar contrazice tot ce știm despre 
formarea corpurilor cerești, fiind pe deasupra şi instabil 
din punctul de vedere al mecanicii cerești. 

Ne interesează însă — puteau să existe în trecut pămînturi 
întinse care să fi dispărut în adîncurile oceanelor? La nici o 
sută de ani după ce expediţia lui Magelan făcuse primul în- 
conjur al globului pămîntesc, hărțile Oceanului Atlantic 
erau suficient de precise pentru a ridica o întrebare care de 
atunci n-a încetat să-i preocupe pe geologi. Luaţi o hartă şi 
priviți contururile Africii și Americii de Sud. Dacă le-aţi 
decupa şi le-aţi alătura, malurile s-ar suprapune aproape per- 
fect. Coincidenţa este greu să fie accidentală, au spus-o încă 
F. Bacon (1620) ca și numeroși alţii, între care de pildă A. 
von Humbold (1800). Explicaţiile emise de unii, precum că 
cele două continente au fost despărțite în momentul potopului 
ilustrează nivelul de atunci al științelor geologice. La mij- 
locul secolului trecut apar și alte argumente. Structura ro- 
cilor, ba chiar a fosilelor pe cele două maluri este identică. 
Ipotezele asupra cauzelor despărțirii continuă să rămînă însă 
fanteziste; de pildă G. Darwin și O. Fisher afirmau că ruperea 
celor două continente s-a datorat desprinderii catastrofaie 
a satelitului nostru natural Luna din zona Pacificului. Evi- 
dent, o astfel de desprindere nu este probată de nici un fel 
de date și nici nu era posibilă chiar dacă ne-am imagina 
cele mai improbabile „biliarde“ și „caramboluri“ cosmice. În 
1912—1915 astronomul, geofizicianul și meteorologul ger- 
man A. Wegener repune teoria în circulație cu un deosebit 
aplomb. El arată că pe cele două maluri ale Atlanticului suc- 

„esiunca sedimentelor și rocilor vulcanice este aproape iden- 
tică, ceea ce greu se poate explica altfel decit prin ipoteza 
că cele două continente au fost odinioară lipite unul de celă- 
lalt. Geolcgia tradiţională n-a primit totuși teoria cu prea 
multă căldură, între altele deoarece nu se explica mecanismul, 
cauza îndepărtării celor două țărmuri. Wegener a înţeles că 
trebuie să strîngă argumente în continuare. Din păcate și-a 
găsit sfîrșitul cu prilejul unei expediții de traversare a Gro- 
enlandei, în 1930. 

Acumularea firească a datelor, perfecţionarea metodelor 
de investigaţie, luarea în considerare și a altor parametri, 
cum ar fi: urmele lăsate în roci de variațiile climatice și ale 
magnetismului pămîntesc, măsurători de mare precizie efec- 
tuate din sateliți, dar mai ales expedițiile de investigare a 
geologiei fundului oceanelor, de tipul celor cu nava „Glomar 
Challenger” începînd cu 1968, au făcut ca în sfîrșit în anii 
şaptezeci balanța argumentelor să se încline definitiv în fa- 
voarca teoriei migrației continentelor. Da | Africa și America 
de Sud au format odinioară un singur bloc. Întîi a apărut o 
fisură, o falie, apoi cele două enorme plăci au început să se 
îndepărteze, lăsînd loc între ele Oceanului Atlantic de Sud. 
Și acest proces nu s-a petrecut doar atunci și acolo, ci pretu- 
tindeni pe suprafața globului și dintotdeauna, el continuînd 
și în zilele noastre. 

Cu ajutorul unor oglinzi reflectoare laser plasate pe Lună, 
ca și a măsurătorilor făcute din sateliți, azi știm că Oceanul 
Atlantic de Nord se lărgește cu 2 — 7 cm pe an, funcție de 
zonă, funcție de anotimp. Despărțirea Americii de Sud de 
Africa a avut loc, se poate dovedi prin numeroase metode 
care concordă între ele, acum 140 milioane de ani. În zilele 
noastre ele continuă să se îndepărteze cu o viteză de circa 
4 cm pe an. O simplă înmulțire este suficientă pentru a ne 
demonstra că această viteză, constantă de-a lungul întregii 
perioade, explică exact lățimea de azi a Atlanticului de Sud. 


Cauza fenomenului nu este încă pe deplin lămurită. Ştim 
doar că prin mijlocul întregului Ocean Atlantic, de la nord 
de Islanda și pînă aproape de Antarctica, la distanță egală 
de cele două maluri, se întinde, precum coloana vertebrală 
a unui straniu animal, un lanţ muntos numit „dorsala medio- 
atlantică“. Islanda și Azorele sînt printre puținele puncte în 
care acest lanţ se ridică deasupra nivelului mării. Cele două 
laturi submarine ale dorsalei se constituie într-un veritabil 
sistem de benzi rulante. Materia topită urcă din adîncuri în 


166 


centrul oceanului, de-a lungul crestei dorsalei, iar de aici alu- 
nccă spre dreapta și spre stînga, împingînd plăcile continen- 
tale, obligîndu-le să se îndepărteze. Dar dorsala medio-at- 
lantică nu este decît o parte dintr-un lung lanţ muntos, care 
încinge pe o lungime de 60 000 iim (o dată și jumătate cît 

ecuatorul) întreg Pămîntul, trecînd prin toate oceanele. Aceste 
„dorsale“ se numesc, în termeni geologici, rituri. Alte linii, 
numite fose, care încing și ele Pămiîntul, au o caracteristică 
inversă — aici „benzile rulante“ adună din părți materia care 
formează scoarța terestră și o înfundă în adîncurile mantalei, 
topind-o. Cele două procese sînt complementare; cît urcă la 
suprafață într-o parte tot atît dispare în altă parte. Dacă rif- 
turile apar ca lanţuri de munți, fosele, dimpotrivă, au aspec- 
tul unor tăieturi adînci. Dacă privim o hartă, putem observa 
că fosele de-a lungul Japoniei ori a arhipelagurilor Filipine sau 
Mariane, ating adîncimea de 9—10 km. Rifturile și fosele, deși 
caracteristice fundurilor oceanice, urcă adesea la suprafață. 
Un rift traversează estul Africii în direcția nord-sud. Lungile 
lacuri Nyasa ori Tanganika vor continua să se lărgească, iar 
peste cîteva zeci de milioane de ani Africa se va despica în 
două continente, între ele născîndu-se un ocean. Un rift trece 
și între Arabia și peninsula Sinai, continuîndu-se prin Marea 
Moartă. Un alt rift faimos este cel care este pe cale să despartă 
California de Continentul Nordamerican. Probabil un viitor 
rift trece și de-a lungul lacului Baical. O fosă traversează 
Mediterana, în locul prin care placa africană alunecă sub 
placa europeană, prelungindu-se pînă sub Himalaya, unde 

se ciocneşte placa indiană cu cea asiatică (viteza de „eori- 
primare“ în acest ultim punct este de 5 cm pe an). O mini-fosă 
există și în estul țării noastre. Aici placa dobrogeană alunecă 
sub placa transilvăneană cauzînd, datorită tensiunilor care 
se nasc, cunoscutele cutremure din zona de curbură a Carpa- 
ţilor. Adîncimea totală a fosei, sub orașul Focșani, este de 
aproape 10 km. Ea nu apare ca atare, fiind umplută cu sedi- 
mente. 

Ştim astăzi că munții Tian-Şan se apropie de Pamir cu 
un centimetru pe an și cresc cu 12—15 mm pe an (ceea ce 
înseamnă 12—15 km într-un milion de ani, or un milion nu 
e mult la vîrsta Pămîntului), pe cînd Alpii cresc abia cu 1— 
1,5 mm pe an. Mai știm că lanţul mic al munţilor Caucaz s-a 
rotit în sens contrar acelor de ceasornic, cu 30—40 grade în 
ultimii 25 milioane de ani ori că acum cinci milioane de ani 
Mediterana era o gigantică groapă care se umplea treptat 
printr-o cascadă care exista în dreptul strîmtorii Gibraltar. 


Plăcile continentale „navighează“ deci pe oceanul de 
magmă topită aflat dedesubt, rupîndu-se, ciocnindu-se, fn- 
călecîndu-se, îngheţînd sub forma altor plăci care se vor 
rupe apoi din nou. Această istorie este destul de bine cunos- 
cută pe parcursul cîtorva sute de milioane de ani. Și deși 
n-ar mai fi cazul s-o spunem, se cunoaște foarte bine și ul- 
timul milion de ani (ca să nu mai vorbim de ultimii cinci- 
sprezece mii). Se știe că acum 550 milioane de ani pe Pă- 
mînt erau două continente mai mari, numite de geologi Lau- 
rentia şi Gondwana, ca și alte cîteva mai mici (Baltica, Si- 
beria, China, Kazahstania). Gondwana, care rămîne cel mai 
mare și în următoarele trei sute de milioane de ani, conținea 
părți din actualele continente Africa, America de Sud, Aus- 
tralia, Antarctica și din peninsula India. Laurentia era for- 
mată din vestul actual al Statelor Unite și Canadei ca și 
din părți din Europa și Asia. Călătoria acestor continente 
se cunoaște destul de precis. În urmă cu 400 milioane de 
ani, Laurentia, contopită cu alte cîteva continente mai mici, 
formează Laurasia. În perioada aceea, în dreptul Polului 
Sud poposea actuala Spanie, acum 370 milioane de ani Sa- 
hara, acum 300 milioane Madagascarul. Acum 225 milioane 
de ani toate continentele se aglomerează într-unul singur, 
căruia i s-a zis Pangeea. Peste 25 milioane de ani acest su- 
percontinent se rupe din nou în două, în nord Laurasia, 
în sud Gondwana. Cu 135 milioane de ani în urmă America 
de Nord era încă unită cu Europa și Asia, dar între America 

de Sud și Africa a apărut o fisură adîncă, India a devenit 
insulă, iar Antarctica şi Australia formau un continent apar- 
te. Acum 65 milioane de ani, India ajunsese la distanță egală 
între Africa şi Asia, pe cînd America de Nord și de Sud încă 
nu apucascră să se întîlnească. La toate acestea se mai poate 
adăuga și ușoara creștere a razei globului terestru, mai mică 
însă de 1%, în ultimele o sută de milioane de ani. Desigur, 
extrapolînd tendinţele actuale, specialiștii pot să prevadă, 
utilizînd eventual calculatorul electronic, cum va arăta Pă- 
mîntul peste cîteva zeci de milioane de ani. 

Din cele de mai sus rezultă că în decursul ultimelor sute 
de milioane de ani, chiar dacă unele zone restrînse, cum se 
găsesc și în țara noastră, s-au găsit alternativ sub nivelul 
mării sau la suprafață, chiar dacă unele zone continentale 
s-au cutat, s-au scufundat sub alte uscaturi și altele s-au 
născut în locul lor, în linii mari continentele au rămas conti- 
nente, iar oceanele oceane. Cît despre ultimele cîteva milioane 
de ani de cînd a apărut omul pe Pămînt, conturul și poziția 
continentelor a rămas practic aceeaşi pe care o vedem noi astăzi. 
În aceste condiţii, oricît de trist sună, este clar că, citîndu-l 
pe geologul M. Bleahu, „Atlantida n-a existat niciodată în 
Oceanul Atlantic și cu atît mai puţin continentul Mu în 
Pacific“. 


10.7. CE PUTEM SPUNE DESPRE POTOP? 


Totuși, nu mai rămîne chiar nici o șansă? Desigur, aşa 
cum Azorele își înălță piscurile în centrul oceanului, în tre- 
cut și alte porțiuni ale dorsalei medio-atlantice s-ar fi putut 
afla la suprafața apei; dar numai insule relativ mici, și pen- 
tru o perioadă nu foarte îndelungată. Zona Azorelor prezintă 
chiar particularitatea întîlnirii unui rift cu o fosă, ceea ce 
îi dă o dinamică mai mare și mai greu de prevăzut. În nici 
un caz nu poate fi însă vorba de continente. 


Partizanii Atlantidei pun în legătură scufundarea ipoteti- 
cului continent cu legendele atît de răspîndite despre potop, 
plasînd această catastrofă tot în urmă cu 11 500 ani. Într-a- 
devăr, există de data aceasta indicii geologice clare, apro- 
ximativ în epoca respectivă s-a produs o ridicare generală 
a nivelului mării, cu valori de circa 200 m, ceea ce a putut 
duce la inundarea unor întinse zone locuite de om. Între 
altele, în perioada menționată trebuie să se fi petrecut cuva 
neobișnuit, o dată ce în Alaska, la nord de Fairbanks și pe 

valea Yukonului, ca și în Siberia, s-au găsit turme întregi 
de mamuţi înecaţi, îngropaţi grămadă, congelaţi atit de ra- 
pid încît mîncarea din stomacul lor nu prezintă semne de 
descompunere pînă în zilele noastre. La un moment dat, 
în secolul trecut, în Siberia se găsise un mamut într-o exce- 
lentă stare de conservare; din păcate pînă să se ia măsurile 
de transport către un muzeu, cîinii apucaseră să-i mănînce 
o parte din trompă. 

Bineînţeles că s-au găsit unii să imagineze coliziuni ca- 
tastrofale cu diferite corpuri cerești; astfel de coliziuni ar fi 
trebuit să lase însă și altfel de urme, pe care nu le regăsim 
pe nicăieri. Mult mai firească este legătura cu sfîrșitul ulti- 
mei glaciaţii, care a durat, cu unele intermitențe, de acum 
80 000 pînă acum 12 000 de ani, după care a urmat un mile- 
niu de încălzire puternică și instalarea aproximativ a climei 
pe care o cunoaștem și azi. Se apreciază că grosimea calotei 
de gheaţă care acoperea nordul planetei era în medie de un 
kilometru, din care, într-un mileniu, s-au topit circa 50 mi- 
lioane de kilometri cubi. In urma acestui proces nivelul tu- 
turor mărilor deschise a crescut cu 150 m. Asta în ipoteza 
că forma globului ar fi rămas neschimbată. Numai că prin 
ușurarea zonelor polare de povara de gheață a avut loc în 
aceste părţi și o ridicare a scoarței. Scandinavia continuă să 
se mai ridice și astăzi; se apreciază că ar mai avea 100 m 
pînă să-și atingă poziția de echilibru. Dacă polii se ridică, 
este firesc ca zonele ecuatoriale să se scufunde prin compen- 
sație. Un calcul sumar dă pentru această scufundare alți 
150 m, deci un total de 300 m la ecuator, și de circa 200 m 
la nivelul zonelor temperate. O atare creștere a nivelului mării 
este într-adevăr catastrofală. Dacă s-ar produce așa ceva în 
zilele noastre n-ar dispărea numai orașe ca Londra, Tokio, 
New York, Rio de Janeiro etc., ci și țări întregi (de pildă 
Olanda sau Bangladesh) sau orașe aparent ferite ca Bucu- 
rești, Moscova, Pekin, Viena, Berlin, Paris etc. Zonele înc- 
cate făceau probabil parte din cele mai populate; în Medite- 
rană s-au găsit sub nivelul mării, mine exploatate în epoca 
respectivă; oricum, civilizațiile afectate erau cele ale epocii 
de piatră, capabile să construiască poate ziduri și sanctuare, 
dar în nici un caz, așa cum cred unii, bombe atomice ori 
nave spațiale. Scufundarea s-a produs probabil treptat. Nu 
este însă exclusă nici eventualitatea ca să fi avut loc o cata- 
strofă. De pildă, ne putem imagina că la sfîrșitul glaciației 
apele Oceanului Arctic erau îngheţate aproape în totalitate. 

Dintr-o anumită cauză (în unele cercetări recente se vorbește 
de intensificarea vulcanismului) ghețurile oceanului se pu- 
teau topi (de jos în sus) rămînînd totuși înconjurate de o 
barieră de gheață așezată pe fundul mării. (Oceanul Arctic 
este înconjurat de un sistem de praguri nu mai adînc de 
1000 m, pe cînd grosimea actuală a stratului de gheaţă în 
Antarctica depășește adesea 3000—4000 m.) În această ipo- 
teză exista deci, la un moment dat, un ocean cu un kilometru 
mai înalt decît cele din jur, înconjurat de o stavilă din ce în 
ce mai fragilă de gheaţă. Ziua în care undeva această stavilă 
s-a rupt putea semăna cu poveștile despre potop, mai ales 
că modificarea echilibrului maselor de apă ar fi putut atrage 
după sine şi o infimă încetinire a vitezei de rotaţie a Pă- 
mîntului. Dar, evident, e doar o ipoteză. 


10.8. CEL MAI VECHI ORAŞ? 
CEA MAI VECHE HARTĂ? 


Ar fi păcat să ne despărţim de acest capitol fără a amin- 
ti măcar două subiecte foarte dragi amatorilor de paleoas- 
tronautică, de prezenţa civilizaţiilor extraterestre în trecutul 
omenirii, și anume Tiahuanaco și hărțile lui Piri Reis. 

Sînt persoane care, dacă vine vorba despre Atlantida 
sau Mu, vor argumenta că există totuşi pe teren ferm un ves- 
tigiu al acelor vremuri, anume cel mai vechi oraș din lume 
— Tiahuanaco. A. Posnansky, unul dintre apostolii legendei 
că aici au coborit odinioară zeii din navele lor cosmice pentru 
a-l crea pe om, credea că cetatea are 18 000 ani (în compara- 
ţie cu J. Churchward era modest) și că orașul ar fi fost odi- 
nioară pe malul mării, fiind săltat la 4 000 m altitudine de 
același cataclism care a scufundat Atlantida. Din păcate, 
este temeinic documentat, de către nenumărate dovezi geo- 
logice, că astfel de salturi nu sînt posibile; Anzii s-au înălțat 
treptat, istoria lor e binecunoscută, în decursul a zeci de mi- 
lioane de ani. Cît despre orașul Tiahuanaco, el a fost pur și 
simplu centrul unei mari civilizaţii, care a cuprins, între 
secolele III și XIII e.n. părți din actualele Argentina, Bolivia, 
Chile, Peru, civilizație năruită de imperiul incașilor care i-a 
luat locul. Celebrele construcţii, Poarta Soarelui și celelalte, 
au fost ridicate, după opinia cuaziunanimă a arheologilor, 
între anii 500 și 1000 ai erei noastre. Cele mai vechi urme 
ale prezenţei omului în zonă sînt niște resturi de ceramivă 
datînd din jurul anului 2000 î.e.n. Înainte de accasta— nimic. 

Din vechea trezorerie a sultanilor Imperiului Otoman a 
ieşit la iveală, prin 1929, o veche hartă, despre care s-a aflat 
că fusese întocmită în 1513 de Piri Reis, pirat și apoi amiral 
al padișahului. Autorul precizează, în altă parte, că a copi- 
at-o după douăzeci de hărți, în primul rînd după una, din 
1498, a lui Cristofor Columb. Desenul pe pergament înfăţi- 
şează contururile Spaniei, ale Africii de Vest, iar pe malul 
opus, cele foarte aproximative ale țărmului atlantic, sin- 
gurul cunoscut pe atunci, al Americii Centrale și de Sud. 
Cu cît conturul Americii înaintează spre sud, el se abate 
treptat de la realitate curbîndu-se spre răsărit. Nu e de mi- 
rare; pe vremea aceea longitudinea se determina anevoie, 
pentru aceasta fiind necesare ceasuri mai precise decît cele 
ale epocii. Punerea cap la cap a unor fragmente întocmite 
de diverși navigatori putea și ea să joace unele feste. 

Jată însă că prin 1955, mai mulți partizani ai paleoastro- 
nauticii, examinînd pe hartă partea cea mai sudică a contu- 
rului Americii, au impresia că recunosc în întortochierile 
malurilor țărmurile Antarcticii. Şi de aici încep speculațiile. 
Antarctica a fost zărită pentru prima oară de ochii unui euro- 
pean abia în secolul al XIX-lea. Cine putea atunci desena 
aceste țărmuri? Problema e cu atît mai spinoasă cu cît e 
vorba de o Antarctică avînd țărmurile libere de gheaţă, 
continuînd neîntrerupt țărmurile Americii de Sud. În loc să 
tragă concluzia firească și anume că hărţile deviază de la 
realitate, se optează pentru explicația cea mai fantastică și 
mai puţin verosimilă și anume că niște extratereștri ar fi 
desenat, cu zeci de mii de ani în urmă o hartă a lumii pe care 
ar fi predat-o unor inițiați. Aceștia au trecut-o din mînă în 
mînă, ajungînd astfel în mare taină la egipteni, de aici la 
arabi și apoi la osmanlii. Probabil că a fost o mare dezamă- 
gire că, în ciuda vechimii atribuite, pe hartă nu apare nici 
Atlantida, nici alt continent dispărut... Mai complicat e cu 
țărmurile Antarcticii. Azi știm sigur că acest continent (pe 
care odinioară a domnit într-adevăr o climă tropicală) este 
acoperit de o calotă de gheaţă, de 5—6 milioane de ani în- 
coace fără întrerupere. Dacă vreodată calota de gheaţă a 
Antarcticii s-ar topi, eliberînd vederii țărmurile de pămînt 
şi piatră, nivelul tuturor mărilor lumii s-ar înălța cu 80—90 
m, astfel încît contururile celorlalte continente, inclusiv ale 

Americii de Sud, ar deveni de nerecunoscut. Dacă deci, în 
acest caz, poate că Antarctica ar corespunde interpretărilor 
date hărţii lui Piri Reis (atît cît ar corespunde), în schimb 
n-ar mai semăna de loc America de Sud. Apoi, ce extrate- 
restru a avut răbdarea îngerească să facă acum cinci milioane 
de ani o hartă doar pentru a o transmite, atunci cînd ea de 
mult nu mai corespundea realităţii, spre improbabilul bene- 
ficiu al marinei Imperiului Otoman? Așadar nici acest argu- 
ment nu poate fi socotit suficient de solid pentru a proba in- 
tervenţia civilizaţiilor extraterestre în istoria noastră. 


Capitolul 11 
PORȚI SPRE NEANT? 


11.1. TRIUNGHIUL BERMUDELOR 


La 5 decembrie 1945, cinci avioane militare decolau din 
Florida într-o misiune obișnuită de antrenament deasupra 
Oceanului Atlantic. Aveau de zburat 260 km spre est, apoi 
65 km spre nord după care trebuia să revină la bază. Fiecare 
avion avea combustibil pentru 1 600 km și un echipaj de trei 
persoane, toți piloți cu stagiu îndelungat. Comandantul C. 
Taylor de pildă avea la activ peste 2 500 ore de zbor. Vremea 
era splendidă, temperatura 18°C, soare, cîțiva nori răzleți, 
vînt moderat din nord-est. Cei care făcuseră imediat înaintea 
lor același traseu au apreciat condițiile de zbor ca fiind idea- 
le. 

Decolarea are loc la ora 14.00. Totul pare să decurgă nor- 
mal pînă la ora 15.15, cînd turnul de control primeşte un me- 
saj neaşteptat. Comandantul anunță — „Se pare că am deviat 
de la traseu. Nu sîntem în stare să zărim nicăieri pămînt“. 
Întrebat din turn asupra poziţiei, comandantul răspunde „nu 
sîntem siguri de poziţie... nu sîntem siguri unde sîntem... 
se pare că ne-am pierdut“. Turnul apreciază că zboară către 
vest, la care comandantul spune — „nu mai ştim încotro 
este vestul... totul e aiurea... straniu... nu putem fi siguri 
de nici o direcţie... chiar și oceanul nu arată cum trebuie...”. 
După alte cîteva replici avioanele pierd legătura cu turnul 
de control, deși acesta continuă să-i audă și să înregistreze 
conversațiile dintre piloți. Busolele par înnebunite. La un 
moment dat avioanele zăresc o insuliță care însă nu cores- 
punde cu nimic de pe hartă. Baza trimite în ajutorul lor un 
bimotor cu un echipaj de 13 membri. La ora 16.00 se recep- 
ționează un mesaj prin care locotenentul Taylor cedează 
comanda căpitanului Stiver. Noul comandant estimează că 
probabil au depășit Florida și se află deasupra Golfului Me- 
xic, ordonind o întoarcere cu 180° pentru a reveni deasupra 

Floridei. Turnul de control prinde conversațiile din ce în ce 
mai slab, ceea ce pare o dovadă că manevra a fost greşită. 
La scurt timp legătura se întrerupe complet, atit cu ci cît și 
cu cei de pe bimotorul trimis în ajutor. Unele persoane afirmă 
că ultimele cuvinte înregistrate ar fi sunat de maniera „in- 
trăm într-o apă albă“ ori „nu veniți după minc“. 

A doua zi s-a declanșat una dintre cele mai mari operații 
de salvare cunoscute pînă atunci. O suprafață de peste patru 
ori mai mare decît a României, cuprinzînd porţiuni din 
Atlantic, Florida, Golful Mexic și Caraibe a fost cercetată de 
167 avioane, zburînd la 100 m altitudine deasupra nivelului 
mării, însumând un total de 4 100 ore de zbor. Nu s-a desco- 
perit nimic, nici plute de salvare, nici resturi, nici pete de 
ulei. Plajele din Florida și Bahama au fost inspectate săp- 
tămîni de-a rîndul fără succes. Avioanele dispărute aveau 
posibilitatea să amerizeze, fusclajul menținîndu-se în acest 
caz 90 secunde la suprafața apei. Toţi membrii echipajelor 
fuseseră antrenați pentru o asemenea eventualitate, fiind 
capabili ca în maximum 60 secunde să se pună în siguranță 
în bărci de salvare montate la exteriorul avioanelor... 


Triunghiul Bermudelor ni-l putem imagina cu un virf 
în sudul peninsulei Florida, un alt vîrf în insula Puerto Rico 
și un al treilea în insulele Bermude. În această zonă, numai 
între anii 1945—1965 au dispărut, în condiţii similare celor 
de mai sus, circa 100 avioane cu circa 1 000 oameni la bord. 
În aproape toate cazurile vremea era bună, piloții erau expe- 
rimentaţi, aparatele în permanentă legătură radio cu turnu- 
rile de control. Practic niciodată nu s-au găsit urme ale nau- 
fragiului. De mai multe ori cu puțin timp înaintea avionului 
dispărut, prin același loc, a trecut un alt avion care n-a con- 
statat nimic neobișnuit. Se semnalează o preferință a dispa- 
rițiilor pentru lunile noiembrie pînă în februarie, cu un ma- 
xim la sfîrșitul anului. Adesea au fost implicate și avioane 
mari. În 29.01.1948 dispare cuadrimotorul englez Tudor IV 
„The Star Tiger“ venind din Azore spre Bermude, cu un echi- 
paj de 6 persoane și 25 pasageri, între care sir A. Coningham, 
mareșalul britanic al aerului în cel de al doilea război mon- 
dial. Ultimul mesaj a fost — „Timpul și funcţionarea mo- 
toarelor excelente... prevedem sosirea conform programu- 
lui“. În seara zilei de 28.12.1948, un DC-3, zburînd din 
Puerto Rico spre Florida, cu 36 pasageri la bord plus echi- 
pajul, dispare fără urmă, după ce emite următorul mesaj 
„Mai avem 50 mile, vedem luminile din Miami, totul e în 

regulă, așteptăm instrucțiuni pentru aterizare“. Nu a fost 
văzută nici o explozie, nu s-a lansat nici un SOS. În locul 
în care s-a produs dispariţia, apele n-au mai mult de 6—7 m 
adincime și sînt renumite pentru limpezimea lor, totuși nu 
s-a găsit nici o urmă. La 7.06.1964 a dispărut fără urmă un 
avion particular, cu două persoane la bord, zburind de la 
o insulă la alta în arhipelagul Bahama. Cînd ajunsese dea- 
supra destinaţiei, a anunţat că zboară deasupra a două insule 
neidentificate, aparent nelocuite, că nu mai poate găsi direc- 
ţia și că nu știe cum să scape din această situație. Este cu 
atît mai straniu, cu cît era o vreme clară, insula este plină 
de construcţii, iar cei de jos au văzut un avion de tipul res- 
pectiv rotindu-se timp de o jumătate de oră deasupra, îna- 
inte de a o lua către larg. Și cele de mai sus nu sînt decît 
exemple dintr-o lungă listă. 

În aceeași zonă se semnalează și dispariția unor nave. 
În august 1800 au dispărut, de pildă, două nave ale Statelor 
Unite, numite „Insurgent“ și „Pickering“, cu 340 respectiv 
90 oameni la bord. Dispariţii similare sînt semnalate în tot 
cursul secolului trecut şi ele au continuat pînă în zilele noas- 
tre. Unele cazuri sînt atît de fantastice încît la ora actuală 
par mai degrabă de domeniul legendelor. În noiembrie 1871, 
spun documentele, undeva între Bermude şi Azore bricul 
englez „Dei Gratia“ întîlnește nava „Mary Celeste“ care 
înainta cu toate pînzele ridicate, dar fără nici un om la bord. 
Abordînd vasul se constată că echipajul, format din zece 
persoane, căpitanul, soția și fetița acestuia, dispăruseră fără 
urmă. Încărcătura de alcool era intactă, banii, obiectele 
personale, jurnalul de bord erau la locul lor. Lipsea doar 
sextantul, instrument fără care nu se poate stabili poziția 
exactă pe mare. Cabina principală era baricadată ca pentru 
a respinge un atac. Au fost aduse numeroase ipoteze: răs- 
coală, atac pirateresc, nebunie cauzată de cornul secarei ames- 
tecat din greșeală în pîine, foc cauzat de alcool stins apoi 
spontan sau chiar un aranjament urmărind diverse scopuri 
obscure. Nici una nu reușea să dea însă un răspuns satisfă- 
cător la toate întrebările. 

După cîte se spune, în 1881, goeleta americană „Ellen 
Austin“ întîlnește, la vest de Azore, o altă goeletă, abando- 
nată, cu pânzele ridicate și echipamentul intact. Căpitanul 
trimite un echipaj de capturare; încep manevrele de rigoare, 
dar o vijelie iscată din senin desparte cele două nave, care se 

regăsesc abia peste două zile. Echipajul de capturare a dis- 
părut însă fără urmă. Căpitanul insistă, trimite un al doilea 
echipaj, se iscă din nou o vijelie neașteptată, cele două nave 
sînt din nou despărțite, de astă dată definitiv. 

Exemplele ar putea și aici continua. Pe unele dintre va- 
sele găsite fără echipaj masa era tocmai servită, de pe altele 
se lansase în prealabil un scurt SOS fără alte precizări, după 
care nava n-a mai fost văzută de nimeni. Au fost și unii care 
au supraviețuit; în cîteva cazuri remorcherul sau vasul re- 
morcat au fost văzute dispărînd brusc, supte parcă de un 
vîrtej ori trase de o forță nevăzută ascunsă într-o ceață densă. 
Cei din vasul rămas scapă de regulă tăind cablul de remorcare. 
Un caz mai norocos este cel al unui remorcher care se în- 
drepta spre Florida, în 1966. Căpitanul descrie cele văzute 
în felul următor — „apa părea că se năpusteşte din toate 
direcţiile. Orizontul dispăruse... apa, cerul, orizontul, păreau 
toate amestecate“. Toate sursele de electricitate au încetat 
să mai funcționeze. Mecanicul a încercat să pună în funcție 
un generator auxiliar, fără a reuși să producă nici măcar o 
scînteie. Remorca părea înecată într-o ceață stranie. Motoa- 
rele diesel trăgeau cu toată forța înainte dar parcă ceva le 
ținea în loc. Cînd, în sfîrşit au reușit să scape (cu tot cu 
remorcă de astă dată), au constatat că ieșiseră dintr-un soi 
de imensă claie de ceață așezată pe mare. „Afară“ era o vre- 
me excelentă, cu o vizibilitate apreciată la 18 km. La sosirea 
la destinație a fost necesar să fie schimbate toate bateriile 
electrice. Interesant că în 1963 piloții unui Boeing 707 au 
observat, în aceeași zonă, timp de 30 secunde, la suprafața 
oceanului, o „movilă“ în fierbere, ca o conopidă, avînd un 
diametru de circa un kilometru. Prima bănuială a piloților 
a fost că s-a produs o explozie atomică subterană. La sosi- 
re li s-a precizat de către cei în drept că în zona respectivă nu 
s-au efectuat nici un fel de experienţe de acest tip, cît despre 
fenomen, acesta nu a mai fost observat de altcineva. 

În septembrie 1972, pe nava diesel „Nightmare“, într-o 
seară, luminile de pe vas slăbesc brusc, busola deviază cu 
90* în timp ce o forță pare să-i atragă spre nord. La 2—3 km 
spre vest, echipajul zărește un corp întunecat, enorm, pro- 
filîndu-se pe cerul înstelat. La un moment dat o luminiță 
străbate cerul pînă la obiectul întunecat, dispărînd acolo. 
La puțin timp după aceasta, busola revine la normal, gene- 
ratorul poate reîncărca bateriile și vasul poate avansa li- 
ber. O istorie aproape identică raportase în decembrie 1957 

şi un alt vas cu motoare diesel, care se îndrepta către insulele 
Bahama, cu singura diferenţă că s-au observat trei luminițe 
pe cer... 

Triunghiul Bermudelor nu este singurul loc în care s-au 
raportat astfel de ciudăţenii. În sud-estul Japoniei, în zona 
insulelor Iwo Jima și Marcus există o regiune în care, de 
pildă în anii 1950—54, au dispărut nouă vase moderne cu 
sute de persoane la bord. După ce în 1955 guvernul japonez 
a trimis acolo, pentru a face investigaţii, nava Kairo Maru 
Nr. 5 și nava a dispărut fără urmă, cu toți oamenii de știință 
la bord, oficialitățile au declarat zona periculoasă, dînd in- 
dicaţii ca ea să fie evitată de navigatori. Unii cercetători 
au evidenţiat și alte astfel de regiuni pe Pămînt, căutînd 
chiar reguli în dispunerea lor. 

Explicații? S-a vorbit de valurile „tsunami“, cauzate de 
cutremure, de furtuni depărtate sau maree, valuri care sca- 
mănă cu un zid în mișcare putînd atinge (aproape incredibil) 
60 m înălțime, despre „CAT“ (clear air turbulence — vir- 
tejuri în atmosferă limpede), prelungite se pare și în apă, 
capabile să „sugă“ în jos avioane sau vapoare cu o forță 
și viteză fantastice, s-a vorbit de vîrtejuri de apă cauzate 
de configuraţia reliefului submarin sau de curenți; de pildă 
rețeaua enormă de peșteri subacvatice din zona Bahama 
e capabilă în perioada mareelor să formeze vîrtejuri extrem 
de periculoase. 

Cercetători sovietici au avansat ipoteza că sub triunghiul 
Bermudelor există un flux și reflux al magmei ionizate, ca- 
pabile să genereze anomalii magnetice și infrasunete de 6—7 
cicli pe secundă. Or, W. Ludwig (RFG) a demonstrat în con- 
diții de laborator că variațiile de 7—9 cicli pe secundă ale 
cîmpului magnetic pot duce la grave tulburări psihice, iar 
infrasunetele de această frecvență pot genera panică. Este 
interesant că anomaliile magnetice sînt acuzate și în circu- 
laţia rutieră. În delta Ronului (Franța) se semnalează anual 
circa 10 000 accidente de circulaţie pe o zonă relativ mică. 
În aceeași regiune acele busolelor intră în agitaţie, iar po- 
rumbeii călători nu-și mai găsesc drumul. S-au plantat nu- 
meroase indicatoare de avertizare ca șoferii să reducă viteza 
și să tie foarte atenţi îndată ce apare cel mai mic simptom 
de oboseală, confuzie sau irascibilitate. V.B. Smith, care în 
1950 era șeful unui proiect finanțat de statul canadian pen- 
tru a studia efecte magnetice declara că pot exista, în multe 
locuri pe glob, puncte de turbulență magnetică, avînd dia- 


178 


metrul de circa 300 m, cu marginile relativ vag definite, 
întinse însă pînă la mari înălțimi. Aceste puncte se depla- 
scază dintr-un loc în altul, se pot stinge sau reapare fără 
vreun semn prealabil, fără a fi vizibile în vreun fel. S-ar pu- 
tea ca și anomaliile gravitaționale să poată da loc la feno- 
mene asemănătoare. 

Desigur, sînt și alte „explicaţii“. În 1977 s-a difuzat în 
presă descoperirea în zona insulelor Bahama, la 900 m adîn- 
cime, a celei mai mari piramide construită vreodată de om. 
Un autor amator de senzaţional anunţa atunci că mai mult 
ca sigur în piramidă trebuie să existe instalații cu laser (con- 
struite, chipurile, de cei din Atlantida) care, funcţionînd încă 
din cînd în cînd, produc efectele din triunghiul Bermudelor. 
Muit mai tîrziu s-a observat că ştirea apăruse în numărul 
de 1 aprilie al unei publicaţii pusă pe farse. 

În istoria relatată mai sus a navei diesel „Nightmare“, 
ca și în alte cîteva cazuri, se presupunea mai mult sau mai 
puţin evident prezența unui OZN. Descărcarea bateriilor 
ar fi un argument în acest sens. În rapoartele despre dispa- 
riții de avioane s-au raportat de asemenea adesea lumini 
ciudate. De aici n-a fost decît un pas la teorii ca cca a lui 
J. Spencer, după care dispariţiile nu sînt altceva decît ră- 
piri efectuate de OZN-uri, răpiri destinate studierii nivelu- 
lui nostru tehnologic și păstrării unor relicve vii ale prezen- 
tului pămîntean. Deosebirea față de răpirile despre care am 
discutat în capitolul 9 este că aici nu există nici un fel de mar- 
tori reîntorși printre noi. Pe de altă parte dispariţiile au 
fost puse în legătură și cu ceea ce am putea numi OSN-uri 
(obiecte subacvatice neidentificate) alunecînd prin apele deo- 
scbit de limpezi ale Golfstream-ului, eventual chiar pe sub 
bordajul vaporului. Cît despre „apa albă luminiscentă a in- 
sulelor Bahama“, ea e pomenită pînă şi de Columb, în jur- 
nalul de bord, referitor la un eveniment văzut de el la 11 
octombrie 1492 la două ceasuri după apusul soarelui, dar și 
de astronauții din misiunea „Apollo-12“. Explicația oficială 
afirma că lumina e produsă de viețuitoare microscopice care 
trăiesc în colonii în apele mării. 


11.2. EXPERIMENTUL PHIL ADELPHIA 


Ar fi posibil oare ca o forță să transporte un avion sau 
un vas, instantaneu sau aproape instantaneu, dintr-un loc 
într-altul? Un răspuns pozitiv ar oferi atît o explicație pentru 

dispariţiile de avioane şi vapoare ca și o sugestie pentru vii- 
toarele zboruri stelare. 

În 1955 a apărut una dintre prime cărți despre OZN-uri, 
scrisă de astrofizicianul M.K. Jessup. El presupune între 
altele că mişcarea OZN-urilor se bazează pe folosirea gravi- 
tației ca sursă de energic. La scurt timp după apariție, auto- 
rul primește cîteva scrisori de la un oarecare C.M. Allen 
(sau Allende). Scrise într-o manieră ușor agramată, acesta 
se referă la... teoria unitară a cîmpului elaborată de A. Ein- 
stein (1925—27), susținînd că un savant pe care cică Allen- 
de l-ar cunoaște, ar fi utilizat această teorie ca să facă invi- 
zibil, în 1943, în rada portului Philadelphia, distrugătorul 
„U.S.S. Eldridge“ (DE 173), împreună cu tot echipajul său. 
Autorul scrisorilor pretinde că pe vremea aceea, fiind mecanic 
pe nava „U.S.S. Andrew Furuscth“, a văzut personal totul 
de pe bordul acesteia, din imediata apropiere. Pentru reali- 
zarea experimentului s-ar fi folosit generatoarele magnetice 
existente pe distrugător. Acestea sînt destinate în mod obiș- 
nuit respingerii torpilelor și minelor magnetice dar, în cazul 
de care vorbim, printr-un fenomen de rezonanță cîmpul mag- 
netic ar fi fost ridicat la valori cu totul ieșite din comun. 
Allende descrie efectele în felul următor: o ceață verzuie, 
cam 30—40 m jur împrejurul bordajului, a acoperit vederii 
vasul, ca acesta să devină curînd complet invizibil, lăsînd 
în urmă o adîncitură pe suprafața apei. În tot acest timp 
se auzea un zbirnăit care întărindu-se a ajuns treptat ase- 
mănător zgomotului pe care îl face un torent. Cîmpul a avut 
cică asupra celor din apropiere un efect violent de respin- 
gere. Despre echipaj circulau cele mai fantastice legende: 
unii ar fi devenit ei înșiși invizibili pentru cei din jur, alţii 
ar fi încremenit de parcă erau înghețați, unul dintre marinari 
avînd impresia că-și vede soția (2) ar fi intrat direct într-un 
perete dispărînd acolo (după asta n-a mai fost văzut niciodată). 
Doi marinari s-ar fi „materializat“ într-un bar din apropiere 
spre groaza celor prezenți, dispărînd din nou după scurtă 
vreme. Dar cel mai fantastic efect ar fi fost, dacă e să dăm 
crezare legendelor, că în timp ce vasul a dispărut din docu- 
rile din Philadelphia, el ar fi apărut pentru scurt timp în 
portul Norfolk (Virginia), după care a reapărut la Phila- 
delphia. În urma experimentului o parte din echipaj ar fi 
dispărut irecuperabil, alţii ar fi înnebunit sau au fost spita- 
lizaţi. Marina, speriată de consecinţele cu totul neașteptate, 
ar fi întrerupt experiențele, mai ales că toate fondurile deş- 

tinate unor arme noi urmau să se concentreze asupra faimosu- 
lui proiect „Manhattan“, vizînd crearea bombei atomice. 

Repetăm, cele de mai sus sînt conținute doar în scriso- 
rile numitului Allende (alias Allen). Acesta face aluzie la 
niște articole de ziar care ar fi descris la vremea respectivă 
evenimentele, articole care însă n-a fost chip să fie găsite 
în ciuda unor minuțioase investigaţii. Despre Allende s-a 
putut stabili că făcuse într-adevăr parte din echipajul navei 
„Andrew Furuseth“ şi că această navă se putuse întîlni cu 
distrugătorul „Eldridge“ la Philadelphia în 1943. Curios, 
pentru perioada în cauză jurnalul de bord al distrugătorului 
a fost în mod evident refăcut, cu date care la o analiză mai 
atentă contraziceau realitatea. 

În același timp cu scrisorile lui Allende, marina militară 
primește un exemplar din cartea lui Jessup, adnotată pe mar- 
gine cu trei cerneluri și aparent trei scrisuri diferite, care însă 
nu-i exclus ca să provină totuși doar de la o singură persoa- 
nă. Comentariile făcute pe marginea textului cărții vor să 
dea impresia că sînt provenite de la trei... extratereștri sau 
în orice caz de la trei persoane foarte bine inițiate în proble- 
ma OZN-urilor. Adnotările fac în permanenţă aluzii la două 
categorii de ocupanțţi ai farfuriilor zburătoare, numiţi „oa- 
meni S“ şi „oameni L“, autorii notelor fie considerîndu-se ei 
înșiși și din a doua categorie, fie privindu-i mai favorabil 
pe aceștia. La textul lui Jessup că extratereștrii se poartă 
faţă de oameni precum oamenii față de vitele lor, unul dintre 
adnotatori reflectează — „știe ceva, dar cum știe?“. Alte 
adnotări privesc povestea bricului „Marie Celeste“, insinuînd 
că nava a fost invadată de OZN-nauţi; se ocupă de dispa- 
riția unor avioane în triunghiul Bermudelor, susținînd că 
ultimele cuvinte rostite de cutare pilot nu au fost cele oficial 
acceptate, ci altele, e drept asemănătoare, menționind că 
ulterior, cînd extratereștrii au examinat bietul pilot, deoa- 
rece capacităţile telepatice ale acestuia au fost foarte reduse, 
extragerea informațiilor nu s-a putut efectua decît cu aju- 
torul unor electrozi-sondă implantaţi în creier. Cînd Jessup 
comentează o observație astronomică în care s-a zărit o 
pată pe suprafața planetei Jupiter, una dintre mîinile miste- 
rioase notează cu evlavie că a fost „marea arcă“ a extrate- 
reștrilor etc. Aceste adnotări sînt la ora actuală relativ bine 
cunoscute marelui public deoarece după cartea în cauză s-au 

realizat un număr oarecare de c6pii care au ajuns și în mîna 
unor persoane particulare. 

Jessup își exprimă bănuiala că toate adnotările ar putea 
fi opera aceluiași Allende. Nu reușește să dea însă de capătul 
poveștii și în 1959, în urma unei depresiuni nervoase avînd 
numeroase cauze, se sinucide, în condiţii calificate de unii 
drept misterioase. C. Berlitz și W. Moore, investigînd în jurul 
experimentului Philadelphia, în vederea scrierii cărții The 
Philadelphia Experiment (1979), îl găsesc pe misteriosul 
Allende. Acesta la un moment dat (în 1969) afirmase că 
totul a fost doar o farsă, ca apoi să retracteze, susținînd că 
tot ce a scris lui Jessup a fost purul adevăr și că poate aduce 
și alte dovezi, eventual oferindu-se să răspundă unor între- 
bări puse prin hipnoză. Cei doi autori menționați descoperă 
apoi că Einstein fusese într-adevăr consultantul marinci 
militare în 1943, găsesc un om de știință, care este obligat 
să trăiască foarte retras și cu domiciliul păzit, persoană care 
a colaborat la un astfel de proiect în perioada respectivă, 
dar care nu cunoaștea decît fragmente ale lucrărilor. Apa- 
rent mai este găsit un martor, care însă nu mai poate fi con- 
tactat din nou. Se obțin informaţii vagi despre un film care 
s-ar fi făcut cu prilejul respectiv, dar care e de negăsit sau 
inaccesibil. 

Într-o carte scrisă în 1956 de F. Bitter, reputat specialist, 
se afirmă, vorbindu-se despre dispozitive care pot face un 
vas „magnetic invizibil“ față de mine și torpile, că la un mo- 
ment dat s-ar fi făcut experienţe cu un astfel de dispozitiv, 
lung cît întreaga navă. W. Moore se hotărăște să-i întindă 
autorului, pe care-l bănuiește implicat în experimentul Phi- 
Jadelphia, o cursă nevinovată: scriind pentru o revistă de 
popularizare a științei o biografie a lui Bitter, include în 
aceasta un pasaj precum că savantul a participat în 1943, 
la Philadelphia, la experiențe de invizibilitate magnetică 
soldate cu efecte spectaculoase și neașteptate, afectînd in 
mod extrem echipajul, ceea ce a determinat suspendarea lor. 
Biografia a fost expediată lui Bitter cu rugămintea să facă 
corecturi dacă cumva în text s-au strecurat greșeli. Cel vi- 
zat a făcut într-adevăr citeva corecturi mărunte, fără a se 
atinge însă de paragraful legat de experimentul Philadelphia. 
S-a mai descoperit apoi că vasul „Eldridge“ avea iniţial ca- 
pacitatea de transport de 1 520 t, ca după război să fie cedat 
Greciei, în cadrul unui acord de ajutor militar, cu o capaci- 

tate de 1900 t. Nu cumva între timp s-a demontat o apa- 
ratură cîntărind 380 t, mărindu-i astfel capacitatea de incăr- 
carc? 

Din cele de mai sus par să rezulte unele indicii privind 
experimente de invizibilitate optică ori chiar de teleportare, 
dar acestea sînt atît de șubrede încît pe baza lor nu se poate 
afirma nimic sigur. De altfel, marina militară americană, 
în urma rumorilor create, a dat o dezmințire oficială, negînd 
că are cunoștință despre orice astfel de experiment. Deci, 
ca de atitea ori în prezenta carte, și aici problema rămîne 
deschisă. 


Capitolul 12 
DE CE TAC? 


12.1 CÎTE CIVILIZAȚII EXISTĂ ÎN GALAXIE? 


OZN-urile, dispariţiile misterioase, anumite semnale din 
Cosmos, ori resturi greu de încadrat rămase din preistorie 
ar putea fi deci explicate prin existența extratereștrilor, 
dar ar putea fi explicate și altminteri. Iar atîta vreme cît 
există cel puțin o explicație naturală, în mod firesc, va tre- 
bui să recurgem la ea. Altfel spus, la ora actuală nu există 
mici o dovadă certă că sîntem sau că am fost vreodată vizitaţi 
de extratereştri (chiar dacă unele fenomene fac o astfel de 
vizită foarte probabilă). Mai mult, cadrul actual al ştiinţei 
și tehnicii (de pildă limitarea vitezei la cea a luminii), suge- 
rează că astfel de vizite sînt foarte complicate deci impro- 
babile. Oficial deci, contactul cu civilizațiile extraterestre 
este o chestiune a unui viitor foarte îndepărtat și incert. 

Astfel de constatări seci nu sînt însă de natură să ne 
astîmpere setea de a găsi în Univers „semeni întru rațiune“. 
Ne întrebăm deci care sînt, conform cadrului actual al ştiin- 
tei, şansele de a ne întîlni cu ei? În limitele acestui cadru, 
ce trebuie să întreprindem? Înainte de toate — aproximativ 
câte civilizații ne putem aștepta să existe în momentul de 
față în Galaxia noastră? 

Astrofizicianul F. Drake a propus, în 1961, în acest sens, 
următoarea formulă: 

N = n. Pa. Pa. Pa. Pa. t/T 
care se citește în felul următor: numărul de civilizaţii în 
Galaxie (N) este egal cu numărul total de stele (n), înmulțit 
cu șansa (probabilitatea) ca o stea să aibă planete (P,), 
cu şansa ca pe respectivul sistem planetar să existe viață 
(P,), cu şansa ca viaţa să fi evoluat pînă la o ființă inteli- 
gentă (P,), cu șansa ca ființa inteligentă să fi ajuns pînă 
în stadiul unei civilizații tehnologice (P4). Acest rezultat 
mai trebuie înmulțit cu raportul dintre durata estimată de 

viață a unei civilizaţii și durata de viață a Galaxiei (//7), 
pentru a nu pune la socoteală decit civilizațiile contemporane 
nouă, nu și pe cele care s-au stins ori abia urmează să se 
nască. 

Evident, termenii formulei nu pot fi decît estimaţi, cu o 
aproximație grosolană. Să-i luăm pe rînd. Cite stele sînt în 
Galaxie? Se vorbeşte de 100 pînă la 200 miliarde. Astro- 
fizicianul C. Sagan dă însă (în 1980) cifra de 400 miliarde. 
Şi, notaţi vă rog, dintre toți termenii formulei acesta este, 
de departe, cel mai bine cunoscut. 


Cîte stele au planete? În trecut se credea că puţine. 
Din păcate la distanţele la care se află stelele, planetele sînt 
invizibile prin telescop. Totuși progresele făcute în ultimii 
ani au permis detectarea indirectă a unor posibili sateliți la 
stelele care nu se află mai departe de 15—20 ani lumină 
de Pămînt. Rezultatele sînt dătătoare de speranțe. Se esti- 
mează că o stea din trei sau poate din cinci are însoțitori 
stinși. Dacă vom lua, cu cele de mai sus, n = 200 miliarde 
și P, = 1/4, rezultă că în Galaxia noastră există circa 50 
miliarde de sisteme planetare. Se consideră că, în medie, în 
fiecare sistem planetar există două planete propice vieții și 
că pe una dintre acestea viața chiar apucă să și apară. Deci 
SP saci 

Viața poate să însemne doar microorganisme. Reamintim 
— pe Pămînt, timp de peste trei miliarde de ani au trăit 
doar unicelulare şi doar un singur miliard de ani ființe mai 
complexe. Dacă condiţiile erau un pic mai nefavorabile și 
microorganismele ar fi avut nevoie nu de trei, ci de patru 
miliarde de ani de evoluție, azi n-ar fi existat (încă) pe Pă- 
mâînt nici măcar un vierme, dară-mi-te copaci sau animale. 
Dacă după aceste patru miliarde de ani Soarele s-ar fi răcit 
ori s-ar fi transformat într-o gigantă roșie, făcînd oceanele 
să fiarbă ori ar fi explodat, viața n-ar mai fi apucat să cu- 
noască niciodată un alt stadiu. Cu toate acestea, specialiştii 
rămîn optimişti și estimează că dacă viața apare într-un loc, 
ca ajunge să dea naștere într-un caz din zece și unei ființe 
inteligente (deci P, = 1/10). În cazul planetei noastre se 
menționează că au existat cel puțin două „încercări“ eșuate 
în acest sens — caracatița, avînd un creier remarcabil de 
dezvoltat, și delfinul ori poate încă mai mult ruda sa apro- 
piată — balena. Acesta din urmă are creierul mai mare 
decît cel al omului și cu tot atîtea circumvoluții. De ase- 
menea, este cel puţin la fel de sociabil ca si omul. Şansa ca 

ființele inteligente să ajungă să creeze o civilizație tehnolo- 
gică este estimată tot la 1/10. Prin civilizație tehnologică 
înțelegem aici stadiul în care apare și dorinţa și posibilitatea 
tehnică de a călători în Cosmos. Numărul acestor civilizații 
în istoria Galaxiei ar fi deci, conform calculelor noastre de 
500 milioane. 

Care să fie însă durata medie de viaţă a unei civilizații 
tehnologice? (adică t). Problema este fără îndoială esențială. 
Oricît de frumos ar fi să visăm la progresul continuu, infinit, 
al umanităţii, nu trebuie să pierdem din vedere nici even- 
tualitatea ca lucrurile să ia o întorsătură mai puțin plăcută. 
Cu bombele destinate Europei, existente în arsenalele pute- 
rilor militare, fiecare european ar putea fi ucis de circa 
150 000 ori. Armamentul nuclear de pe un singur submarin 
de tip „Poseidon“ ar putea transforma în pustiu un terito- 
riu de trei ori mai mare decît cel al Europei ș.a.m.d. 

În urma unui război nuclear se zice că 99%, din radio- 
activitate va dispare relativ repede; dar ce folos, dacă restul 
de 1%, va fi suficient să ucidă întreaga omenire. Ceea ce ar 
supraviețui sigur ar fi insectele și microorganismele... Prof. 
J. Birks de la Universitatea din Colorado a arătat că după 
un război nuclear Pămîntul s-ar acoperi de o „ceaţă foto- 
chimică“ atît de deasă încît 99%, din lumina soarelui n-ar 
mai ajunge la sol timp de mai multe săptămîni. Această 
„noapte“ prelungită ar distruge oricum orice recoltă a anului 
respectiv. 

Pentru un război nuclear nu este necesar să presupunem 
crize politice grave. Ar fi suficientă o defecțiune a aparaturii 
de alarmare... În ceea ce ar urma n-ar mai fi timp pentru 
explicaţii... Într-un articol scris de J. Weizenbaum în 1981 
crau analizate 27 cazuri în care o astfel de alarmare a fost 
dată din eroare, dar din fericire a fost oprită la timp. Ce se 
va întîmpla însă în cazul exploziei accidentale a unei bombe 
nucleare? Se va mai putea oare verifica dacă a fost sau nu 
o agresiune? Or, pe măsura înmulțirii stocurilor se mărește 
și șansa unui accident. Deasupra Carolinei de Nord un bom- 
bardier B-52 a „pierdut“, acum cîțiva ani, o bombă de 2 000 
de ori mai puternică decît cea de la Hiroșima. Din cele șase 
mecanisme de siguranţă, cinci au fost găsite declanşate. 
Nimeni n-a îndrăznit să spună ce s-ar fi întîmplat dacă se 
declanșa și al șaselea. La 17.01.1976 lîngă Palomares (Spa- 
nia) un B-52 s-a ciocnit cu un alt avion militar. Patru bombe 
cu hidrogen, fiecare de cel puţin 100 ori mai distrugătoare 

decît cea de la Hirosima, s-au împrăștiat care încotro. Două 
au fost culese din localitate, una dintr-un rîu, iar a patra, 
căzută în mare, nu s-a găsit decît peste vreo trei luni. Un 
document american menționează, pentru perioada 1950— 
1978, treizeci și trei de cazuri asemănătoare de pierdere a 
unor arme nucleare. Dar o explozie „accidentală“ s-ar putea 
întîmpla și într-un alt mod. Prof. F. Winterberg a publicat 
în 1981 o carte de mare succes în care se explică, în cele 
mai mici detalii, cu scheme și reţete, cum se fabrică o bombă 
cu hidrogen. Rămîne doar ca un grup de teroriști să găsească 
suma de bani pentru cumpărarea materialelor necesare... 

Evident, tehnica militară evoluează și ea, pe zi ce trece. 
Au apărut de acum rachete „inteligente“ care caută singure 
ținta, cu bomba nucleară în cîrcă, mergînd suficient de 
aproape de sol pentru a nu putea fi interceptate, au apărut 
sateliți gata să atace Pămîntul din spațiul cosmic şi sînt în 
curs de amplasare sateliți împotriva sateliților. Dar asta 
încă nu pare suficient. H. Kahn, directorul Institutului Hud- 
son, declara în 1981 că în principiu e posibilă realizarea unei 
mașini infernale, care plasată la 600 m sub nivelul solului 
ar fi capabilă, la comandă, să arunce în aer (în aer?) întreaga 
planetă. Construcția mașinăriei ar necesita vreo zece ani 
și zece miliarde de dolari (cam a zecea parte din costul flotei 
de bombardiere strategice a S.U.A.). 

Poate că după cele de mai sus n-ar mai fi cazul să pome- 
nim, dar se vorbește și de distrugerea stratului de ozon din 
stratosferă (prin zborul supersonicelor, utilizarea anumitor 
procese industriale sau îngrășăminte chimice, datorită fre- 
onului conținut în „spray“-uri etc.), ceea ce ar da cale liberă 
razelor ultraviolete ucigătoare ale Soarelui, se vorbește de 
poluarea pămîntului, a aerului și a apelor, de ruinarea eco- 
sistemului planetei, de experiențele genetice care, îndărătul 
unor avantaje imediate, pot aduce un dezastru, mai curînd 
sau peste un număr de generaţii ș.a.m.d. 

C. Sagan, după ce observă că din păcate specia umană se 
caracterizează de multe ori prin agresivitate, supunere față 
de ritualuri și stăpîni, ca și prin ură vizavi de străini, apre- 
ciază că șansele ca civilizația noastră (tehnologică) să supra- 
viețuiască mai mult de o sută de ani de acum încolo nu este 
mai mare de 1%. El adaugă că în cazul unui dezastru poate 
va mai exista și în viitor inteligență pe Pămînt, dar ea nu 
va mai aparține oamenilor. Cuvintele lui se alătură atîtor 
avertismente ale celor care îndeamnă la vigilență și la o 

atitudine mai fermă contra politicii de înarmare. Fără să 
fim de acord cu pesimismul său, nu trebuie să pierdem din 
vedere că eventualitatea distrugerii totale nu este imposibilă. 
De asemenea putem menționa că nu este cu desăvirșire 
exclus ca o civilizaţie să-și piardă „apetitul“ pentru călătorii 
sau comunicaţii cosmice, ieșind într-un mod aparte din 

cadrul a ceea ce numeam „civilizație tehnologică“. 


Să revenim la formula lui Drake. Ajunseserăm la 500 
milioane civilizații tehnologice. Dacă durata medie de viață 
a unei astfel de civilizaţii este (la absurd!) doar de 100 de 
ani, după care urmează autodistrugerea, atunci = 100, 
pe cînd virsta Galaxiei (pînă azi) poate fi luată T = 
10 000 000 000 ani. Făcind operațiile din formulă rezultă 
că în imensitatea Căii Lactee nu trăiesc la ora actuală decît 
cinci civilizații tehnologice, ceea ce, cu aproximările destul 
de grosolane pe care le-am făcut, ar putea să însemne tot 
atît de bine și că sîntem singurii. Dacă însă ne încredem în 
înțelepciunea ființelor inteligente, putem să le acordăm 
măcar ceva șanse de supraviețuire, să admitem că măcar 
uneori lucrurile nu se termină rău. Dacă măcar unu la sută 
din civilizaţii ar supraviețui încercărilor (noi sperăm că, 
totuși, acest procentaj e considerabil mai mare), numărul 
civilizațiilor din Galaxie, la ora actuală, ar trebui să fie de 
ordinul milioanelor. 

Estimările de mai sus sînt luate din diverse surse, în 
primul rînd după cartea lui C. Sagan „Cosmos“ (1980). 
Părerea personală a autorului rîndurilor de față este că valo- 
rile pentru P}, P}, P4 din aceste estimări sînt mult prea 
optimiste, astfel încît în loc de 500 milioane de civilizații 
tehnologice pentru Galaxia noastră probabil că e mai realist 
să admitem doar cîteva sute sau cîteva mii. Pe de altă parte 
previziunile lui Sagan privind supraviețuirea civilizaţiilor 
tehnologice ni se par exagerat de pesimiste. Ne exprimăm 
speranța că cea mai mare parte a acestor civilizații găsesc 
(totuși) calea depășirii escaladei militariste imperialiste ca și 
a celorlalte capcane ale epocii tehnologice. Aceasta înseamnă 
că la ora actuală ar putea exista în Galaxia noastră circa 
o mie de civilizaţii. Atenţie însă! Unele dintre aceste civili- 
zații ar putea să fie foarte vechi. O mie de civilizaţii pot 
însemna un număr mult mai mare de planete, dacă punem 
la socoteală şi pe cele care au fost colonizate de aceste civili- 
zaţii, aspect care formulei lui Drake i-a scăpat cu desăvîrșire. 

Privind lucrurile și sub acest aspect n-ar fi exclus să ajungem 
cu adevărat la niște cifre „astronomice“, 

Alte estimări, luate mai mult la întîmplare: A.I. Oparin 
şi V.G. Fesenkov erau de părere că viața ar putea să apară 
în jurul unci singure stele dintr-un milion, deci în circa 
150 000 locuri din Galaxie. S. Dole opina pentru un scor 
mult mai mare, circa 5%, din totalul stelelor. Tot el însă, 
împreună cu J. Rice, au elaborat un model matematic din 
care rezulta nu numai că am fi singurii în Galaxie, dar chiar 
și în Univers. Părerea că sîntem singurii sau că oricum, lo- 
cuim prea departe de cea mai apropiată civilizaţie pentru a 
putea intra în contact vreodată cu ea, o susține și I.S. Șklov- 
ski, membru corespondent al Academiei de științe a U.R.S.S. 
Astrofizicianul F. Hoyle crede că în Galaxie există circa 
10 000 civilizaţii, dec că pe o rază de 1 000 ani lumină în 
jurul nostru nu putem găsi nici o planetă locuită (din nou 
nu se ține cont de posibilele colonizări). Între acestea, va- 
loarea pe care am propus-o și pe care o vom lua în conside- 
rare în cele ce urmează ocupă deci o poziție medie. 


12.2. ÎN CĂUTAREA SEMENILOR 


În septembrie 1971, la Biurakan (R.S.S. Armenia) s-a 
ținut o conferință științifică organizată de Academia de 
Ştiinţe a U.R.S.S. şi de Academia Naţională de Științe 
a S.U.A., privind contactele cu alte civilizații. Concluzia 
specialiștilor a fost că șansele de a găsi în Galaxia noastră 
ființe inteligente sînt suficient de mari pentru a justifica 
o căutare serioasă a lor. 

Proiecte de contactare a civilizațiilor extraterestre s-au 
claborat încă de C.F. Gauss, K.E. Țiolkovski, Ch. Cross, 
N. Tesla. Primele propuneri aveau în vedere crearea unor 
semne geometrice enorme pe sol, de pildă a unui triunghi 
cu laturile de 1000 km cultivat cu grîu, în mijlocul căruia 
să fie așezat un cerc cultivat cu cartofi. Mai aproape de vre- 
mile noastre s-a ajuns la concluzia că știrile despre noi ar 
trebui să pătrundă totuși ceva mai adînc în Cosmos. S-au 
propus emisiunile radio. Ce să se emită? Desigur niște „bip“- 
uri, de pildă unul, apoi două, apoi trei ș.a.m.d., eventual 
numai pentru numere prime. În 1960 matematicianul olan- 
dez G. Freidenthal a elaborat un „limbaj cosmic“ numit 
LINCOS; emisiunile radio puteau transmite la început un 
curs pentru însușirea limbajului, apoi mesajul propriu-zis. 

Alţi cercetători s-au apucat să studieze modul în care comu- 
nică între ci delfinii sau balenele, convinşi că aceasta este 
calea către soluţie. F. Drake, autorul celebrei formule, a 
emis, la 16.11.1974, de la observatorul de 300 m de la Arecibo 
(Puerto Rico) o imagine codificată binar către roiul globular 
„Messier 13“, în care șansele de a găsi o civilizație ar putea 
fi mai mari. Mesajul va sosi acolo peste 25 000 ani și dacă 
ni se va răspunde imediat, undele radio vor mai face alți 
25 000 ani pe drumul de întoarcere. Tentative tot atit de 
disperate de a ne face simțită prezența sînt și plăcile montate 
pe navele care au fost lansate în ultimii ani pentru explora- 
rea planetelor exterioare. La inițiativa lui C. Sagan și 
F. Drake s-a plasat cîte o placă de aluminiu aurit avînd 15 x 
23 cm, la bordul navelor „Pioneer-10“ (1971) şi „Pioneer-11“ 
(1973). Desenul de pe placă înfățișează un bărbat și o femeie, 
o schemă a Sistemului Solar, poziţia în spaţiu și în timp (!) 
a Soarelui, vizavi de 14 pulsari, precum și alte informații. 
Numerele au fost exprimate în „baza doi“, cea care are cele 
mai mari şanse să fie înţeleasă de reprezentanții unei alte 
civilizații. Navele de care pomeneam vor avea însă nevoie 
de 80 000 ani pentru a parcurge o distanță egală cu cea 
care ne desparte de cea mai apropiată stea. Numai că ele 
au luat-o într-o altă direcție, așa că vor nimeri într-un sistem 
planetar abia peste vreo zece miliarde (!) de ani. O soartă 
similară este rezervată discurilor de cupru aurit pe care 
s-au înregistrat o oră și jumătate de muzică, saluturi în 60 
limbi, zgomote diverse de pe Pămînt, ca și 116 imagini codi- 
ficate. Aceste discuri au fost expediate la bordul navelor 
„Voyager“, în înveliş de aluminiu aurit purtînd desenat 
modul de întrebuințare, ca și diverse alte informaţii privind 
expeditorii. 

Aparent avem mai multe șanse dacă încercăm să ascultăm 
ceea ce emit celelalte civilizații. Dar a îndrepta radiotelescopul 
către fiecare stea mai apropiată din Galaxie și a asculta pe 
fiecare frecvență posibilă este o sarcină omeneşte de neînfăp- 
tuit, datorită timpului enorm reclamat. În plus, marile 
rad.otelescoape sînt utilaje nu numai foarte scumpe, ci și 
foarte solicitate, la care trebuie să te programezi cu luni 
înainte pentru o observație uneori de cîteva minute, utilaje 
care nu pot fi blocate pentru „niște trăznăi“. Pentru a ela- 
bora în aceste condiții o strategie de ascultare, prima idee 
folosită a fost cea a „adăpătoarei“. Dacă vrei să întîlnești 
animale rare într-o mare pădure, cauţi locul unde acestea 

s-ar putea adăpa și stai acolo la pîndă. Dacă o civilizație 
cosmică ar dori să ia legătura cu o alta prin radio, ar fi foarte 
probabil să se gîndească la frecvența de 1 420 MHz (mega- 
hertzi), adică lungimea de undă de 21 cm, caracteristică 
spectrului hidrogenului neutru, elementul cel mai răspîndit 
din Univers, frecvență care prezintă și alte avantaje privind 
recepţia. La sugestia lui F. Drake, la 8.04.1960, în zori la 
ora patru, într-o vale izolată din Virginia de Vest, cel mai 
mare radiotelescop de atunci, cel de la Green Bank, a început 
„proiectul OZMA“ constînd din urmărirea, în frecvența de 
1 420 MHz, a două dintre cele mai apropiate stele, care și 
seamănă cu Soarele, anume Tau Ceti (11,8 ani lumină) și 
Epsilon Eridani (10,68 ani lumină), Rezultatele au fost 
negative. La Institutul de radiofizică din Gorki (U.R.S.S.) 
s-au organizat proiecte asemănătoare de ascultare în 1968 
și 1973, sub conducerea lui V. Troițki. Tot acolo, în 1981, 
s-au expediat în Cosmos mesaje cifrate, conținînd date despre 
Sistemul Solar și Pămînt. Începînd din 1973, R.S. Dixon 
și D. Cole au realizat la Universitatea din Ohio un proiect 
independent, constînd din ascultarea în frecvența de 1 420 
MHz a unui număr foarte mare de stele situate între latitu- 
dinile nordice de 14° și 48°, deocamdată toate fără nici un 
rezultat. Probabil cele mai interesante semnale rămîn cele 
captate din Constelația Orion, în 1962, de către Prof. J. 
Niec la Bialystoc (Polonia). Din păcate nici acestea nu sînt 
concludente. Pentru anii optzeci se speră continuarea pro- 
iectului SETI, început în 1975, sau demararea proiectului 
CYCLOPS. Acesta din urmă ar utiliza fie 1 000 antene avînd 
cîte 100 m în diametru, repartizate pe o suprafață de 20 km?, 
fie o antenă sferică de trei kilometri diametru, protejată 
adecvat față de semnalele parazite provenind de pe Pămînt, 
fie o antenă echivalentă amplasată pe fața nevăzută a Lunii. 
Prin acest proiect sc preconizează ascultarea a circa un 
milion de stele aflate la distanța de maximum 1 000 ani 
lumină de noi... 

Mai sînt în discuție și alte tehnici. C.H. Townes și R.N. 
Schwartz de la Institutul de Tehnologie din Massachusetts, 
propun ca în locul radiotelescoapelor să se emită semnale 
cu ajutorul laserului. O altă metodă ar fi cea a sondelor spa- 
țiale. Pentru detalierea ideii este util să ne întoarcem cu 
cîteva decenii în urmă. În 1927, inginerul B. van der Pol, 
lucrînd la un emițător radio experimental, pe unde scurte, 


instalat la Eindhoven (Olanda), constată că semnalele emise 

reveneau, reflectate ca un ecou de către un ecran misterios, 
cu o întîrziere de circa trei secunde. La început s-a crezut că 
undele au făcut drumul dus-întors pînă la Lună; ulterior 
însă au apărut şi întîrzieri mai mari. De pildă, în 1928, la 
Oslo (Norvegia) s-au recepționat unde care erau întîrziate 
cu 3—30 secunde, urmînd aparent o regulă. În anii șaizeci 
prof. R. Bracewell de la Universitatea Stanford propune, 
ca una dintre cele mai bune metode de a intra în legătură 
cu o civilizație extraterestră, trimiterea de sonde automate 
care ajungînd (peste multe mii de ani) în diferite sisteme 
solare din Galaxie, să se autoinstaleze ca sateliți în jurul 
planetelor pe care vor detecta condiții care permit existența 
vieții. Dacă vor recepționa vreodată emisiuni de radio sau 
“televiziune, semn că locuitorii planetei au intrat în faza 
civilizației tehnologice, sondele pămîntene ar urma să înre- 
gistreze aceste emisiuni și să le retransmită către planetă 
cu o oarecare întirziere. Aceasta va da de gîndit locuitorilor 
respectivi, care vor căuta sonda și vor descoperi, o dată 
cu ea, date despre existența noastră. În 1970, astronomul 
D. Luncan reia studiul radioecourilor întîrziate din 1927, 
1928, 1934 și presupune că întiîrzierile în sine ar putea codifica 
un mesaj provenit de la o astfel de sondă, lansată în jurul 
Pămîntului de o altă civilizație. Descifrarea posibilă a acestor 
mesaje a publicat-o în revista „Space Flight“. Ea conținea 
o poveste cu o civilizație din Epsilon Bootis, obligată să 
se mute de pe planeta de baștină pe una exterioară datorită 
transformării soarelui lor într-o gigantă roșie. Mai rezulta 
(cică) faptul că robotul-sondă se rotește în jurul Pămîntului 
de vreo 13—15 000 ani. Din păcate pentru o istorie atît de 
frumoasă, alți cercetători, la fel de pasionaţi, încercînd să 
reia legătura cu ipotetica sondă a extratereștrilor, au eșuat, 
descoperind în schimb că ecourile radio incriminate aveau 
o explicaţie cît se poate de naturală, fiind datorate inter- 
acţiunii undelor radio cu ionosfera Pămîntului. 


12.3. PATRU POSIBILITĂŢI 


N.S. Kardașcv a propus o clasificare a civilizațiilor din 
punctul de vedere al energici consacrate exclusiv nevoilor 
de comunicare. Această clasificare este unanim acceptată 
din 1964 și a fost și nuanțată între timp. Noi am fi o civili- 
zație de tip 1 dacă am folosi numai în scopuri de comunicare 
toată energia produsă actualmente de omenire. O civilizaţie 

de tipul 2 folosește, pentru comunicaţii, de zece miliarde 
de ori mai mult, cam cît este toată energia produsă de Soare. 
Se estimează că vom putea ajunge în acest stadiu peste 
3 000 ani. O civilizaţie devine de tipul 3 dacă folosește din 
ncu de zece miliarde de ori mai multă energie, adică aproxi- 
mativ producţia totală a unei galaxii mai mici. G. Sagan 
observa că, pe această scară, noiam fio civilizație de tipul 0,7. 

O altă clasificare, propusă și acceptată la Conferinţa de la 
Biurakan (1971), cuprinde trei grade: civilizații planetare, 
solare și galactice, după energia pe care o folosesc în între- 
gime. I.S. Șklovski (cel altminteri sceptic) propune aici și 
un al patrulea grad, pentru civilizațiile care stăpînesc și trans- 
formă roiuri compuse din sute de galaxii (gradul cinci — 
care stăpînesc întreaga metagalaxie?). Sklovski mai observa 
că pentru reprezentanții unei civilizații de gradul patru 
timpul trebuie să-și piardă accepțiunea pe care o are pentru 
noi. 

Unde sînt însă toate aceste civilizaţii mai mici sau mai 
mari? De ce după două decenii și ceva de căutări sistematice 
cu aparatura ştiinţifică cea mai perfecționată de care dis- 
punem n-a găsit nici o urmă a lor? Există, în principiu, 
patru răspunsuri: 

1) Sîntem prima civilizație care s-a născut în Univers. 

2) Toate civilizațiile se autodistrug după un timp de 
existență relativ scurt. 

3) Contactul unei civilizații cu alta prezintă dificultăți 
de nedepășit chiar și pentru cele mai avansate. 

4) Civilizaţiile avansate nu sînt interesate într-un dialog 
cu noi, iar între ele comunică prin mijloace pe care nu le 
putem intercepta. 

Deşi prima ipoteză nu este totalmente imposibilă, ea 
are o probabilitate practic nulă. Să nu uităm, de pildă, că 
toate calculele asupra formulei lui Drake le-am făcut doar 
pentru Galaxia noastră, or, în Univers există circa o mie de 
miliarde de galaxii, mai multe decît stele în Galaxia noastră. 
Dacă civilizația tehnologică ar apărea doar într-o singură 
galaxie dintr-o mie și dacă nu există decît un singur miliard 
de galaxii, tot trebuia să fi apărut un milion de civilizaţii 
în Univers. 

Să se fi sinucis toate fără nici o excepţie? Ni se pare absurd, 
fie și pentru faptul că reprezentanții acestora trebuie să 
difere mult prin datele lor naturale. Măcar la o parte e de 
presupus că s-a produs la timp acea acumulare de înţelep- 

13 — De ce tac civilizațiile extraterestre ? 


ciune care să asigure trecerea peste hopurile inerente matu- 
rizării. 

A treia posibilitate ni se pare de asemenea greu de susţi- 
nut, deși are suficienți partizani. Aceștia susțin că civiliza- 
tiile se nasc rar, departe unele de altele, că zborurile spațiale 
prezintă probleme insurmontabile, că navele civilizaților 
mai avansate trebuie să rătăccască prea multe milenii în 
spațiu pentru a ne putea găsi etc. C. Sagan de pildă folosește 
acest argument pentru a-și exprima îndoiala că OZN-urile 
ar fi nave cosmice ale extratereștrilor. Este practic imposibil, 
spune el, ca o civilizaţie să construiască un număr atît de 
mare de nave numai pentru Pămînt. Rata rezonabilă ar fi, 
după el, o vizită la 10 000 ani. Am mai spus-o însă, ar fi 
absurd ca să credem că principiile pe care le vom folosi în 
următoarele milenii pentru a străbate spaţiul cosmic vor fi, 
în linii mari, cele pe care le întrevedem astăzi. Pesimismul 
celor care spun că omenirea nu va putea găsi în următoarele 
milenii o soluție pentru a depăși limita vitezei luminii sca- 
mănă oarecum cu avertismentele lansate la apariția loco- 
motivei cu aburi, că la vitezele de peste 30 km/h vor plesni 
arterele pasagerilor ori cu cele că aparatele de zbor nu sint. 
posibile etc. 

În ipoteza, (repetăm, absurdă) că timp de zeci de mii 
de ani de acum înainte omenirii nu-i va mai fi dat să dcs- 
copere nici un principiu nou de deplasare în spaţiu, Galaxia 
ar putea fi totuși colonizată în întregime de către pământeni 
în 200 — 300 mii de ani, trecînd cu nave „clasice“ din sistem 
stelar în sistem stelar și coloniştii răspîndindu-se, firesc, 
după o progresie geometrică. Această colonizare s-ar des- 
fășura deci, chiar în cel mai rău caz, într-un timp extrem de 
scurt comparativ cu vîrsta Universului. Ținînd cont însă 
de un progres normal al științei și tehnologiilor, durata colo- 
nizării va fi incomparabil mai mică, probabil de ordinul cîtorva 
milenii sau zeci de milenii. „Colonizarea“ va însemna între 
altele o inventariere amănunțită a tuturor stelelor, planetelor 
și sateliților, dar în special a celor propice vieţii, o grijă 
deosebită acordîndu-se locurilor în care viața a apărut deja. 
Deci, evident, nu ne-ar putea scăpa nici o civilizație din 
Galaxie, fie ea avansată ori în fașă... 

Minţii omeneşti îi vine adesea greu să jongleze cu sutele 
de mii, sutele de milioane sau cu miliardele de ani. Foarte 
mulți cred de pildă că omul primitiv a fost contemporan 
cu reptilele uriașe din mezozoic. Citim astfel în presă: „pe 

timpul oniului de Neanderthal sau Cro-Magnon un incendiu 
putea cel mult să ardă niște păduri de ferigi, să prăjească 
un diplodocus sau să producă şuncă afumată de dinozaur...“. 
Or, am reţinut, omul de Neanderthal a trăit acum cel mult 
100 000, iar cel de Cro-Magnon acum cel mult 50 000 ani, 
pe cind dinozaurii au dispărut acum 65 000 000 (iar pădurile 
de ferigi cu alte multe milioane înainte). Sau nu spune oare 
Topirceanu „acum vreo zece mii de ani... Flammarion era 
gorilă și bietul Newton diplodoc...“?, ori într-un popular 
serial de desene animate nu e populată epoca de piatră cu 
dino-zauri? Şi am mai putea continua. Am făcut această 
digresiune pentru a pune în gardă cititorul că va trebui să 
fie foarte atent la cifrele care urmează. 

Am admis că în istoria de pînă acum a Galaxiei noastre 
s-ar fi putut naște circa 1 000 civilizații tehnologice care au 
şi supraviețuit crizei de „preadolescență“. Chiar dacă am pre- 
supune, la absurd, că pe respectivele 1 000 planete viața a 
apărut într-un același moment, acum patru miliarde de ani, 
diferențele dintre nivelurile acestor civilizaţii trebuie să fie 
azi foarte mari. Descoperirile făcute în Africa au permis să 
sc afirme dc pildă că în ultimele 25 milioane de ani s-au pro- 
dus două sau trei tentative eșuate de transformare a mai- 
muţei în om înaintea celei reușite. Dacă ele n-ar fi dat greș, 
civilizația tehnologică putea să apară pe Pămînt cu, să zicem, 
un milion de ani mai devreme. Dar jocul întîmplării s-a ma- 
nifestat și la stadiile precedente de evoluţie, din clipa apa- 
riției primei molecule de ARN. Dacă am lua să zicem o mie 
de atleți egal dotați și i-am antrena pentru o aceeași probă 
de alergare, vom constata la concurs o diferență de cel puțin 
5% între timpii realizaţi de primul și ultimul. Dar 5% în- 
tr-o cursă de patru miliarde de ani înseamnă 200 milioane 
de ani. Cu alte cuvinte „Prima sosită“ dintre cele 1 000 civi- 
lizaţii presupuse a fi apărut pînă în prezent în Galaxia noas- 
tră, putea ajunge la stadiul nostru acum două sute de milioane 
de ani. Ipotezele de mai sus sînt însă mult prea blinde. Con- 
dițiile de viață de pe planetele Căii Lactee sînt mult mai di- 
ferite decît datele fizice ale atleților din exemplul pe care l-am 
dat. Dar mai ales nici pe departe nu poate fi vorba de un „start 
comun“. Galaxia noastră are 10—15 miliarde de ani. Soarele 
a apărut acum 5 miliarde de ani, pe cînd alți sori asemănători 
şi din aceeași generație puteau să apară cu cîteva miliarde 
de ani mai devreme. Rezultă că cel mai rezonabil ar fi să ad- 

mitem că cele 1 000 civilizaţii s-au ivit, una după alta, de-a 
lungul a 1—2 miliarde de ani. (Celebrul fizician E. Fermi, 
cel care a realizat prima dată o reacție nucleară în lanț con- 
trolată, era convins că există civilizaţii cu patru miliarde de 
ani mai vîrstnice decît noi.) Deci putem estima că ritmul mediu 
de apariție în Galaxia noastră este de o civilizație la un milion 
de ani. 

Dacă 200—300 mii de ani reprezintă timpul maxim (chiar 
fără a învinge bariera luminii) pentru a coloniza întreaga 
Galaxie, rezultă că precedenta civilizație, avînd asupra noas- 
tră un avans de circa un milion de ani, dar cu atît mai mult 
prima, cel puțin de o mie de ori mai bătrînă, au avut cu pri- 
sosință timpul necesar s-o facă. Deci varianta a treia, exis- 
tența unor civilizaţii în Galaxie, izolate de marile distanţe, 
nu poate fi susținută decît admiţind că sîntem singuri în 
Galaxie (poate în Univers) și că cea mai apropiată civilizație 
se găsește pe o Galaxic îndepărtată, de unde n-a putut ajunge 
la noi deoarece nici într-un miliard de ani n-a putut învinge 
bariera vitezei luminii. Cu alte cuvinte ipoteza a treia, deşi 
nici ea total imposibilă, este, la fel ca primele două, extrem 
de puţin probabilă. Rezultă că sîntem obligați să acceptăm 
că varianta de departe cea mai probabilă este cea de-a patra: 
în Galaxie există civilizații, în general foarte bătrîne, care ştiu 
totul unele despre celelalte şi evident şi despre existența noastră, 
dar care dintr-un motiv sau altul evită să sa legătura cu noi. 


12.4. SUPERCIVILIZAȚIILE ȘI NOI 


La prima vedere evitarea contactelor pare o atitudine 
absurdă. Dacă însă încercăm să ne imaginăm ce înscamnă un 
avans de un milion sau un miliard de ani (sau mai mult!) 
asupra noastră, probabil vom începe să vedem lucrurile altfel. 
Greșeala noastră principală este că ni-i închipuim pe extra- 
tereștri în linii mari aidoma nouă. În trăsăturile neclare ale 
unor picturi de pe stînci ni se pare că zărim rachete în formă 
de fus, aerodinamice, așa cum nu s-au construit niciodată 
și cu atît mai puțin se vor construi în viitor, dar așa cum crau 
imaginate navele cosmice acum treizeci de ani, ori astronauți 
imbrăcați în costume de scafandru. În The Cosmic Connec- 
tion (1974), C. Sagan atrage atenția că „presupunerea că 
astronauții extratereștri vor arăta exact precum un astro- 
naut american sau sovietic, pînă la costumul cosmic și vi- 

zoarele căștii, este probabil mai puţin de crezut decît însăși 
ideea vizitelor“ făcute de extra tereștri. 

G. Cocconi și P. Morrison atrăgeau atenţia, în 1959, că 
probabilitatea schimbului de informații între noi și o civi- 
lizaţic care ne-a devansat cu milioane de ani, este nulă. Di- 
fcrenţa nu este cît între noi și strămoșul nostru de acum un 
milion de ani — pitecantropul, ci infinit mai mare. Așa cum 
scrie C. Sagan — dorința noastră de a deveni membri ai 
federației civilizaţiilor galactice prin emisiuni radio seamănă 
cu cererea pe care ar adresa-o o gaiță albastră sau un tatu 
(mamifer american cu corpul acoperit cu plăci osoase sau 
cornoase), pentru a obţine statutul de națiune-membru în 
cadrul ONU. Același autor, în altă parte, pentru a face o 
comparaţie plastică, atrage atenția asupra faptului că nici 
noi nu ne batem capul să comunicăm cu bacteriile ori cu 
alte ființe unicelulare... 

Reamintim cîteva dintre previziunile făcute într-un ca- 
pitol precedent. Peste două-trei sute de ani se va rezolva pro- 
blema reîntineririi şi regenerării țesuturilor. Omul va deveni 
astfel practic nemuritor. Microcalculatoarele legate nemijlocit 
de creier, la modul preconizat de J.M.R. Delgado sau A. Reed 
vor fi în curînd tot atît de obișnuite ca un ceas de mînă sau 
accesul la un telefon. Vor urma secole și milenii de perfec- 
ționare a acestei „simbioze“. Cînd un om va privi un peisaj 
va efectua, îndărătul reacţiilor obișnuite, un volum de ob- 
servaţii incomparabil mai mare prin calculatorul care-i va 
prelungi simțurile ; citind o carte el va avea la dispoziţie, in- 
stantaneu, mii de informaţii suplimentare relativ la fiecare 
idee citită, informaţii prelucrate din care omului i se va servi 
doar esenţialul, extrase din uriașe bănci de date cu care cal- 
culatorul „la purtător“ va fi legat în permanență prin radio. 
Capacitatea memoriei va fi înmiită prin protezarea cu memorie 
electronică sau bionică; prin conectarea la o bancă de date 
omul va deveni, de la un moment la altul, pur și simplu 
conștient că știe lucruri pe care înainte nu le știa, de pildă 
o limbă străină. Prin legătura radio, persoane aflate la mari 
distanțe vor putea face schimb de informații „în gînd“. Cre- 
ierul eliberat astfel de majoritatea muncilor de rutină va 
putea deveni mai creativ. Dezvoltarea în paralel a unor în- 
sușiri ca telepatia, psihokinezia etc. ar conferi acestei liber- 
tăți noi dimensiuni. 

Peste numai două sau trei secole semnele, literele cu care 
va lucra mintea omenească protezată astfel, vor avea com- 

plexitatea echivalentă cu a unei vaste scheme electronice 
sau a unor nomograme, ori poate a trăirii integrale a unui eve- 
niment, cu toate simțurile, cu fiecare celulă a sistemului ner- 
vos. Va fi o lume cu totul nouă de simboluri, de neconceput 
azi, prin care omenescul va fi exprimat infinit mai fidel decît 
ar putea-o face cuvintele, imaginile, modelele matematice. 
Evident, încifrarea și descifrarea cu viteza gîndului a unor 
simboluri de o asemenea complexitate, în cadrul actului co- 
municării sau al rezolvării unor probleme, va cădea în sar- 
cina echipamentului artificial. Avansînd pe această cale s-ar 
putea ajunge treptat la o renunțare aproape completă la 
cuvinte, în favoarea utilizării unor moduri „tăcute“ de gîn- 
dire și comunicare din ce în ce mai complexe. 

Paralel vor evolua roboții, instituind o nouă eră în istoria 
inteligenţei. Ei vor fi capabili să urmărească obiective (proprii 
sau conferite), să-și caute singuri energia, să se reproducă 
la nesfârșit pe baza unui „cod genetic“ înscris în memorie. Vor 
fi foarte adaptabili, vor putea trăi în vid sau în medii nocive, 
la temperaturi variind într-o plajă mult mai largă decît 
pentru om. O coincidență stranie — elementul de bază al 
roboților de azi e siliciul, același de la care omenirea așteaptă 
alternative la viața pe bază de carbon. Ca inteligență — ei vor 
putea depăşi de departe omul de azi, dar probabil niciodată 
pe cel de mâine, devenit şi el, încetul cu încetul, o creatură 
hibridă, din ce în ce mai depărtată de strămoșii săi biologici. 

Să nu uităm apoi de călătoriile prin lumea subcuantică, 
prin „hiperspațiu“, prin universuri paralele, prin timp, prin 
„dematerializare“ și „rematerializare“ în maniera legendelor 
despre, experimentul Philadelphia“. Poate va veni o vreme 
cînd Universul, cel fixat implacabil între „Big Bang“ și „Big 
Crunch“ nu va mai fi nici el o capcană fără ieșire... G. Klein 
imaginează, e drept într-un roman, fiinţe care călătoresc 
înainte și înapoi prin timp, împletindu-se cu ei înșiși, pînă 
ce ajung să trăiască simultan înteaga durată... 

Iată, în cîteva exemple, o schiță de program pentru ur- 
mătorul mileniu. Ce va urma însă în mileniile următoare? Și 
cu riscul de a fi acuzat de repetiţie, ce va urma în zece mii, 
în o sută de mii, un milion, un miliard de ani? Și, din nou, 
reluăm (observaţia lui C. Sagan) — forma reprezentanților 
unei asemenea civilizaţii va fi atît de diferită încît ar putea 
sta printre noi fără să ne dăm seama de aceasta; cît despre 
știința și tehnologia lor — acestea nu le vom putea deosebi 
de magic... Iată ce putem spune, cu slabele noastre mijloace, 

despre supercivilizaţii. Şi atenţie! Cu o probabilitate de unu 
la un milion, în Galaxia noastră nu există decit astfel de super- 
civilizații. Mesajele despcrate cu numere prime ori atomi de 
hidrogen nu au nici un destinatar. Îmbrățișările afectuoase 
ori războaiele sîngeroase, imaginate de autorii de literatură 
de anticipație pentru prima întîlnire cu o altă civilizație sînt 
mult mai puţin probabile decît ca dumneata cititorule, ju- 
cînd mîine la loto să cîştigi unicul mare premiu. Cît despre 
programele de ascultare, ele sînt aproape sigur inutile, deoa- 
rece, după cum spunca F. Hoyle, nu-i exclus că sîntem încon- 
jurați de o vastă rețea de telecomunicaţii, numai că deocam- 
dată noi nu avem telefonul instalat pentru a avea acces la 
ea; sau cum spunea C. Sagan, ne-am putea trezi în situația 
unor băștinași din Noua Guinee care comunică prin bătăi de 
tobă sau prin mesageri, fără a avea cea mai vagă idee despre 
semnalele radio care-i înconjoară. Telegraful se folosește de 
mai puțin de două secole, telefonul de un secol, prima trans- 
misie radio s-a realizat în 1896. A presupune că s-a atins per- 
fecţiunea, că aceste modalități vor rămîne de acuma nes- 
chimbate, ultime și definitive, denotă o îngrijorătoare lipsă 
de imaginaţie. Argumentul (subînțeles) după care undele 
electromagnetice constituie singurul suport pentru transmi- 
terea informațiilor la mari distanțe seamănă cu argumentul 
unui primitiv care (evident) nu-și poate închipui că există 
alt mijloc mai bun de comunicare la mari distanțe decît tam- 
tam-ul. Tocmai faptul că au nevoie de ani de zile pentru a stră- 
bate distanțele chiar dintre stelele apropiate, dovedește că 
undele electromagnetice sînt total improprii comunicațiilor la 
nivel cosmic de unde rezultă că orice civilizație va renun- 
ţa la ele îndată ce se va găsi o soluție mai bună, Toate 
proiectele actuale de ascultare sînt adecvate numai unor 
civilizații aflate exact la nivelul nostru; or șansa ca în 
Galaxie să se mai afle o asemenea civilizație, am mai spus, 
este de unu la un milion, iar într-o rază de 1 000 ani lu- 
mină de noi de numai circa unu la o sută de miliarde... 


12.5. IMPERIALISM COSMIC? 


Acceptind varianta a patra, de departe cea mai pro- 
babilă; care ar fi consecințele care decurg de aici? Civili- 
zaţiile care puteau fi aici acum un milion sau poate un mi- 
liard de ani de ce nu ne-au colonizat? De ce n-au curățat 
planeta de strămoșii noștri (ar fi fost, vai, atît de simplu) ca 

să-şi facă loc glorioasei lor spiţe? Lăsînd la o parte ideile ce- 
lor neputincioşi intelectual precum că tocmai în acest secol, 
din tot miliardul de ani, niște „invederşi“ ar sta la pîndă să 
ne cotropească, putem observa că unii se întreabă dacă nu 
cumva Pămiîntul face parte din „sfera de influență“ a vreunei 
puteri cosmice, constituind un obiect de studiu... C. Sagan 
opinează, în legătură cu aceasta, că desigur, printre locuitorii 
supercivilizațiilor „ar putea fi niscai specialiști în societăţi 
primitive de nivel planetar, care să-și ia licenţe sau doctorate 
urmărind traficul nostru de radio sau televiziune. Ar mai putea 
fi unii, gen organizaţii de copii, radioamatori sau ceva echi- 
valent preocupați de progresele care se fac pe Pămînt. Dar o 
civilizaţie cu un milion de ani mai avansată nu e verosimil, 
cred, să fie foarte interesată de noi“. 

Alții sînt de părere că extratereștrii organizează expediţii 
pe Pămînt pentru a-și controla „rezervaţia“ şi chiar că vor 
interveni în cazul unei catastrofe nucleare. Această ultimă 
părere, comună „ufolatrilor“, pe lîngă caracterul ei reacționar, 
este şi profund îndoielnică, fie și pentru faptul că nici unei 
ipotetice „federaţii galactice“ nu i-ar conveni să promoveze 
la rang de membru o colectivitate dezbinată, războinică și 
agresivă, 

Multora li s-ar părea firească tutela supercivilizațiilor asu- 
pra noastră. Ideea aceasta am întîlnit-o în modurile cele mai 
diverse; pe seama extratereștrilor este pusă nașterea vieţii 
pe Pămînt, orientarea dezvoltării sale (e de mirare că nu și 
pieirea dinozaurilor), desprinderea omului de maimuțe, ca 
să nu mai vorbim de Nazca, Tiahuanaco, Piramida lui Keops, 
Baalbek și celelalte de care am amintit. Ne întrebăm, dacă 
tot era să fim tutelaţi, de ce nu și-au instalat supercivilizațiile 
școlile lor acum cincizeci de mii de ani (cînd specia noastră 
cra perfect constituită), lăsîndu-ne pradă neajunsurlior și mi- 
zeriilor binecunoscute ale sinuoasei noastre evoluții. De ce nu 
și-au trimis cîrmuitori și arhangheli să asigure pacea și pros- 
peritatea, ori măcar niște plenipotențiari pe lîngă mai marii 
obştilor? De ce nu intervin nici acum, în ceasul al doispreze- 
celea ca să oprească atrocitățile, nedreptăţile, genocidul care 
întunecă încă evoluția noastră? Se cred oare prea slabi? Un 
război în toată puterea cuvîntului între două civilizații cos- 
mice este totalmente neverosimil, deoarece diferenţele vor 
fi totdeauna atît de mari încît una dintre părți o va domina 
infinit pe cealaltă. În cazul spaniolilor care au năruit cu o 
mînă de aventurieri imperiile precolumbiei diferența era de 

ordinul secolelor. O diferenţă de ordinul milioanelor de ani 
nu ne stă în putere s-o imaginăm. Dacă supercivilizațiile 
există (și este foarte probabil că există) de ce nu vor să ia 
legătura cu noi? Oare numai pentru că nu prezentăm interes 
pentru ele? Răspunsul nu pare satisfăcător. 

Psihanalistul C.G. Jung, atrăgea atenția, puţin înainte 
de moarte (1961), că întîlnirea dintre om și stăpînii farfuriilor 
zburătoare ar pune omenirea în situație delicată a societăţilor 
primitive, existente încă în unele locuri pe Pămînt, la momen- 
tul contactului brutal cu toate binefacerile epocii moderne. 
În astfel de cazuri, rezultatul este de regulă depersonalizarea, 
însușirea slugarnică dar provincială, periferică, a culturii 
superioare. Jung povestea în legătură cu aceasta următoarele 
— „un vraci bătrîn mi-a spus, cu lacrimi în ochi, — de acum 
înainte noi nu vom mai putea visa...“. Într-adevăr, capacita- 
tea de a visa nu c poți avea decît în cadrul culturii căreia îi 
aparţii din naștere, tu şi toți cei în mijlocul cărora ai cres- 
cut. Cel care se va simți tîrît tot mai spre periferie într-un 
joc ale cărui reguli îi scapă, va deveni incapabil să mai creeze 
ceva de valoare pentru semenii săi. 


12.6. PROVOCARE LA JOC? 


Poate, şi-au zis unii, civilizațiile extraterestre ne îndrumă 
într-adevăr, dar o fac indirect, într-un mod care să nu aducă 
nici o știrbire particularităților modului nostru de a gîndi. 
B. Steiger (1974) emite în acest sens ipoteza că există ceva 
care ne provoacă la un „joc de-a realitatea“. Poate OZN-urile 
sînt cu adevărat nave cosmice, destul de discrete pentru a 
evita o „întîlnire de gradul IV“, una care să conţină evidențe 
suficiente pentru a nu mai permite explicații alternative, su- 
ficiente pentru ca nici o instanță oficială să n-o poată nega. 
Dar n-ar fi exclusă nici varianta că o civilizație care dispune 
de mijloace „pe care noi nu le putem deosebi de magie“ să 
poată de pildă crea din „materie subcuantică“ atomi sau alte 
alcătuiri care sînt aidoma celor pe care le cunoaștem, dar 
nu sînt din substanță obișnuită, să poată să creeze, astfel, 
obiecte şi ființe, pur imaginare sau copiate după ceea ce 
există în altă parte. În acest caz, OZN-urile ar fi cînd reali- 
tate, cînd iluzie, cînd îmbinarea amîndurora. Și e doar o ipo- 
teză din multele posibilc. 


Ideca lui B. Steiger este că o instanţă, de pildă o superci- 
vilizație, s-ar „juca“ cu noi, trimițîndu-ne, întru instruirea 

noastră, nu cunoștințe gata digerate, nu rețete, nu șabloane, 
ci probleme. OZN-urile ne-ar putea spune — priviţi bine! 
Un astfel de vehicul poate exista! Încercați să descoperiţi 
cum funcționează! Problemele ar fi croite pe măsura celui 
căruia îi sînt prezentate, ceea ce ar putea constitui o explicație 
pentru gogorițele auzite de martorii întîlnirilor de gradul trei 
de la OZN-nauţi. 

În 1952, în insulele Spitzberg, autorităţile norvegiene au 
reperat o epavă care părea a unui avion. Trimiţînd la fața 
locului o comisie, aceasta a descoperit resturile unei... farfurii 
zburătoare. În 1955 se dă o declaraţie oficială în care se afirmă 
că discul nu pare a fi construit pe Pămînt. Ulterior s-a con- 
statat că materialele din care era alcătuită epava erau complet 
necunoscute tehnologiilor pămînteşti. S-a mai anunțat că 
urmează să se elaboreze un raport complet. Nimic n-a mai 
fost dat publicității în acest sens de atunci încoace. Explozii 
de farfurii zburătoare au fost semnalate în Nevada și în Bra- 
zilia, unde s-au recuperat, din apa din apropierea țărmului 
mării, fragmente de... magneziu pur (se ştie că magneziul 
arde în contact cu oxigenul atmosferic). În revista ieșeană 
„Cronica“ a apărut un articol preluat dintr-un număr din 
1981 al revistei „La Recherche“, despre accidentul unui OZN 
la 7.07.1948, la frontiera dintre S.U.A. și Mexic. Obiectul, 
după ce a străbătut tot teritoriul S.U.A., cu o viteză de 4 000 
km/h, s-a prăbușit pe la ora 14.30. Resturile au fost găsite 
după 12 ore de căutare; între ele era și corpul carbonizat al 
unei presupuse ființe, lungă de 1,37 m, cu capul mare, doi 
ochi enormi dispuși la 180°, mîini cu patru degete, mușchi 
foarte moi etc. La vremea respectivă, zice ştirea, s-ar fi făcut 
peste 500 fotografii color, ținute secret pînă în septembrie 
1980, cînd ar fi fost date publicităţii. Una dintre fotografii 
era de altfel reprodusă și în revista „Cronica“. Se mai zice 
că inițial experții au presupus că ar putea fi vorba de ex- 
periențe cu maimuțe rhesus și rachete tip V2. Doar că raza 
rachetelor V2 nu depășea 400 km, cu o viteză mult mai mică 
decît cea observată la obiectul prăbușit, iar maimuțele rhesus 
n-au decît 0,65 m cel mult. Să fie oare aceste accidente niște 
păcăleli? Să fie oare provocări la „jocul“ de care aminteam 
mai sus? 

OZN-urile par să se man feste suficient de frecvent pentru 
a fi incitante și în același timp suficient de neconcludent 
pentru a nu putea fi recunoscută (oficial) adevărata lor na- 

tură. Se respectă astfel dubla cerință de „punere a proble- 
mei“ Şi de „neamestec“. În literatura de senzaţie circulă chiar 
o legendă (care transpare şi în cîteva dintre exemplele date 
în capitolele precedente) despre un „grup al tăcerii“ format 
din „trei oameni în negru“, care vizitează anumiți martori 
sau cercetători în domeniul OZN-urilor, derutîndu-i, ame- 
nin(îndu-i, îmbolnăvindu-i (de la caz la caz) pentru a-i de- 
termina să nu dea în vileag tot ce știu. 

Partenerul lui Ed. Mitchel în experimentul de transmisie 
telepatică efectuat de la bordul misiunii „Apollo-14“ a fost 
O. Jonsson. El era capabil încă de mic copil să rostogolească 
cutii de conserve pe masă prin psihokinezie și era un excelent 
mediu telepatic. Afirma că aceste daruri i-ar fi fost transmise 
de către niște ființe misterioase cu care s-a întîlnit în copi- 
lărie. B. Steiger se întreabă — nu cumva, măcar în parte, 
aceste însușiri sînt conferite unor persoane printr-o intervenție 
exlernă, cu același scop, să ne incite spunînd parcă — „iată, 
creierul omenesc poate și așa ceva, descoperiți cum! 

La un moment dat, pe la începutul anilor șaptezeci, o per- 
soană a venit la o firmă propunind vînzarea unei rețete pe 
baza căreia să se fabrice un praf care amestecat cu apa deve- 
nea excelent carburant, înlocurnd benzina. Experiențele efec- 
tiate cu un automobil al cărui rezervor a fost umplut cu apă 
s-au desfășurat excelent, dar cînd să înceapă tratativele, ofer- 
tantul a prezentat niște scuze stranii, în care erau amestecați 
niște extratereștri, autori ai reţetei, care nu ar da permisiunea 
vînzării licenţei. B. Steigcr, care descrie istoria în calitate de 
martor ocular, își aduce aminte că într-o carte de prin 1650 
era o poveste asemănătoare, în care un personaj (costumat 
în negru...) face cadou unui alchimist un praf cu ajutorul 
căruia acesta reușește să transforme plumbul în aur. Canti- 
tatea de praf îi ajunge pentru cîteva demonstraţii, dar după 
ce se termină, personajul în negru dispare și el pentru tot- 
deauna. Simple poveşti? Probabil. Dar există şi ipoteza că 
avem de-a face din nou cu o incitare la „joc“ — „o astfel de 
transformare este posibilă, nu descurajaţi, căutați so- 
luțial“. Același autor e convins că urmele de bocanc stri- 
vind trilobiții acum jumătate de miliard de ani, ori uncle 
obiecte ciudate găsite în adîncuri de mine şi care n-aveau ce 
căuta acolo, au fost strecurate cu același scop... Evident, și 
aici avem doar o ipoteză de lucru, insuficient sprijinită de 
argumente dar, să recunoaștem, ispititoare. 

12.7. PUNCTUL DE VEDERE ORIGINAL 


C. Sagan spunea că o supercivilizaţie în mod firesc nu va 
fi interesată de evoluția noastră. Așa o fi oare? Dacă în Galaxie 
o civilizaţie apare (aproximativ) o dată la un milion de ani, 
aceasta trebuie să constituie (totuși) un eveniment, chiar 
dacă supercivilizaţiile au o altă măsură a timpului. Ar mai fi 
însă, credem, un motiv pentru care evoluția noastră să fie 
urmărită cu interes. Se știe că dacă un om și-a însușit niște 
deprinderi sau convingeri, la o vîrstă sau în condiţii în care 
nu era capabil să se îndoiască de valabilitatea lor, aceste 
deprinderi și convingeri pot căpăta în mintea lui o fixitate 
tiranică,. Pe de altă parte cei care n-au dobîndit anumite de- 
prinderi pînă la o anunită vîrstă nu vor reuși aceasta mai tîrziu 
deoarece după un anumit timp „schemele“ mintale apucă să 
se așeze definitiv într-un alt mod. Sînt cunoscute de pildă 
cazurile „copiilor-lupi“, care s-au pierdut de mici în junglă, au 
trăit acolo un timp, iar după ce au fost regăsiţi, dacă trecu- 
seră de o anumită vîrstă, n-au mai putut învăța să vorbească. 
O experienţă celebră în acest sens a fost următoarea: două 
loturi de pisici au fost crescute, de cînd au făcut ochi, în 
cutii speciale în care nu puteau vedea decît dungi verticale 
respectiv orizontale. Ajunse mari, pisicilor li s-a dat drumul 
într-un mediu obișnuit; s-a constatat că erau (și au rămas 
definitiv) complet derutate, capabile să înțeleagă din ceea ce 
le înconjura doar fenomenele și obiectele care se legau într-un 
fel de o dungă orizontală respectiv verticală. 

O situație asemănătoare i se poate întîmpla și unei întregi 
civilizații. Toate cunoştinţele și deprinderile noastre, știința, 
tehnologia, artele etc. sînt instrumente care servesc direct 
sau indirect activităților noastre omenești. Aceste cunoștințe 
și deprinderi nu au putut avea în vedere niciodată întreaga 
bogăţie a lumii reale, deci au omis în permanenţă ceea ce se 
considera. ncesențial, pentru a ajunge la construcţii finite, 
„rotunde“, ușor de mînuit, pe măsura minților noastre. Aceste 
omisiuni au deformat imaginea realităţii, desigur în limite 
rezonabile, au încadrat-o în „șabloane“ prin care să se ușureze 
înțelegerea și stăpînirea fenomenelor naturale și sociale. O 
serie de personalităţi, între care M. Mc. Luhan ori W. Hcisen- 
berg, au atras atenţia că uniformizarea tezaurului cunoştin- 
telor științifice prin tipar, prin gencralizarea învățămîntului, 
mai nou prin radio și televiziune, pe lîngă enormele avantaje 
pe care le prezintă, au şi un neajuns, aparent minor, dar care 

ar putea deveni important într-o perspectivă mai îndepărtată 
şi anume că practic toți oamenii încep să gîndească în același 
fel, ajung să folosească aceleași „șabloane“, să omită și să 
deformeze aspectele realităţii într-un același mod. Deci tuturor 
le vor scăpa aceleași „amănunte neesențiale“, aidoma acelei 
populaţii de pisici care recunoștea doar dungile verticale. 


Putem ilustra fenomenul printr-o comparație. Același 
peisaj va fi redat într-un fel de un pictor european și altfel 
de unul chinez sau japonez. Fiecare va extrage, va sublinia, 
anumite trăsături ale realității, ignorate eventual de celălalt. 
Greu vom putea spune că unul dintre modurile de redare este 
mai bun ori mai artistic decît celălalt. Dacă civilizațiile eu- 
ropeană și orientală ar fi evoluat (prin absurd) fără să aibă 
cunoștință una de cealaltă, nici arta europeană n-ar fi fost 
în stare să descopere modalităţile artei orientale, nici arta 
orientală pe cele ale artei europene; dar întîlnirea celor două 
civilizații a fost un prilej extraordinar pentru realizarea unei 
sinteze superioare. Pentru a da și un exemplu din știință. să 
ne amintim doar de manierele atît de diferite de abordare 
a omului în medicina europeană, chineză sau indiană; dar 
exemplele ar putea continua. 


| În biologie este binecunoscut fenomenul „capcanei genc- 
tice“. O specie se poate adapta atît de perfect unei anumite 
ambianțe încît în momentul în care ceva se schimbă în ea în- 
treaga specie dispare. I.S. Şklovski și alții atrag atenția 
că omul riscă să cadă, într-un mod similar, într-o „capcană 
psihică“. Supraproducția de informaţie ar putea depăși ca- 
pacitatea limitată de preluare a minții umane. Specializarea 
științifică îngustă ar putea duce la o ruptură între ramurile 
de cercetare, în condițiile în care numărul acestora caește 
exponențial. Se pierde din vedere că actuala împărțire pe spe- 
cialități este rodul unei anumite evoluții istorice; în condiții 
nu mult diferite marele ansamblu al ştiinţelor s-ar fi putut îm- 
părți altfel. Pe măsură ce trece timpul șansele de a mai rea- 
liza o altă împărţire devine tot mai mică; de asemenea scade 
tot mai mult capacitatea de a prinde imagini de ansamblu, 
„interdisciplinare“. În aceste condiţii, treptat anumite aspecte 
ale realității devin potențial de nedescoperit, deoarece, de pildă, 
pentru aceasta ar fi trebuit să se plece de la bun început cu 
alte premise și alte împărțiri. Știm, de asemenea, din studii 
asupra creativității, că un expert într-un domeniu este Joarte 
puțin probabil să facă descoperiri revoluționare în acel dome- 
miu, descoperitorii vin de regulă din afară, dintre cei care văd 

„cu alţi ochi“, „dintr-un alt unghi“ decît cel tradițional, 
obicctul cercetării. 

Am ajuns astăzi la înțelepciunea să recunoaștem, în urma 
furiei civilizatoare a omului european, că un grup etnic, chiar 
dacă e considerat mai „înapoiat“, are dreptul, ba chiar tre- 
buie ajutat, să-și păstreze specificul său, obiceiurile, modul 
propriu, original, de a înțelege lumea. „Civilizarea“, promo- 
vată la un moment dat, însemna depersonalizarea indivizilor 
asupra cărora ea se exercita, aceștia pierzîndu-se, anonimi și 
handicapaţi, în marea masă. Pierderea cea mare era însă, în 
aceste cazuri, a întregii omeniri, care scăpa pentru totdeauna 
șansa înțelegerii unui alt punct de vedere asupra lumii, pe 
care grupul respectiv l-ar fi putut afirma dacă ar fi fost 
nu dădăcit după modele din afară, ci ajutat să se dezvolte 
prin forțe proprii, în condiţiile în care propriul model 
cultural să se poată maturiza. 

Printre atîtea ipoteze, am putea avansa și noi una; am 
putea presupune că supercivilizațiile cosmice pot ajunge, în 
îndelungata lor evoluţie, într-un impas relativ în înțelegerea 
lumii; datorită unui schimb „total“ de informaţii, care, fără 
să vrea, îi face pe toți robii punctului comun de vedere. 
Într-o atare situaţie, o relansare revoluționară a progresului 
nu mai este posibilă decît printr-o intervenţie „din afară“ a 
unei civilizaţii care nefiind influențată în nici un fel în dez- 
voltarea sa, poate veni cu un „punct de vedere“ propriu, 
profund original, asupra realității. 

Chiar dacă argumentele sînt sărăcăcioase și mai mult din 
categoria raționamentului logic și al entuziasmului decît al 
probelor materiale, ne place să visăm că supercivilizaţiile 
există și așteaptă maturizarea noastră pentru o întîlnire în 
care să putem păși de la egal la egal, fără teama că am putea 
fi striviţi de povara milioanelor de ani de ştiinţă, tehnologie 
și cultură cu care ne vom găsi față în faţă. 

